


**PRAVILA ZA ATLETSKA TAKMIČENJA I TEHNIČKA PRAVILA**

2024.



**www.worldathletics.org**



**PRAVILA ZA ATLETSKA TAKMIČENJA I TEHNIČKA PRAVILA**

**2024.**

©World Athletics 2024. Sva prava zadržana.

Sadržaj

[Pravila za tumačenje 7](#_Toc172714251)

[DEFINICIJE 15](#_Toc172714252)

[Pravila za atletska takmičenja 21](#_Toc172714253)

[DEO I – OPŠTE ODREDBE 23](#_Toc172714254)

[DEO II – SLUŽBENA LICA 26](#_Toc172714255)

[DEO III – SVETSKI REKORDI 56](#_Toc172714256)

[TEHNIČKA PRAVILA 69](#_Toc172714257)

[DEO I – OPŠTE ODREDBE 71](#_Toc172714258)

[DEO II – DISCIPLINE TRČANjA NA STAZI 97](#_Toc172714259)

[DEO III – TEHNIČKE DISCIPLINE 145](#_Toc172714260)

[Vertikalni skokovi 156](#_Toc172714261)

[Horizontalni skokovi 173](#_Toc172714262)

[Discipline bacanja 181](#_Toc172714263)

[DEO IV – TAKMIČENjA U VIŠEBOJU 216](#_Toc172714264)

[DEO V – TAKMIČENJA NA STANDARDNOJ KRUŽNOJ STAZI DUŽINE 200 M (KRATKA STAZA) 220](#_Toc172714265)

[DEO VI – DISCIPLINE TAKMIČARSKOG HODANjA 230](#_Toc172714266)

[DEO VII – TRKE NA PUTU 238](#_Toc172714267)

[DEO VIII – TRKE U PRIRODI (KROS, PLANINSKO TRČANjE I TRČANjE U PRIRODI) 243](#_Toc172714268)

*Napomene:*

* *Tekst obojen zelenom bojom: Napomene u zelenoj boji sadrže tumačenja pravila i praktične smernice za njihovu primenu.*
* *Duple linije: Duple linije na marginama odgovaraju izmenama i dopunama (koje nisu uređivačke prirode) pripadajućeg člana pravila koje je Savet odobrio.*

# Pravila za tumačenje

**PRAVILA ZA TUMAČENJE**

Ova Pravila za tumačenje postavljaju principe tumačenja, druge osnovne odredbe i definicije koje se primenjuju na sva pravila i propozicije (bez obzira na to da li su ona usvojena pre ili posle stupanja na snagu ovih Pravila za tumačenje), osim ukoliko drugačije nije određeno posebnim pravilima ili propozicijama.

1. **Osnovni principi tumačenja**

1.1 U slučaju bilo kakve neusaglašenosti između Statuta i bilo kojih drugih pravila ili propozicija, primenjivaće se odredbe Statuta.

1.2 Statut, pravila i propozicije se objavljuju na engleskom i francuskom jeziku i na bilo kom drugom jeziku u skladu sa odlukom izvršnog direktora. U slučaju bilo kakve neusaglašenosti između verzije na engleskom i bilo koje druge verzije, primenjivaće se odredbe verzije na engleskom jeziku.

1.3 Pravila i propozicije treba da se tumače i primenjuju na način koji štiti i unapređuje njihovu svrhu. Kada nastanu situacije koje nisu predviđene i obuhvaćene pravilima ili propozicijama, tim situacijama se pristupa na isti način.

1.4 U slučaju da u bilo kom trenutku nastane pitanje u vezi sa situacijom koja nije obuhvaćena pravilima ili propozicijama, ili pitanje u vezi sa smislom značenja i pravilnog tumačenja ili primene bilo kojih pravila ili propozicija, Savet može odlučiti o istom pitanju, pozivajući se na svrhu pravila ili propozicija od interesa za dato pitanje.

1.5 U svim pravilima i propozicijama, ukoliko drugačije nije naznačeno:

1.5.1 reči koje označavaju jedan pol odnose se i na drugi pol;

1.5.2 reči koje se nalaze u jednini ujedno se odnose i na množinu iste reči, i reči koje se nalaze u množini odnose se i na jedninu iste reči;

1.5.3 pozivanje na tačke, stavove, dodatke i priloge, osim ukoliko drugačije nije naznačeno, odnose se na tačke, stavove, dodatke i priloge pravila i propozicija u kojima se nalaze (u zavisnosti od slučaja);

1.5.4 svako pozivanje na odredbu pravila ili propozicija odnosi se i na sve izmene ili nasledničke odredbe koje se donose i objavljuju s vremena na vreme;

1.5.5 svako pozivanje na Međunarodnu asociaciju atletskih federacija (IAAF) odnosi se na Svetsku atletiku, prethodno Međunarodnu asocijaciju atletskih federacija (IAAF);

1.5.6 svako pozivanje na zakonske propise uključuje sve izmene, ponovno donošenje zakona donetih kao zamena tog zakona, i bilo koje propise, regulativu donetu po nalogu suverena ili druge instrumente koji se s vremena na vreme izdaju ili donose u skladu sa zakonskim propisima;

1.5.7 svako pozivanje na sporazum uključuje taj sporazum onako kako je s vremena na vreme modifikovan, dopunjen, izmenjen ili zamenjen;

1.5.8 pozivanje na „pisanje“ i „napismeno“ podrazumeva i slanje faksom ili elektronskom poštom;

1.5.9 upućivanje na reč „može“ (upotreba glagola moći) koristi se u značenju „po vlastitom nahođenju osobe na koju se glagol odnosi“;

1.5.10 Osim ukoliko nije drugačije definisano, svako pozivanje na osobu uključuje fizička lica, korporativna tela i udruženja koja nemaju status pravnog lica (bez obzira na to da li imaju ili nemaju odvojeno pravno lice), i takođe uključuje zastupnike pravnih lica, naslednike i dozvoljene prijemnike ugovora pomenutih lica.

1.5.11 svako pominjanje reči „dan“ odnosi si se na bilo koji dan u nedelji i nije ograničeno na radne dane;

1.5.12 svako napisano vreme odnosi se na srednjoevropsko vreme;

1.5.13 naslovi i sadržaji služe samo kao referenca i ne treba da utiču na pravilno tumačenje i primenu odgovarajućih pravila i propozicija;

1.5.14 dodaci i prilozi čine sastavni deo pravila i propozicija u kojima se nalaze, ali ukoliko ima bilo kakvih neusaglašenosti između bilo koje odredbe glavnog teksta pravila ili propozicija i sadržaja dodataka ili priloga, primenjivaće se odredbe glavnog teksta pravila ili propozicija;

1.5.15 tamo gde su sadržani komentari, oni treba da posluže kao pomoć u pravilnom tumačenju odredbi na koje se komentari odnose; i

1.5.16 sve reči koje dolaze posle izraza „uključujući“, „uključuju", „a naročito“, „kao što je/su“, „na primer“, ili bilo kojeg drugog sličnog izraza tumače se ilustrativno i ne ograničavaju smisao reči, opisa, definicija, fraza ili termina koji dolaze posle ovih izraza.

1. **Osnovne odredbe**

2.1 Imajući u vidu da se pravila i propozicije primenjuju globalno, koliko god da je moguće treba da se tumače i primenjuju ne samo u odnosu na određeni nacionalni ili lokalni zakon, već u odnosu na opšta načela zakona koja su zajednička većini ako ne i svim pravnim sistemima. Shodno tome, pravila i propozicije su uređeni i treba da se tumače i primenjuju u skladu sa zakonima Monaka (isključujući pravila o sukobu zakona).

2.2 Ukoliko bilo koja odredba ili deo odredbe bilo kojih pravila ili propozicija postanu nevažeći, nezakoniti ili neprimenjivi, smatraće se da su isti obrisana, ali to neće uticati na važenje, zakonitost i primenjivost ostalih odredbi pravila ili propozicija.

2.3 Ukoliko se pravila ili propozicije odnose na odluku koju donosi Svetska atletika, i ukoliko ne postoji formirano telo koje donosi odluku, tu odluku donosi Savet, ili delegat kojeg je Savet izabrao.

2.4 Ukoliko se pravilima ili propozicijama dodeljuju ovlašćenja ili nameću dužnosti nosiocu funkcije, ta ovlašćenja i dužnosti moraju biti izvršena od strane trenutnog nosioca funkcije, osim ukoliko ta ovlašćenja i funkcije nisu dodeljena drugoj osobi od strane nosioca funkcije koji za to ima odgovarajuća ovlašćenja.

2.5 Svako odstupanje od odredbi bilo kojih pravila ili propozicija od strane službenika ili drugog predstavnika Svetske atletike i/ili bilo koja neregularnost, propust ili drugi nedostatak u procedurama od strane pomenutog službenika ili drugog predstavnika ne može učiniti nevažećim nijedno saznanje, proceduru ili odluku osim ukoliko se ne dokaže da je takvo saznanje, procedura ili odluka nepouzdana.

2.6 Obaveštenja:

2.6.1 Osim ukoliko nije izričito naznačeno drugačije, svako obaveštenje koje je Svetskoj atletici upućeno u skladu sa pravilima ili propozicijama, pri čemu nije naveden organ ili lice kome je obaveštenje namenjeno, smatra se adekvatnim samo ukoliko je sačinjeno u pisanom obliku na engleskom ili francuskom jeziku i dostavljeno elektronskom poštom na adresu notices@worldathletics.org. Radi otklanjanja eventualnih nedoumica, ovo pravilo se ne odnosi na uručenje bilo kojih sudskih ili drugih dokumenata u bilo kojoj parnici ili arbitražnom postupku ili drugom vansudskom rešavanju sporova bilo koje vrste.

2.6.2 Svako obaveštenje koje se daje u skladu sa nekim od pravila ili propozicija od strane lica (pošiljalac) smatra se adekvatno dostavljenim strani kojoj je obaveštenje namenjeno (primalac) ukoliko je obaveštenje sačinjeno u pisanom obliku i potpisano ili odobreno od strane ovlašćenog lica pošiljaoca i dostavljeno primaocu na jedan od sledećih načina:

2.6.2.1 poštom na poslednju poznatu adresu primaoca;

2.6.2.2 ličnom dostavom, uključujući kurirsku službu, na objavljenu fizičku adresu primaoca;

2.6.2.3 elektronskom poštom, na objavljenu email adresu primaoca; ili

2.6.2.4 putem faksa na objavljeni broj faksa primaoca.

2.7 Rokovi:

2.7.1 Smatra se da bilo koji rok za koji je nekim od pravila ili propozicija određeno da počinje od davanja obaveštenja počinje danom dostavljanja obaveštenja. Smatra se da bilo koji rok za koji je nekim od pravila ili propozicija određeno da počinje od dešavanja nekog drugog događaja ili obavljanja određenog posla ili radnje, počinje jedan dan nakon dešavanja tog događaja ili obavljanja određenog posla ili radnje.

2.7.2 Državni praznici i neradni dani se računaju kada se određuju rokovi, izuzev kada je takav dan poslednji dan predmetnog roka, i u tom slučaju je poslednji dan predmetnog roka prvi sledeći dan koji nije državni praznik ili neradan dan.

2.7.3 Rok se smatra ispoštovanim ako je obaveštenje dostavljeno ili ako je posao ili radnja izvršena pre ponoći po srednjoevropskom vremenu (CEST) na dan kada ističe zadati rok.

2.8 Prelazne odredbe:

2.8.1 Pravila i propozicije stupaju na snagu datumom koji određuje Savet, osim ukoliko drugačije nije naglašeno.

2.8.2 Savet može s vremena na vreme izmeniti, dopuniti, zameniti ili opozvati pravila ili propozicije ukoliko se ukaže potreba za tim. Takve izmene i dopune i/ili dodaci i/ili zamene odredbi stupaju na snagu datumom koji određuje Savet.

2.8.3 Osim ukoliko nije izričito navedeno drugačije, pravila i propozicije (uključujući i izmenjene i dopunjene, dodatne i zamenjene odredbe) primenjuju se retroaktivno ukoliko su proceduralnog tipa, ali ukoliko su od suštinskog značaja ne primenjuju se retroaktivno, već samo na situacije koje nastaju nakon što ona stupe na snagu. Umesto toga, bilo koje pitanje koje je bilo na čekanju na dan kada su pravila ili propozicije stupili na snagu i bilo koja situacija koja nastane nakon tog datuma, ali se odnosi na činjenice nastale pre tog datuma, regulišu se suštinskim odredbama pravila i propozicija koja su prethodno bila na stazi, osim u slučaju kada se primenjuje *Lex mitior* princip.

1. **Opšte primenjive definicije**

Osim ukoliko se ne pojavi suprotna namera, definisane reči i izrazi koje se koriste u ovim Pravilima za tumačenje i/ili u bilo kojim drugim pravilima ili propozicijama označene su velikim početnim slovom i imaju značenje koje im je dodeljeno u opšte primenjivim definicijama ili značenje koje im je dato Statutom.

# DEFINICIJE

**DEFINICIJE**

**OPŠTE PRIMENJIVE DEFINICIJE**

Ove Opšte primenjive definicije su definicije određenih često upotrebljavanih pojmova koji se odnose na Statut i na sva pravila i propozicije (bez obzira na to da li su oni usvojeni pre ili posle pošto su ove Opšte primenjive definicije stupile na snagu), osim ukoliko u Statutu ili bilo kojem pojedinačnom pravilu ili propoziciji izričito nije naznačeno drugačije.

„**Pravila o anti-dopingu**“ imaju isto značenje koje im je dodeljeno u Statutu.

„**Kontinentalna asocijacija**“ ima isto značenje koje joj je dodeljeno u Statutu.

„**Takmičar**” označava, osim ukoliko nije drugačije navedeno, bilo koje lice koje je prijavljeno za, koje učestvuje ili se takmiči u atletskim događajima ili takmičenjima Svetske atletike, njenih federacija članica ili kontinentalnih asocijacija, a po osnovu njihovog sporazuma, članstva, pripadnosti, ovlašćenja, akreditacije, prijave ili učešća na takmičenju.

„**Podrška takmičara**“ označava, osim ukoliko nije drugačije navedeno, bilo kog trenera, menadžera, ovlašćenog predstavnika takmičara, agenta, člana sportskog tima, zvanično lice, lekara ili drugo medicinsko osoblje, roditelja ili bilo koje drugo lice koje radi sa, koje leči ili pomaže takmičaru koji učestvuje u takmičenju ili tokom pripreme za neki atletski događaj ili takmičenje.

„**Atletika**” ima isto značenje koje joj je dodeljeno u Statutu.

„**Jedinica za očuvanje integriteta u atletici**“ ima isto značenje koje joj je dodeljeno u Statutu.

„**Sud za arbitražu u sportu**“ (u originalu CAS – Court of Arbitration for Sport) ima isto značenje koje mu je dodeljeno u Statutu.

„**Statut**” ima isto značenje koje mu je dodeljeno u Statutu.

„**Zemlja**“ označava samoupravljajuće geografsko područje sveta priznato kao nezavisno od stane međunarodnog zakona i međunarodnih rukovodećih tela.

„**Kodeks ponašanja i integriteta**” ima isto značenje koje mu je dodeljeno u Statutu.

„**Jedinica za očuvanje integriteta**“ ima isto značenje koje joj je dodeljeno u Statutu *(prim.prev. radi olakšane komunikacije, u upotrebi je češće termin na engleskom jeziku „Integriti junit”).*

„**Međunarodna takmičenja**” ima isto značenje kao i Takmičenja za svetsko rangiranje.

**„Takmičar međunarodnog ranga"** označava, osim ukoliko nije drugačije navedeno, takmičara koji je prijavljen ili koji učestvuje u međunarodnom takmičenju.

„**MOK**” ima isto značenje koje mu je dodeljeno u Statutu.

„**Organizacija za organizovanje velikih događaja**“ označava bilo koju međunarodnu multi-sportsku organizaciju (npr. Međunarodni olimpijski komitet) koja ima ulogu upravljačkog tela za bilo koja kontinentalna, regionalna ili druga međunarodna takmičenja.

„**Federacija članica**” ima isto značenje koje joj je dodeljeno u Statutu.

„**Lice**“ označava bilo koje fizičko lice (uključujući takmičare i podršku takmičara) ili organizaciju ili druge subjekte.

„Propozicije” imaju isto značenje koje im je dodeljeno u Statutu.

„**Član pravila**“ označava princip, uputstvo, nalog, standard ili proceduru koji Savet usvaja s vremena na vreme na osnovu datih ovlašćenja i odgovornosti, a koji ne može biti u sukobu sa Statutom. Pozivanje na „član pravila“ (u jednini) odnosi se na član pravila u kome se se poziva na predmetni član pravila, osim ukoliko nije drugačije naglašeno.

„**Pravila**” imaju isto značenje koje im je dodeljeno u Statutu.

„**Teritorija**“ označava geografsko područje sveta koje nije država, ali koji ima aspekte samouprave, bar u onoj meri u kojoj postoji autonomija u smislu kontrole nad sportom i koje je priznato kao takvo od strane Svetske atletike.

„**SADA – Svetska anti-doping agencija**” ” ima isto značenje koje joj je dodeljeno u Statutu.

„**Globalni kalendar Svetske atletike**" označava kalendar takmičenja koji se s vremena na vreme objavljuje na internet stranici Svetske atletike.

„**Svetska atletska serija**” Označava takmičenja u četvorogodišnjem programu Svetske atletike u koja spadaju Svetska prvenstva u atletici, Svetska dvoranska prvenstva u atletici, Svetska prvenstva u atletici za starije juniore/ke (U20), Prvenstva sveta u štafetama, Svetska atletska prvenstva u trkama na putu, Svetska ekipna prvenstva u takmičarskom hodanju, Svetska prvenstva u kros trkama u prirodi, a izraz takmičenje Svetske atletske serije odnosi se na bilo koje od ovih takmičenja.

„**Takmičenja za svetsko rangiranje**” označavaju:

1. takmičenja koja se održavaju u organizaciji ili uz odobrenje Svetske atletike:
   1. Takmičenja Svetske atletske serije.
   2. Olimpijske igre.
   3. Atletski program Igara i drugih atletskih takmičenja na kojima se takmiče učesnici iz različitih kontinentalnih asocijacija.
   4. Pozivni mitinzi / trke i drumske trke sa statusom.
   5. Međunarodni mečevi na kojima se takmiče učesnici iz različitih kontinentalnih asocijacija.
2. Takmičenja koja se održavaju u organizaciji ili uz odobrenje neke od kontinentalnih asocijacija:
   1. Kontinentalna prvenstva (svih vrsta i disciplina).
   2. Međukontinentalna prvenstva.
   3. Atletski program Igara i drugih atletskih takmičenja na kojima se takmiče učesnici iz samo jedne kontinentalne asocijacije.
   4. Pozivni mitinzi / trke i drumske trke.
   5. Međunarodni mečevi na kojima se takmiče učesnici iz samo jedne kontinentalne asocijacije.
3. Takmičenja koja se održavaju u organizaciji ili uz odobrenje nacionalne federacije članice:
   1. Nacionalna prvenstva za seniore (u disciplinama koje ulaze u takmičarski program Svetskih prvenstava u atletici i Svetskih dvoranskih prvenstava u atletici).
   2. Druga odabrana domaća takmičenja po izboru federacije članice koja se održavaju u skladu sa Pravilima za atletska takmičenja i tehničkim pravilima Svetske atletike za koja se prijave podnose u skladu sa uslovima i odredbama koje donosi Svetska atletika i uz odobrenje Svetske atletike.

# Pravila za atletska takmičenja

## DEO I – OPŠTE ODREDBE

1. **Dozvola za organizaciju takmičenja**

1.1 Svetska atletika je odgovorna za nadzor svetskog sistema takmičenja, koji obuhvata sva takmičenja za svetsko rangiranje, u saradnji sa kontinentalnim asocijacijama i federacijama članicama. Svetska atletika koordiniše rad na pripremi svog i kalendara takmičenja kontinentalnih asocijacija i, delimično, kalendar takmičenja federacija članica, kako bi se izbegli ili sveli na minimum slučajevi neusaglašenosti ili preklapanja takmičenja u kalendaru. Sva takmičenja za svetsko rangiranje moraju biti odobrena od strane Svetske atletike ili nadležne kontinentalne asocijacije ili federacije članice, a u skladu sa ovim članom 1. Svako kombinovanje ili integrisanje međunarodnih mitinga u seriju/turneju ili ligu zahteva odobrenje od Svetske atletike ili nadležne kontinentalne asocijacije, uključujući neophodne propise ili ugovorne obaveze za takvu aktivnost. Organizacija se može preneti na treće lice. U slučaju kada nadležna kontinentalna asocijacija nije u stanju da na odgovarajući način organizuje i nadzire takmičenje za svetsko rangiranje u skladu sa ovim Pravilima za atletska takmičenja, Svetska atletika tada ima pravo da interveniše i preduzme korake koje smatra potrebnim.

1.2 Svetska atletika jedina ima pravo da organizuje atletska takmičenja na Olimpijskim igrama i na takmičenjima u okviru svetske atletske serije.

1.3 [Namerno ostavljeno prazno.]

1.4 Kontinentalne asocijacije imaju pravo da organizuju kontinentalna prvenstva, kao i druga takmičenja u okvirima kontinentalnih asocijacija onako kako smatraju odgovarajućim.

1.5 Takmičenja za čiju je organizaciju potrebna dozvola Svetske atletike:

1.5.1 Dozvola Svetske atletike potrebna je za sva takmičenja navedena u tačkama 1. (c), (d) i (e) definicije takmičenja za svetsko rangiranje.

1.5.2 Federacija članica Svetske atletike u čijoj državi ili na čijoj teritoriji se održava takmičenje za svetsko rangiranje dužna je da, zajedno sa nadležnim organom koji organizuje predmetno takmičenje (u zavisnosti od slučaja) obavesti Svetsku atletiku (primenom uspostavljenog postupka ukoliko je relevantno) čim to bude izvodljivo.

1.5.3 Svetska atletika će uvažiti obaveštenje i dati dozvolu za održavanje takmičenja uz naknadno dodavanje na spisak takmičenja za svetsko rangiranje i objavljivanje u globalnom kalendaru Svetske atletike.

1.6 Takmičenja za čiju je organizaciju potrebna dozvola kontinentalne asocijacije:

1.6.1 Dozvola kontinentalne asocijacije potrebna je za sva takmičenja navedena u tačkama 2 (b), (c) i (d) definicije takmičenja za svetsko rangiranje.

1.6.2 Federacija članica Svetske atletike u čijoj državi ili na čijoj teritoriji se održava takmičenje za svetsko rangiranje dužna je da, zajedno sa nadležnim organom koji organizuje predmetno takmičenje (u zavisnosti od slučaja) obavesti kontinentalnu asocijaciju (primenom uspostavljenog postupka ukoliko je relevantno) čim to bude izvodljivo.

1.6.3 Kontinentalna asocijacija će uvažiti obaveštenje i dati dozvolu za održavanje takmičenja uz naknadno obaveštavanje Svetske atletike radi uključivanja u spisak takmičenja za svetsko rangiranje i objavljivanja u globalnom kalendaru Svetske atletike.

1.7 Takmičenja za čiju je organizaciju potrebna dozvola federacije članice:

1.7.1 Dozvola federacije članice potrebna je za sva takmičenja navedena u tački 3 (b) definicije takmičenja za svetsko rangiranje.

1.7.2 Strani takmičari mogu nastupati u ovim takmičenjima u skladu sa članom 5. (Uslovi za nastup na međunarodnim takmičenjima) Pravila o pravima nastupa. Takmičari koji nemaju pravo nastupa na atletskim takmičenjima na osnovu Pravila za atletska takmičenja Svetske atletike, federacije članice koja je domaćin takmičenja ili federacije članice matične zemlje takmičara, ne mogu nastupati na ovim takmičenjima.

1.7.3 Federacija članica u čijoj se državi ili na čijoj se teritoriji održava takmičenje za svetsko rangiranje dužna je da obavesti Svetsku atletiku podnošenjem prijave putem platforme globalnog kalendara najkasnije šezdeset dana pre početka predmetnog takmičenja.

1.7.4 Svetska atletika će uvažiti obaveštenje i potvrditi naknadno dodavanje na spisak takmičenja za svetsko rangiranje i objavljivanje u globalnom kalendaru Svetske atletike.

1. **Propozicije za organizaciju takmičenja za svetsko rangiranje**

2.1 Savet može doneti Propozicije za održavanje takmičenja za svetsko rangiranje koja se organizuju u skladu sa ovim Pravilima za atletska takmičenja i kojima se uređuju odnosi između takmičara na atletskim takmičenjima, predstavnika takmičara, organizatora takmičenja i federacija članica. Savet može dopunjavati i menjati te Propozicije u skladu sa potrebama.

2.2 Svetska atletika i kontinentalne asocijacije mogu odrediti jednog ili više predstavnika da prisustvuju svakom takmičenju za svetsko rangiranje za koje je neophodna dozvola ili Svetske atletike ili kontinentalne asocijacije, u zavisnosti od slučaja, kako bi se osiguralo da se takmičenje organizuje i odvija u skladu sa pravilima i propozicijama koje se primenjuju na predmetna takmičenja. Na zahtev Svetske atletike ili kontinentalne asocijacije, pomenuti predstavnik ili predstavnici su u roku od 30 dana od završetka takmičenja za svetsko rangiranje dužni da podnesu izveštaj o usklađenosti održanog takmičenja sa važećim pravilima i propozicijama.

## DEO II – SLUŽBENA LICA

1. **Međunarodna službena lica**

3.1 Na takmičenjima koja se organizuju u skladu sa tačkama 1. (a), (b), (c), (d) i 2. (a), (b), (c), (d) definicije takmičenja za svetsko rangiranje, sledeća službena lica se imenuju na međunarodnom nivou:

3.1.1 Organizacioni delegat(i)

3.1.2 Tehnički delegat(i)

3.1.3 Medicinski delegat

3.1.4 Anti-doping delegat

3.1.5 Glavne sudije Svetske atletike

3.1.6 Sudije Svetske atletike za takmičarsko hodanje

3.1.7 Međunarodni merilac staze

3.1.8 Starter Svetske atletike

3.1.9 Sudija Svetske atletike za foto-finiš

3.1.10 Vrhovna sudijska komisija.

Broj imenovanih službenih lica u svakoj kategoriji, kako, kada i od strane koga će biti imenovani, određuje se po važećim Tehničkim propozicijama Svetske atletike (ili kontinentalnih asocijacija).

Za takmičenja koja se organizuju u skladu sa tačkama 1. (a), (d) i (e) definicije takmičenja za svetsko rangiranje, Savet može imenovati Komesara za oglašavanje na takmičenju. Za takmičenja koja se organizuju u skladu sa tačkama 2. (a), (c), (d) i (e) definicije za takmičenja za svetsko rangiranje, svako takvo imenovanje vrši se od strane nadležne kontinentalne asocijacije, za takmičenja u skladu sa tačkom 1. (c) definicije takmičenja za svetsko rangiranje, od strane odgovarajućeg nadležnog tela, a za takmičenja u skladu sa tačkom 3 definicije takmičenja za svetsko rangiranje, od strane odgovarajuće nacionalne federacije članice.

*Napomena (i): Međunarodna službena lica na takmičenju treba da nose prepoznatljivu odeću ili oznake.*

*Napomena (ii): Međunarodna službena lica iz stavova 3.1.5. do 3.1.9. ovog člana mogu biti svrstana u skladu sa važećom politikom Svetske atletike.*

Putni troškovi i troškovi smeštaja svakog lica imenovanog od strane Svetske atletike ili kontinentalne asocijacije u skladu sa ovim članom ili članom 2.2. Pravila za atletska takmičenja isplaćuju se predmetnom licu u skladu sa važećim propozicijama.

1. **Organizacioni delegati**

Organizacioni delegati su u svakom trenutku u stalnom kontaktu sa organizatorima i redovno izveštavaju Savet (ili kontinentalnu asocijaciju ili drugo odgovarajuće nadležno telo) o toku priprema za takmičenje. Bave se, prema potrebi, svim pitanjima iz domena finansijskih i drugih obaveza federacije članice koja organizuje takmičenje i organizatora takmičenja. Organizacioni delegati sarađuju sa tehničkim delegatima.

1. **Tehnički delegati**

5.1 Tehnički delegati, u saradnji sa organizatorima, koji su u obavezi da im pruže svu neophodnu pomoć, imaju dužnost da obezbede da sva tehnička rešenja na takmičenju budu u potpunosti u skladu sa Tehničkim pravilima i Priručnikom Svetske atletike za atletske objekte.

Tehnički delegati imenovani za takmičenja koja nisu atletski mitinzi pozivnog karaktera dužni su da:

5.1.1 obezbede da se predlog satnice takmičenja i norme za takmičenja dostave odgovarajućem telu;

5.1.2 odobre listu sprava koje će se koristiti i saopšte da li takmičari mogu da koriste svoje lične sprave ili samo one koje obezbede organizatori;

5.1.3 se postaraju da se važeće Tehničke propozicije upute blagovremeno pre takmičenja svim federacijama članicama koje učestvuju na takmičenju;

5.1.4 odgovaraju za sve ostale tehničke pripreme neophodne za održavanje atletskih takmičenja;

5.1.5 kontrolišu prijave za takmičenje, s tim što imaju pravo da ih odbiju zbog tehničkih nepravilnosti ili u skladu sa članom 8.1. Tehničkih pravila (odbijanje prijave iz razloga koji nisu tehničke prirode mora da bude rezultat odluke Svetske atletike ili nadležne kontinentalne asocijacije ili drugog odgovarajućeg nadležnog tela);

5.1.6 odrede kvalifikacione norme u tehničkim disciplinama i sistem kvalifikacija u disciplinama trčanja;

5.1.7 budu zaduženi za pravljenje grupa i žrebanje za sve discipline u skladu sa pravilima i svim važećim Tehničkim propozicijama i da odobre sve startne liste;

5.1.8 odlučuju o svim pitanjima koja nastaju pre takmičenja, a za koja ne postoje odredbe u ovim Pravilima (ili u bilo kojim važećim propozicijama), ili o tehničkim rešenjima na takmičenju, po potrebi, u saradnji sa organizatorima;

5.1.9 odlučuju (po potrebi i po mogućstvu, u saradnji sa nadležnim glavnim sudijom i direktorom takmičenja) o svim pitanjima koja nastaju tokom takmičenja, a za koja ne postoje odredbe u ovim Pravilima (ili u bilo kojim važećim propozicijama), ili o tehničkim rešenjima na takmičenju ili o onim pitanjima koja zahtevaju odstupanje od pravila ili rešenja, kako bi se takmičenje nastavilo, u celosti ili delimično, ili kako bi se obezbedili fer uslovi za one takmičare koji učestvuju na takmičenju;

5.1.10 ako se to zahteva, vode tehnički sastanak i da izveste atletske sudije; i

5.1.11 obezbede dostavljanje pisanog izveštaja o pripremi takmičenja, koji se podnosi pre samog takmičenja, a po završetku takmičenja o realizaciji takmičenja, uključujući preporuke za sledeća takmičenja.

Tehnički delegati imenovani za mitinge pozivnog karaktera treba da pruže svu neophodnu pomoć i savete organizatorima i da obezbede podnošenje pisanih izveštaja o realizaciji takmičenja.

Detaljne informacije date su u Smernicama za tehničke delegate koje se mogu preuzeti sa internet stranice Svetske atletike.

Član 5. Pravila za atletska takmičenja (a slično tome i član 6. Pravila za atletska takmičenja) razjašnjen je kako bi na bolji način odrazio postojeću praksu koja se odnosi na uloge i dužnosti predmetnih delegata i međunarodnih službenih lica. Svrha ovih članova jeste da se bliže objasne ovlašćenja koja tehnički i medicinski delegati (ili lica koja oni delegiraju) imaju u pogledu održavanja takmičenja, posebno u pogledu nepredviđenih događaja i, što je možda i najvažnije, u slučaju kada nastane potreba da se takmičaru ukaže medicinska pomoć, posebno na takmičenjima koja se odvijaju van stadiona. Međutim, sva pitanja koja su regulisana pravilima a koja potpadaju pod odgovornost i ovlašćenja glavnog sudije, ostaju kao takva. Ove dodatke pravilima ne treba posmatrati kao promenu ove činjenice – oni se zapravo odnose na situacije koje nisu izričito predviđene pravilima.

1. **Medicinski delegati**

6.1 Medicinski delegat:

6.1.1 donosi konačnu odluku o svim medicinskim pitanjima;

6.1.2 obezbeđuje da odgovarajuće prostorije za medicinski pregled, tretman i hitnu pomoć budu dostupne u objektu održavanja takmičenja, prostoru za trening i zagrevanje, i da medicinska pomoć može biti pružena tamo gde su takmičari smešteni, a takođe se stara za primenu i poštovanje zahteva člana 6.1. Tehničkih pravila;

6.1.3 vrši preglede i izdaje lekarske potvrde u skladu sa članom 4.4 .Tehničkih pravila; i

6.1.4 ima ovlašćenje da naredi takmičaru da se povuče pre takmičenja ili da odmah odustane od takmičenja u disciplini za vreme takmičenja.

*Napomena (i): Ovlašćenja iz članova 6.1.3. i 6.1.4. Pravila za atletska takmičenja medicinski delegat može preneti na (ili kada medicinski delegat nije imenovan ili dostupan, mogu biti vršena od strane) jednog ili više lekara koje su imenovali i odredili organizatori, a koji obično treba da budu nose istaknutu traku oko ruke, prsluk ili sličnu prepoznatljivu odeću. Kada medicinski delegat ili lekar nisu odmah dostupni takmičaru, oni mogu da daju uputstvo ili da upute neko službeno lice ili drugo ovlašćeno lice da postupa u njihovo ime.*

*Napomena (ii): Rezultat svakog takmičara kojem je naloženo da se povuče iz takmičenja u disciplinama trčanja i takmičarskog hodanja u skladu sa članom 6.1.4. Pravila za atletska takmičenja navodi se u rezultatima kao da nije startovao (NS) ili nije završio takmičenje (NZT), u zavisnosti od slučaja. Svaki takmičar koji ne poštuje takvu odluku, biće diskvalifikovan iz te discipline.*

*Napomena (iii): Rezultat svakog takmičara kojem je naloženo da se povuče iz takmičenja u tehničkim disciplinama u skladu sa članom 6.1.4. Pravila za atletska takmičenja navodi se u rezultatima kao da nije startovao (NS) ako nije imao nijedan pokušaj. Međutim, ukoliko je imao bilo kakav pokušaj, rezultati tih pokušaja se prihvataju i takmičar se tada rangira u skladu sa postignutim rezultatima. Svaki takmičar koji ne poštuje takav nalog, biće diskvalifikovan iz te discipline.*

*Napomena (iv): Rezultat svakog takmičara kojem je naloženo da se povuče iz takmičenja u disciplinama višeboja, u skladu sa članom 6.1.4. Pravila za atletska takmičenja, navodi se u rezultatima kao da nije startovao (NS) ako nije započeo prvu disciplinu. Međutim, ako je pokušao da startuje u prvoj disciplini, primenjuje se član 39.10. Tehničkih pravila. Svaki takmičar koji ne poštuje takav nalog biće diskvalifikovan iz te discipline.*

Zdravlje i bezbednost svih učesnika na takmičenju je pitanje od visokog prioriteta za Svetsku atletiku, ostale nadležne organe i organizatore takmičenja. Da bi se ovi ključni zadaci realizovali, neophodna je dostupnost ekspertize priznatog i kvalifikovanog lica u ulozi medicinskog delegata, posebno iz razloga što on (ili oni koje su on ili organizatori odredili) ima, među ostalim dužnostima, odgovornost da povuče takmičara sa takmičenja ako smatra da je to neophodno iz medicinskih razloga. Važno je napomenuti da to ovlašćenje medicinskog delegata (ili lekara koji postupa na njegov zahtev ili u njegovo ime) važi za sve discipline.

Neophodno je da postoji pouzdan sistem komunikacije i procedure između medicinskog delegata (i onih koji su ovlašćeni da postupaju u njegovo ime), tehničkih delegata i direktora takmičenja, posebno u vezi sa obavezama navedenim u članovima 6.1.3. i 6.1.4. Pravila za atletska takmičenja, s obzirom na to da one imaju direktan uticaj na startne liste, rezultate i odvijanje takmičenja.

**7. Anti-doping delegati**

Anti-doping delegati su u kontaktu sa organizatorima i staraju se da na takmičenju budu obezbeđene odgovarajuće prostorije za vršenje doping kontrole. Oni su odgovorni za sva pitanja koja se odnose na doping kontrolu.

1. **Glavne sudije Svetske atletike**

8.1 Na takmičenjima gde su imenovane glavne sudije Svetske atletike, tehnički delegati određuju šefa među imenovanim glavnim sudijama Svetske atletike za to takmičenje ukoliko odgovarajući organ nije ranije imenovao šefa glavnih sudija Svetske atletike. Kad god je to moguće, šef, u dogovoru sa tehničkim delegatima, određuje najmanje po jednog glavnog sudiju Svetske atletike za svaku disciplinu programa takmičenja. Glavni sudija Svetske atletike je tada glavni sudija u svim disciplinama za koje je imenovan.

8.2 Na takmičenjima u krosu, trčanju na putu, planinskom trčanju i trčanju u prirodi, glavne sudije Svetske atletike, ako su određeni za ta takmičenja, treba da pruže svu neophodnu pomoć organizatorima takmičenja. Oni moraju biti prisutni na takmičenju u svakom trenutku u toku trajanja discipline za koju su određeni. Moraju da se postaraju da se takmičenje u potpunosti odvija u skladu sa Pravilima, odgovarajućim Tehničkim propozicijama i relevantnim odlukama donetim od strane tehničkih delegata. Glavni sudija Svetske atletike je tada glavni sudija u svim disciplinama za koje je imenovan.

Detaljne informacije date su u Smernicama za Glavne sudije Svetske atletike koje se mogu preuzeti sa internet stranice Svetske atletike.

**9. Sudije Svetske atletike za takmičarsko hodanje**

Sudije za takmičarsko hodanje imenovane za sva takmičenja koja se održavaju u skladu sa tačkom 1. (a) definicije takmičenja za svetsko rangiranje moraju biti sudije Svetske atletike za takmičarsko hodanje sa zlatnim rangom.

Sudije za takmičarsko hodanje imenovane za takmičenja koja se održavaju u skladu sa tačkama 1. (c), (d) i 2. (a), (b), (c) i (d) definicije takmičenja za svetsko rangiranje moraju biti sudije Svetske atletike za takmičarsko hodanje sa zlatnim, srebrnim ili bronzanim rangom.

**10. Međunarodni merioci staze**

Za sva takmičenja za svetsko rangiranje, imenuje se međunarodni merilac staze koji je zadužen da se postara da staze za discipline koje se odvijaju delimično ili u potpunosti van stadiona budu izmerene i verifikovane u skladu sa zahtevima Svetske atletike.

Imenovani merilac staze mora biti sa liste međunarodnih merilaca staze Svetske atletike/AIMS-a („A” ili „B” nivoa).

Staza mora biti izmerena blagovremeno pre održavanja takmičenja. Merilac proverava i potvrđuje da staza odgovara Pravilima za trke na putu (vidi članove 54.11, 55.2. i 55.3. Tehničkih pravila i odgovarajuće napomene). On se takođe stara da se poštuju članovi 31.20. i 31.21. Pravila za atletska takmičenja, u slučaju da može da se postigne svetski rekord.

Merilac sarađuje sa organizatorima takmičenja u pripremi staze i prisustvuje trci kako bi potvrdio da takmičari trče istom onom stazom koju je merilac izmerio i verifikovao. O tome izdaje odgovarajuću potvrdu tehničkom delegatu takmičenja.

**11. Starteri Svetske atletike i sudije Svetske atletike za foto-finiš**

Na svim takmičenjima iz tačaka 1. (a), (b), (c) i 2. (a), (b) definicije takmičenja za svetsko rangiranje koja se održavaju na stadionu, Savet, nadležna kontinentalna asocijacija ili rukovodeće telo imenuju startera Svetske atletike i sudiju Svetske atletike za foto-finiš. Starter Svetske atletike daje start (i obavlja druge dužnosti vezane za start) prema nalogu tehničkih delegata i nadgleda proveru i rad informacionog sistema na startu (SIS). Sudija Svetske atletike za foto-finiš nadgleda sve aktivnosti vezane za rad i korišćenje foto-finiš sistema i ima ulogu šefa sudija za foto-finiš.

Detaljne informacije date su u Smernicama za start i Smernicama za foto-finiš koje se mogu preuzeti sa internet stranice Svetske atletike.

Napominje se da, iako sudija Svetske atletike za foto-finiš deluje i kao šef sudija za foto-finiš na onim takmičenjima na kojima je imenovan, a glavne sudije Svetske atletike deluju kao glavne sudije, ostaje jasna podela odgovornosti između startera Svetske atletike i ostalih članova tima startera. Iako Starter Svetske atletike preuzima sva ovlašćenja i obaveze startera kada startuje trku za koju je određen, on ni tada, ni u bilo kom drugom trenutku, nema ovlašćenje da zameni glavnog sudiju za start niti da promeni njegovu odluku.

**12. Vrhovna sudijska komisija (VSK)**

Na svim takmičenjima iz tačaka 1. (a), (b), (c) i 2. (a), (b) definicije takmičenja za svetsko rangiranje, imenuje se Vrhovna sudijska komisija koju po pravilu čini tri, pet ili sedam članova. Jedan od članova komisije određuje se za njenog predsednika, a drugi za sekretara. Za sekretara komisije može biti određeno i lice koje nije član komisije, u slučajevima kada i ako se to smatra odgovarajućim rešenjem.

U slučajevima kada postoji žalba u vezi sa članom 54. Tehničkih pravila, barem jedan član Vrhovne sudijske komisije mora biti sudija Svetske atletike za takmičarsko hodanje sa zlatnim, srebrnim ili bronzanim rangom.

Članovi Vrhovne sudijske komisije ne prisustvuju raspravama komisije koje se odnose na bilo koju žalbu koja utiče, posredno ili neposredno, na takmičare iz njihovih nacionalnih federacija članica. Predsednik Komisije će zamoliti člana na koga se ova odredba odnosi da se povuče, u slučaju da član Komisije to nije već učinio. Savet ili drugi odgovarajući rukovodeći organ imenovaće jednog ili više rezervnih članova koji mogu zameniti bilo kog člana Komisije koji ne može učestvovati u razmatranju žalbe od strane Vrhovne sudijske komisije.

Osim toga, Vrhovna sudijska komisija bi trebalo na isti način da bude imenovana i za druga takmičenja kada organizatori smatraju da je to poželjno ili potrebno za regularno odvijanje takmičenja.

Glavni zadatak Vrhovne sudijske komisije jeste rešavanje žalbi u skladu sa članom 8. Tehničkih pravila, kao i svih ostalih pitanja koja nastanu tokom takmičenja, a koja budu upućena Komisiji na odlučivanje.

**13. Službena lica na takmičenju**

Organizatori takmičenja i/ili nadležni rukovodeći organi imenuju sva službena lica na takmičenju, u skladu sa Pravilima nacionalne federacije članice Svetske atletike u kojoj se takmičenje održava, a u slučaju takmičenja iz tačaka 1. (a), (b), (c) i 2. (a), (b) definicije takmičenja za svetsko rangiranje, u skladu sa Pravilima i procedurama nadležnog rukovodećeg organa.

Sledeći spisak sadrži službena lica čije je učešće važno za pravilno održavanje takmičenja. Organizatori mogu, ako je potrebno, prilagoditi spisak službenih lica lokalnim uslovima takmičenja.

***Rukovodstvo takmičenja***

• Direktor takmičenja (vidi član 14. Pravila za atletska takmičenja)

• Rukovodilac takmičenja i odgovarajući broj pomoćnika (vidi član 15. Pravila za atletska takmičenja)

• Tehnički rukovodilac takmičenja i odgovarajući broj pomoćnika (vidi član 16. Pravila za atletska takmičenja)

• Rukovodilac prezentovanja disciplina (vidi član 17. Pravila za atletska takmičenja)

***Službena lica na takmičenju***

• Glavni sudija u prijemnom centru

• Glavni sudija za discipline trčanja i takmičarskog hodanja

• Glavne sudije za tehničke discipline

• Glavni sudija za discipline višeboja

• Glavni sudija za video

• Šef sudija i odgovarajući broj sudija za discipline trčanja i takmičarskog hodanja (videti član 19. Pravila za atletska takmičenja)

• Šef sudija i odgovarajući broj sudija za svaku od tehničkih disciplina (videti član 19. Pravila za atletska takmičenja)

• Šef sudija, odgovarajući broj pomoćnika i petoro sudija za svaku od disciplina takmičarskog hodanja na stazi (videti član 54. Tehničkih pravila)

• Šef sudija, odgovarajući broj pomoćnika i osmoro sudija za svaku od disciplina takmičarskog hodanja na putu (videti član 54. Tehničkih pravila)

• ostala službena lica za discipline takmičarskog hodanja, po potrebi, uključujući zapisničara, rukovaoce tablama za opomene itd. (videti član 54. Tehničkih pravila)

• Šef sudija na stazi i odgovarajući broj sudija na stazi (videti član 20. Pravila za atletska takmičenja)

• Šef merilaca vremena i odgovarajući broj merilaca vremena (videti član 21. Pravila za atletska takmičenja)

• Šef sudija za foto-finiš i odgovarajući broj pomoćnika za foto-finiš (videti član 21. ovih Pravila i član 19. Tehničkih pravila)

• Šef sudija za rad sa transponderskim sistemom i odgovarajući broj pomoćnika (videti član 21. ovih Pravila i član 19. Tehničkih pravila)

• Koordinator starta i odgovarajući broj startera i kontrolora starta (videti član 22. Pravila za atletska takmičenja)

• Pomoćnici startera (videti član 23. Pravila za atletska takmičenja)

• Šef brojača krugova i odgovarajući broj brojača krugova (videti član 24. Pravila za atletska takmičenja)

• Sekretar takmičenja i odgovarajući broj njegovih pomoćnika (videti član 25. Pravila za atletska takmičenja)

• Rukovodilac tehničkog informacionog centra (TIC) i odgovarajući broj pomoćnika (videti član 25.5. Pravila za atletska takmičenja)

• Šef nadzornika terena i odgovarajući broj nadzornika terena (videti član 26. Pravila za atletska takmičenja)

• Merilac brzine vetra (videti član 27. Pravila za atletska takmičenja)

• Šef sudija za elektronsko merenje daljine i odgovarajući broj pomoćnika (videti član 28. Pravila za atletska takmičenja)

• Šef sudija u prijemnom centru i odgovarajući broj sudija u prijemnom centru (videti član 29. Pravila za atletska takmičenja)

• Komesar za oglašavanje (videti član 30. Pravila za atletska takmičenja)

***Ostala službena lica***

*•* Spikeri

• Statističari

• Lekari

• Pratioci takmičara, druga službena lica i predstavnici medija

Glavne sudije i šefovi sudija treba da nose jasno uočljivu odeću ili oznake. Dodatni pomoćnici mogu biti imenovani za svaku funkciju, ukoliko je to potrebno. Mora se, međutim, voditi računa da na terenu ne bude više službenih lica nego što je to neophodno.

Broj službenih lica koja su imenovana za takmičenje treba da bude određen tako da se predviđene dužnosti obavljaju pravilno i efikasno i da se takođe obezbedi dovoljan odmor za ta lica ako se takmičenje odvija u toku dužeg vremenskog perioda u jednom danu ili u više uzastopnih dana. Ipak, mora se voditi računa o tome da broj službenih lica ne bude suviše veliki tako da borilišta budu pretrpana ili opterećena nepotrebnim službenim licima. Na sve većem broju takmičenja, obavljanje zadataka od strane službenih lica na terenu „zamenjuje” tehnologija i, osim ako logično nije neophodan rezervni sistem, treba imati to u vidu pri imenovanju službenih lica.

Napomena o bezbednosti

Službena lica na takmičenjima u atletskim disciplinama imaju mnoge važne funkcije, ali nijedna nije toliko važna koliko da se osigura bezbednost svih učesnika takmičenja. Atletsko borilište može da bude opasno mesto. Bacaju se teške i oštre sprave koje predstavljaju rizik za svakog ko se nalazi na njihovom putu. Takmičari koji trče na stazama i zaletištima velikim brzinama mogu povrediti sami sebe ili nekog drugog prilikom sudara. Oni koji se takmiče u disciplinama skokova često doskoče na neočekivani ili neplanirani način. Vremenski i drugi uslovi mogu privremeno ili na duži period učiniti atletsko takmičenje nebezbednim.

Bilo je slučajeva u kojima su takmičari, službena lica, fotografi i druga lica bili povređeni (u nekim slučajevima i fatalno) u nezgodama koje su se dogodile na ili u blizini prostora za takmičenje i treniranje. Mnoge od tih povreda mogle su se sprečiti.

Službena lica moraju uvek biti svesna opasnosti koje su sastavni deo sporta. Oni moraju biti oprezni u svakom trenutku i ne smeju dozvoliti sebi da budu ometani. Bez obzira na njihovu zvaničnu poziciju, sva službena lica su odgovorna da čine sve što je u njihovoj moći kako bi atletsko borilište učinili bezbednijim mestom. Sva službena lica treba da razmišljaju o bezbednosti kad god i gde god da se nalaze na borilištu, a takođe treba da reaguju kada je to potrebno kako bi sprečili nezgodu, odnosno kada vide da su uslovi ili situacija takvi da mogu dovesti do nezgode. Bezbednost je od najveće važnosti – važnija je i od strogog poštovanja pravila. U retkim slučajevima kada između njih postoji neusaglašenost, mora prevladati interes u pogledu bezbednosti svih prisutnih.

**14. Direktor takmičenja**

Direktor takmičenja, ukoliko je relevantno u saradnji sa tehničkim delegatom i drugim nadležnim delegatima:

14.1 planira tehničku organizaciju takmičenja, uključujući i integrisanje svečanosti povodom prezentovanja disciplina i proglašenja pobednika;

14.2 obezbeđuje da se organizacija takmičenja sprovodi prema predviđenom planu pre i tokom takmičenja;

14.3 obezbeđuje da bilo kakvi tehnički problemi budu rešeni ili da se dođe do alternativnog rešenja;

14.4 usmerava interakciju između učesnika takmičenja;

14.5 putem sistema veze je u kontaktu sa svim ključnim službenim licima i drugim relevantnim licima koja učestvuju u odvijanju i emitovanju takmičenja.

14.6 u svemu sarađuje sa rukovodiocem prezentovanja disciplina kako bi se obezbedila usklađenost sa članom 17. Pravila za atletska takmičenja;

14.7 obezbeđuje preciznu pripremu i objavljivanje rasporeda u prijemnom centru u skladu sa članom 29.1.1. Pravila za atletska takmičenja.

14.8 komunicira sa koordinatorom starta kako bi se obezbedila efikasna primena člana 22.1.3. Pravila za atletska takmičenja;

14.9 u potpunosti je svestan važećih propozicija za takmičenje i načina rada planiranih tehnoloških i informacionih sistema; i

14.10 rešava sva pitanja koja nastanu u skladu sa članom 7.5. Tehničkih pravila.

Tokom takmičenja, a u cilju obezbeđivanja efikasnog rada, direktor takmičenja treba da bude pozicioniran tako da ima optimalan pregled borilišta, blizu tima za prezentovanje disciplina i uz zadovoljavajuću i pouzdanu raspoloživost tehnoloških veza i pomoćnih ekrana.

**15. Rukovodilac takmičenja**

Rukovodilac takmičenja je odgovoran za regularno odvijanje takmičenja. On proverava da li su sva službena lica na svojim mestima i spremna za takmičenje, određuje zamene kada je to potrebno, i ima ovlašćenje da ukloni sa funkcije svako službeno lice koje ne vrši svoju dužnost u skladu sa pravilima. U saradnji sa imenovanim nadzornikom terena, stara se da samo ovlašćena lica imaju pristup sredini borilišta tokom takmičenja.

*Napomena: Preporučuje se da na takmičenjima koja traju duže od četiri sata, kao i na višednevnim takmičenjima, rukovodilac takmičenja ima odgovarajući broj pomoćnika.*

Rukovodilac takmičenja mora biti odgovoran, po nalogu direktora takmičenja i u skladu sa uputstvima i odlukama tehničkog delegata, za sve što se dešava na borilištu. Na stadionu, on mora biti na takvom mestu da može da vidi sve što se dešava i da izdaje neophodne naredbe. On mora imati kompletne spiskove svih imenovanih službenih lica i mogućnost da efikasno komunicira sa drugim rukovodiocima, glavnim sudijama i šefovima sudija.

Posebno na takmičenjima koja traju više dana, moguće je da neke sudije neće biti u mogućnosti da budu na raspolaganju u toku celog trajanja takmičenja. Rukovodilac takmičenja mora imati na raspolaganju rezervni broj službenih lica od kojih može izabrati zamenu, ako je to neophodno. Čak iako su sva službena lica određena za neku disciplinu prisutna, rukovodilac takmičenja mora da se postara da ta službena lica ispunjavaju korektno svoje dužnosti, a ako to ne čine, mora biti spreman da ih zameni.

On mora da obezbedi da sudije (i njihovi pomoćnici) napuste borilište odmah po završetku svoje discipline ili čim obave naredni zadatak.

**16. Tehnički rukovodilac**

16.1 Tehnički rukovodilac je odgovoran da obezbedi:

16.1.1 da staze, zaletišta, krugovi, lukovi, sektori za bacanje, doskočišta za tehničke discipline i sva oprema i sprave budu u skladu sa pravilima;

16.1.2 da se postavljanje i uklanjanje opreme i sprava izvodi po tehničko-organizacionom planu takmičenja, utvrđenom od strane tehničkog delegata;

16.1.3 da tehnička prezentacija borilišta odgovara tom planu;

16.1.4 da provera i obeležavanje dozvoljenih ličnih sprava za korišćenje na takmičenju budu u skladu sa članom 32.2. Tehničkih pravila; i

16.1.5 da pre početka takmičenja dobije ili da je obavešten o postojanju odgovarajućih sertifikata u skladu sa članom 10.1. Tehničkih pravila.

Tehnički rukovodilac za svoj rad odgovara direktoru takmičenja ili rukovodiocu takmičenja. Međutim, iskusan tehnički rukovodilac obavlja najveći deo svog posla bez ikakvog direktnog nadzora ili uputstava. On mora biti dostupan u svakom trenutku. Ako glavni sudija ili šef sudija u tehničkim disciplinama primete da borilište gde se disciplina odvija (ili gde će se odvijati) treba da se izmeni ili poboljša, oni o tome moraju obavestiti rukovodioca takmičenja, koji će od tehničkog rukovodioca zahtevati da preduzme odgovarajuće mere. Takođe, ako glavni sudija smatra da postoji potreba za promenom mesta takmičenja (član 25.20. Tehničkih pravila), on će o tome obavestiti rukovodioca takmičenja, koji će zahtevati od tehničkog rukovodioca da sprovede želju glavnog sudije. Mora se imati na umu da niti intenzitet vetra niti promena njegovog smera nisu dovoljan uslov za promenu mesta takmičenja.

Kada direktor takmičenja ili tehnički delegati odobre listu sprava koje će se koristiti na takmičenju, tehnički rukovodilac tada priprema, naručuje i prima različite sprave. On ili njegov tim moraju potom pažljivo da provere težinu i dimenzije tih sprava, kao i sve lične sprave koje su dozvoljene i predate, u skladu sa pravilima. Tehnički rukovodilac mora takođe da obezbedi da se član 31.17.4. Pravila za atletska takmičenja poštuje na pravilan i efikasan način ako se postigne rekord.

U vezi sa spravama za bacanje, informacije za proizvođače koje se tiču spiska opreme koju treba dostaviti organizatoru uklonjena je iz pravila 2017. godine i prebačena u dokumentaciju koja se odnosi na sistem za sertifikaciju Svetske atletike. Tehnički rukovodioci bi, međutim, trebalo da primenjuju ova uputstva kada prihvataju novu opremu od dobavljača, s tim što ne bi trebalo da odbijaju sprave predate za takmičenje ili korišćene na takmičenju zbog toga što se ne uklapaju u taj spisak opreme. Minimalna težina sprava ključan je parametar u ovom pogledu.

**17. Rukovodilac prezentovanja disciplina**

Rukovodilac prezentovanja disciplina, zajedno sa direktorom takmičenja, planira sve uslove vezane za prezentovanje disciplina na takmičenju, a u saradnji sa organizacionim i tehničkim delegatima kada i gde je to primenljivo. On se stara da se predviđeni plan sprovodi tokom takmičenja, i zajedno sa direktorom takmičenja i delegatima takmičenja rešava sve eventualne probleme. Preko sistema veze, rukovodilac prezentovanja disciplina je u kontaktu sa svim članovima svoga tima čiji rad kontroliše i koordinira.

On se stara da, kroz najave i kroz dostupnu tehnologiju, publika bude informisana o takmičarima koji u tom trenutku nastupaju u svakoj od disciplina, uključujući startne liste, preliminarne i zvanične rezultate. Zvanične rezultate (plasman, vremena, visine, dužine i bodove) za svaku od disciplina treba saopštiti što je pre moguće po prijemu odgovarajuće informacije.

Na takmičenjima koja se organizuju u skladu sa članovima 1. (a) i (b) definicije takmičenja za svetskog rangiranje, Savet imenuje spikere koji govore engleski i francuski jezik.

Rukovodilac prezentovanja disciplina nema samo odgovornost za planiranje, vođenje i koordinisanje produkcije, u smislu predstavljanja svih aktivnosti koje se dešavaju na borilištu, već takođe mora da integriše sve u program koji se priređuje gledaocima na mestu događaja. Krajni cilj njegovog posla jeste da napravi informativan, zabavan, živ i atraktivan program koji će biti ponuđen gledaocima. Da bi se u tome uspelo, neophodno je imati tim i neophodnu opremu za realizaciju tog zadatka. Rukovodilac prezentovanja disciplina je osoba koja je zadužena za usklađivanje aktivnosti osoblja angažovanog u prezentovanju disciplina na terenu i van njega a koje je vezano za njegovu ulogu u koje spadaju, ali bez ograničavanja, spikeri, operateri koji su zaduženi za semafore sa rezultatima i video panele, audio i video tehničari i službena lica angažovana u protokolu proglašenja pobednika.

Spiker je od suštinskog značaja za gotovo svako takmičenje. On mora biti pozicioniran tako da može biti u mogućnosti da na odgovarajući način prati takmičenje, a poželjno je i da bude u blizini direktora takmičenja ili u neposrednoj komunikaciji sa njim, ili sa rukovodiocem prezentovanja disciplina, ako je isti imenovan.

**18. Glavne sudije**

18.1 Glavni sudija – jedan ili više njih, po potrebi, imenuje se za prijemni centar, za discipline trčanja i takmičarskog hodanja na stadionu, za tehničke discipline i za discipline višeboja. Po potrebi, takođe se imenuje jedan ili više glavnih sudija za video. Glavni sudija imenovan za nadgledanje starta određuje se kao glavni sudija za start.

Glavni sudija za video obavlja svoje zadatke u video sobi, a konsultuje se i treba da bude u komunikaciji sa ostalim glavnim sudijama.

Na takmičenjima na kojima je angažovan dovoljan broj službenih lica tako da je za trke određeno više od jednog glavnog sudije, izričito se preporučuje da jedan od njih bude glavni sudija za start. Pojašnjenja radi, glavni sudija za start u takvim okolnostima treba da ima sva ovlašćenja glavnog sudije koja se odnose na start i od njega se ne zahteva da izveštava o tome bilo kog drugog glavnog sudiju za trčanje ili da radi u saglasnosti sa njim.

Međutim, ako je određen samo jedan glavni sudija da nadgleda trke na određenom takmičenju i uzimajući u obzir ovlašćenja koja on ima, izričito se preporučuje da taj glavni sudija bude smešten u zoni starta, u toku svakog starta (barem za one discipline koje zahtevaju niski start), da bi mogao da uoči bilo kakav eventualni problem do kog može doći i donese odluku kojom će taj problem rešiti. To će biti lakše kada se koristi informacioni sistem za start odobren od strane Svetske atletike.

Ako to nije slučaj, i ako glavni sudija nema vremena da se postavi na liniju cilja posle procedure starta (kao što je slučaj u disciplinama 100 m, 100 / 110 m prepone i 200 m) i imajući u vidu mogućnost da će glavni sudija biti neophodan za određivanje plasmana, dobro rešenje bi bilo da se odredi koordinator starta (koji treba da poseduje veliko iskustvo startera) da takođe radi kao glavni sudija za start.

18.2 Glavne sudije treba da osiguraju poštovanje i primenu važećih pravila i propozicija (kao i drugih propozicija za svako pojedinačno takmičenje). Oni odlučuju o svakom prigovoru ili primedbi u vezi sa održavanjem takmičenja i donose odluku o svim pitanjima koja nastanu tokom takmičenja (uključujući i na terenu za zagrevanje, u prijemnom centru, i posle takmičenja sve do svečanog proglašenja pobednika nakon takmičenja), a koja ovim Pravilima (niti bilo kojim važećim propozicijama) nisu jasno propisana i, po potrebi, o tome odlučuju zajedno sa tehničkim delegatima.

Glavni sudija ne vrši funkciju sudije ili sudije na stazi ali, na osnovu svojih zapažanja, može u skladu sa pravilima da preduzme bilo koju radnju ili da donese bilo koju odluku i da promeni odluku bilo kog sudije,

*Napomena: Za potrebe ovog člana i odgovarajućih propozicija, uključujući Propise o marketingu i oglašavanju, ceremonija proglašenja pobednika je završena kada su sve aktivnosti direktno vezane za nju završene (uključujući fotografisanje, pobednički krug, davanje autograma, i sl.).*

Treba imati u vidu da nije neophodno da glavni sudija dobije izveštaj od sudije ili sudije na stazi da bi diskvalifikovao nekog takmičara. On u svakom trenutku može da postupa u skladu sa sopstvenim neposrednim zapažanjima.

Gore navedenu napomenu treba tumačiti tako da se uzmu u obzir sva dodatna pitanja koja se odnose na ceremoniju proglašenja pobednika, a za koja je odgovoran glavni sudija za datu disciplinu. Kada se ceremonija proglašenja pobednika održava na drugom mestu i drugom delu programa, treba dobro promisliti i, ako je to neophodno, odrediti drugog glavnog sudiju koji može da zameni onog koji iz praktičnih razloga ne može da rukovodi situacijom. Takođe videti i tekst u zelenoj boji posle člana 5. Pravila za atletska takmičenja.

18.3 Glavne sudije za trčanja i discipline takmičarskog hodanja imaju nadležnost da određuju plasman u trci samo kada sudije ne mogu da donesu konačnu odluku kod spornog plasmana. Oni nemaju nadležnost za pitanja koja su odgovornost šefa sudija za discipline takmičarskog hodanja.

Glavni sudija za start (ili ako on nije imenovan, imenovani glavni sudija za trčanja i takmičarsko hodanje) nadležan je za donošenje odluka o svim činjenicama koje se odnose na start u slučajevima kada se glavni sudija za discipline trčanja i takmičarskog hodanja ne slaže sa odlukama donetim od strane tima startera, osim u slučajevima kada se to odnosi na odluke o naizgled pogrešnom startu koji daje informacioni sistem za start koji je Svetska atletika odobrila, osim ako iz bilo kog razloga glavni sudija ne zaključi da su informacije koje daje ovaj sistem očigledno netačne. Takođe videti i član 8.4.1. Tehničkih pravila.

Glavni sudija za discipline višeboja nadležan je za odvijanje takmičenja u višeboju, kao i za odvijanje svake pojedinačne discipline u okviru višeboja (osim za pitanja koja se odnose na njegovu nadležnost onda kada je glavni sudija za start imenovan i raspoloživ).

18.4 Nadležni glavni sudija kontroliše sve konačne rezultate, rešava sve slučajeve sa spornim bodovima i, zajedno sa šefom sudija za elektronsko merenje, kada je za to imenovan, nadgleda merenje rekordnih učinaka. Zapisnik sa rezultatima popunjava se odmah po završetku svakog kruga bilo koje od disciplina, potpisuje ga nadležni glavni sudija (ili ga na drugi način verifikuje) ili šef sudija za foto-finiš, posle čega se zapisnik prosleđuje sekretaru takmičenja.

18.5 Nadležni glavni sudija ima ovlašćenje da opomene ili isključi iz takmičenja svakog takmičara ili štafetu u skladu sa članom 7.1. Tehničkih pravila.

18.6 Glavni sudija može ponovo da razmotri neku odluku (bez obzira na to da li je odluka prvostepena ili je doneta posle razmatranja uloženog prigovora) na osnovu svih raspoloživih dokaza, pod uslovom da je nova odluka još uvek važeća. Ponovno razmatranje odluke obično je moguće samo pre ceremonije proglašenja pobednika u odgovarajućoj disciplini ili pre važeće odluke koju donosi Vrhovna sudijska komisija.

Ovaj član daje objašnjenje o tome da, kao i kod Vrhovne sudijske komisije (videti član 8.9. Tehničkih pravila), glavni sudija može ponovo da razmotri neku odluku i to može da uradi bilo da se radi o njegovoj prvostepenoj odluci ili o odluci donetoj posle razmatranja žalbe koja mu je upućena. Ovu opciju treba razmotriti naročito onda kada se brzo dobiju novi dokazi i informacije, jer se tako može izbeći potreba za znatno komplikovanijom žalbom Vrhovnoj sudijskoj komisiji. Međutim, treba obratiti pažnju na praktična vremenska ograničenja za ponovno razmatranje.

18.7 Ako, po mišljenju nadležnog glavnog sudije, tokom takmičenja nastanu takve okolnosti koje zahtevaju ponovno održavanje jedne discipline ili dela te discipline, on može proglasiti sva takmičenja ili deo takmičenja u okviru te discipline nevažećim i može da odredi ponovno održavanje takmičenja u toj disciplini, bilo istog dana ili nekom drugom prilikom, što je stvar njegove odluke. (Videti takođe članove 8.4. i 17.1. Tehničkih pravila).

Glavne sudije i Vrhovna sudijska komisija treba da obrate pažnju na to da, osim u posebnim okolnostima, takmičar koji nije završio trku ne može da učestvuje u nekoj kasnijoj rundi takmičenja ili u ponovljenom takmičenju u okviru te discipline.

18.8 Kada takmičar sa ograničenim fizičkim sposobnostima učestvuje na takmičenju organizovanom u skladu sa ovim Pravilima, nadležni glavni sudija može da protumači, ili da dozvoli odstupanje od bilo kog od primenljivih članova Pravila (sa izuzetkom člana 6.3. Tehničkih pravila) kako bi se omogućilo učešće tog takmičara pod uslovom da takvo odstupanje takmičaru ne daje nikakvu prednost nad ostalim takmičarima koji se takmiče u istoj disciplini. U slučaju bilo kakve sumnje ili spora o svakoj takvoj odluci, treba uputiti žalbu Vrhovnoj sudijskoj komisiji.

*Napomena: Ovim članom se ne dozvoljava učešće vodiča trkača za slabovide takmičare, osim ako to nije dozvoljeno propozicijama za određeno takmičenje.*

Ovim članom se olakšava učešće pokretnih takmičara sa invaliditetom na atletskim takmičenjima zajedno sa fizički zdravim i sposobnim takmičarima. Na primer, takmičar sa amputiranom rukom nije sposoban da strogo poštuje odredbe člana 16.3. Tehničkih pravila prilikom niskog starta jer ne može da spusti obe šake na tlo. Ovaj član omogućava glavnom sudiji za start da tumači pravila na način kojim se dozvoljava takmičaru da postavi svoj patrljak na tlo ili da postavi drvene blokove ili slično na tlo iza startne linije na koje će postaviti patrljak, ili u slučaju takmičara sa amputiranom nadlakticom koji nije sposoban da ostvari kontakt sa tlom ni na koji način, da zauzme startnu poziciju bez bilo kakvog kontakta sa tlom.

Međutim, treba imati na umu da ovaj član ne dozvoljava angažovanje vodiča trkača na takmičenjima na kojima učestvuju sportisti bez invaliditeta (osim ako to nije posebno dozvoljeno propozicijama predmetnog takmičenja), niti omogućuje glavnim sudijama da tumače Pravila na način kojim se čini povreda odgovarajućih aspekata člana 6. Tehničkih pravila – posebno u pogledu korišćenja tehnologija ili sprava koje bi mogle da donesu prednost onome ko ih koristi (videti članove 6.3.3. i 6.3.4. Tehničkih pravila koji posebno obuhvataju korišćenje proteza i ostalih pomagala).

U slučajevima kada takmičari sa invaliditetom učestvuju na istom takmičenju i u isto vreme sa fizički zdravim i sposobnim takmičarima, i pritom ne ispunjavaju zahteve Pravila (bilo zbog toga što Pravila to posebno propisuju ili zato što glavni sudija nije u mogućnosti da tumači Pravila na odgovarajući način u skladu sa članom 18.8. Pravila za atletska takmičenja), treba proglasiti zasebne rezultate za te takmičare ili njihovo učešće na drugačiji način jasno naznačiti u rezultatima. (Videti takođe član 25.3. Pravila za atletska takmičenja). Bez obzira na to, uvek je korisno naznačiti, kako u listama prijavljenih, tako i u startnim listama i u rezultatima, klasifikaciju u skladu sa Međunarodnim paraolimpijskim komitetom (MPK), za sve para-atletičare koji učestvuju na datom takmičenju.

**19**. **Sudije**

***Opšte odredbe***

19.1 Šef sudija za discipline trčanja i takmičarskog hodanja i šef sudija za svaku od tehničkih disciplina koordiniraju rad sudija u toj disciplini. Ukoliko sudijama nisu unapred dodeljene dužnosti, šef sudija će ih dodeliti.

19.2 Sudije mogu da razmotre svaku prvobitnu odluku koju su doneli ako je takva odluka doneta greškom, pod uslovom da nova odluka i dalje može da se primeni. Druga mogućnost, ili ako su odluku naknadno doneli glavni sudija ili Vrhovna sudijska komisija, jeste da sudije dostave sve raspoložive informacije glavnom sudiji ili Vrhovnoj sudijskoj komisiji.

***Discipline trčanja i takmičarskog hodanja***

19.3 Sudije, koje su postavljene sa iste strane staze ili puta, određuju plasman takmičara na cilju, a u slučaju kada oni ne mogu da donesu jedinstvenu odluku, slučaj se prosleđuje glavnom sudiji koji donosi konačnu odluku.

*Napomena: Sudije treba da budu postavljene u liniji cilja, tako da su najmanje 5 m udaljeni od ivice staze, i na postolju.*

***Tehničke discipline***

19.4 U tehničkim disciplinama, sudije ocenjuju ispravnost i beleže u zapisnik svaki pokušaj takmičara, i mere dužinu svakog ispravno izvedenog pokušaja. U skoku uvis i skoku motkom, sudije precizno mere novu visinu posle svakog dizanja letvice, naročito u slučaju pokušaja obaranja rekorda. Najmanje dvoje sudija treba da vodi evidenciju svih pokušaja takmičara, upoređujući ih po završetku svake serije skokova.

Uobičajeno je da za to određeni sudija objavljuje da li je pokušaj ispravan ili ne podizanjem bele, odnosno crvene zastavice. Može se odobriti i drugačije vizuelno označavanje.

Osim ako sudija nije siguran da je došlo do povrede Pravila, on će obično presuditi u korist takmičara, utvrditi da je pokušaj ispravan i podići belu zastavicu. Međutim, kada je imenovan glavni sudija za video koji ima pristup snimcima takmičenja u disciplinama skokova i bacanja, postoji opcija da sudija, u slučaju kada sudija ima određene sumnje, zajedno sa glavnim sudijom u polju, odloži podizanje bilo koje od zastavica, dok se ne dobije savet od glavnog sudije za video, pri čemu uvek treba voditi uvek računa da se ili obeleži i sačuva mesto doskoka ili mesto prvog kontakta sprave sa tlom ili da se pokušaj izmeri, u slučaju da je ispravan. Druga mogućnost je da sudija, ukoliko zaista sumnja, može da podigne crvenu zastavicu, postara se da se obeleži i sačuva mesto doskoka/izbačaja ili da se izmeri pokušaj, a tek onda da zatraži savet od glavnog sudije za video.

Preporučuje se da se za svaku tehničku disciplinu koristi samo jedan komplet belih i crvenih zastavica kako bi se smanjila mogućnost da dođe do bilo kakve zabune o ispravnosti pokušaja. Smatra se da nikada nije potrebno koristiti više od jednog kompleta zastavica u disciplinama skokova. U slučaju kada nije dostupan poseban semafor sa rezultatima na kome se prikazuje i podatak o brzini vetra, kod horizontalnih skokova, treba koristiti neki drugi vid obaveštenja a da to nije crvena zastavica, da se ukaže na prekomernu vrednost očitanog podatka.

Kod disciplina bacanja, u pogledu:

1. naznaka koje druge sudije iz krugova za bacanje daju sudijama sa zastavicama da je učinjen prestup, preporučuje se da se umesto zastavica upotrebljava drugi vida obaveštavanja, kao na primer, mali crveni karton koji taj sudija drži u ruci.
2. mesta prvog kontakta sprave s tlom unutar ili van linije sektora za bacanje, preporučuje se da se umesto zastavica upotrebljava drugi vida obaveštavanja, kao na primer, ispružena ruka sudije, paralelna sa tlom.
3. odluke kod bacanja koplja, prema kojoj metalni vrh nije dodirnuo tlo pre bilo drugog dela koplja, preporučuje se da se umesto zastavica upotrebljava drugi vida obaveštavanja, kao na primer spuštanje otvorene šake sudije prema tlu.

**20. Sudije na stazi u disciplinama trčanja i takmičarskog hodanja**

20.1 Sudije na stazi imaju ulogu pomoćnika glavnog sudije, bez prava da donose konačne odluke.

20.2 Glavni sudija raspoređuje sudije na stazi tako da oni imaju dobar položaj i pregled zbivanja tokom trke, te tako u slučaju povrede Pravila (osim člana 54.2. Tehničkih pravila) od strane učesnika trke ili drugih lica, oni odmah podnose pisanu prijavu glavnom sudiji o nastalom događaju.

20.3 Kod svake uočene povrede Pravila, sudija na stazi o tome obaveštava glavnog sudiju dizanjem žute zastavice ili na drugi pouzdan način odobren od strane tehničkog delegata takmičenja.

20.4 Odgovarajući broj sudija na stazi određuje se za kontrolu zona za izmenu u trkama štafeta.

*Napomena (i): Kada sudija na stazi uoči da takmičar ne trči u svojoj stazi, ili da je primopredaja štafetne palice izvršena van zone za izmenu, on odmah na odgovarajući način obeležava mesto na stazi gde je učinjen prekršaj ili pravi sličnu zabelešku na papiru ili pomoću nekog elektronskog uređaja.*

*Napomena (ii): Sudija (ili sudije) na stazi obaveštavaju glavnog sudiju o svakoj povredi Pravila, čak i u slučajevima kada takmičari (ili tim u trci štafeta) nisu završili trku.*

Šef sudija na stazi (videti član 13. Pravila za atletska takmičenja) je pomoćnik glavnog sudije za trčanje i takmičarsko hodanje i određuje raspored svakog od sudija na stazi i koordiniše njihov rad i aktivnosti. Grafička rešenja koja se mogu preuzeti sa internet stranice Svetske atletike predlažu pozicije na kojima sudije na stazi (uvek u skladu sa raspoloživim brojem sudija) treba da budu postavljene u različitim disciplinama trčanja. Treba imati u vidu da ta grafička rešenja predstavljaju samo jednu od mogućnosti. Na rukovodiocu takmičenja je da, u dogovoru sa glavnim sudijom za trčanja i takmičarsko hodanje, izabere najadekvatniji broj sudija na stazi u skladu sa nivoom takmičenja, brojem prijavljenih takmičara i brojem raspoloživih službenih lica.

Ukazivanje na prestup

Kada se takmičenje odvija na stazi koja je izrađena od sintetičkog materijala, praksa je da sudije na stazi dobiju lepljivu traku kojom mogu da označe na stazi mesto na kome je došlo do prestupa, iako se, prema Pravilima (videti gornju Napomenu (i)), sada smatra da to može biti urađeno na druge načine, što se često i radi.

Treba imati u vidu da neprijavljivanje prestupa na odgovarajući način (ili uopšte) ne isključuje mogućnost važeće diskvalifikacije sa takmičenja.

Važno je da sudije na stazi „prijave” prestup u svim situacijama u kojima smatraju da je došlo do povrede Pravila, čak i kada takmičar ili tim nisu završili trku. Dodavanje člana 8.4.4. Tehničkim pravilima ima za cilj da se uvede standardna praksa i da se dopuni Napomena (ii) uz član 20. Pravila za atletska takmičenja, s obzirom na to da je uočena jasna razlika u pristupu širom sveta.

Standardna praksa bi u načelu trebalo da bude takva da u slučaju kada takmičar ili štafetni tim ne završe trku, to treba generalno da se označi kao NZT, pre nego DSK, uključujući tu i trke s preponama u kojima je došlo do povrede Tehničkih pravila, pri čemu je takmičar očigledno odustao od trke iako je na kraju možda i stigao do linije cilja. Član 8.4.4. Tehničkih pravila dodat je i primenjuje se sa ciljem da se obuhvati situacija u kojoj takav takmičar ili tim ulože prigovor.

**21. Merioci vremena, sudije za foto-finiš i sudije za rad sa transponderima**

21.1 U slučaju ručnog merenja vremena, mora se odrediti dovoljan broj merilaca vremena u odnosu na broj prijavljenih takmičara za trku. Jedan od njih imenuje se za šefa merilaca vremena. On dodeljuje dužnosti drugim meriocima vremena. U slučaju kada se koristi uređaj za automatsko merenje vremena (foto-finiš) ili merenja vremena pomoću transpondera, merioci vremena imaju ulogu rezervnog sistema za merenje rezultata.

21.2 Merioci vremena, sudije za foto-finiš i sudije za rad sa transponderima obavljaju svoje zadatke u skladu sa članom 19. Tehničkih pravila.

21.3 U slučaju korišćenja uređaja za potpuno automatsko merenje vremena i foto-finiš, određuje se šef sudija za foto-finiš i odgovarajući broj njegovih pomoćnika.

21.4 U slučaju upotrebe sistema transpondera za merenje vremena, određuje se šef sudija za merenje vremena pomoću transpondera i odgovarajući broj njegovih pomoćnika.

Smernice za ručno merenje vremena mogu se preuzeti sa internet stranice Svetske atletike.

**22. Koordinator starta, starter i kontrolori starta**

22.1 Dužnosti koordinatora starta su:

22.1.1 Podela dužnosti starterskom timu. Međutim, u slučaju takmičenja u skladu sa članovima 1. (a, (b), (c) i 2. (a), (b) i (c) definicije takmičenja za svetsko rangiranje, određivanje disciplina koje će biti dodeljene starteru Svetske atletike spada u nadležnost tehničkih delegata.

22.1.2 Nadzor nad obavljanjem dužnosti koje svaki član starterskog tima treba da ispuni.

22.1.3 Po dobijanju odgovarajućeg naloga od direktora takmičenja, da obavesti startera da je sve spremno, te da se može početi sa procedurom starta (na primer, da su spremni merioci vremena, sudije i, po potrebi, šef sudija za foto-finiš, šef sudija za merenje vremena transponderima i merilac brzine vetra).

22.1.4 Da održava vezu između tehničkog osoblja tima za merenje vremena i sudija.

22.1.5 Da prikuplja i čuva svu neophodnu dokumentaciju vezanu za procedure starta, uključujući sva dokumenta koja pokazuju vremena reakcije i/ili grafičke prikaze pogrešnog starta takmičara, ukoliko su dostupni.

22.1.6 Da obezbedi da se, po donošenju odluka u skladu sa članovima 16.8. ili 39.8.3. Tehničkih pravila, poštuje procedura navedena u članu 16.9. Tehničkih pravila.

Svi članovi starterskog tima moraju biti detaljno obavešteni o Pravilima i načinu na koji ona treba da se tumače. Timu mora takođe biti jasno koje procedure treba da sledi kada primenjuje ova Pravila, tako da se discipline nastave bez odlaganja. Oni moraju dobro da razumeju dužnosti i uloge svakog člana tima, a posebno startera i glavnog sudije za start.

22.2 Starter, čija je primarna odgovornost da obezbedi pravičan i podjednak start za sve takmičare, ima potpunu kontrolu nad takmičarima kada se nalaze u poziciji „na mesta“. U slučaju upotrebe informacionog sistema za start u trkama sa niskim startom, primenjuje se član 16.6. Tehničkih pravila.

22.3 Starter se postavlja u položaj u kome ima pregled svih takmičara tokom procedure starta.

Preporučuje se, posebno kada je u pitanju stepenasti start, upotreba zvučnika u pojedinačnim stazama kako bi se svim takmičarima istovremeno prenele komande i dali signali za start i eventualni signali za prekid starta.

*Napomena: Starter treba da se postavi tako da svi takmičari u polju budu u što užem uglu njegovog vidnog polja. Za trke sa niskim startom, starter se postavlja tako da jasno vidi da li su svi takmičari potpuno mirni posle komande „pozor”, a pre pucnja startnog pištolja ili aktivacije drugog odobrenog uređaja za start. (Za potrebe ovih Pravila, svi uređaji koji se koriste za start nazivaju se „pištolji”.) U slučaju da na trkama sa stepenastim startom ne postoje zvučnici po stazama, starter se postavlja tako da svi takmičari na startu budu približno podjednako udaljeni od njega. Međutim, tamo gde starter ne može da zauzme takvu poziciju, pištolj se postavlja na poziciju koja je podjednako udaljena od svih takmičara i takav pištolj mora da bude aktiviran na daljinu elektronskim putem.*

Komande koje daje starter moraju biti jasne tako da ih svi takmičari čuju ali, osim u slučaju kada je starter dosta udaljen od takmičara i kada ne postoje zvučnici u stazama, starter treba da izbegava vikanje prilikom davanja komandi.

22.4 Određuje se jedan ili više kontrolora starta kao pomoć starteru.

*Napomena: Za trke u disciplinama 200 m, 400 m, 400 m prepone, 4 × 100 m, 4 × 200 m, mešovite štafete i trke štafeta 4×100 m, , treba imenovati najmanje dva kontrolora starta.*

22.5 Svaki kontrolor starta se postavlja tako da jasno vidi takmičare koje treba da kontroliše.

22.6 Starter i/ili svaki kontrolor starta obavezni su da opozovu ili prekinu trku ako su uočili bilo kakvu povredu Pravila. Posle opozvanog ili prekinutog starta, kontrolor starta obaveštava startera o razlozima prekida, a starter odlučuje da li će i koga od takmičara opomenuti ili diskvalifikovati. (Videti takođe i članove 16.7. i 16.10 .Tehničkih pravila).

22.7 Pravo na izricanje opomene i diskvalifikacije u skladu sa članovima 16.8. i 39.8.3. Tehničkih pravila ima samo starter. (Videti takođe i član 18.3. Pravila za atletska takmičenja).

Neophodno je uzeti u obzir član 18.3. Pravila za atletska takmičenja kod tumačenja kako ovog člana, tako i člana 16. Tehničkih pravila, s obzirom na to da, zapravo, i starter i glavni sudija koji je odgovoran za start mogu da odluče da li je start izveden pod fer uslovima za sve takmičare. S druge strane, kontrolor starta nema takva ovlašćenja, pa iako može da opozove start, ne može da donosi jednostrano odluke i mora svaki put da obavesti startera o svojim zapažanjima.

Smernice za startere mogu se preuzeti sa internet stranice Svetske atletike.

**23. Pomoćnici startera**

23.1 Pomoćnici startera proveravaju da li takmičari nastupaju u odgovarajućoj grupi ili trci, kao i da li pravilno nose svoje startne brojeve.

23.2 Pomoćnici startera postavljaju svakog takmičara u njegovu odgovarajuću stazu ili poziciju, grupišući ih na oko 3 metra iza startne linije (u slučaju stepenastog starta ( „eschelon”), na sličan način iza svake linije starta). Kada su takmičari propisno postavljeni, pomoćnici daju znak starteru da su takmičari spremni za start. U slučaju ponovljenog starta, pomoćnici startera ponovo i na isti način raspoređuju takmičare.

23.3 Pomoćnici startera su odgovorni za to da štafetne palice budu spremne za takmičare na prvoj deonici u trkama štafeta.

23.4 Posle komande startera „na mesta”, pomoćnici startera moraju da se pobrinu da takmičari budu postavljeni u skladu sa članovima 16.3. i 16.4. Tehničkih pravila.

23.5 U slučaju pogrešnog starta, pomoćnici startera postupaju u skladu sa članom 16.9. Tehničkih pravila.

**24. Brojači krugova**

24.1 Brojači krugova vode evidenciju o pređenim krugovima za svakog takmičara u trkama dužim od 1500 m. Naročito za trke na 5000 m i duže, kao i za discipline takmičarskog hodanja, određuje se dovoljan broj brojača krugova po uputstvima glavnog sudije koji će dobiti poseban zapisnik za brojanje krugova u koji će upisati vremena za svaki krug koji je takmičar pretrčao (a koja dobijaju od službenog merioca vremena). Kada se koristi takav sistem, nijedan brojač krugova ne bi trebalo da vodi evidenciju za više od četiri takmičara (odnosno šest u disciplinama takmičarskog hodanja). Umesto ručnog brojanja krugova, može se koristiti i kompjuterski sistem, koji može uključivati transponder koji svaki takmičar dobija i nosi.

24.2 Jedan brojač krugova je odgovoran za semafor koji se nalazi na liniji cilja, a koji takmičarima pokazuje broj preostalih krugova u trci. Broj krugova na semaforu se menja u svakom krugu kada vodeći takmičar uđe u ciljnu ravan. Uz to, onda kada je to prikladno, takmičarima koji su ili koji će biti prestignuti za ceo krug (rundovani), ručno se pokazuje broj krugova koji im je ostao do završetka trke.

Ulazak u poslednji krug trke objavljuje se svakom takmičaru, najčešće zvukom zvona.

Smernice za ručno brojanje krugova mogu se preuzeti sa internet stranice Svetske atletike.

**25. Sekretar takmičenja i Tehnički informacioni centar (TIC)**

25.1 Sekretar takmičenja prikuplja kompletne rezultate svake discipline, kao i sve informacije date od strane glavnog sudije, šefa merilaca vremena, šefa sudije za foto-finiš ili šefa za merenja vremena transponderima, kao i merioca brzine vetra. On odmah prosleđuje rezultate spikeru, beleži ih, a zapisnike predaje direktoru takmičenja.

Kada se koristi kompjuterski sistem obrade rezultata, operater koji je zadužen za taj sistem u svakoj tehničkoj disciplini mora da obezbedi unos svih rezultata iz svake discipline u kompjuterski sistem. Unos rezultata iz disciplina trčanja vrši se uz nadzor šefa sudije za foto-finiš. U tom slučaju, spiker i direktor takmičenja imaju pristup rezultatima putem računara.

25.2 U disciplinama u kojima se takmičari takmiče sa različitim specifikacijama (kao što su težina sprava ili visina prepona), bitne razlike moraju biti jasno naznačene u rezultatima ili odvojeni rezultat mora biti prikazan za svaku kategoriju.

25.3 Kada važeće propozicije za takmičenja osim onih navedenih u članovima 1. (a) i (b) definicije takmičenja za svetsko rangiranje dozvoljavaju istovremeno učešće takmičara:

25.3.1 koji se takmiče uz pomoć druge osobe, odnosno vodiča trkača, ili

25.3.2 koji koriste mehanička pomagala koja nisu dozvoljena odredbama člana 6.3.4. Tehničkih pravila,

njihovi rezultati moraju biti prikazani odvojeno a, po potrebi, prikazuje se i njihova para-klasifikacija.

25.4 Sledeće standardne skraćenice i simbole treba koristiti, gde je to moguće, u pripremi startnih lista i rezultata:

|  |  |
| --- | --- |
| Nije startovao | DNS |
| Nije završio trku (Discipline trčanja ili takmičarskog hodanja ili discipline višeboja) | DDNF |
|  |  |
| Bez rezultata | NM |
| Diskvalifikacija (upisati broj pripadajućeg člana) | DQ |
| Ispravan pokušaj u skoku uvis i skoku motkom | "O" |
| Neispravan pokušaj u tehničkim disciplinama | "X" |
| Propušten pokušaj u tehničkim disciplinama | “–” |
| Odustao od takmičenja (tehničke i discipline višeboja) | r |
| Kvalifikovan po plasmanu u disciplinama trčanja | Q |
| Kvalifikovan po vremenu u disciplinama trčanja | q |
| Kvalifikovan na osnovu norme u tehničkim disciplinama | Q |
| Kvalifikovan po rezultatu u tehničkim disciplinama | q |
| Kvalifikovan u sledeći krug po odluci glavnog sudije | qR |
| Kvalifikovan u sledeći krug po odluci Vrhovne sudijske komisije | qJ |
| Kvalifikovan u sledeći krug žrebom | qD |
| Savijeno koleno (disciplina takmičarskog hodanja) | “>” |
| Gubitak kontakta sa tlom (disciplina takmičarskog hodanja | “~” |
| Žuti karton (upisati broj pripadajućeg člana) | YC |
| Drugi žuti karton (upisati broj pripadajućeg člana) | YCR |
| Crveni karton (upisati broj pripadajućeg člana) | RC |
| Gaženje linije (po članovima 17.3.3. i 17.3.4. Tehničkih pravila) | L |
| Takmičenje pod žalbom | P |



Ako je takmičaru izrečena opomena ili je diskvalifikovan u nekoj disciplini zbog povrede nekog člana Pravila, u zvaničnim rezultatima treba to naznačiti navodeći koji je član Pravila prekršen.

Ako je takmičar diskvalifikovan u nekoj disciplini zbog nesportskog ili nepropisnog ponašanja, u zvaničnim rezultatima se mora navesti razlog za diskvalifikaciju.

Počev od 2015. godine, članovi 25.2-4. Pravila za atletska takmičenja sačinjeni su tako da se njima vrši standardizacija procedura i upotreba terminologije u uobičajenim situacijama kod startnih lista i rezultata. Članovi 25.2. i 25.3. Pravila za atletska takmičenja ukazuju na postojanje ne toliko retkih situacija na mnogim takmičenjima ispod nivoa vrhunskih takmičenja (čak i na nekim takmičenjima visokog nivoa) na kojima takmičari različitih starosnih kategorija i para-klasifikacija učestvuju na istom takmičenju. Ovim članom potvrđuje se da je to prihvatljivo, s obzirom na to da se to smatra jednim od načina ispunjenja minimalnih zahteva u pogledu broja takmičara, čak i za potrebe člana 31.1. Pravila za atletska takmičenja, kao i za odredbe u vezi sa načinom prezentovanja rezultata.

S obzirom na to da se diskvalifikacija takmičara vrši zbog povrede i tehničkih i disciplinskih pravila, veoma je važno navesti razlog za diskvalifikaciju u rezultatima. To se postiže tako što se uvek, pored simbola, navodi i član na osnovu koga je takmičaru izrečena opomena ili diskvalifikacija.

Upotreba simbola ‘r’ ima za cilj da obuhvati situacije u kojima takmičar donosi odluku da ne nastavi sa takmičenjem zbog povrede (ili iz nekog drugog razloga, koji ne mora nužno da navodi). U većini slučajeva, to se dešava kod skoka uvis i skoka motkom, i tu je važno napomenuti da takav razvoj situacije utiče na dalji tok takmičenja, uključujući neophodno vreme za pokušaje u skladu sa članom 25.17. Tehničkih pravila, s obzirom na to da povlačenje takmičara sa takmičenja može smanjiti broj preostalih takmičara na 1 ili 2 ili 3, te će se produžiti vreme za pokušaje.

Takođe je bitno i kod disciplina višeboja, jer može da utiče na broj serija koje se održavaju u svim preostalim disciplinama trčanja.

Kod drugih tehničkih disciplina, može se koristiti i metod da se svi preostali pokušaji prikažu kao propušteni, s tim što upotreba simbola ‘r’ pruža jasnu naznaku o tome da takmičar ne namerava da se dalje takmiči u toj disciplini, dok s druge strane, prikazivanje propuštenog pokušaja još uvek ostavlja mogućnost da se takmičar kasnije predomisli.

Videti takođe tekst obeležen zelenom bojom u vezi sa članom 6. Pravila za atletska takmičenja.

Takmičaru će biti upisano NS ako:

a. se ne javi u Prijemni centar za neku disciplinu nakon što se njegovo ime nađe u Startnoj listi za tu disciplinu; ili

b. nakon prolaska kroz prijemni centar ne izvede nijedan pokušaj u tehničkoj disciplini ili ne počne sa procedurom starta u trkama ili disciplinama takmičarskog hodanja; ili

c. se primenjuje član 39.10. Tehničkih pravila.

25.5 Tehnički informacioni centar (TIC) uspostavlja se na takmičenjima koja se održavaju u skladu sa tačkama 1. (a), (b), (c) i 2. (a), (b), (c) definicije takmičenja svetskog ranga, a preporučuje se za druga takmičenja koja traju duže od jednog dana. Osnovna funkcija TIC-a jeste da se obezbedi neometana komunikacija između delegacija svake od ekipa, organizatora, tehničkih delegata i administracije takmičenja u pogledu tehničkih i drugih pitanja koja se odnose na takmičenje.

Efikasno rukovođenje Tehničkim informativnim centrom značajno pomaže u postizanju kvalitetne organizacije takmičenja. Rukovodilac TIC-a mora da poseduje odlično poznavanje pravila, a isto tako je važno da poznaje i posebne propozicije za određeno takmičenje.

Radno vreme TIC-a treba da bude u skladu sa trajanjem takmičenja, uz određene vremenske periode pre i posle takmičenja, kada će biti potrebna interakcija između raznih strana, posebno između delegacija ekipa i organizatora. Uobičajeno je, iako nije nužno, da na većim takmičenjima postoje „ispostave” TIC-a (ponekad se naziva sportski info-pult), koje se nalaze u objektima u kojima su smešteni takmičari. Ukoliko postoje takve mogućnosti, mora da se obezbedi odlična komunikacija između tih info-pultova i TIC-a.

Budući da radno vreme TIC-a i info-pultova može biti dugo, potrebno je da Rukovodilac TIC-a ima nekoliko pomoćnika koji će raditi po smenama. U slučajevima kada je virtuelni TIC delimično ili u celini u upotrebi, radno vreme se tada može lakše produžiti, ali je važno da se jasno istakne vreme tokom kog će rad virtuelnog TIC-a biti pod nadzorom.

I dok su neki od zadataka TIC-a obuhvaćeni Pravilima za atletska takmičenja (videti, na primer, član 25. Pravila za atletska takmičenja, kao i članove 8.3. i 8.7. Tehničkih pravila), ostali zadaci se utvrđuju propozicijama za svako takmičenje, kao i dokumentima za takmičenje, kao što su priručnici za timove, itd.

**26. Nadzornik terena**

Nadzornik terena vrši nadzor terena na kome se odvija takmičenje i obezbeđuje da na teren mogu da uđu i da na njemu ostanu samo službena lica i takmičari koji su se tu okupili kako bi se takmičili, kao i ostala ovlašćena lica sa odgovarajućom akreditacijom.

Uloga nadzornika terena je da reguliše ulaz na teren u toku priprema neposredno pre i dok je takmičenje u okviru discipline u toku. On obično obavlja svoje aktivnosti u skladu sa planom donetim od strane direktora takmičenja, dok za neposrednije zadatke dobija naloge direktno od rukovodioca takmičenja. U skladu s tim, nadzornik terena:

a. vrši kontrolu ulazaka takmičara na teren, kao i službenih lica i volontera u polju, servisnog osoblja, akreditovanih novinara i fotografa i TV ekipa. Za svako takmičenje se unapred ugovara broj takvih akreditacija za ulazak na teren, a sve te akreditovane osobe moraju da nose posebnu oznaku/broj;

b. vrši kontrolu na mestu na kome takmičari izlaze sa terena (na većim takmičenjima je to obično miks zona i/ili kontrolni prostor po završetku discipline) kada završe takmičenje u svojoj disciplini;

c. stara se da, u svakom trenutku, preglednost borilišta bude što je moguće jasnija, na korist gledalaca i televizije.

Nadzornik terena neposredno odgovara rukovodiocu takmičenja koji mora da bude u mogućnosti da ga kontaktira u bilo kom trenutku, ukoliko je to potrebno.

Da bi pomagali nadzorniku terena i njegovom timu u radu, uobičajeno je da osobe kojima je dozvoljen ulaz na teren, a koje nisu takmičari, moraju da budu jasno označene pomoću specijalnih brojeva ili akreditacija ili jasno uočljivih uniformi.

**27. Merilac brzine vetra**

Merilac brzine vetra utvrđuje brzinu vetra u smeru trčanja u disciplinama za koje je određen, beleži izmerene podatke, overava zapisnik i prosleđuje ga sekretaru takmičenja.

Iako u praksi može biti slučaj da merilac brzine vetra, tehnički rukovodilac ili sudija za foto-finiš zapravo postavljaju merni instrument na odgovarajuće mesto, ipak je nadležni glavni sudija odgovoran da proveri da li je to urađeno i ako jeste, da li je u skladu sa Pravilima (videti član 17.10. i 29.11. Tehničkih pravila).

Treba napomenuti da posebno kod disciplina trčanja, mernim instrumentom se može upravljati „na daljinu”. U takvim slučajevima, on je skoro uvek povezan sa „sistemom” za foto-finiš i rezultate, tako da merilac brzine vetra nije neophodan, pa tako njegovu dužnost obavlja, na primer, neko iz tima zaduženog za foto-finiš.

**28. Sudija za elektronsko merenje dužina**

Jedan šef sudija za elektronsko merenje dužina i jedan ili više pomoćnika imenuju se kada se na takmičenju koristi elektronsko ili video merenje dužina ili neki drugi uređaj za elektronsko merenje.

Pre početka takmičenja, sudija se upoznaje sa tehničkim osobljem koje je uključeno u merenje, kao i sa opremom.

Pre početka svake discipline, on nadgleda postavljanje mernih uređaja, uzimajući u obzir tehničke zahteve proizvođača i laboratorije za kalibraciju mernih instrumenata.

Da bi se potvrdila ispravnost opreme za merenje, sudija za elektronsko merenje dužina, zajedno sa sudijama i pod nadzorom glavnog sudije, pre takmičenja u određenoj disciplini nadgleda seriju probnih merenja čiji rezultati moraju biti u skladu sa merenjima izvršenim overenom čeličnom pantljikom. Potom se sačinjava zapisnik o usklađenosti merenja, potpisuje od strane svih onih uključenih u probno merenje i pridodaje zapisniku sa rezultatima.

U toku takmičenja, sudija za elektronsko merenje dužina ostaje nadležan za funkcionisanje opreme za merenje. On dostavlja izveštaj glavnom sudiji potvrđujući precizno funkcionisanje opreme.

*Napomena: Skup probnih merenja treba izvršiti posle i, ako okolnosti to opravdavaju, u toku događaja, obično ne uzimajući u obzir merenje čeličnom pantljikom.*

Kada se koristi oprema za elektronsko ili video merenje dužine, šef sudija se postavlja kao nadležno službeno lice, slično kao kod merenja vremena putem uređaja za foto-finiš ili pomoću transpondera. U slučaju kada se merenje vrši pomoću video snimka, od šefa sudija za elektronsko merenje dužina se očekuje da ima aktivniju i praktičniju ulogu u disciplinama nego što bi to bio slučaj sa potpunim elektronskim merenjem dužine u polju.

To posebno podrazumeva uspostavljanje odgovarajućeg sistema komunikacije između sudija u polju i sudija koji očitavaju video snimke kako bi obezbedili da se svako merenje izvrši na pravilan način i da se u slučaju horizontalnih skokova, otisak u pesku ne uklanja dok se ne potvrdi video snimkom.

Bilo da je u pitanju šef sudija za elektronsko merenje dužina ili drugi sudija koji je odgovoran za pravilno očitavanje video snimka, oni moraju da obrate posebnu pažnju na to da se izmeri pokušaj koji trenutni, a ne neki od prethodnih pokušaja.

**29. Sudije u prijemnom centru**

29.1 Šef sudija u prijemnom centru:

29.1.1 zajedno sa direktorom takmičenja priprema i objavljuje satnicu prijemnog centra, u kojoj se za svaku disciplinu naznačava barem prvo i poslednje vreme ulaska u svaki prijemni centar koji je u upotrebi, kao i vreme izlaska takmičara iz prijemnog centra na borilište iz (poslednjeg) prijemnog centra;

29.1.2 nadgleda prolaz takmičara između terena za zagrevanje i borilišta da bi obezbedio da se takmičari, pošto prođu kontrolu u prijemnom centru, pojave na borilištu i budu spremni za takmičenje u svojoj disciplini prema predviđenoj satnici.

Sudije u prijemnom centru treba da obezbede da takmičari nose nacionalni ili klupski dres zvanično odobren od strane njihove nacionalne federacije, da pravilno i u skladu sa startnom listom nose svoje brojeve, da obuća, broj i dužina eksera, kao i reklamne oznake na odeći i torbama takmičara budu u skladu sa pravilima i važećim propozicijama i da se nedozvoljeni predmeti ne unose na borilišta.

Sudije obaveštavaju glavnog sudiju u prijemnom centru o svakom nerešenom problemu ili pitanju.

Dobro planiranje i efikasno rukovođenje prijemnim centrom je od suštinskog značaja za uspešnu organizaciju takmičenja. Uvek je važno planirati dovoljno prostora u periodima kada su kapaciteti prijemnog centra maksimalno popunjeni, kao i potreban broj prijemnih centara (i odeljaka u okviru svakog od njih) i pouzdan sistem veze sa drugim službenim licima na takmičenju, a takođe i obaveštavanje takmičara o tome kada treba da se jave u prijemni centar pošto napuste prostor za zagrevanje. Ostali zahtevi se razlikuju u zavisnosti od vrste takmičenja i utvrđenog broja provera koje treba sprovesti u prijemnom centru. Na primer, na većini školskih takmičenja, verovatno se neće vršiti provera reklamnih oznaka na sportskoj odeći, dok će se proveravati i meriti dužine eksera, radi zaštite trkačke staze. Važno je da se u toku procesa planiranja utvrde provere koje treba sprovesti i poželjno je o tome unapred obavestiti takmičare i njihove timove kako bi se izbegle stresne i konfuzne situacije pred sam početak takmičenja. Sudije u prijemnom centru moraju da se postaraju da takmičari nastupaju u odgovarajućem krugu, trci ili grupi i da blagovremeno odlaze na borilišta, u skladu sa satnicom prijemnog centra. Ukoliko je to moguće, satnica bi trebalo da bude dostupna takmičarima i timovima pre početka svakog dana takmičenja.

**30. Komesar za oglašavanje**

Komesar za oglašavanje (kada je imenovan) kontroliše primenu važećih „Pravila i propisa za marketing i oglašavanje” i u saradnji sa glavnim sudijom u prijemnom centru rešava sve probleme i pitanja u vezi sa oglašavanjem koja nastaju u prijemnom centru.

## DEO III – SVETSKI REKORDI

**31. Svetski rekordi**

***Podnošenje prijava i priznavanje***

31.1 Svetski rekord mora biti postignut na regularnom (bona fide) takmičenju, propisno organizovanom i blagovremeno (odnosno pre početka takmičenja) najavljenom i odobrenom od strane federacije članice u čijoj se zemlji ili teritoriji takmičenje održava, a uz primenu i u skladu sa Pravilima. U pojedinačnim disciplinama moraju nastupiti (u bona fide takmičenju) najmanje tri takmičara ili najmanje dve ekipe, ako je u pitanju trka štafeta. Osim u tehničkim disciplinama koje se sprovode u skladu sa članom 9. Tehničkih pravila i na takmičenjima koja se održavaju van stadiona, a koja se sprovode u skladu sa članovima 54. i 55. Tehničkih pravila, nijedan rezultat koji je takmičar postigao neće biti priznat ukoliko je ostvaren na mešovitim takmičenjima.

*Napomena: Rekordi za trke na putu za žene podležu uslovima navedenim u članu 32. Pravila za atletska takmičenja.*

31.2 Svetska atletika prihvata sledeće kategorije svetskih rekorda:

31.2.1 Svetski rekordi;

31.2.2 Svetski rekordi za starije juniore i juniorke (U20);

*Napomena (i): Za potrebe ovih Pravila, osim ako kontekst ne zahteva drugačije, svetski rekord se odnosi na sve kategorije rekorda prema ovom članu Pravila.*

*Napomena (ii): Svetski rekordi u skladu sa članovima 31.2.1. i 31.2.2. Pravila za atletska takmičenja podrazumevaju najbolje priznate* rezultate *postignute na bilo kom borilištu koje ispunjava zahteve članova 31.12. ili 31.13. Pravila za atletska takmičenja.*

31.3 Takmičar (ili takmičari, u slučaju trke štafeta) koji je postigao svetski rekord mora:

31.3.1 imati pravo nastupa na takmičenju u skladu sa Pravilima;

31.3.2 biti u nadležnosti odgovarajuće federacije članice;

31.3.3 u slučaju nastupa po članovima 31.2.2. ili 31.2.4. Pravila za atletska takmičenja, osim ako izvršni direktor nije prethodno potvrdio datum rođenja takmičara, potvrditi svoj datum rođenja na osnovu putne isprave, izvoda iz matične knjige rođenih ili sličnog zvaničnog dokumenta, čiju kopiju, ukoliko nije priložena u prijavi za takmičenje, takmičar ili njegova nacionalna federacija moraju bez odlaganja da dostave izvršnom direktoru;

31.3.4 u slučaju trka štafeta, imati pravo nastupa za jednu federaciju članicu, u skladu sa pravilima koja se odnose na pravo nastupa za federaciju članicu;

31.3.5 po završetku discipline biti podvrgnut doping kontroli, ukoliko je takmičar oborio svetski rekord ili ostvario rezultat jednak svetskom rekordu. Nikakva odlaganja se ne mogu prihvatiti osim onih navedenih u Pravilima o anti-dopingu (Prilog 5 – član 5.4.4. (a)). Doping kontrola za potrebe priznavanja svetskog rekorda izvodi se u skladu sa Pravilima o anti-dopingu, a uzorak ili uzorci za doping kontrolu moraju biti poslati na analizu u laboratoriju koja je akreditovana od strane Svetske anti-doping agencije (SADA) što je brže moguće po uzorkovanju. Uzorci za doping kontrolu za potrebe priznavanja svetskih rekorda u disciplinama izdržljivosti počev od trka na 400 m pa naviše analiziraju se i testiraju na prisustvo agenasa koji stimulišu eritropoezu (ESA). Dokumentacija o doping kontroli (obrazac doping kontrole i odgovarajući laboratorijski nalazi) šalju se Svetskoj atletici čim budu dostupni i, idealno bi bilo, zajedno sa obrascem Svetske atletike za priznavanje rekorda koji u svakom slučaju mora biti popunjen i poslat kancelariji Svetske atletike u roku od 30 dana od završetka takmičenja (videti član 31.6. Pravila za atletska takmičenja). Jedinica za očuvanje integriteta u atletici (*Integrity Unit*) pregleda dokumentaciju o doping kontroli, a rezultat se ne priznaje u sledećim slučajevima:

a. ako doping kontrola nije izvršena; ili

b. ako doping kontrola nije izvršena u skladu sa Pravilima za atletska takmičenja ili Pravilima o anti-dopingu; ili

1. ako uzorak za doping kontrolu nije pogodan za analizu ili ako nije testiran na prisustvo ESA (samo u disciplinama izdržljivosti počev od trka na 400 m pa naviše), ili
2. ako rezultati doping kontrole pokažu da je došlo do povrede Pravila o anti-dopingu.

*Napomena (i): Kada je u pitanju svetski rekord u trci štafeta, svi članovi ekipe moraju biti podvrgnuti doping kontroli.*

*Napomena (ii): U slučaju da takmičar izjavi da je, u periodu pre postizanja svetskog rekorda, koristio supstance ili tehnike zabranjene po tada važećim propisima, tada, na osnovu stava Jedinice za očuvanje integriteta u atletici, taj rezultat Svetska atletika više neće smatrati svetskim rekordom.*

31.4 Kada je rezultat jednak ili bolji od postojećeg svetskog rekorda, federacija članica zemlje u kojoj je rekord postignut treba, bez odlaganja, da prikupi sve informacije neophodne za priznavanje rekorda od strane Svetske atletike. Nijedan rezultat se ne smatra svetskim rekordom sve dok ne bude zvanično priznat od strane Svetske atletike. Federacija članica treba odmah da obavesti Svetsku atletiku o nameri da podnese zahtev za priznavanje svetskog rekorda, na osnovu postignutog rezultata.

31.5 Rezultat koji se podnosi za priznavanje svetskog rekorda mora biti jednak ili bolji od postojećeg svetskog rekorda u datoj disciplini, priznatog od strane Svetske atletike. U slučaju izjednačenja svetskog rekorda, novi rezultat ima potpuno isti status kao i onaj prethodno postignut.

31.6 Zvanični obrazac Svetske atletike za priznavanje rekorda popunjava se i dostavlja kancelariji Svetske atletike u roku od 30 dana od dana postizanja rekorda. U slučaju da se dostavljena prijava odnosi na stranog takmičara (ili na stranu ekipu), kopija obrasca će biti poslata u istom roku nacionalnoj federaciji tog takmičara (ili ekipe).

*Napomena: Obrasci se mogu dobiti na zahtev, od kancelarije Svetske atletike, ili se mogu preuzeti sa internet stranice Svetske atletike.*

31.7 Federacija članica zemlje u kojoj je rezultat postignut, zajedno sa zvaničnim zahtevom za priznavanje rekorda, podnosi i sledeće dokumente:

31.7.1 odštampani program takmičenja (ili u elektronskom obliku);

31.7.2 kompletne rezultate discipline u kojoj je postignut rekord, uključujući sve informacije koje se zahtevaju ovim članom;

31.7.3 u slučaju rekorda u disciplinama trčanja u kojima se koristi potpuno automatsko merenje vremena, snimak foto-finiša trke i slike zero testa;

31.7.4 sve druge informacije koje treba podneti u skladu sa ovim članom, a koje federacija članica poseduje ili bi trebalo da poseduje.

31.8 Za priznavanje rekorda se mogu podneti rezultati postignuti u kvalifikacionom takmičenju, u borbi za prvo mesto u slučaju jednakog najboljeg rezultata u skoku uvis i skoku motkom, u bilo kojoj disciplini ili delu discipline koja je proglašena nevažećom po članu 18.7. Pravila za atletska takmičenja ili članovima 8.4.2, 17.1. ili 25.20. Tehničkih pravila u disciplinama takmičarskog hodanja u kojima se primenjuje član 54.7.3. Tehničkih pravila kada takmičar nije diskvalifikovan, ili u pojedinačnim disciplinama na takmičenjima u višeboju, bez obzira na to da li takmičar završi takmičenje u višeboju ili ne.

31.9 Predsednik i izvršni direktor Svetske atletike zajedno su ovlašćeni da priznaju svetske rekorde. Ako kod njih postoji izvesna sumnja da li treba priznati rekord ili ne, slučaj se upućuje na odlučivanje Savetu, u skladu sa važećim regulativama.

31.10 Kada je svetski rekord službeno priznat, izvršni direktor treba da:

31.10.1 o tome obavesti federaciju članicu čiji je atletičar koji je postigao rekord član, federaciju koja je podnela zahtev za priznavanje rekorda i nadležnu kontinentalnu asocijaciju;

31.10.2 obezbedi zvanične plakete za svetski rekord koje se uručuju nosiocima svetskog rekorda;

31.10.3 dopuni zvaničnu listu svetskih rekorda svaki put kada se prizna novi svetski rekord. Ova lista predstavlja rezultate takmičara ili ekipa koje Svetska atletika u trenutku objavljivanja liste smatra najboljim priznatim rezultatima koje su takmičar ili takmičarska ekipa ostvarili u svakoj od priznatih disciplina navedenih u članu 32. Pravila za atletska takmičenja.

31.11 U slučaju kada predloženi rezultat nije priznat kao rekord, izvršni direktor mora da navede razloge za nepriznavanje rekorda.

***Posebni uslovi***

31.12 Za svetske rekorde na standardnoj kružnoj stazi dužine 400 m:

31.12.1 Rekord mora biti ostvaren na atletskom borilištu atestiranom od strane Svetske atletike ili na mestu na kome se održava takmičenje koje ispunjava zahteve člana 2. Tehničkih pravila ili, po potrebi, članova 11.2. ili 11.3. Tehničkih pravila.

31.12.2 U disciplinama trčanja na 200 m ili dužim, rekord može biti priznat samo ako je postignut na stadionu sa kružnom stazom koja nije duža od 402,3 m (440 jardi), pri čemu start trke mora biti u okviru same staze. Ovo ograničenje ne važi za trke sa preprekama kada je vodena prepreka postavljena sa spoljne strane uobičajene atletske staze od 400 m.

31.12.3 Rekord u disciplini koja se odvija na kružnoj stazi mora da bude postignut na stazi čiji poluprečnik linije trčanja ne prelazi 50 m, osim u slučajevima kada krivina ima dva različita poluprečnika, pri čemu duži od dva luka ne sme da čini više od 60° krivine od 180°.

31.12.4 Rekord u disciplinama trčanja na standardnoj kružnoj stazi dužine 400 m može biti postignut isključivo na stazama koje ispunjavaju zahteve navedene u članu 14. Tehničkih pravila.

31.13 Za svetske rekorde na standardnoj kružnoj stazi dužine 200 m (kratka staza):

31.13.1 Rekord mora biti postignut u atletskoj dvorani certifikovanoj od strane Svetske atletike ili na mestu na kome se održava takmičenje koje ispunjava zahteve članova 41. do 43. Tehničkih pravila.

31.13.2 U disciplinama trčanja na 200 m i dužim, kružna staza ne sme prelaziti nominalnu dužinu od 201,2 m (220 jardi).

31.13.3 Rekord može biti priznat na kružnoj stazi čija je nominalna dužina manja od 200 m pod uslovom da razdaljina koju treba pretrčati odgovara dozvoljenom odstupanju za ovu dužinu.

31.13.4 Rekord u disciplinama trčanja na kružnoj stazi može biti priznat ako je ostvaren na stazi čiji projektovani poluprečnik staze za trčanje na segmentu krivine koji je pod konstantnim nagibom ne prelazi 27 m, a za discipline u kojima se trči više krugova, dva prava dela staze moraju da budu dužine ne manje od 30 m.

31.14 Za svetske rekorde u disciplinama trčanja i takmičarskog hodanja:

31.14.1 Postignut rezultat mora biti izmeren od strane službenih merilaca vremena, potpuno automatskim sistemom za merenje vremena i foto-finiš (za koji je urađen zero test u skladu sa članom 19.19. Tehničkih pravila) ili transponder uređajem (videti član 19.24. Tehničkih pravila) koji ispunjavaju zahteve Pravila.

31.14.2 Za trke zaključno sa 800 m (uključujući discipline 4 x 200 m i 4 x 400 m), priznaju se samo oni rezultati koji su izmereni sistemom za potpuno automatsko merenje vremena i foto- finiš koji ispunjava zahteve Pravila.

31.14.3 Kod rekorda koji su postignuti van dvorane, za trke zaključno sa 200 m, sa izuzetkom trka na 200 m na standardnoj kružnoj stazi dužine 200 m, moraju se dostaviti podaci o brzini vetra, izmereni u skladu sa članovima od 17.8. do 17.13. Tehničkih pravila. Ukoliko je prosečna brzina vetra izmerena u smeru trčanja veća od 2 m u sekundi, rekord se ne priznaje.

31.14.4 Rekord se ne priznaje ako je takmičar prekršio član 17.3. Tehničkih pravila, osim:

a. u slučajevima opisanim u članovima 17.3.1. i 17.3.2. Tehničkih pravila, ili

b. u slučajevima opisanim članovima 17.3.3. i 17.3.4. Tehničkih pravila ukoliko je to takmičaru prvi prekršaj u disciplini,

ili u slučaju pojedinačne discipline u kojoj je takmičar imao pogrešan start, kao što je propisano članom 39.8.3. Tehničkih pravila.

31.14.5 Za trke zaključno sa 400 m (uključujući discipline 4 x 200 m i 4 x 400 m), a u skladu sa članom 32. Pravila za atletska takmičenja, startni blokovi koji su povezani sa informacionim sistemom na startu, odobrenim od strane Svetske atletike, i shodno članu 15.3. Tehničkih pravila, moraju da se koriste i da pravilno funkcionišu tako da se vremena reakcije dobiju i prikažu u rezultatima takmičenja.

*Napomena: Ovaj član 31.14.5. se ne odnosi na svetske rekorde na takmičenjima za starije juniore/juniorke (U20).*

Dopune i izmene člana 17.3. Tehničkih pravila znače (za priznavanje svetskih rekorda) da se rekord priznaje ako takmičar ili štafetni tim postignu rekordno vreme i ako u toj trci takmičar (ili bilo koji član štafetnog tima) načine samo jedan prekršaj po članovima 17.3.3. i 17.3.4. Tehničkih pravila, a u slučaju discipline sa više kola, gde je to prvi prekršaj u datoj disciplini. Ako takmičar ili štafetni tim postignu rekordno vreme i u toj trci načine više od jednog prekršaja ili takmičar ili štafetni tim prenose takav prekršaj iz prethodnog kola iste discipline, rekord ne može biti priznat.

31.15 Za svetske rekorde postignute na većem broju dužina u istoj trci:

31.15.1 Trka mora biti najavljena samo u jednoj dužini.

31.15.2 Trke na pređenu dužinu tokom određenog vremenskog perioda mogu se kombinovati sa trkama sa fiksnom distancom (na primer, 1 sat i 10.000 m – videti član 18.3. Tehničkih pravila)

31.15.3 Dozvoljeno je da jedan isti takmičar dostavi više zahteva za priznavanje rekorda postignutih u istoj trci.

31.15.4 Dozvoljeno je da više takmičara dostave zahtev za priznavanje više rekorda u istoj trci.

31.15.5 Takmičaru se neće priznati rekord na kraćoj razdaljini ukoliko nije završio trku u punoj dužini za predviđenu disciplinu.

31.16 Za svetske rekorde u trkama štafeta:

Vreme postignuto od strane takmičara u prvoj deonici trke štafeta ne može biti predloženo za svetski rekord.

31.17 Za svetske rekorde u tehničkim disciplinama:

31.17.1 Rezultat mora biti izmeren ili od strane troje sudija u polju primenom kalibrisane i verifikovane čelične pantljike ili šipke ili pomoću odobrenog elektronskog mernog uređaja čija je tačnost prethodno potvrđena u skladu sa članom 10. Tehničkih pravila.

31.17.2 U disciplinama skok udalj i troskok koje se održavaju na otvorenom, moraju se dostaviti podaci o brzini vetra, izmereni u skladu sa članovima od 29.10. do 29.12. Tehničkih pravila. Rekord ne može biti priznat ako je brzina vetra merena u smeru zaleta u proseku prelazila 2 m/s.

31.17.3 Više svetskih rekorda može biti postignuto tokom istog takmičenja od strane jednog ili više takmičara, pri čemu svaki rezultat priznat za svetski rekord na taj način mora biti jednak ili bolji od važećeg svetskog rekorda u tom trenutku.

31.17.4 U disciplinama bacanja, sprave koje se koriste moraju se proveriti pre početka takmičenja u skladu sa članom 16. Pravila za atletska takmičenja. Ako glavni sudija uoči tokom discipline da je rezultat izjednačen ili bolji od rekorda, on će odmah obeležiti korišćenu spravu i proveriti da li je ona i dalje u skladu sa Pravilima ili je došlo do promena nekih njenih karakteristika. Obično se takva sprava proverava još jedanput po završetku discipline, u skladu sa članom 16. Pravila za atletska takmičenja.

31.18 Za svetske rekorde u disciplinama višeboja:

Uslovi navedeni u članu 39.8. Tehničkih pravila moraju biti zadovoljeni za svaku pojedinačnu disciplinu. Uz to, kada su u pitanju discipline u kojima se meri brzina vetra, srednja brzina vetra (dobijena kao algebarski zbir svih brzina vetra, izmerenih za svaku pojedinačnu disciplinu, podeljena brojem tih disciplina) ne sme prelaziti +2 m/s.

31.19 Za svetske rekorde u disciplinama takmičarskog hodanja:

Najmanje troje sudija za discipline hodanja, sa liste sudija Svetske atletike za discipline hodanja sa zlatnim ili srebrnim rangom, moraju biti zaduženi za datu disciplinu u toku takmičenja i oni potpisuju obrazac za priznavanje rekorda.

31.20 Za svetske rekorde u disciplinama takmičarskog hodanja na putu:

31.20.1 Trasa trke mora biti izmerena od strane odobrenog merioca, sa „A” ili „B” licencom Svetske atletike/AIMS-a, koji mora da se postara da se odgovarajući izveštaj o merenju i druge informacije koje zahteva ovaj član dostave Svetskoj atletici na njihov zahtev.

31.20.2 Krug ne sme biti kraći od 1 km, niti duži od 2 km, sa startom i ciljem na stadionu, po mogućstvu.

31.20.3 Svaki merilac staze koji je prvobitno izmerio stazu ili neko drugo kvalifikovano službeno lice koje je merilac staze odredio (posle savetovanja sa odgovarajućim telom), mora da potvrdi na osnovu kopije dokumentacije sa detaljima zvaničnog merenja staze da staza kojom su hodali takmičari odgovara stazi koju je izmerio i dokumentovao zvanični merilac staze.

31.20.4 Trasa staze mora biti proverena (to jest, ponovo izmerena) što je kasnije moguće pre početka trke, na sam dan održavanja trke ili što je pre moguće posle održavanja trke. Merenje treba da izvrši neki drugi merilac sa licencom „A”, odnosno neko ko nije vršio prvobitna merenja.

*Napomena: Ako su stazu prvobitno izmerila najmanje dva merioca sa licencom „A”, ili jedan merilac sa licencom „A”, a drugi sa licencom „B”, nije neophodna dodatna provera tačnosti merenja (ponovno merenje), u skladu sa članom 31.20.4. Pravila za atletska takmičenja.*

31.20.5 Svetski rekordi u disciplinama takmičarskog hodanja na putu postignuti na međudistancama u toku trke moraju da ispunjavaju zahteve člana 31. Pravila za atletska takmičenja. Međudistance moraju biti izmerene, evidentirane i potom obeležene u toku procesa merenja trase, i moraju biti potvrđene u skladu sa članom 31.20.4. Pravila za atletska takmičenja.

31.21 Za svetske rekorde u disciplinama trčanja na putu:

31.21.1 Trasa trke mora biti izmerena od strane odobrenog merioca, sa „A” ili „B” licencom Svetske atletike/AIMS-a, koji mora da se postara da se odgovarajući izveštaj o merenju i druge informacije koje zahteva ovaj član dostave Svetskoj atletici na njihov zahtev.

31.21.2 Tačke starta i cilja trase, izmerene duž zamišljene prave linije povučene između njih, ne smeju biti udaljene jedna od druge više od 50% od dužine trke.

31.21.3 Ukupan pad staze između starta i cilja trke ne sme biti veći od 1:1000, to jest, 1 m po km staze (0,1%).

31.21.4 Svaki merilac staze koji je prvobitno izmerio stazu ili neko drugo kvalifikovano službeno lice koje je merilac staze odredio (posle savetovanja sa relevantnim telom) mora, na osnovu kopije dokumentacije sa detaljima zvaničnog merenja staze, da proveri pre početka trke da trasa odgovara stazi koju je izmerio i dokumentovao zvanični merilac staze. On se potom tokom takmičenja vozi u vozilu koje predvodi takmičare ili na neki drugi način potvrđuje da takmičari trče istom tom stazom.

31.21.5 Trasa staze mora biti proverena (to jest, ponovo izmerena) što je kasnije moguće pre početka trke, na sam dan održavanja trke ili što je pre moguće posle održavanja trke. Merenje treba da izvrši neki drugi merilac sa licencom „A”, odnosno neko ko nije vršio prvobitna merenja.

*Napomena: Ako su stazu prvobitno izmerila najmanje dva merioca sa licencom „A”, ili jedan merilac sa licencom „A”, a drugi sa licencom „B”, nije neophodna dodatna provera tačnosti merenja (ponovno merenje), u skladu sa ovim članom 31.21.5.*

31.21.6 Svetski rekordi u disciplinama trčanja na putu postignuti na međudistancama u toku trke moraju da ispunjavaju zahteve člana 31. Pravila za atletska takmičenja. Međudistance moraju biti izmerene, evidentirane i potom obeležene u toku procesa merenja trase, i moraju biti potvrđene u skladu sa članom 31.21.5. Pravila za atletska takmičenja.

31.21.7 Trka štafeta na putu izvodi se na deonicama od 5 km, 10 km, 5 km, 10 km, 5 km, i 7,195 km. Deonice moraju biti izmerene, evidentirane i potom obeležene u toku procesa merenja trase, sa mogućnošću greške od ±1% od rastojanja među deonicama, i takođe verifikovane u skladu sa članom 31.21.5. Pravila za atletska takmičenja.

*Napomena: Federacijama članicama i kontinentalnim asocijacijama se preporučuje da za priznavanje svojih rekorda usvoje pravila slična gorenavedenima.*

**32. Discipline u kojima se priznaju svetski rekordi i svetski rekordi za starije juniore/juniorke (U20)**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | **Disciplina** | | **Muškarci** | | **Žene** | | **Muškarci**  **U20** | | **Žene**  **U20** | | **Način merenja vremena** | |
|  |  | |  | |
|  |  |  | |  | |  | |  | |  | |  | |
| *Discipline* |  | 50 m | | √ | | √ | |  | |  | | AM | |
| *trčanja* |  |  | |  | |  | |  | |  | |  | |
|  |  | 60 m | | √ | | √ | | √ | | √ | | AM | |
|  |  | 100 m | | √ | | √ | | √ | | √ | | AM | |
|  |  | 200 m | | √ | | √ | | √ | | √ | | AM | |
|  |  | 200 m ks | | √ | | √ | | √ | | √ | | AM | |
|  |  | 400 m | | √ | | √ | | √ | | √ | | AM | |
|  |  | 400 m ks | | √ | | √ | | √ | | √ | | AM | |
|  |  | 800 m | | √ | | √ | | √ | | √ | | AM | |
|  |  | 800 m ks | | √ | | √ | | √ | | √ | | AM | |
|  |  | 1000 m | | √ | | √ | | √ | | √ | | AM ili RM | |
|  |  | 1000 m ks | | √ | | √ | | √ | | √ | | AM ili RM | |
|  |  | 1500 m | | √ | | √ | | √ | | √ | | AM ili RM | |
|  |  | 1500 m ks | | √ | | √ | | √ | | √ | | AM ili RM | |
|  |  | 1 milja | | √ | | √ | | √ | | √ | | AM ili RM | |
|  |  | 1 milja ks | | √ | | √ | | √ | | √ | | AM ili RM | |
|  |  | 2000 m | | √ | | √ | |  | |  | | AM ili RM | |
|  |  | 3000 m | | √ | | √ | | √ | | √ | | AM ili RM | |
|  |  | 3000 m ks | | √ | | √ | | √ | | √ | | AM ili RM | |
|  |  | 5000 m | | √ | | √ | | √ | | √ | | AM ili RM | |
|  |  | 5000 m ks | | √ | | √ | | √ | | √ | | AM ili RM | |
|  |  | 10.000 m | | √ | | √ | | √ | | √ | | AM ili RM | |
|  |  | 1 sat | | √ | | √ | |  | |  | | AM ili RM | |
|  |  | 3000 m s preprekama | | √ | | √ | | √ | | √ | | AM ili RM | |
| *Trke s*  *preponama* |  | 50 m prepone | | √ | | √ | |  | |  | | AM | |
|  |  | |  | |  | |  | |  | |  | |
|  |  | 60 m prepone | | √ | | √ | | √ | | √ | | AM | |
|  |  | 100 m prepone | |  | | √ | |  | | √ | | AM | |
|  |  | 110 m prepone | | √ | |  | | √ | |  | | AM | |
|  |  | 400 m prepone | | √ | | √ | | √ | | √ | | AM | |
| *Tehničke* |  | Skok uvis | | √ | | √ | | √ | | √ | | n/a | |
| *discipline* |  |  | |  | |  | |  | |  | |  | |
|  |  | Skok motkom | | √ | | √ | | √ | | √ | | n/a | |
|  |  | Skok udalj | | √ | | √ | | √ | | √ | | n/a | |
|  |  | Troskok | | √ | | √ | | √ | | √ | | n/a | |
|  |  | Bacanje kugle | | √ | | √ | | √ | | √ | | n/a | |
|  |  | Bacanje diska | | √ | | √ | | √ | | √ | | n/a | |
|  |  | Bacanje | | √ | | √ | | √ | | √ | | n/a | |
|  |  | kladiva | |  | |
|  |  |  | |  | |  | |  | |  | |
|  |  | Bacanje koplja | | √ | | √ | | √ | | √ | | n/a | |
| *Discipline* |  | Petoboj ks | |  | | √ | |  | | √ | | AM | |
| *višeboja* |  |  | |  | |  | |  | |  | |  | |
|  |  | Sedmoboj | |  | | √ | |  | | √ | | AM | |
|  |  | Sedmoboj ks | | √ | |  | | √ | |  | | AM | |

|  |  |  |  |  |  |  |  |
| --- | --- | --- | --- | --- | --- | --- | --- |
|  | Desetoboj | √ | √ | √ | | √ | AM |
| *Takmičarsko hodanje* | 3000 m ks |  |  |  | |  | AM ili RM |
|  | √ |  | |  |  |
|  |  |  |  | |  |  |
|  | 5000 m ks | √ |  |  | |  | AM ili RM |
|  | 10.000 m |  | √ | √ | | √ | AM ili RM |
|  | 10 km |  |  | √ | | √ | AM ili RM ili TM |
|  | 20,000 m | √ | √ |  | |  | AM ili RM |
|  | 20 km | √ | √ |  | |  | AM ili RM ili TM |
|  | 30.000 m | √ |  |  | |  | AM ili RM |
|  | 35.000 m | √ | √ |  | |  | AM ili RM |
|  | 35 km | √ | √ |  | |  | AM ili RM ili TM |
|  | 50.000 m | √ | √ |  | |  | AM ili RM |
|  | 50 km | √ | √ |  | |  | AM ili RM ili TM |
| *Trke na putu* | Milja na putu | √ | √ |  | |  | AM ili RM ili TM |
|  |
|  | 5 km | √ | √ |  | |  | AM ili RM ili TM |
|  | 10 km | √ | √ |  | |  | AM ili RM ili TM |
|  | Polumaraton | √ | √ |  | |  | AM ili RM ili TM |
|  | Maraton | √ | √ |  | |  | AM ili RM ili TM |
|  | 50 km | √ | √ |  | |  | AM ili RM ili TM |
|  | 100 km | √ | √ |  | |  | AM ili RM ili TM |
|  | Trka štafeta na putu  (42,195 km) | √ | √ |  | |  | AM ili RM ili TM |
| *Trke štafeta* | 4 x 100 m | √ | √ | √ | | √ | AM |
|  | |  |  |
|  | 4 x 200 m | √ | √ |  | |  | AM |
|  | 4 x 200 m ks | √ | √ |  | |  | AM |
|  | 4 x 400 m | √ | √ | √ | | √ | AM |
|  | 4 x 400 m sh | √ | √ |  | |  | AM |
|  | 4 x 400 m  kombinovana\* | √ | √ |  | |  | AM |
|  | 4 x 800 m | √ | √ |  | |  | AM ili RM |
|  | 4 x 800 m ks | √ | √ |  | |  | AM ili RM |
|  | 4 x 1500 m | √ | √ |  | |  | AM ili RM |
|  | Duža kombinovana | √ | √ |  |  | | AM ili RM |

\*Univerzalna disciplina

ks = kratka staza (standardna kružna staza dužine 200 m – Deo V Tehničkih pravila)

Potpuno automatsko merenje vremena (AM)

Ručno merenje vremena (RM)

Merenje vremena transponderom (TM)

*Napomena (i): Osim u takmičarskom hodanju i u trkama na jednu milju na putu, Svetska atletika vodi dve evidencije svetskih rekorda za žene u trkama na putu: svetski rekord postignut na takmičenjima u mešovitim („Mixed”) trkama i svetski rekord postignut u trkama koje se organizuju samo za žene („Women only”).*

*Za discipline takmičarskog hodanja se vodi samo jedna evidencija svetskih rekorda koji se mogu postići ili u mešovitoj ili u trci u kojoj se takmiče samo žene. Za trke na jednu milju se vodi evidencija samo za svetske rekorde ostvarene u trkama u kojima se takmiče samo žene.*

*Napomena (ii): Trke u kojima se takmiče samo žene mogu se organizovati tako da se naprave odvojena startna vremena za muškarce i žene. Razlika u vremenu starta treba da bude određena tako da sprečava bilo kakvu mogućnost pomaganja, ubrzavanja ritma trčanja (“pacing”) ili ometanja takmičara, naročito na stazama koje imaju više od jednog kruga na istoj deonici staze.*

*Napomena (iii): Za trke na jednu milju na putu, prihvataju se ili vremena izmerena automatskim sistemom za merenje vremena uz dozvoljeno odstupanje od 0,01 sekunde ili vremena izmerena ručno / transponderom uz dozvoljeno odstupanje od 0,1 sekunde.*

Desetoboj za starije juniorke (U20): Rekord se priznaje samo ako je osvojeno više od 7.300 poena.

Rekord u trci na 30.000 m za muškarce se briše iz evidencije po priznavanju prvobitnog rekorda u trci na 35.000 m.

Takmičarsko hodanje 35.000 m: Prvobitni rekordi se priznaju posle 1. januara 2023. Rezultat mora biti bolji od 2.22.00 za muškarce, a za žene bolji od 2.38.00.

Takmičarsko hodanje 35 km za muškarce: Prvobitni rekord se priznaje posle 1. januara 2023. Rezultat mora biti bolji od 2.22.00.

Takmičarsko hodanje 50.000 m za žene: Prvobitni rekord se priznaje posle 1. januara 2019. Rezultat mora biti bolji od 4.20.00.

**33. Ostali rekordi**

33.1 Nadležno telo koje kontroliše takmičenje ili organizatori mogu da ustanove rekorde koji se postižu na igrama, prvenstvima, mitinzima, kao i druge slične rekorde.

33.2 Rekord treba da bude najbolji rezultat postignut u bilo kom izdanju važećeg takmičenja u skladu sa Pravilima, uz napomenu da se očitavanja podataka o brzini vetra mogu zanemariti, ako je tako propisano u važećim propozicijama za takmičenje.

# TEHNIČKA PRAVILA

## DEO I – OPŠTE ODREDBE

1. **Opšte odredbe**

Takmičenja za svetsko rangiranje moraju biti održana u skladu sa Pravilima za atletska takmičenja i Tehničkim pravilima i svim važećim propozicijama i moraju biti navedena u globalnom kalendaru Svetske atletike.

Na svim takmičenjima, discipline mogu da se održavaju u formi koja se razlikuje od forme propisane Pravilima za atletska takmičenja i Tehničkim pravilima, ali svakako ne treba da se primenjuju pravila koja takmičarima daju veća prava nego što je to slučaj u važećim Pravilima. Formu održavanja disciplina određuju i odobravaju nadležni organi koji imaju kontrolu nad celim takmičenjem.

U slučaju disciplina koje se održavaju van stadiona, sa masovnim učešćem takmičara, ova Pravila u potpunosti treba primeniti samo na one takmičare, ako ih ima, za koje je određeno da učestvuju u elitnom delu takmičenja ili u drugom naznačenom delu trke, kao što su starosne kategorije za koje se određuju plasmani za nagrade. Organizatori trke treba da drugim takmičarima obezbede informacije o drugim pravilima koja će se odnositi na njihovo učešće u trci, a posebno o onim koja se odnose na njihovu bezbednost.

*Napomena: U slučaju takmičenja koja nisu za svetsko rangiranje, federacijama članicama se preporučuje da usvoje Pravila i Propozicije za organizovanje pomenutih takmičenja.*

Iako se u ovim Pravilima razmatraju određena odstupanja od njihovih najstrožih primena, naglašava se da organizatori takmičenja čak mogu koristiti različite formate takmičenja. Jedino ograničenje je u tome što takmičar ne može da dobije više „prava“ u takvim okolnostima. Na primer, prihvatljivo je smanjiti broj pokušaja u tehničkim disciplinama ili smanjiti vreme dozvoljeno za izvođenje pokušaja, ali se ni jedno ni drugo ne može povećati.

Što se tiče disciplina trčanja i takmičarskog hodanja s masovnim učešćem takmičara, propisano je da se ova Pravila u celini primenjuju samo na elitne delove takmičenja ili pak na bilo koji drugi deo trke koji odrede organizatori, a gde postoji logičan razlog za to, npr. zbog značajnih priznanja i nagrada.

Međutim, organizatorima trka se savetuje da u informacijama koje dostave svim učesnicima jasno naglase pravila i procedure koje će se primenjivati na različite kategorije, naročito u pogledu uslova bezbednosti, a posebno kada cela trasa ili deo trase trke nisu zatvoreni za saobraćaj. Tako bi se npr. dozvoljavalo takmičarima (osim onih kojih se takmiče u elitnom delu trke ili drugim kategorijama na koje se primenjuje član 6.3. Tehničkih pravila) da koriste slušalice kada trče na zatvorenoj stazi, ali bi njihova upotreba bila zabranjena (ili bi se bar preporučivalo da se ne koriste) sporijim trkačima kada je trasa trke otvorena za saobraćaj.

**2. Atletski objekti**

Svaka tvrda, jednoobrazna podloga koja odgovara zahtevima navedenim u „Priručniku za atletska borilišta” može se koristiti za atletska takmičenja.

Takmičenja na standardnoj kružnoj stazi dužine 400 m na stadionu iz članova 1. (a) i (b) definicije takmičenja za svetsko rangiranje mogu se održavati samo na borilištima koja imaju atest Svetske atletike za atletska borilišta klase 1. Preporučuje se da se, gde takva borilišta postoje, i takmičenja na standardnoj kružnoj stazi dužine 400 m na stadionu iz članova 1. (c), (d), (e) i 2. definicije takmičenja za svetsko rangiranje takođe održavaju u tim objektima.

U svakom slučaju, atest Svetske atletike za atletska borilišta klase 2 je neophodan za sve objekte koji su namenjeni za održavanje takmičenja na standardnoj kružnoj stazi dužine 400 m na stadionu iz članova 1. (c) i 2. (a), (b) i (c) definicije takmičenja za svetsko rangiranje. Preporučuje se da se sva takmičenja iz članova 1. (d), (e), 2. (d), (e) i 3. definicije takmičenja za svetsko rangiranje takođe održavaju u atestiranim objektima ili barem u objektu koji ispunjava zahteve Pravila i Propozicija, onako kako s vremena na vreme mogu biti izmenjena i dopunjena. Ukoliko važeće propozicije ili kategorije takmičenja za svetsko rangiranje tako zahtevaju, objekat mora posedovati atest.

*Napomena (i): „Priručnik Svetske atletike za atletska borilišta”, koji se može dobiti u kancelariji Svetske atletike ili se može preuzeti sa internet stranice Svetske atletike, daje detaljna i precizna objašnjenja i uslove za projektovanje i sadrži detaljnije i precizirane specifikacije za planiranje i izgradnju atletskih borilišta, uključujući i dijagrame za razmeravanje i obeležavanje atletskih staza i borilišta.*

*Napomena (ii): Trenutno važeći standardni obrasci koji se moraju koristiti pri podnošenju prijave za atestiranje i izveštaj o merenju objekta kao i procedure vezane za sistem atestiranja mogu se dobiti u kancelariji Svetske atletike ili preuzeti sa internet stranice Svetske atletike.*

*Napomena (iii): Za discipline takmičarskog hodanja na putu, trčanja na putu ili krosa, planinskog trčanja i trčanja u prirodi, videti članove 54.11, 55.2, 55.3, 56.1-5. i 57.1. Tehničkih pravila.*

*Napomena (iv): Za atletske objekte sa standardnom kružnom stazom dužine 200 m (kratka staza), videti član 41. Tehničkih pravila.*

**3. Starosne kategorije i kategorije polne pripadnosti**

***Starosne kategorije***

3.1 U takmičenjima koja se održavaju po ovim Pravilima, takmičari se mogu deliti u starosne grupe na sledeći način, ili na način dodatno propisan propozicijama datog takmičenja ili od strane nadležnog rukovodećeg tela:

Mlađi juniori/ke (U18): takmičari sa navršenih 16 ili 17 godina na dan 31. decembra u godini takmičenja.

Stariji juniori/ke (U20): takmičari sa navršenih 18 ili 19 godina na dan 31. decembra u godini takmičenja.

Veterani/ke: takmičari/ke koji su napunili 35. godina.

*Napomena (i): Sva ostala pitanja u vezi sa takmičenjima veterana definiše „Priručnik Svetske atletike/SAAV” koji je odobren od strane Svetske atletike i Svetske asocijacije atletskih veterana (SAAV).*

*Napomena (ii): Pravo nastupa, uključujući donju starosnu granicu za nastup na pojedinim takmičenjima, regulisano je važećim Tehničkim propozicijama.*

3.2 Takmičar ima pravo da učestvuje u takmičenjima organizovanim po ovim Pravilima u svojoj starosnoj kategoriji ako odgovara tom starosnom rasponu koji je naveden u klasifikaciji odgovarajuće starosne kategorije. Takmičar mora kao dokaz da dostavi važeći pasoš ili drugi važeći dokument za identifikaciju onako kako je dozvoljeno važećim propozicijama takmičenja. Takmičar koji ne može ili odbija da to uradi nema pravo nastupa na takmičenju.

*Napomena: Videti Pravila o pravu nastupa za kazne koje slede zbog nepoštovanja ovog člana 3.*

Iako su članom 3.1. Tehničkih pravila definisane starosne grupe, propozicijama za svako takmičenje se posebno određuje koje starosne grupe imaju pravo nastupa i da li mlađi takmičari imaju pravo da učestvuju onako kako je to predviđeno u Napomeni (ii).

***Kategorije polne pripadnosti***

3.3 Takmičenja koja se organizuju po ovim Pravilima su podeljena na muška, ženska i univerzalna. Kada je organizovano mešovito takmičenje van stadiona, ili u nekom od posebnih slučajeva navedenih u članu 9. Tehničkih pravila, rezultati se i dalje vode i objavljuju odvojeno za muške i ženske takmičare. Kada se organizuje univerzalna disciplina ili takmičenje, objavljuje se sveobuhvatni plasman, bez razdvajanja rezultata po polu takmičara.

3.4 Mora se dozvoliti učešće u takmičenjima za muškarce (ili na univerzalnom takmičenju) takmičaru koji je rođen kao muškarac, i tokom života je priznat za muškarca, ili takmičaru koji ispunjava važeće odredbe iz člana 3.6.1. Tehničkih pravila i ima pravo nastupa na takmičenjima koja se organizuju u skladu sa Pravilima i Propozicijama.

3.5 Mora se dozvoliti učešće u takmičenjima za žene (ili na univerzalnom takmičenju) takmičarki koja je rođena kao žena, i tokom života je priznata za ženu, ili takmičarki koja ispunjava važeće odredbe iz člana 3.6.2. Tehničkih pravila i ima pravo nastupa na takmičenjima koja se organizuju u skladu sa Pravilima i Propozicijama.

3.6 Savet usvaja Propozicije kojima se određuje pravo nastupa:

3.6.1 na takmičenjima u muškoj konkurenciji za takmičare koji su promenili pol iz žene u muškarca;

3.6.2 na takmičenjima u ženskoj konkurenciji za takmičarke koje su promenile pol iz muškarca u ženu; i

3.6.3 na takmičenjima u ženskoj konkurenciji za klasifikaciju žena (takmičarke sa odstupanjima u seksualnom razvoju).

Takmičar koji ne zadovoljava važeće propozicije ili koji odbija da postupa po njima nema pravo da nastupi na takmičenju.

*Napomena: Videti Pravila o pravu nastupa za takmičare koji su promenili pol ili Pravila o pravu nastupa za klasifikaciju žena za kazne koje slede zbog nepoštovanja ovog člana 3.6.*

Univerzalna takmičenja obuhvataju ona u kojima muškarci i žene učestvuju zajedno, bez odvajanja plasmana i rezultata, kao i štafete i ekipna takmičenja u kojima su i muškarci i žene u istoj ekipi.

**4. Pravo nastupa**

4.1 Pravo nastupa na takmičenjima organizovanim u skladu sa Pravilima imaju samo takmičari koji ispunjavaju važeće uslove.

4.2 Pravo takmičara da nastupa u inostranstvu određeno je članom 5. Pravila o pravu nastupa (Zahtevi za učešće u međunarodnim takmičenjima). Ovo pravo nastupa se podrazumeva osim u slučaju kada je prigovor na status takmičara podnet tehničkom delegatu (videti član 8.1. Tehničkih pravila).

***Istovremeni nastup***

4.3 Ako je takmičar prijavljen i za disciplinu trčanja i za tehničku disciplinu, ili za dve ili više tehničkih disciplina koje se odvijaju istovremeno, glavni sudija može, za svaku seriju pokušaja posebno, ili za svaki pojedinačni pokušaj u skoku uvis ili skoku motkom, dozvoliti takmičaru da svoj pokušaj izvede po redosledu drugačijem od onog u startnoj listi (ili kako je određeno u skladu sa članom 25.6.1. Tehničkih pravila). Međutim, ako se takmičar kome je odobrena promena redosleda izvođenja pokušaja ne odazove u trenutku poziva za izvođenje pokušaja, to će mu se, posle isteka predviđenog vremena, računati kao da je propustio pokušaj. Kako je ova mogućnost raspoloživa samo za tu određenu seriju/pokušaj onako kako je to glavni sudija odobrio, ukoliko dati takmičar potom ne bude prisutan za sledeću seriju/pokušaj kada njegov/njen redosled nastupanja ponovo bude onakav kakav je određen u startnoj listi (ili kako je određeno u skladu sa članom 25.6.1. Tehničkih pravila), smatraće se da je pokušaj neispravan posle isteka predviđenog vremena za izvođenje.

*Napomena: U tehničkim disciplinama, glavni sudija ne može dozvoliti takmičaru da u završnoj (poslednjoj) seriji nastupa po drugačijem redosledu, ali mu to može dozvoliti u bilo kojoj od prethodnih serija. U višebojima, takmičar može nastupati po drugačijem redosledu u bilo kojoj seriji.*

U napomeni se pojašnjava da nije dozvoljeno da zbog poklapanja sa drugom disciplinom takmičar nastupa po drugačijem redosledu u završnoj (poslednjoj) seriji (bez obzira na broj serija). Ako se takmičar ne odazove u završnoj (poslednjoj) seriji, a prethodno nije naznačio da će izostati, predviđeno vreme za pokušaj će teći i, ukoliko se takmičar ne pojavi pre nego što vreme istekne, smatraće se da je pokušaj neispravan. (Videti i član 25.18. Tehničkih pravila za slučajeve gde redosled nastupanja obično neće biti promenjen kada je dozvoljen dodatni pokušaj – u bilo kojoj seriji].

***Odustajanje od nastupa***

4.4 Na svim takmičenjima iz tački 1. (a), (b), (c) i 2. (a) i (b) definicijetakmičenja za svetsko rangiranje, takmičar gubi pravo nastupa u svim narednim disciplinama takmičenja (uključujući discipline u kojima istovremeno nastupa), uključujući trke štafeta, u slučajevima kada:

4.4.1 je data konačna potvrda učešća takmičara u disciplini, a takmičar ipak ne nastupi;

*Napomena: Tačno vreme za konačnu potvrdu učešća u disciplini mora biti unapred objavljeno.*

4.4.2 takmičar u kvalifikacijama izbori pravo za nastup u narednom krugu takmičenja u određenoj disciplini, a zatim odustane od nastupa;

*Napomena: Ukoliko propozicije zahtevaju repasaž, neučestvovanje u ovoj seriji se ne smatra povredom ovog člana.*

4.4.3 se takmičar ne bori “svim srcem” (bona fide). O tome odlučuje nadležni glavni sudija, a odgovarajuća primedba tada mora biti uneta u zvanične rezultate.

*Napomena: Situacija predviđena članom 4.4.3. Tehničkih pravila ne primenjuje se na pojedinačne discipline takmičenja u višeboju.*

Međutim, lekarsko uverenje, koje na osnovu obavljenog pregleda takmičara izdaje medicinski delegat koji je imenovan u skladu sa članom 6. Pravila za atletska takmičenja ili, ako nije imenovan medicinski delegat, službeni lekar određen od strane organizatora, može biti prihvaćeno kao dovoljan razlog da se takmičaru dozvoli nastup narednog dana takmičenja (izuzimajući pojedinačne discipline u višeboju) ako je on iz zdravstvenih razloga onesposobljen za nastup nakon konačne potvrde učešća u disciplini ili posle nastupa u prethodnom krugu takmičenja. Drugi opravdani razlozi (npr. slučajevi na koje takmičar ne može da utiče, kao što su problemi sa službenim sistemom prevoza takmičara), posle provere, takođe mogu biti prihvaćeni od strane tehničkog delegata.

Kada se nadležni glavni sudija uveri da se takmičar koji je napustio trku nije borio „svim srcem” (bona fide), on mora to da unese u rezultate kao "DNF – član 4.4.3. TP". Bilo tokom odlučivanja o tome od strane tehničkog delegata ili tokom razmatranja žalbe povodom toga od strane Vrhovne sudijske komisije, mogu se razmotriti razlozi za odustajanje ili neučestvovanje takmičara koje je naveo takmičar ili neko drugi u njegovo ime. Pravilima je propisana procedura koja se izričito mora poštovati u slučaju da je razlog medicinske prirode.

***Nepojavljivanje takmičara u prijemnom centru***

4.5 U slučaju povrede člana 4.4. Tehničkih pravila i osim u slučajevima navedenim ispod, takmičar će biti isključen iz bilo koje discipline u kojoj nije bio prisutan u prijemnom centru u odgovarajuće vreme koje je objavljeno u satnici prijemnog centra (videti član 29. Pravila za atletska takmičenja). U rezultatima pored imena takmičara treba da stoji DNS.

Nadležni glavni sudija donosi odluku o ovom pitanju (uključujući i to da li takmičar može da se takmiči pod žalbom ako se odluka ne može odmah doneti) i u zvaničnim rezultatima mora se upisati odgovarajuća primedba.

Glavni sudija može, posle provere, prihvatiti opravdane razloge (npr. slučajevi na koje takmičar ne može da utiče kao što su problemi sa službenim sistemom prevoza takmičara ili greška u objavljenoj satnici prijemnog centra) i tada dozvoliti takmičaru da se takmiči.

**5. Odeća i obuća takmičara i takmičarski brojevi**

***Odeća***

5.1 Odeća koju nose takmičari u svim disciplinama mora biti čista, dizajnirana i nošena tako da ne izaziva prigovore. Odeća mora biti proizvedena od materijala koji nije providan ni kada je mokar. Takmičar ne sme nositi odeću koja može da ometa pogled sudijama.

Na svim takmičenjima iz članova 1. (a), (b), (c) i 2. (a), (b), (c) definicije takmičenja za svetsko rangiranje, i kada predstavljaju svoju federaciju članicu u skladu sa članovima 1. (e) i 2 (e) definicije takmičenja za svetsko rangiranje, takmičari su dužni da se takmiče u istoj odeći koju je odobrila njihova federacija članica. Kada je u pitanju odeća takmičara, počasni krug i ceremonija proglašenja pobednika smatraju se delom takmičenja.

*Napomena: Član 5.1. Tehničkih pravila treba da se tumači u širem smislu u odnosu na „sve ono što može da ometa pogled sudijama“, uključujući i kosu takmičara koju mogu nositi na određeni način.*

***Obuća***

5.2 Takmičar može nastupati bos ili u atletskoj obući. Takmičari se moraju pridržavati svih propozicija koje se odnose na nošenje atletske obuće a koje je Savet odobrio.

5.3 [namerno ostavljeno prazno.]

5.4 [namerno ostavljeno prazno.]

5.5 [namerno ostavljeno prazno.]

5.6 [namerno ostavljeno prazno.]

Videti i Propozicije za atletsku obuću u "Pravilniku – Knjiga C: Takmičenja", koji je posebno objavljen na internet stranici Svetske atletike.

***Takmičarski brojevi***

5.7 Svaki takmičar dobija dva takmičarska broja koja tokom takmičenja nosi, jasno i vidljivo, na grudima i leđima, osim kod skakačkih disciplina gde je dozvoljena upotreba samo jednog broja na grudima ili na leđima takmičara. Na svim ili samo na nekim takmičarskim brojevima, umesto brojeva mogu da se nalaze imena takmičara ili neke druge odgovarajuće oznake. Ako se koriste brojevi, oni moraju odgovarati broju takmičara navedenom u startnoj listi ili programu takmičenja. Ako takmičar nosi trenerku tokom takmičenja, takmičarski brojevi moraju se nositi na trenerci na sličan način.

5.8 Takmičaru bez odgovarajućeg propisno postavljenog startnog broja i/ili druge identifikacije neće biti dozvoljen nastup na takmičenju.

5.9 Takmičarski brojevi se nose kako su dobijeni, ne smeju se seći, savijati ili pokrivati ni na koji način. Kod disciplina trčanja i hodanja na 10.000 m i duže, takmičarski brojevi mogu biti perforirani da bi se omogućio protok vazduha, ali perforacije ne smeju biti na ciframa ili slovima koja se na njima nalaze.

5.10 U slučaju korišćenja sistema za foto-finiš, organizatori mogu zahtevati od takmičara da nose dodatne samolepljive brojeve na bočnoj strani šorca ili na butinama (bočni brojevi).

5.11 Ako se takmičar ne pridržava bilo koje tačke ovog člana 5. i:

5.11.1 odbije uputstvo nadležnog glavnog sudije da se pridržava ovog člana, ili

5.11.2 učestvuje u takmičenju,

biće diskvalifikovan.

Članom 5.11. Tehničkih pravila predviđene su kazne ukoliko se neka od odredbi iz člana 5. Tehničkih pravila ne poštuje. Očekuje se, međutim, da će tamo gde je to moguće nadležna lica zahtevati od takmičara i podsticati ih da poštuju pravila, i obavestiti ih o posledicama ukoliko ta pravila ne poštuju. Ako se takmičar ne pridržava pravila u toku takmičenja, a nije moguće da službeno lice zatraži pridržavanje istog, takmičar mora imati na umu da može biti diskvalifikovan.

Odgovornost je pomoćnika startera i sudija na stazi (za discipline trčanja i discipline koje se održavaju van stadiona) i sudija (za tehničke discipline) da obrate pažnju na odredbe ovog člana i da svako očigledno kršenje pravila prijave nadležnom glavnom sudiji.

1. **Pomoć takmičarima**

***Lekarski pregled i pomoć***

6.1 Lekarski pregled, tretman i/ili fizioterapija mogu biti obezbeđeni ili na samom borilištu od strane zvaničnog medicinskog osoblja koje su angažovali organizatori, a koje se jasno prepoznaje po trakama na rukama, prslucima ili sličnom karakterističnom odećom, ili na označenim mestima za medicinski tretman izvan oblasti borilišta, od strane ovlašćenog medicinskog tima kog je u tu svrhu odobrio medicinski ili tehnički delegat. Ni u jednom od ovih slučajeva, međutim, medicinska intervencija ne sme dovesti do zastoja u takmičenju, niti do odlaganja pokušaja takmičara u odnosu na predviđeni program discipline. Medicinsko zbrinjavanje ili pomoć neke druge osobe, da li neposredno pre takmičenja, a pošto je takmičar napustio prijemni centar, ili u toku takmičenja, smatra se pomoći.

*Napomena: Pod pojmom „borilišta” u ovom slučaju podrazumeva se prostor, najčešće ograđen i osiguran, u kome se odvija takmičenje i u koji pristup imaju samo takmičari i lica koja su za to ovlašćena u skladu sa pravilima i propozicijama takmičenja.*

6.2 Svaki takmičar koji pruža ili prima pomoć u borilištu za vreme takmičenja (uključujući prema članovima 17.14, 17.15.4, 54.10.8. i 55.8.8. Tehničkih pravila) dobiće opomenu od glavnog sudije i biće upozoren da će, u slučaju da se to ponovi, biti diskvalifikovan u toj disciplini.

*Napomena: U slučajevima iz članova 6.3.1. i 6.3.6. Tehničkih pravila, takmičar može biti diskvalifikovan i bez prethodne opomene.*

***Nedozvoljena pomoć***

6.3 U smislu ovog člana, sledeći postupci se smatraju kao pomoć i zato se ne dozvoljavaju:

6.3.1 Ubrzavanje ritma kretanja učesnika takmičenja od strane lica koja ne učestvuju u toj disciplini, zatim od strane učesnika koji zaostaju za ceo jedan krug ili skoro za ceo krug, kao i upotreba bilo kakvih tehničkih sredstava (izuzev onih dozvoljenih u skladu sa članom 6.4.4 .Tehničkih pravila);

6.3.2 Posedovanje ili korišćenje video rekordera, radio uređaja, kompakt diskova, radio predajnika, mobilnih telefona ili sličnih aparata na borilištima;

6.3.3 Izuzev obuće koja je u skladu sa članom 5. Tehničkih pravila, korišćenje bilo kakve tehnologije ili naprava koje mogu dati korisniku prednost koju ne bi imao da je koristio opremu u skladu sa Pravilima;

6.3.4 Korišćenje bilo kakvih mehaničkih pomagala, osim od strane takmičara sa invaliditetom onako kako je odobreno ili dozvoljeno u skladu sa Propozicijama za mehanička pomagala.

Videti i Propozicije za mehanička pomagala u "Pravilniku – Knjiga C: Takmičenja", koji je posebno objavljen na internet stranici Svetske atletike.

6.3.5 Davanje saveta ili druge podrške od strane bilo kog službenog lica na takmičenju koje nije povezano ili zahtevano njegovom specifičnom ulogom u takmičenju u tom trenutku (npr. trenerski saveti, pokazivanje tačke odraza u disciplinama skokova izuzev pokazivanja prestupa u horizontalnim skokovima, vreme ili rastojanje u trci, itd.).

6.3.6 Dobijanje fizičke pomoći od drugog takmičara (sem pomoći da se takmičar vrati u stojeću poziciju) koja bi pomogla u daljem napredovanju u trci.

***Dozvoljena pomoć***

6.4 U smislu ovog člana, sledeći slučajevi se ne smatraju kao pružanje pomoći i zato se dozvoljavaju:

6.4.1 Komunikacija između takmičara i njihovih trenera koji se ne nalaze unutar borilišta.

Da bi se omogućila ovakva komunikacija, a da se pri tome ne ometa odvijanje takmičenja, deo gledališta najbliži mestu održavanja discipline treba da bude rezervisan za trenere takmičara.

*Napomena: Treneri i druga lica koja se pridržavaju članova 54.10. i 55.8. Tehničkih pravila mogu da komuniciraju sa svojim takmičarima.*

6.4.2 Medicinsko zbrinjavanje, tretman i/ili fizioterapija po članu 6.1. Tehničkih pravila neophodni da bi se omogućilo takmičaru da učestvuje ili da nastavi učešće u takmičenju kada je već na borilištu.

6.4.3 Sve vrste lične zaštite iz bezbednosnih i/ili zdravstvenih razloga (npr. zavoj, flaster, pojas, steznik, traka za hlađenje zgloba, pomagala za disanje itd.). Glavni sudija, u dogovoru sa medicinskim delegatom, ima pravo da proveri i odobri svaki ovakav slučaj ako smatra da za to postoji razlog. (Videti i članove 32.4. i 32.5. Tehničkih pravila).

6.4.4 Nošenje za vreme discipline takvih instrumenata, kao što su merač pulsa ili brzine na određenoj distanci, ili senzorni merači koraka, pod uslovom da se ti instrumenti ne mogu koristiti za komuniciranje s drugim licima.

6.4.5 Takmičaru u tehničkim disciplinama dozvoljen je pregled snimaka prethodnih pokušaja koji su za njih snimila lica koja su izvan borilišta (videti napomenu uz član 6.1. Tehničkih pravila). Nije dozvoljeno da se snimljene slike ili oprema koja omogućava gledanje snimaka unesu unutar borilišta dalje od dela u kom se nalaze lica koja su snimke načinila. Kako bi se omogućio bolji pregled snimaka, takmičar ima pravo da drži u rukama uređaj dok komunicira s licima koja su predmetne snimke načinila.

6.4.6 Kape, rukavice, obuća, delovi odeće koji su obezbeđeni takmičarima na službenim stanicama ili su na neki drugi način odobreni od strane nadležnog glavnog sudije.

6.4.7 Primanje fizičke podrške od službenog lica ili drugog lica koje je organizator za to odredio, da se vrate u stojeći položaj ili da dobiju medicinsku pomoć.

6.4.8 Elektronska svetla ili slični uređaji koji pokazuju vreme tokom trke, uključujući i predmetne rekorde.

Član 6. Tehničkih pravila bio je podložan stalnim promenama tokom proteklih godina kako bi predstavio način na koji se održavaju atletska takmičenja, da bi se poštovala uloga trenera, uvele inovacije i novi proizvodi, itd. Svetska atletika nastaviće da prati trendove i nove proizvode čim oni budu postali uobičajeni u disciplinama i takmičenjima.

Svrha promene ovih pravila jeste da se takmičarima u što većoj meri olakša na takmičenjima, kao i da se smanji broj nepotrebnih konflikta između takmičara/trenera i službenih lica. Svako od ovih pravila treba da se tumači na ovaj način da bi se osiguralo da se takmičenje održava fer prema svima.

Član 6.3.5. Tehničkih pravila, međutim, nalaže da službena lica ne smeju takmičarima pružati pomoć veću od one koja je njihovom ulogom predviđena, i posebno kao primer ističe da službena lica ne smeju da daju informacije o tački odraza u skakačkim disciplinama, osim da ukažu na mesto prestupa u horizontalnim skokovima.

1. **Opomene i diskvalifikacija**

***Takmičenje "svim srcem" (bona fide), nesportsko i nepropisno ponašanje***

* 1. Takmičari i štafetni timovi učestvuju u atletskim takmičenjima tako da nastupaju "svim srcem " (*bona fide*) i ne smeju da se ponašaju nesportski i nepropisno. Svaki takmičar ili štafetni tim koji se ne pridržavaju ovog člana mogu dobiti opomenu ili isključenje. Nadležni glavni sudija ima ovlašćenje da opomene ili isključi iz takmičenja bilo kog takmičara ili štafetni tim koji je načinio povredu ovog člana ili člana 6.1. Napomena (ii), (iii), ili (iv) Pravila za atletska takmičenja ili članova 6, 16.5, 17.14, 17.15.4, 25.5, 25.19, 54.7.6, 54.10.8. ili 55.8.8 Tehničkih pravila. Takmičaru se opomena može izreći pokazivanjem žutog kartona, a isključenje pokazivanjem crvenog kartona. Opomene i isključenja se unose u zapisnik sa rezultatima i saopštavaju se sekretaru takmičenja i drugim glavnim sudijama.

Kad je reč o disciplinskim pitanjima, glavni sudija u prijemnom centru nadležan je počev od zone za zagrevanje pa do borilišta. U svim drugim pitanjima, nadležan je glavni sudija koji je određen za disciplinu u kojoj takmičar nastupa ili je nastupao.

Nadležni glavni sudija (gde je moguće posle savetovanja sa direktorom takmičenja) može opomenuti ili sa borilišta (ili drugog dela objekta koji je u vezi s takmičenjem uključujući zonu za zagrevanje, prijemni centar i mesta u gledalištu za trenere) udaljiti bilo koje drugo lice koje se ponaša nesportski ili nepropisno ili koje takmičarima pruža pomoć na način koji nije dozvoljen Pravilima.

*Napomena (i): Glavni sudija može, onda kada okolnosti to opravdavaju, isključiti takmičara ili štafetni tim bez prethodno izrečene opomene. (Videti i napomenu uz član 6.2. Tehničkih pravila)*

*Napomena (ii): Za discipline koje se održavaju van stadiona, glavni sudija za discipline trčanja i takmičarskog hodanja kad god je to moguće (npr. u skladu sa članovima 6, 54.10. ili 55.8. Tehničkih pravila) izriče opomenu pre isključenja. Ukoliko je postupak glavnog sudije osporen, tada se primenjuje član 8. Tehničkih pravila.*

*Napomena (iii): Prilikom isključenja takmičara ili štafetnog tima sa takmičenja u skladu sa ovim članom, ukoliko je glavni sudija svestan da je prethodno već pokazan žuti karton, on tada treba da pokaže drugi žuti karton i odmah posle toga i crveni karton.*

*Napomena (iv): Ukoliko glavni sudija pokaže žuti karton a da nije svestan da je jedan žuti karton već prethodno pokazan, to će, čim glavni sudija postane toga svestan, imati isto dejstvo kao i da je pokazan u spoju sa crvenim kartonom. Nadležni glavni sudija tad odmah preduzima sve neophodne mere kako bi takmičara ili štafetni tim obavestio o njihovom isključenju.*

Ključne tačke navedene u nastavku imaju za cilj da pruže smernice i pojašnjenja u vezi sa načinom na koji se kartoni pokazuju i evidentiraju:

1. Žuti i crveni kartoni se mogu pokazati ili zbog disciplinskih razloga (u većini slučajeva videti ovaj član) ili zbog određenih tehničkih prekršaja koji su disciplinske prirode.
2. Iako se inače i uobičajeno očekuje da se pre crvenog pokaže žuti karton, predviđeno je da se u slučajevima izraženog nesportskog ili nepropisnog ponašanja ili neučestvovanja "svim srcem" (bona fide) može odmah pokazati crveni karton. Treba imati u vidu da takmičar ili štafetni tim u svakom slučaju imaju mogućnost da na takvu odluku ulože žalbu Vrhovnoj sudijskoj komisiji.
3. Postoje i slučajevi u kojima nije izvodljivo pa čak ni logično da se pokaže žuti karton. Na primer, u napomeni uz član 6.2. Tehničkih pravila izričito je dozvoljeno da se odmah pokaže crveni karton ukoliko je to opravdano u skladu sa slučajevima navedenim u članu 6.3.1. Tehničkih pravila kao što je ubrzavanje tempa u trkama.
4. Slična situacija može da se desi i kada glavni sudija pokaže žuti karton a takmičar ili štafetni tim reaguju na nepropisan način tako da je opravdano da se potom odmah pokaže crveni karton. Nije nužno da postoje dva potpuno zasebna i vremenski odvojena slučaja nepropisnog ponašanja.
5. Kako je navedeno u Napomeni (iii), u slučaju kada je glavni sudija svestan da je predmetnom takmičaru ili štafetnom timu već pokazan jedan žuti karton tokom takmičenja i kada namerava da pokaže crveni karton, glavni sudija tada treba prvo da pokaže drugi žuti karton a tek onda crveni karton. Međutim, ukoliko glavni sudija ne pokaže drugi žuti karton, time se neće poništiti pokazivanje crvenog kartona.
6. U slučaju kada glavni sudija nije svestan da je prethodno već pokazan jedan žuti karton te onda pokaže samo žuti karton, čim glavni sudija postane svestan prethodnog žutog kartona on treba da preduzme odgovarajuće mere kako bi takmičara isključio što je pre moguće. To se uobičajeno radi tako što glavni sudija obavesti takmičara direktno ili posredstvom njegovog tima.
7. U slučaju trka štafeta, kartoni koje dobiju jedan ili više članova tima tokom bilo kog kruga takmičenja računaju se za ceo tim. Samim tim, ukoliko jedan takmičar dobije dva žuta kartona ili dva različita takmičara dobiju po jedan žuti karton u bilo kom krugu takmičenja određene discipline, smatraće se da je tim dobio crveni karton i tim će tada biti diskvalifikovan.

***Diskvalifikacija usled povrede Tehničkih pravila (izuzimajući član 7.1. Tehničkih pravila)***

7.2 U slučaju diskvalifikacije takmičara zbog povrede odredbi Tehničkih pravila (izuzimajući član 7.1 Tehničkih pravila), svi rezultati postignuti pre diskvalifikacije u tom krugu takmičenja smatraju se nevažećim. Međutim, rezultati koje je takmičar postigao u prethodnim krugovima takmičenja, drugim ranijim disciplinama ili ranijim pojedinačnim disciplinama u višeboju, i dalje će se smatrati regularnim. Takmičar koji je diskvalifikovan zbog povrede tehničkih pravila u jednoj disciplini takmičenja ima pravo nastupa u ostalim disciplinama za koje je prijavljen.

***Diskvalifikacija usled isključenja zbog povrede člana 7.1. Tehničkih pravila***

7.3 Ako je takmičar isključen zbog povrede člana 7.1. Tehničkih pravila, biće diskvalifikovan u toj disciplini. Ako takmičar dobije drugu opomenu u drugoj disciplini, biće diskvalifikovan samo u toj drugoj disciplini. Svi rezultati postignuti pre diskvalifikacije u tom krugu te discipline smatraju se nevažećim. Međutim, rezultati koje je takmičar postigao u prethodnim krugovima te discipline, drugim prethodnim disciplinama ili prethodnim pojedinačnim disciplinama u višeboju i dalje se smatraju regularnim. Usled ove diskvalifikacije, takmičar je sprečen da učestvuje u svim narednim disciplinama ili krugovima disciplina na tom takmičenju (uključujući pojedinačne discipline višeboja, druge discipline u kojima je istovremeno učestvovao, kao i štafetne trke).

7.4 Ako je tim u trci štafeta isključen zbog povrede člana 7.1. Tehničkih pravila, biće diskvalifikovan u toj disciplini. Rezultati postignuti u prethodnim krugovima takmičenja i dalje se smatraju regularnim. Ukoliko je do diskvalifikacije štafetnog tima došlo zbog ponašanja takmičara na način koji bi doveo do diskvalifikacije u skladu sa članom 7.1. da je reč o individualnom takmičenju, član 7.3. ovih Pravila se tada primenjuje na predmetne takmičare. U suprotnom, usled ove diskvalifikacije, takmičar ili štafetni tim nisu sprečeni da učestvuju u svim narednim disciplinama takmičenja.

Međutim, ako se ponašanje jednog ili više takmičara štafetnog tima smatra dovoljno ozbiljnim, član 7.1. Tehničkih pravila može biti primenjen za te takmičare sa pratećim posledicama.

7.5 U slučaju prekršaja koji se smatra vrlo ozbiljnim, direktor takmičenja o tome izveštava odgovarajući rukovodeći organ zbog eventualnog preduzimanja daljih disciplinskih mera.

Član 7.3. se primenjuje i na one takmičare koji su drugu opomenu u takmičenju dobili u trci štafeta, ili koji su direktno isključeni u trci štafeta što je dovelo do diskvalifikacije celog tima.

1. **Prigovori i žalbe**

8.1 Prigovor koji se odnosi na pravo učešća takmičara na takmičenju podnosi se tehničkom delegatu pre početka takmičenja. Na odluku tehničkog delegata postoji pravo žalbe Vrhovnoj sudijskoj komisiji. U slučaju da problem ne može biti rešen na zadovoljavajući način do početka takmičenja, takmičaru će biti dozvoljen nastup „pod žalbom”, a slučaj će biti prosleđen na odluku nadležnom organu.

8.2 Prigovor koji se odnosi na rezultat ili na postupak odvijanja discipline ulaže se u roku od 30 minuta od trenutka objavljivanja zvaničnih rezultata discipline.

Organizatori takmičenja su odgovorni da vreme zvaničnog objavljivanja rezultata svake discipline bude zabeleženo.

* 1. Svaki takmičar sam ili preko drugog lica koje zastupa njegove interese, ili preko zvaničnog predstavnika tima, podnosi prigovor usmeno glavnom sudiji. Takmičar ili tim mogu da podnesu prigovor samo ako se takmiče u istom krugu takmičenja na koji se odnosi prigovor (ili naknadna žalba) ili ako učestvuju u takmičenju gde se vrši ekipno računanje bodova. Da bi doneo pravičnu odluku, glavni sudija uzima u obzir sve raspoložive činjenice koje smatra bitnim, uključujući fotografije ili video zapis snimljen službenom kamerom ili drugi video materijal. Glavni sudija može doneti odluku po prigovoru ili proslediti slučaj Vrhovnoj sudijskoj komisiji. Na odluku glavnog sudije postoji pravo žalbe Vrhovnoj sudijskoj komisiji. Ako glavni sudija nije dostupan, prigovor mu treba podneti preko tehničkog informacionog centra (TIC).

*Napomena: Ukoliko je određen, sudija Svetske atletike za foto-finiš treba da postupa u ime glavnog sudije za discipline trčanja i takmičarskog hodanja u slučaju prigovora na plasman takmičara.*

8.4 U disciplinama trčanja ili takmičarskog hodanja:

8.4.1 ako takmičar uloži neposredan usmeni prigovor protiv toga da je pogrešno startovao, glavni sudija za start (ili ako on nije imenovan, nadležni glavni sudija za trčanja i takmičarsko hodanje) može, ako nije potpuno siguran, da dozvoli takmičaru da se takmiči „pod žalbom” kako bi se sačuvala prava svih zainteresovanih. Takmičenje „pod žalbom” ne treba dozvoliti ukoliko je pogrešan start detektovan pomoću informacionog sistema za start odobrenog od strane Svetske atletike, osim ako iz bilo kog razloga glavni sudija ne utvrdi da su informacije koje je dao aparat očigledno pogrešne. Ukoliko je takmičaru dozvoljeno da se takmiči pod žalbom, pred njim se mora podići crveno-beli (dijagonalno prepolovljen) karton.

8.4.2 prigovor može da se uloži zbog propusta startera da poništi pogrešan start ili, u skladu sa članom 16.5. Tehničkih pravila, da prekine start. Prigovor može uložiti samo onaj takmičar koji bi inače završio trku takmičeći se "svim srcem" (bona fide), ili neko u njegovo ime. Ako se prigovor usvoji, svaki takmičar koji je pogrešno startovao ili čije je ponašanje trebalo da dovede do prekida starta, a koji je podlegao opomeni ili diskvalifikaciji prema članovima 16.5, 16.8. ili 39.8.3. Tehničkih pravila, biće opomenut ili diskvalifikovan. Bez obzira na to da li je izrečena opomena ili diskvalifikacija, glavni sudija ima ovlašćenje da proglasi disciplinu ili deo discipline nevažećom/im i odluči o ponavljanju cele discipline ili njenog dela, ako je po njegovom mišljenju to pravično.

*Napomena: Pravo na prigovor i žalbu u skladu sa članom 8.4.2. Tehničkih pravila primenjuje se bez obzira na to da li se upotrebljava ili ne upotrebljava informacioni sistem za start.*

8.4.3 ako su prigovor ili žalba zasnovani na pogrešnom diskvalifikovanju takmičara u disciplini zbog pogrešnog starta i ako se posle završetka trke prigovor ili žalba usvoje, tada se takmičaru mora pružiti prilika da trči samostalno da bi mu se izmerilo vreme u toj disciplini i, ako je to primenjivo, da prođe u naredni krug takmičenja. Nijedan takmičar ne može da prođe u naredni krug takmičenja ako se nije takmičio u svim prethodnim krugovima osim ako glavni sudija ili Vrhovna sudijska komisija ne odluče drugačije u konkretnim okolnostima datog slučaja, npr. skraćenje vremena pre narednog kruga ili skraćenje dužine trke.

*Napomena: Glavni sudija i Vrhovna sudijska komisija mogu primeniti ovo pravilo i u drugim okolnostima gde se to smatra odgovarajućim (videti član 17.1. Tehničkih pravila).*

8.4.4 kada prigovor uloži takmičar ili tim (ili neko u njihovo ime) koji nije završio trku, glavni sudija prvo mora utvrditi da li je takmičar ili tim diskvalifikovan ili je trebalo da bude diskvalifikovan zbog povrede nekog od pravila koje se ne odnosi na pitanje povodom kog je uložen prigovor. Ukoliko se to dokaže tačnim, prigovor će biti odbačen.

Kada glavni sudija za start donosi odluku po usmenom prigovoru koji je takmičar odmah uložio na odluku da je nepropisno startovao, mora uzeti u obzir sve dostupne informacije i u slučaju osnovane mogućnosti da je prigovor takmičara osnovan, treba da dozvoli takmičaru nastup „pod žalbom”. Nakon trke, konačnu odluku donosi glavni sudija, a na tu odluku postoji pravo žalbe Vrhovnoj sudijskoj komisiji. Međutim, glavni sudija ne bi trebalo da dozvoli takmičaru nastup „pod žalbom” ukoliko je pogrešan start detektovan pomoću informacionog sistema za start koji, po svemu sudeći, funkcioniše kako treba, ili u slučajevima kada je očigledno da je takmičar nepropisno startovao i kada ne postoje razlozi da prigovor bude usvojen. Međutim, potvrđuje se da je teško opaziti bilo kakvo kretanje onda kada je vreme reakcije blizu dozvoljene granice. U tom slučaju, ukoliko je, po mišljenju glavnog sudije za start, neophodno dodatno ispitivanje tehnoloških dokaza, glavni sudija za start može dozvoliti takmičaru da učestvuje pod žalbom kako bi se sačuvala prava svih zainteresovanih.

Pored situacija kada starter nije poništio pogrešan start, ova pravila se primenjuju i kada starter nije propisno prekinuo start. U oba slučaja, glavni sudija mora uzeti u obzir sve faktore koji su uticali na određeni slučaj i odlučiti da li trka (ili deo trke) treba da se ponovi.

Kao primer navode se dve ekstremne situacije: ne bi bilo logično niti potrebno da se ponovo održi maratonska trka u slučaju kada je takmičar koji završi trku bio odgovoran za pogrešan start koji nije poništen. Međutim, to neće biti slučaj kada je u pitanju, na primer, sprint, gde je takmičar odgovoran za pogrešan start koji nije poništen, zato što bi to moglo uticati na start i trku ostalih takmičara.

Sa druge strane, na primer, ako je tokom preliminarnog kruga takmičenja ili trke u višeboju, bilo jasno da su samo jedan ili nekoliko takmičara oštećeni zbog neponištavanja pogrešnog starta ili neprekidanja starta, glavni sudija može odlučiti da samo ti takmičari dobiju priliku da ponove trku i pod kojim uslovima – ukoliko im se to dozvoli. Članom 8.4.3. Tehničkih pravila obuhvaćene su situacije u kojima je takmičaru greškom dosuđen nepropisan start i zbog toga je isključen iz trke.

8.5 U disciplinama skokova ili bacanja, ako takmičar odmah uloži usmeni prigovor na dosuđen neispravan pokušaj, glavni sudija, ukoliko je u bilo kakvoj nedoumici, može naložiti da se dužina izvedenog pokušaja izmeri i zabeleži kako bi se zaštitila prava svih zainteresovanih.

Ukoliko je prigovor uložen na pokušaj:

8.5.1 tokom prve tri serije pokušaja u disciplinama horizontalnih skokova ili bacanja u takmičenju u kome učestvuje više od 8 takmičara, a takmičar bi se plasirao u sledeću seriju samo ako prigovor ili kasnija žalba budu usvojeni; ili

8.5.2 u skoku uvis i skoku motkom, a takmičar bi mogao da nastavi takmičenje na sledećoj visini samo ako se prigovor ili kasnija žalba usvoje,

glavni sudija može, ako se dvoumi, dozvoliti takmičaru da nastavi takmičenje „pod žalbom“ kako bi se zaštitila prava svih zainteresovanih.

U slučajevima kada je glavni sudija siguran da su ostale sudije donele ispravnu odluku, a posebno na osnovu onoga što je lično video ili na osnovu konsultacija sa glavnim sudijom za video, takmičaru neće biti dozvoljeno da nastavi takmičenje.

Međutim, kada odlučuje da li će naložiti da se dužina izvedenog spornog pokušaja izmeri, glavni sudija:

a. to neće činiti u slučajevima kada je jasno da su pravila prekršena, npr. kod skoka udalj kada je predmetni takmičar ostavio jasan otisak u plastelinu, ili u bacačkim disciplinama gde je sprava očigledno pala van sektora;

b. će uvek to učiniti (i to odmah, kako se takmičenje ne bi dalje odlagalo) u slučajevima kada postoji bilo kakva sumnja.

Dobra primena ovog člana podrazumeva da sudija iglom ili prizmom uvek obeleži mesto otiska (osim u bacačkim disciplinama gde je sprava očigledno pala van sektora), čak i onda kada je podignuta crvena zastavica. Pored toga što takmičar može uložiti neposredni usmeni prigovor, postoji mogućnost i da je sudija greškom ili slučajno podigao pogrešnu zastavicu.

8.6 Rezultat na koji se odnosi prigovor i svi ostali rezultati koje je takmičar postigao prilikom takmičenja „pod žalbom“ postaju zvanični samo ako glavni sudija naknadno tako odluči ili ako se podnese žalba Vrhovnoj sudijskoj komisiji koja je potom usvojena.

U disciplinama skokova i bacanja kada je zbog takmičara koji je nastupao „pod žalbom“ neki drugi takmičar nastavio takmičenje (a u suprotnom se to ne bi desilo), rezultati koje taj takmičar postigne ostaće važeći bez obzira na to da li je prigovor takmičara koji je nastupao „pod žalbom“ usvojen ili ne.

Član 8.6. Tehničkih pravila primenjuje se na sve discipline, a ne samo na discipline skokova i bacanja.

8.7 Žalba Vrhovnoj sudijskoj komisiji podnosi se u roku od 30 minuta:

8.7.1 od zvaničnog objavljivanja promene rezultata u toj disciplini, zbog odluke glavnog sudije; ili

8.7.2 od saveta koji je dat licu koje ulaže prigovor, ukoliko nema izmene u rezultatima.

Žalba se podnosi u pisanoj formi, potpisuje je takmičar ili neko ko ga zastupa, ili zvanični predstavnik tima. Uz žalbu se prilaže i depozit od 100 USD ili koji odgovara vrednosti od 100 USD, a koji se ne vraća ako žalba ne bude usvojena. Takmičar ili tim mogu da podnesu žalbu samo ako se takmiče u istom krugu takmičenja na koji se odnosi žalba (ili ako učestvuju u takmičenju gde se vrši ekipno računanje bodova).

*Napomena: Glavni sudija za datu disciplinu mora posle donošenja odluke po prigovoru odmah da obavesti TIC o vremenu donošenja odluke. Ako glavni sudija nije mogao usmeno da prenese tu informaciju predmetnim timovima ili takmičarima, tada će se kao zvanično smatrati vreme kad je izmenjeni rezultat objavljen na informacionoj tabli u TIC-u.*

8.8 Vrhovna sudijska komisija uzima u obzir izjave svih lica uključenih u slučaj, uključujući nadležnog glavnog sudiju (osim u slučaju kada Vrhovna sudijska komisija u potpunosti podržava njegovu odluku). Ako u komisiji postoji bilo kakva nedoumica, uzimaju se u obzir i svi dodatni dostupni podaci u vezi sa slučajem. Ako prikupljeni podaci, uključujući i eventualni video zapis, ipak ne omogućavaju donošenje konačne odluke, Vrhovna sudijska komisija podržava prethodnu odluku glavnog sudije ili šefa sudija za takmičarsko hodanje.

8.9 Vrhovna sudijska komisija može ponovo da razmatra svoju odluku ako dobije nove ubedljive dokaze, pod uslovom da nova odluka još uvek može biti primenjena. Obično je takvo ponovno razmatranje moguće samo pre ceremonije proglašenja pobednika u toj disciplini, osim ako nadležno rukovodeće telo ne utvrdi da okolnosti opravdavaju drugačije.

Pod određenim okolnostima, sudije (član 19.2. Pravila za atletska takmičenja), glavni sudija (član 18.6. Pravila za atletska takmičenja) i Vrhovna sudijska komisija (član 8.9. Tehničkih pravila) mogu preispitati odluku koju su doneli - ukoliko je nova odluka i dalje primenjiva i ukoliko je to izvodljivo.

8.10 O rešavanju pitanja koja nisu obuhvaćena Pravilima, predsednik Vrhovne sudijske komisije naknadno obaveštava izvršnog direktora Svetske atletike.

8.11 Odluka Vrhovne sudijske komisije je konačna. Ako ne postoji Vrhovna sudijska komisija ili ako joj žalba nije bila podneta, tada je odluka glavnog sudije konačna. Ne postoji mogućnost žalbe višoj instanci, uključujući i Sud za arbitražu u sportu.

1. **Mešovita takmičenja**

9.1 Univerzalna takmičenja kao što su štafete ili druga ekipna takmičenja u kojima se muškarci i žene takmiče zajedno ili discipline u kojima se muškarci i žene takmiče za jedinstvenu klasifikaciju dozvoljena su u saglasnosti sa važećim propozicijama koje je izdalo nadležno telo.

9.2 Sa izuzetkom takmičenja opisanih u članu 9.1, u svim ostalim takmičenjima koja se odvijaju potpuno unutar stadiona obično nije dozvoljen zajednički nastup muškaraca i žena u istoj disciplini.

Međutim, sledeći slučajevi mogu biti dozvoljeni na svim takmičenjima, osim onih iz tački 1. a), (b), (c) i 2. (a) i (b) definicije takmičenja za svetsko rangiranje. U slučaju takmičenja iz tački 1. (e), (d) i 2. (c), (d), (e) definicije takmičenja za svetsko rangiranje, mešovita takmičenja dozvoljena su u disciplinama skokova i bacanja i disciplinama iz člana 9.2.1. Tehničkih pravila, ako to odobri nadležna kontinentalna asocijacija:

9.2.1 mešovita takmičenja na stadionu u trkama na 5.000 m ili dužim, ali je dozvoljeno samo u slučajevima kada nema dovoljno takmičara jednog ili oba pola da bi se održale odvojene trke. Pol svakog takmičara mora se navesti u rezultatima. Takmičenja u mešovitim disciplinama se ni u kom slučaju ne mogu odvijati tako da se omogući takmičarima jednog pola da budu vođeni ili potpomognuti od strane takmičara drugog pola.

9.2.2 discipline skokova i bacanja za muškarce i žene mogu se istovremeno održavati na jednom ili više različitih mesta. Tada se koriste odvojeni zapisnici i rezultati se objavljuju po polovima. Na ovim takmičenjima, svaka serija pokušaja može se izvoditi tako što će prvo biti prozvani takmičari jednog pola, a potom drugog, ili na smenu. Za potrebe člana 25.17. Tehničkih pravila, svi takmičari biće tretirani jednako, bez obzira na pol. Za vertikalne skokove koji se održavaju na jednom borilištu, striktno se moraju primenjivati članovi od 26. do 28. Tehničkih pravila. Takođe, letvica se mora podizati u skladu sa prethodno određenim jedinstvenim visinama za to takmičenje.

Svrha člana 9.2.1. Tehničkih pravila jeste da olakša održavanje trka na 5.000 m i dužih, kada nastupa mali broj takmičara (bilo muškaraca ili žena), ili u dužim disciplinama (odnosno u disciplinama takmičarskog hodanja na stadionu na 10.000 m i duže), gde je zbog satnice teško organizovati odvojene trke. Svrha ovog člana nije da se ženama omogući da se takmiče protiv muškaraca kako bi eventualno ostvarile moguće bolje uslove za učinak.

Radi pojašnjenja, zajednički nastup muškaraca i žena u disciplinama skokova i bacanja i u trkama na 5.000 m i dužim:

1. dozvoljen je na svim nacionalnim takmičenjima, isključivo u skladu sa pravilima nadležne nacionalne federacije članice. (Nije neophodna dodatna dozvola kontinentalne asocijacije);

b. dozvoljen je na takmičenjima iz tačke 2. (d) definicije takmičenja za svetsko rangiranje, ukoliko to izričito odobri nadležna kontinentalna asocijacija;

c. nije dozvoljen na takmičenjima iz članova 1. i 2. (a), (b), (c), (e) definicije takmičenja za svetsko rangiranje, osim u slučaju disciplina skokova i bacanja gde je to dozvoljeno propozicijama takmičenja.

Za ograničenja u priznavanju svetskih rekorda na mešovitim takmičenjima videti članove 31.1. (u vezi sa trkama na 5.000 m i dužim koje se održavaju na stadionima) i 32. (u vezi sa trkama na putu za žene) Pravila za atletska takmičenja. U Napomeni (ii) uz član 32. Pravila za atletska takmičenja date su smernice o tome kako se može organizovati trka samo za žene (gde isključivo žene mogu postaviti rekord) na takmičenjima na kojim nastupaju i muškarci i žene.

(Videti i članove 25.2. i 25.3. Pravila za atletska takmičenja)

**10. Pregled borilišta i merenja**

10.1 Preciznost oznaka i instalacija za atletske objekte po članovima 2, 11.2, 11.3. i 41. Tehničkih pravila mora da proverava odgovarajući kvalifikovani merilac koji treba da odgovarajućem organu i/ili vlasniku ili rukovodiocu objekta dostavi odgovarajuće ateste, uključujući i detalje o svakoj proveri merenja. Da bi obavio verifikaciju, mora mu se dozvoliti potpuni pristup planovima i skicama stadiona, kao i poslednji izveštaj o merenjima.

10.2 Na takmičenjima iz tački 1. (a), (b), (c) i 2. (a) i (b) definicije takmičenja za svetsko rangiranje, sva merenja se vrše kalibriranom čeličnom pantljikom ili metarskom šipkom (šiberom) ili odgovarajućim posebnim mernim uređajem. Čelična pantljika, metarska šipka (šiber) i merni uređaji moraju biti proizvedeni i kalibrirani u skladu sa međunarodnim standardima. Tačnost mernih uređaja koji se koriste u takmičenju mora biti potvrđena od strane nadležne organizacije koja je za to akreditovana od strane nacionalnog organa za merenja.

Na ostalim takmičenjima osim onih iz tački 1. (a), (b), (c) i 2. (a), i (b) definicije takmičenja za svetsko rangiranje mogu se koristiti i pantljike od fiberglasa.

*Napomena: Što se tiče priznavanja rekorda, videti član 31.17.1. Pravila za atletska takmičenja.*

**11 Priznavanje rezultata**

11.1 Priznaju se samo oni rezultati koje su takmičari postigli na takmičenjima za svetsko rangiranje.

11.2 Rezultati u onim disciplinama koje se obično izvode na stadionu, a koji se postignu izvan standardnih atletskih objekata (npr. privremeni objekti na gradskim trgovima, drugim sportskim objektima, plažama i sl.) ili u privremenom objektu koji je izgrađen unutar stadiona, priznaju se ako su postignuti u skladu sa svim dole navedenim uslovima:

11.2.1 nadležni rukovodeći organ izdao je dozvolu za održavanje tog takmičenja u skladu sa članom 1. Pravila za atletska takmičenja;

11.2.2 imenovana je grupa nacionalnih atletskih sudija koji će suditi na takmičenju;

11.2.3 tamo gde je primenljivo, koriste se oprema i sprave u skladu sa Pravilima; i

11.2.4 takmičenje se izvodi na takvom borilištu ili u takvom sportskom objektu koji odgovara Pravilima i za koje je službeni merilac izdao atest u skladu sa članom 10. Tehničkih pravila, a na osnovu merenja izvršenih pre početka takmičenja i, ako je to moguće, na dan takmičenja.

Kada takmičenje opisano u članu 11.2. Tehničkih pravila traje više od jednog dana, merenje se vrši na dan održavanja prve discipline. U svakom slučaju, ako je merilac siguran da neće biti pomeranja niti izmena na objektu koji se meri, merenje može biti izvršeno do dva dana pre dana održavanja prve discipline.

11.3 Rezultati u disciplinama koje se održavaju u potpuno ili delimično natkrivenim objektima, gde dužina ili druge specifikacije objekta nisu u skladu sa pravilima za takmičenja na kratkoj stazi, validni su i priznaju se kao da su ostvareni na standardnoj kružnoj stazi dužine 400 m, ukoliko su ispunjeni svi dolenavedeni uslovi:

11.3.1 nadležni rukovodeći organ izdao je dozvolu za održavanje tog takmičenja u skladu sa članom 1. Pravila za atletska takmičenja;

11.3.2 imenovana je grupa nacionalnih atletskih sudija koji će suditi na takmičenju;

11.3.3 tamo gde je primenljivo, koriste se oprema i sprave u skladu sa Pravilima;

11.3.4 u slučaju kružne staze, njena dužina je veća od 201,2 m (220 jardi), ali nije veća od 400 m; i

11.3.5 takmičenje se održava na borilištu ili u objektu koji je u skladu sa Pravilima, a u slučaju korišćenja privremenih objekata, izvršeno je premeravanje u skladu sa članom 10. Tehničkih pravila.

*Napomena: Trenutno važeći standardni obrasci koji se koriste za podnošenje zahteva za dobijanje atesta za ispravnost borilišta ili objekta mogu se dobiti u kancelariji Svetske atletike ili se mogu preuzeti sa internet stranice Svetske atletike ili platforme globalnog kalendara, u zavisnosti od slučaja.*

Kada je rezultat postignut na borilištu koje je u skladu sa pravilima i kada niko nije stekao nedozvoljenu prednost i kada su sva pravila ispoštovana, činjenica da je rezultat postignut u zatvorenom objektu ne sprečava da rezultat bude uvršten u one postignute na otvorenom za jednake razdaljine i da se koristi za bilo koje statističke svrhe (npr. rezultati postignuti na stazi od 400 m u zatvorenom i na pravcu). Ne menja se postojeća praksa da se rezultati postignuti na stazama kraćim od 200 m ubrajaju u rezultate postignute u trkama na kratkoj stazi.

11.4 Rezultati koji su postignuti u skladu sa ovim Pravilima u kvalifikacijama, u razrešavanju jednakih rezultata u skoku uvis i u skoku motkom, u bilo kojoj disciplini ili delu discipline koji su kasnije proglašeni nevažećim prema odredbama člana 18.7. Pravila za atletska takmičenja ili članova 8.4.2, 17.1. ili 25.20. Tehničkih pravila, u disciplinama takmičarskog hodanja gde se primenjuje član 54.7.3. Tehničkih pravila a takmičar nije diskvalifikovan, ili u pojedinačnim disciplinama u takmičenjima u višeboju, bez obzira na to da li je takmičar završio sve discipline višeboja ili nije, obično se smatraju važećim za potrebe kao što su statistika, rekordi, rangiranje i postizanje normi.

Svetska atletika je posebno propisala da isključivo u svrhu određivanja da li je takmičar postigao normu za učestvovanje u disciplinama višeboja:

"Uslovi moraju biti ispunjeni za svaku disciplinu posebno, osim u slučaju merenja brzine vetra, gde bar jedan od sledećih uslova mora biti ispunjen:

a. Brzina vetra u bilo kojoj pojedinačnoj disciplini ne prelazi +4 m/s

b. Prosečna brzina vetra (na osnovu algebarskog zbira brzina vetra, merenih za svaku disciplinu posebno, podeljenog sa brojem disciplina) ne prelazi +2 m/s."

**12. Video snimanje**

Na takmičenjima iz tački 1. (a), (b) i (c) definicije takmičenja za svetsko rangiranje, kao i na ostalim takmičenjima kada za to postoje tehničke mogućnosti, vrši se video snimanje svih disciplina uz saglasnost tehničkog delegata. To treba da bude dovoljno da podrži ulogu glavnog sudije za video, kada je određen, i u drugim situacijama da pokaže ispravnost rezultata ili eventualne povrede Pravila.

U Smernicama za video snimanje i glavnog sudiju za video date su konkretne informacije. Ove smernice se mogu preuzeti sa internet stranice Svetske atletike.

Imenovanje glavnog sudije za video za bilo koje takmičenje značajno će uticati na praktično nadgledanje mnogih aspekata takmičenja na kojima su dostupni sistemi za prikupljanje i reprodukciju video zapisa.

Glavni sudija za video uglavnom je u mogućnosti da postupa samoinicijativno u disciplinama trčanja ili takmičarskog hodanja (npr. prilikom starta, trčanja po liniji koja oivičava staze u krivini, guranja i ometanja, preuranjenog ulaska u unutrašnju stazu, primopredaje palice u štafetnim trkama). Ako postoji za to dovoljan broj kamera i opreme, glavni sudija za video bi mogao vršiti sličnu ulogu i u nekim (ili svim) disciplinama skokova i bacanja, ali tada bi njegovo postupanje uglavnom bilo reaktivno kada glavni sudija u polju zahteva da se određeni slučaj dodatno ispita ili pregleda.

U disciplinama trčanja ili takmičarskog hodanja, glavni sudija za video posmatra trke na jednom ili više ekrana u prostoriji za video nadzor i potom, na osnovu sopstvenih zapažanja ili na predlog glavnog sudije ili šefa sudija na stazi, ispituje jedan ili više spornih slučajeva tako što će pregledati ponovljeni snimak, ukoliko je on dostupan. Ako je jasno da je došlo do povrede nekog od pravila, on donosi odgovarajuću odluku i saopštava je glavnom sudiji za discipline trčanja i takmičarskog hodanja i šefu sudiji za foto-finiš. Isto tako, ukoliko sudija na stazi ili glavni sudija koji stoji pored staze prijave potencijalnu povredu pravila, glavni sudija za video to mora proveriti i doneti odgovarajuću odluku.

Pored toga, zvanični video snimci će kao i dosad nastaviti da se koriste kao pomoćno sredstvo u slučaju rešavanja prigovora i žalbi.

Postaje uobičajeno da renomirane kompanije obezbede te vrste usluga za takmičenja, umesto da organizatori postavljaju sopstvenu opremu. Međutim, obe opcije su dozvoljene.

**13. Bodovanje**

Na takmičenjima u kojima se konačni plasman određuje na osnovu broja osvojenih bodova, način bodovanja se određuje, uz saglasnost svih federacija članica ili svih timova koji učestvuju, pre početka takmičenja, osim ukoliko drugačije nije predviđeno propozicijama takmičenja.

## DEO II – DISCIPLINE TRČANjA NA STAZI

Članovi 17.1, 17.6. (osim prema odredbama članova 54.12. i 55.9), 17.14, 18.2, 19. i 21.1. Tehničkih pravila takođe se primenjuju i na Delove VI, VII i VIII Tehničkih pravila.


**14. Merenje atletske staze**

14.1 Nominalna dužina standardne atletske staze je 400 m ("Standardna kružna staza dužine 400 m"). Stazu čine dva paralelna prava dela i dve krivine istog poluprečnika. Atletska staza je sa unutrašnje strane oivičena ivičnjakom od pogodnog materijala koji treba da bude obojen belom bojom, visine od 5 do 6,5 cm i širine od 5 do 25 cm. Ivičnjak na dva paralelna dela može da se izostavi i da se zameni belom linijom širine 5 cm.

U slučaju kada deo ivičnjaka u krivini mora biti privremeno uklonjen zbog održavanja tehničkih disciplina, njegovo mesto se na podlozi označava belom linijom širine 5 cm i kupama ili zastavicama visine najmanje 15 cm, postavljenim na belu liniju tako da se ivica osnove kupe ili drška zastavice poklapaju sa ivicom bele linije koja je bliža stazi, i koje su postavljene na rastojanjima koja ne prelaze 4 m (ili 2 m na zakrivljenom delu staze kada su u pitanju trke sa preprekama). (Zastavice se postavljaju nagnute pod uglom od 60° u odnosu na tlo prema unutrašnjosti terena). Ovakvo obeležavanje (uključujući i privremene ivičnjake) se primenjuje i na krivine u trci sa preprekama gde takmičari napuštaju glavnu stazu da bi preskočili vodenu prepreku, i idu na spoljnu polovinu staze u slučaju starta u skladu sa članom 17.5.2. Tehničkih pravila, ili na ravni deo staze. Ako se takvo označavanje upotrebljava na ravnom delu staze gde nema ivičnjaka, razdaljine između kupa ne smeju prelaziti 10 m.

*Napomena: Sve tačke na liniji uz unutrašnji deo terena staze 1. gde se staza menja od zakrivljene ka pravoj, ili od prave ka zakrivljenoj, treba da budu obeležene, upečatljivom bojom i dimenzija 5 cm x 5 cm na beloj liniji, od strane merioca staze i u toku trke na te tačke treba da se postave kupe.*

14.2 Atletska staza se meri na 30 cm od ivičnjaka ili, ako ivičnjaka nema na zakrivljenom delu (ili na delu staze pre i posle vodene prepreke), na 20 cm od linije koja obeležava unutrašnju ivicu staze.

**Slika člana 14. Tehničkih pravila – Merenje atletske staze** (pogled iz polja)

linija merenja prve staze

linija merenja ostalih staza

1,22 m

START

unutrašnja ivica prve staze (ivičnjaka)

sve bele linije su

širine 5 cm

0,30 m

0,20 m

1,22 m

trke

CILJ

merenje

14.3 Dužina staze se meri od ivice linije starta koja je dalja od cilja do ivice linije cilja koja je bliža startu.

14.4 U svim trkama zaključno sa 400 m, svaki takmičar trči u odvojenoj stazi širine najmanje 1,22 m ± 0,01 m, uključujući desnu liniju staze, oivičenoj belim linijama širine 5 cm. Sve staze su iste nominalne širine. Unutrašnja, prva staza se meri kako je naznačeno u članu 14.2, a ostale staze na 20 cm od spoljne ivice bele linije koja oivičava svaku stazu.

*Napomena: Kada su u pitanju atletske staze izgrađene pre 1. januara 2004. godine, u svim takvim trkama svaka staza može imati maksimalnu širinu od 1,25 m. Međutim, kada je ovakva staza u potpunosti obnovljena, širina staza mora biti u skladu sa ovim članom.*

14.5 U takmičenjima iz tački 1. (a), (b), (c) i 2. (a) i (b) definicije takmičenja za svetsko rangiranje, atletska staza mora da bude podeljena u najmanje osam zasebnih staza za trčanje.

14.6 Najveći dozvoljeni poprečni uspon staze prema unutrašnjoj ivici iznosi 1:100 (1%), sem ako ne postoje nekakve posebne okolnosti koje bi opravdale da Svetska atletika napravi izuzetak od ovog pravila. Najveći dozvoljeni ukupni pad staze u smeru trčanja je 1:1000 (0,1%) između bilo koje startne linije i linije cilja.

14.7 Kompletna tehnička uputstva za projektovanje, postavljanje i obeležavanje atletskih staza data su u „Priručniku Svetske atletike za atletska borilišta”. Ovaj član Pravila daje samo osnovna načela koja se moraju poštovati.

Ako je neki deo ivičnjaka privremeno uklonjen, to treba da se svede na minimum, a u dovoljnoj meri da se obezbedi da se discipline skokova i bacanja održe na fer i efikasan način.

Boje koje se koriste za obeležavanje staze su navedene u Planu za obeležavanja staza koji je sastavni deo „Priručnika Svetske atletike za atletska borilišta”.

**15. Startni blokovi**

15.1 Upotreba startnih blokova je obavezna u svim trkama zaključno sa 400 m (kao i u prvoj deonici štafete 4×200 m, mešovite štafete i štafete 4×400 m) a zabranjena u svim ostalim trkama. Nijedan deo startnog bloka postavljenog na stazi ne sme da prelazi startnu liniju niti da prelazi u susednu stazu, sa izuzetkom da, pod uslovom da se ne ometaju drugi takmičari, zadnji deo startnog bloka može da pređe preko spoljašnje linije staze.

15.2 Startni blokovi moraju biti konstruisani tako da odgovaraju sledećim osnovnim zahtevima:

15.2.1 Startni blok čine dve površine uporišta za noge o koje takmičar upire svoja stopala tokom starta, a koja se montiraju na čvrstom ramu. Blokovi moraju biti čvrste konstrukcije i ne smeju davati takmičaru nikakvu nedozvoljenu prednost. Ram mora biti konstruisan tako da ni na koji način ne ometa pokrete nogu takmičara pri napuštanju bloka.

15.2.2 Nagib uporišta za noge treba da bude prilagođen položaju takmičara na startu, a površina uporišta može biti ravna ili blago udubljena. Površina uporišta mora biti izvedena tako da omogućava upotrebu sprinterica sa ekserima, tako što ima proreze ili žljebove ili tako što je presvučena odgovarajućim materijalom koji omogućava korišćenje sprinterica sa ekserima.

15.2.3 Uporišta za noge su montirana na krut ram tako da se mogu premeštati i podešavati tokom pripreme starta, ali bez mogućnosti bilo kakvog pomeranja tokom samog starta. U svakom slučaju, uporišta treba da mogu da se pomeraju napred i nazad duž rama u odnosu jedno na drugo. Jednom podešen startni blok mora biti fiksiran čvrstim stezaljkama i mehanizmom za zaključavanje tako konstruisanim da takmičar može njime lako i brzo rukovati.

15.2.4 Blokovi su pričvršćeni za stazu ekserima ili šiljcima izrađenim tako da izazivaju najmanje moguće oštećenje staze. Konstrukcija mora biti takva da omogući brzo i lako premeštanje blokova. Broj, debljina i dužina eksera ili šiljaka zavise od tipa atletske staze. Startni blokovi moraju biti pričvršćeni za podlogu tako da se onemogući bilo kakvo pomeranje bloka tokom starta trke.

15.2.5 Kada takmičar koristi sopstvene startne blokove, oni moraju biti u skladu sa ovim Pravilima, ali je osim toga dozvoljen svaki dizajn i konstrukcija blokova pod uslovom da oni ne predstavljaju smetnju drugim takmičarima.

15.3 Na takmičenjima iz tački 1. (a), (b), (c) i 2. (a) i (b) definicije takmičenja za svetsko rangiranje i za rezultate koji se podnose za priznavanje svetskih rekorda po članu 32. Pravila za atletska takmičenja, startni blokovi moraju biti povezani sa informacionim sistemom za start odobrenim od strane Svetske atletike. Ovakav sistem kontrole starta se preporučuje i za sva ostala takmičenja.

*Napomena: Osim toga, može se koristiti i automatski sistem za poništavanje starta u skladu sa ovim Pravilima.*

15.4 Na takmičenjima iz tački 1. i 2 (a) i (b) definicije takmičenja za svetsko rangiranje, takmičari koriste samo startne blokove koje su obezbedili organizatori takmičenja. Na ostalim takmičenjima koja se održavaju na sintetičkoj podlozi, organizatori takmičenja takođe mogu insistirati da se koriste samo oni startni blokovi koje su oni obezbedili.

Ovaj član treba tumačiti tako da:

a. nijedan deo rama niti uporišta za noge ne sme da prelazi startnu liniju;

b. samo ram (ali nijedan deo uporišta za noge) sme da prelazi preko spoljašnje linije staze, pod uslovom da se time ne ometaju ostali takmičari. Ovim se odražava ustaljena praksa da takmičari, kada startuju na krivini, postave startne blokove pod uglom koji im omogućava direktan zalet posle starta.

Korišćenje svetlosnih uređaja od strane gluvih ili takmičara sa oštećenjem sluha na startu trke je dozvoljeno i ne smatra se kao pomoć. Međutim, takmičar ili njegov tim su obavezni da finansiraju i obezbede takvu opremu i postaraju se da bude usklađena sa sistemom za start koji je u upotrebi, osim ukoliko na takmičenju ne postoji tehnički partner koji može obezbediti tu opremu.

**16. Start**

16.1 Start se obeležava belom linijom širine 5 cm. U svim trkama koje se ne trče u odvojenim stazama, startna linija je lučno zakrivljena kako bi svi takmičari prelazili jednako rastojanje do cilja. Startne pozicije u svim trkama numerišu se sa leva na desno, posmatrano u smeru trčanja.

*Napomena (i): Ako je start trke izvan stadiona, startna linija može da bude širine do 30 cm i bilo koje boje koja je kontrastna u odnosu na podlogu oko starta.*

*Napomena (ii): Startna linija za trke na 1500 m, ili bilo koja zakrivljena startna linija, može da se produži izvan spoljašnje staze pod uslovom da je na tom mestu dostupna ista sintetička površina.*

Kako bi se efikasno obavila procedura starta i kako bi na masovnim trkama učesnici bili propisno predstavljeni, očekuje se da takmičari, kada se okupe, stoje okrenuti licem u pravcu trčanja.

16.2 Na svim takmičenjima, osim onim navedenim u nastavku teksta, starter mora da izdaje komande na jeziku domaćina takmičenja, ili na engleskom ili francuskom jeziku.

16.2.1 U trkama zaključno sa 400 m (uključujući i štafetu 4×200 m, mešovitu štafetu kako je navedeno u članu 24.1. Tehničkih pravila i štafetu 4×400 m) komande su „na mesta” (eng. „On your marks”) i „pozor” (eng. „Set”).

16.2.2 U trkama dužim od 400 m (isključujući štafetu 4×200 m, mešovitu štafetu i štafetu 4×400 m) komanda je „na mesta” (eng. „On your marks”).

16.2.3 U svim trkama kada, u skladu sa članom 16.5. Tehničkih pravila, starter misli da nije sve spremno da bi se start nastavio, kada su takmičari na svojim mestima, ili kada zbog nečeg drugog opoziva start, komanda je „ustanite” (eng. „Stand up”).

Sve trke počinju pucnjem iz startnog pištolja usmerenog uvis.

*Napomena: U takmičenjima iz tački 1. (a), (b), (c), (d) i 2 (d) definicije takmičenja za svetsko rangiranje, starter izdaje komande isključivo na engleskom jeziku.*

Starter ne sme otpočeti proceduru starta ukoliko nije siguran da je tim za merenje vremena spreman, kao i sudije na cilju i, na trkama zaključno sa 200 m, merilac brzine vetra. Komunikacija između sudija na startu i cilju i tima za merenje vremena zavisi od nivoa takmičenja. U disciplinama koje se održavaju prema tačkama 1. i 2 (a), i (b) definicije takmičenja za svetsko rangiranje, kao i na mnogim drugim takmičenjima visokog nivoa, uvek mora postojati kompanija zadužena za elektronsko merenje vremena i informacioni sistem za start. U ovom slučaju, biće postavljena tehnička lica zadužena za komunikaciju. U ostalim takmičenjima koriste se razni vidovi komunikacije, kao što su radio uređaji, telefoni, zastavice ili trepćuća svetla.

16.3 U trkama zaključno sa 400 m (kao i u prvoj deonici štafete 4×200 m, mešovite štafete i štafete 4×400 m) obavezan je „niski start” uz upotrebu startnih blokova. Na komandu „na mesta”, takmičar prilazi liniji starta i zauzima položaj iza nje, potpuno unutar staze koja mu je dodeljena. Takmičar ne sme da dodiruje niti startnu liniju niti tlo ispred nje šakama niti stopalima kada je u poziciji „na mesta”. Obe šake i koleno bar jedne noge moraju biti u kontaktu sa tlom, a oba stopala u kontaktu sa uporištima na startnom bloku. Na komandu „pozor”, takmičar se odmah podiže u konačni položaj za start, zadržavajući pri tom kontakt obe šake sa tlom i oba stopala sa uporištima startnog bloka. Kada je starter siguran da su svi takmičari umireni u poziciji „pozor”, treba da usledi pucanj iz startnog pištolja.

U svim trkama gde je obavezan niski start, čim takmičari zauzmu položaj i umire se u startnim blokovima, starter podiže ruku u kojoj drži pištolj i izdaje komandu „pozor”, Potom čeka da svi takmičari zauzmu konačni položaj za start i puca iz startnog pištolja.

Starter ne sme prerano da podigne ruku, naročito u takmičenjima kada se koristi ručno merenje vremena. Preporuka je da ruku podigne neposredno pre nego što izda komandu "pozor".

Ne postoji pravilo koje određuje koliko vremena treba da protekne između komandi „na mesta” i „pozor”, kao i između komande „pozor” i pucnja iz startnog pištolja. Starter pušta takmičare da krenu tek onda kada su nepomični i u ispravnoj startnoj poziciji. To znači da će, u određenim situacijama, starter ispaliti iz pištolja veoma brzo, a da će s druge strane, nekad sačekati nešto duže da bude siguran da su svi takmičari zauzeli konačnu poziciju pred start.

16.4 U trkama dužim od 400 m (izuzimajući štafete 4×200 m, mešovite štafete i štafete 4×400 m), svaki start počinje iz stojećeg položaja. Posle komande „na mesta”, takmičar mora prići startnoj liniji i zauzeti stojeću startnu poziciju iza nje (u potpunosti unutar staze koja mu je dodeljena, ako se takmičenje odvija u odvojenim stazama). Kad zauzme svoju startnu poziciju, takmičar ne sme da dodiruje tlo jednom ili obema rukama, niti da stopalima dodiruje startnu liniju. Čim starter bude siguran da su takmičari umireni u ispravnom položaju za start, treba da usledi pucanj iz pištolja.

16.5 Na komandu „na mesta” („On your marks”) ili „pozor” („Set”), zavisno od discipline, svi takmičari odmah i bez oklevanja zauzimaju potpuni i konačni položaj za start. U slučaju da starter iz bilo kog razloga oceni da nije sve spremno za start, a pošto su takmičari na svojim mestima, on će naložiti svim takmičarima da prekinu izvođenje starta, a pomoćnici startera će ih ponovo postaviti (videti i član 23. Pravila za atletska takmičenja).

Ako takmičar po mišljenju startera:

16.5.1 posle komande „na mesta” ili „pozor”, a pre startnog pucnja, izazove prekid procedure starta, npr. dizanjem ruke i/ili ustajanjem ili uspravljanjem u slučaju niskog starta, bez opravdanog razloga (opravdanost razloga procenjuje nadležni glavni sudija); ili

16.5.2 ne izvršava komandu „na mesta” ili „pozor" na pravilan način, ili ne zauzima konačnu startnu poziciju odmah i bez odlaganja; ili

16.5.3 posle komande „na mesta” ili „pozor” ometa ostale takmičare zvukom, kretanjem ili na bilo koji drugi način, što dovodi do toga da ti takmičari tada postupe na način koji bi se inače smatrao pogrešnim startom,

starter mora da prekine start.

Glavni sudija može da opomene takmičara zbog nepropisnog ponašanja (ili da ga diskvalifikuje u slučaju da je u pitanju drugi prekršaj u toku istog takmičenja) u skladu sa članovima 7.1. i 7.2. Tehničkih pravila. Zeleni karton se ne pokazuje. Međutim, kada su neki drugi uzroci izazvali prekid starta, ili kada glavni sudija nije saglasan sa odlukom startera, svim takmičarima treba pokazati zeleni karton kao znak da ni jedan od njih nije nepropisno startovao.

Podelom pravila za start na disciplinske prekršaje (član 16.5. Tehničkih pravila) i nepropisne startove (članovi 16.7 i 16.8. Tehničkih pravila) obezbeđeno je da za postupke jednog takmičara ne budu kažnjeni svi ostali takmičari koji se takmiče u datoj grupi. Kako bi se sačuvao integritet svrhe ove podele, važno je da starteri i glavne sudije podjednako revnosno primenjuju član 16.5. Tehničkih pravila i trude se da uoče nepropisan start.

Takvo ponašanje, bilo da je ono namerno ili slučajno (npr. uzrokovano nervozom), zahteva primenu člana 16.5. Tehničkih pravila. Ipak, ako starter smatra da nije bilo svesne namere, trebalo bi primeniti samo član 16.2.3. Tehničkih pravila.

Sa druge strane, postoje slučajevi kada takmičar ima pravo da zahteva da se start odloži iz opravdanih razloga. Stoga, od ključne je važnosti da naročito glavni sudija za start obrati pažnju na okruženje i uslove oko startne linije, a posebno na okolnosti koje starter možda nije primetio zato što je fokusiran na pripremu za start i/ili nosi slušalice.

U svakom takvom slučaju, starter i glavni sudija moraju da budu razumni i efikasni, kao i da jasno naglase svoje odluke. Ukoliko je to moguće, razlozi za određenu odluku mogu biti saopšteni takmičarima, a ako je to poželjno i izvodljivo, i spikeru, televizijskoj ekipi itd. putem komunikacione mreže.

Zeleni karton se ne pokazuje u slučaju kada je pokazan žuti ili crveni karton.

***Nepropisan start***

16.6 Kada se koristi informacioni sistem za start odobren od strane Svetske atletike, starter i/ili imenovani kontrolor starta nose slušalice da bi jasno čuli zvučni signal koji aparat emituje kada označava mogući pogrešni start (odnosno, kada je vreme reakcije manje od 0,100 sekundi). Čim starter i/ili kontrolor starta čuje zvučni signal, a ako je pucano iz pištolja, start se poništava i starter odmah ispituje vremena reakcije i druge dostupne informacije od informacionog sistema za start kako bi utvrdio da li i koji takmičar(i) je/su odgovoran/i za pogrešan start.

*Napomena: Kada se koristi informacioni sistem na startu odobren od strane Svetske atletike, njegovo očitavanje se koristi kao pomoć nadležnim sudijama pri donošenju ispravne odluke.*

16.7 Takmičar, pošto je zauzeo potpunu i konačnu startnu poziciju, ne započinje svoj start sve dok ne čuje zvuk startnog pištolja. Ako je, po oceni startera (uključujući onako kako je predviđeno članom 22.6. Pravila za atletska takmičenja), to učinio ranije, to se smatra nepropisnim startom. Početkom starta smatra se:

16.7.1 u slučaju niskog starta, bilo kakvo kretanje koje dovodi do toga da jedno ili oba stopala takmičara gube kontakt sa uporištima startnog bloka, ili da jedna ili obe šake takmičara gube kontakt sa tlom; i

16.7.2 u slučaju visokog starta, bilo koje kretanje koje dovodi do toga da jedno ili oba stopala takmičara gube kontakt sa tlom.

Ako starter utvrdi da je takmičar, pre nego što je čuo zvuk startnog pištolja, započeo kretanje koje nije prestalo i koje se nastavilo u započinjanje starta, to se takođe smatra pogrešnim startom.

*Napomena (i): Bilo koji drugi pokret takmičara ne smatra se započinjanjem starta. U takvim slučajevima takmičar se može, ako je to primenjivo, disciplinski opomenuti ili diskvalifikovati.*

*Napomena (ii): Kako su takmičari koji startuju iz visokog starta skloni tome da izgube ravnotežu, ako se takvo kretanje primeti može se smatrati slučajnim i start se može smatrati „nestabilnim”. Ako je takmičar udaren ili gurnut preko linije pre starta, on ne bi trebalo da bude kažnjen. Bilo koji takmičar koji izaziva takve smetnje može biti disciplinski opomenut ili diskvalifikovan.*

U načelu se nepropisan start ne dosuđuje ako takmičar nije izgubio kontakt sa tlom ili uporištima startnog bloka. Na primer, ako takmičar pomeri kukove nagore i potom ih vrati, a da pritom ni u jednom trenutku ne izgubi kontakt šaka sa tlom ili stopala sa uporištima ili podlogom, to ne bi trebalo da bude nepropisan start. To bi, međutim, mogao biti razlog za opomenu zbog nepropisnog ponašanja (ili za diskvalifikaciju, ako je takmičar prethodno već opomenut), u skladu sa članom 16.5. Tehničkih pravila.

Međutim, u slučaju „uletanja u pucanj”, gde starter (ili kontrolor starta) smatra da se takmičar neprekidno kretao na određen način, iako nije pomerio ruke ili noge pre pucnja iz startnog pištolja, trka treba da se opozove. To može učiniti starter ili kontrolor starta, ali starter je u najboljoj poziciji da donese takvu odluku jer on jedini zna gde se tačno nalazio njegov prst na okidaču startnog pištolja kada se takmičar pomerao. Kada je starter siguran da je takmičar počeo da se kreće pre startnog pucnja, treba da se dosudi nepropisan start.

U skladu sa Napomenom (ii), starteri i glavne sudije ne treba da budu preterano revnosni u primeni člana 16.7. Tehničkih pravila kada su u pitanju trke koje se započinju iz visokog starta. Ti slučajevi su retki i uglavnom nenamerni, jer je lakše izgubiti ravnotežu prilikom starta u dve tačke. Nije predviđeno da se oni neopravdano sankcionišu.

Ako se smatra da nije postojala nikakva namera, savetuje se da starteri i glavne sudije najpre razmotre da start proglase „nestabilnim” i da potom postupe u skladu sa članom 16.2.3. Tehničkih pravila. Međutim, ukoliko se ovo bude više puta ponavljalo u toku iste discipline, starter i/ili glavni sudija mogu da start proglase nepropisnim ili da primene odgovarajuće disciplinske mere, u zavisnosti od toga šta je prikladnije u datoj situaciji.

16.8 Izuzimajući takmičenja u višeboju, starter treba da diskvalifikuje svakog takmičara koji napravi nepropisan start.

Za takmičenja u višeboju, videti član 39.8.3. Tehničkih pravila.

*Napomena: U praksi, kada jedan ili više takmičara nepropisno startuju, ostali takmičari ih obično slede i tako, strogo gledano, i sami pogrešno startuju. Starter treba da opomene ili diskvalifikuje samo onog takmičara, ili više njih, koji su po njegovom mišljenju odgovorni za nepropisan start. Tako, zbog istog nepropisnog starta može biti opomenuto ili diskvalifikovano više takmičara. Ako je do nepropisnog starta došlo iz drugih razloga, a ne krivicom takmičara, nijedan od njih neće biti opomenut, a zeleni karton se pokazuje svim takmičarima na startu.*

16.9 U slučaju nepropisnog starta, pomoćnik startera postupa na sledeći način:

Sa izuzetkom takmičenja u višeboju, takmičar/i koji je/su odgovoran/ni za nepropisan start mora/ju biti diskvalifikovan/i, a crveno-crni karton (obojen po dijagonali) pokazuje se takmičaru.

U slučaju prvog nepropisnog starta u disciplinama višeboja, takmičar koji je prouzrokovao pogrešan start se opominje podizanjem žuto-crnog kartona (obojenog po dijagonali) pred njim. U isto vreme, ostali takmičari koji učestvuju u takmičenju opominju se žuto-crnim kartonom (obojenim po dijagonali), koji pred njima podiže jedan ili više pomoćnika startera, da bi ih time obavestili da će biti diskvalifikovan svako ko napravi sledeći nepropisan start. U slučaju narednih nepropisnih startova, odgovorni takmičar/i će biti diskvalifikovan/i, a pred njim/a će biti podignut crveno-crni karton.

Ukoliko se koriste oznake koje se postavljaju na obeležje staze, kad god pred takmičarom koji je odgovoran za nepropisan start bude podignut karton, odgovarajući znak treba da se postavi na obeležju staze.

Preporučuje se da veličina kartona obojenih po dijagonali bude A5, kao i da budu obojeni sa obe strane. Oznake koje se postavljaju na obeležje staze mogu ostati žuto-crvene, kako bi se izbegli nepotrebni troškovi adaptacije već postojeće opreme.

16.10 Starter ili bilo koji od kontrolora starta koji smatra da start nije bio ispravan, opoziva („vraća”) trku novim pucnjem pištolja ili aktiviranjem odgovarajućeg zvučnog signala.

Pozivanje na „fer start” ne odnosi se isključivo na slučajeve nepropisnog starta. Ovaj član treba da se primenjuje i na druge situacije, poput proklizavanja startnih blokova, stranih tela koja ometaju jednog ili više takmičara itd.

**17. Trka**

***Ometanje na stazi***

17.1 Ukoliko je takmičar guran ili ometan tokom discipline tako da se ometa njegov napredak, tada:

17.1.1 ako se guranje ili ometanje smatra nenamernim ili uzrokovanim na neki drugi način (ne od strane drugog takmičara), glavni sudija može, ako smatra da je takmičar (ili njegov tim) ozbiljno oštećen, u skladu sa članom 18.7. Pravila za atletska takmičenja ili članom 8.4. Tehničkih pravila, da naredi da trka bude ponovo održana (za jednog, više ili za sve takmičare), ili da dozvoli da se oštećeni takmičar (ili tim) takmiči u narednom krugu te discipline;

17.1.2 ako je drugi takmičar po mišljenju glavnog sudije odgovoran za guranje ili ometanje, taj takmičar (ili njegov tim) može biti diskvalifikovan iz te discipline. Glavni sudija može da naredi, ako smatra da je neki takmičar (ili njegov tim) ozbiljno oštećen, u skladu sa članom 18.7. Pravila za atletska takmičenja ili članom 8.4. Tehničkih pravila, da se trka ponovo održi (za jednog, više ili za sve takmičare) izuzimajući diskvalifikovanog takmičara (ili tim) ili da dozvoli da se oštećeni takmičar (ili tim) (ali ne i diskvalifikovani takmičar ili tim) takmiči u narednom krugu te discipline.

*Napomena: U slučajevima koji se smatraju dovoljno ozbiljnim, mogu se takođe primeniti i članovi 7.1. i 7.3. Tehničkih pravila.*

U oba slučaja iz članova 17.1.1. i 17.1.2. Tehničkih pravila, taj takmičar (ili tim) u suprotnom bi trebalo da završe disciplinu boreći se „svim srcem” (bona fide).

Guranje na stazi se definiše kao fizički kontakt u jednom ili više navrata sa drugim takmičarom ili takmičarima koji dovodi do nepravedno stečene prednosti ili do povrede tih takmičara ili, posledično, drugih takmičara.

17.2 U svim trkama:

17.2.1 koje uključuju barem jednu krivinu, smer trčanja mora biti tako da unutrašnja staza bude sleva. Staze treba da budu numerisane tako da prva sleva unutrašnja staza nosi broj 1;

17.2.2 koje se u celini trče na pravom delu staze, smer trčanja može biti tako da unutrašnja staza bude sleva ili zdesna, u zavisnosti od raspoloživih uslova;

17.2.3 koje se trče u odvojenim stazama (ili ako se bilo koji deo trke trči u odvojenim stazama), svaki takmičar mora od starta do cilja trčati u stazi koja mu je dodeljena, a prilikom trčanja u zakrivljenom delu staze, ne sme da nagazi belu liniju ili da trči po njoj ili unutar bele linije koja oivičava stazu s njegove leve strane ili u slučaju unutrašnje staze, po ivičnjaku ili liniji koja obeležava ivicu unutrašnjeg dela staze;

17.2.4 koje se ne trče u odvojenim stazama (ili ako se bilo koji deo trke ne trči u odvojenim stazama), takmičar koji trči u krivini u spoljašnjoj polovini staze u skladu sa članom 17.5.2. Tehničkih pravila, ili na bilo kom zakrivljenom delu staze pre i posle vodene prepreke kada su u pitanju trke sa preprekama, ne sme da nagazi ivičnjak ili liniju ili da trči po njemu ili njoj ili unutar ivičnjaka ili linije koji obeležavaju odgovarajuću ivicu (unutrašnjeg dela staze, ili spoljašnje polovine staze, ili bilo kog zakrivljenog dela staze pre i posle vodene prepreke kada su u pitanju trke sa preprekama).

***Prekršaji na stazi***

17.3 U svim trkama, kada je glavni sudija uveren, na osnovu izveštaja sudije ili sudije na stazi ili na drugi način, da je takmičar načinio povredu članova 17.2.3. i 17.2.4. Tehničkih pravila, taj takmičar ili njegov tim, ako je u pitanju štafeta, biće diskvalifikovan osim ako:

17.3.1 je gurnut ili na drugi način primoran od strane drugog lica ili predmeta da iskorači ili trči izvan svoje staze ili da nagazi ili da trči po ili sa unutrašnje strane ivičnjaka ili linije koji označavaju predmetnu ivicu; ili

17.3.2 iskorači ili trči izvan svoje staze na ravnom delu staze, na bilo kom ravnom delu staze pre i posle vodene prepreke kada su u pitanju trke sa preprekama ili izvan spoljašnje ivice svoje staze na krivini; ili

17.3.3 u svim trkama koje se trče u odvojenim stazama (ili ako se bilo koji deo trke trči u odvojenim stazama), jednom dodirne liniju sa svoje leve strane ili ivičnjak ili liniju koja označava ivicu unutrašnjeg dela staze u krivini; ili

17.3.4 u svim trkama koje se ne trče u odvojenim stazama (ili ako se bilo koji deo trke ne trči u odvojenim stazama), jednom nagazi ili potpuno zgazi preko ivičnjaka ili linije koja označava predmetnu ivicu (po članu 17.2.4. Tehničkih pravila) u krivini;

i ako nijedan drugi takmičar nije gurnut ili ometan tako da se time ometa njegov napredak u trci (videti član 17.1. Tehničkih pravila) i ako iz toga nije proistekla nikakva materijalna prednost (videti član 17.4. Tehničkih pravila).

U trkama sa više krugova, svaki prekršaj definisan članovima 17.3.3. i 17.3.4. Tehničkih pravila može biti načinjen samo jednom tokom svih krugova te discipline od strane jednog takmičara, a bez diskvalifikacije tog takmičara. Drugi prekršaj dovodi do diskvalifikacije tog takmičara bez obzira na to da li je prekršaj napravljen u istom ili drugom krugu te discipline.

U slučaju štafetnih trka, bilo koji drugi prekršaj (kako je navedeno u članovima 17.3.3. ili 17.3.4. Tehničkih pravila) od strane takmičara koji je član tima, bez obzira na to da li je drugi prekršaj načinio isti ili drugi takmičar tog tima, dovodi do diskvalifikacije tog tima bez obzira na to da li je prekršaj napravljen u istom ili drugom krugu te discipline.

Za priznavanje rekorda, videti član 31.14.4. Pravila za atletska takmičenja.

17.4 Ukoliko je takmičar stekao materijalnu prednost tako što je poboljšao svoju poziciju na bilo koji način uključujući i izuzetke navedene u članu 17.3. Tehničkih pravila ili tako što se izbavio iz "zatvorene" pozicije u trci tako što je u bilo kom trenutku trčao van obeleženih linija, gazio po liniji ili trčao unutar unutrašnje ivice staze, taj takmičar (ili tim) biće diskvalifikovan.

Članom 17.4. izričito je zabranjeno da takmičari koji žele da poboljšaju svoju poziciju to čine prelaskom u unutrašnji deo staze (bilo namerno ili usled guranja od strane drugog takmičara) da bi se izbavili iz „zatvorene” pozicije u trci tako što trče unutrašnjim delom staze dok se ne "izbave". Iako trčanje unutrašnjom ivicom staze 1. na pravom delu (za razliku od trčanja na krivini) obično ne dovodi do obavezne diskvalifikacije, glavni sudija je ovlašćen da po sopstvenom nahođenju diskvalifikuje takmičara ukoliko je on time stekao prednost, bez obzira na to da li je razlog za to bilo guranje ili ometanje od strane drugog takmičara. U tim slučajevima, takmičar treba odmah da se vrati na stazu, bez namere da stekne bilo kakvu prednost.

Kada trka započne u odvojenim stazama, ali se ne nastavlja u odvojenim stazama, članovi 17.2. i 17.3. Tehničkih pravila primenjuju se shodno delu trke koji se trči. Samim tim, dozvoljen je samo jedan prekršaj u skladu sa članovima 17.3.3. ili 17.3.4. Drugi prekršaj u istoj trci dovodi do diskvalifikacije. Kada se određuje da li treba primeniti izuzetak predviđen pravilom 17.3.3. u slučaju kada se deo obuće/stopala nalazi sa leve strane linije, postoji uslov da bar deo obrisa obuće/stopala dodiruje liniju sa leve strane (predstavljen obrisom predmetnog dela obuće ili stopala) kako bi se primenio izuzetak propisan ovim članom. Ukoliko ovo nije slučaj, ovaj izuzetak se ne primenjuje.

Svaki prekršaj na stazi mora biti unet u podatke s takmičenja i prikazan u rezultatima i startnim listama (simbol koji se za to koristi je definisan članom 25.4. Pravila za atletska takmičenja).

Prenošenje prekršaja u naredni krug se primenjuje samo na istu disciplinu, a ne na trke različitih dužina.

U višebojima, takmičar će biti diskvalifikovan ukoliko načini prekršaj više od jednog puta samo ukoliko se to desi tokom iste trke. Prekršaji se ne prenose u naredne trke u okviru istog višeboja.

17.5 Na takmičenjima iz tački 1. i 2. definicije takmičenja za svetsko rangiranje i kada je pogodno i u drugim takmičenjima:

17.5.1 U trci na 800 m, takmičari trče u odvojenim stazama do bliže ivice linije posle koje mogu da napuste svoju stazu i uđu u unutrašnju stazu. To je lučna linija širine 5 cm, obeležena posle izlaska iz prve krivine preko svih staza, sem staze 1. Da bi takmičari lakše uočili mesto posle koga je dozvoljen ulazak u unutrašnju stazu, na belu liniju koja oivičava svaku stazu, a neposredno pre „linije ulaska” postavljaju se manje kupe, prizme ili drugačija obeležja, po mogućstvu boje različite od boje „linije ulaska” i boje linija staza.

*Napomena: U takmičenjima iz tački 1. (e) i 2. (e) definicije takmičenja za svetsko rangiranje, timovi koji učestvuju mogu se dogovoriti da se ne trči u odvojenim stazama.*

17.5.1 Kada u trci na 1000 m, 2000 m, 3000 m, (opciono i na trkama s vodenim preprekama na 3000 m), 5000 m ili 10.000 m učestvuje više od 12 takmičara, oni mogu biti podeljeni u dve grupe, pri čemu jedna grupa, koju čini približno dve trećine takmičara, startuje sa osnovne lučne startne linije, a druga grupa sa dodatne lučne startne linije obeležene preko spoljašnje polovine staze. Druga grupa trči spoljašnjom polovinom staze do izlaska iz prve krivine. Tada je potrebno je postaviti kupe, zastavice ili privremeni ivičnjak kako je opisano u članu 14.1. Tehničkih pravila.

Dodatna lučna startna linija se postavlja tako da svi takmičari trče istu dužinu staze od starta do cilja.

Linija za ulazak takmičara u unutrašnje staze u trci na 800 m ujedno je i mesto posle koga takmičari u „spoljašnjoj” grupi u trkama na 2000 m i 10.000 m mogu ući u unutrašnje staze, odnosno pridružiti se takmičarima koji su startovali sa osnovne startne linije.

Za grupni start trka na 1000 m, 3000 m, (opciono i u trkama s vodenim preprekama na 3000 m) i 5000 m, mesto ulaska takmičara iz spoljašnje grupe u unutrašnje staze se označava na početku pravog dela staze prema cilju. Mesto ulaska u unutrašnje staze se može označiti oznakom veličine 5×5 cm, na liniji između staza 4. i 5. (ili na liniji između staza 3. i 4. na stadionu sa šest staza), a odmah ispred ove oznake se postavljaju kupa ili zastavica koje se uklanjaju pošto se dve grupe takmičara spoje.

Ako takmičar ne poštuje ovaj član, on će biti diskvalifikovan, a u slučaju štafeta diskvalifikuje se ceo njegov tim.

Oznake koje se koriste na „liniji ulaska” za trke na 800 m i, gde je primenjivo, štafete, treba da budu dimenzija 5×5 cm i ne više od 15 cm.

U svrhe pojašnjenja, poštujući član 25.4. Pravila za atletska takmičenja prilikom navođenja članova po kojima je takmičar diskvalifikovan:

1. ako takmičar nagazi na liniju ili trči sa njene unutrašnje strane, navodi se, u zavisnosti od slučaja, član 17.2.3. ili 17.2.4. Tehničkih pravila.
2. ako takmičar uđe u unutrašnju stazu pre naznačene linije ili obeležja za dozvoljen ulazak u unutrašnje staze, navodi se član 17.5. Tehničkih pravila.

***Napuštanje staze***

17.6 Takmičaru koji je samovoljno napustio atletsku stazu tokom trke, osim u skladu sa članom 24.6. Tehničkih pravila, neće biti dozvoljeno da se vrati na stazu i nastavi trku i biće evidentiran kao da nije završio trku. Ako takmičar pokuša da ponovo uđe u trku, glavni sudija će ga diskvalifikovati.

***Oznake na stazi***

17.7 Osim kao što je naznačeno u članu 24.4. Tehničkih pravila, u slučaju trka štafeta koje se trče u celosti ili delom u odvojenim stazama, takmičari ne smeju kao pomoć postavljati nikakve oznake ili predmete na ili uz stazu. Sudija će uputiti predmetnog takmičara da prilagodi ili ukloni oznake ili predmete koji nisu u saglasnosti sa ovim članom. Ako on to odbije, sudija će ih ukloniti.

*Napomena: Ozbiljniji slučajevi dalje se rešavaju u skladu sa članovima 7.1. i 7.3. Tehničkih pravila.*

***Merenje brzine vetra***

17.8 Svi uređaji za merenje brzine vetra moraju biti proizvedeni i kalibrisani u skladu sa međunarodnim standardima. Ispravnost uređaja koji se koriste na takmičenju mora biti potvrđena od strane odgovarajuće organizacije koja poseduje akreditaciju nacionalne agencije za mere.

17.9 Na svim takmičenjima iz tački 1. i 2. (a), (b), (c) i (e) definicije takmičenja za svetsko rangiranje, kao i za svaki rezultat za koji se podnosi zahtev za priznavanje svetskog rekorda, moraju se koristiti isključivo nemehanički uređaji za merenje brzine vetra.

Mehanički uređaj za merenje brzine vetra treba da ima odgovarajuću zaštitu koja smanjuje uticaj bočne komponente vetra. U slučaju kada se koristi uređaj koji se nalazi unutar cevi, dužina cevi sa obe strane uređaja mora biti najmanje dvostruko veća od prečnika cevi.

17.10 Glavni sudija za trčanja i takmičarsko hodanje mora utvrditi da li je uređaj za merenje brzine vetra za discipline trčanja na stazi postavljen pored pravog dela staze, uz stazu 1, 30 m (za trke na 50 m i 60 m) ili 50 m (za trke na 100 m, 110 m i 200 m) od linije cilja. Postavlja se na visinu od 1,22 m ± 0,05 m i tako da je najviše 2 m udaljen od ivice staze.

17.11 Uređaj za merenje brzine vetra može se aktivirati i zaustavljati automatski i/ili daljinskom kontrolom, a podaci se prosleđuju direktno u kompjuterski sistem za obradu podataka na takmičenju.

17.12 Vremenski period u kome se vrši merenje brzine vetra, od pojave bljeska ili plamena startnog pištolja jeste:

|  |  |
| --- | --- |
| 50 m | 5 s |
| 50 m prepone | 5 s |
| 60 m | 5 s |
| 60 m prepone | 5 s |
| 100 m | 10 s |
| 100 m prepone | 13 s |
| 110 m prepone | 13 s |

U trci na 200 m, izuzev trka na standardnoj kružnoj stazi dužine 200 m, brzina vetra se uobičajeno meri u periodu od 10 sekundi, počevši od trenutka kada prvi takmičar uđe u pravi deo staze.

17.13 Brzina vetra se očitava u metrima u sekundi, zaokruženo na sledeću veću desetinku metra u sekundi u pozitivnom smeru, samo ako druga cifra posle zapete nije nula (što znači, vrednost od +2,03 m/s se beleži kao +2,1 m/s, a vrednost od -2,03 m/s se beleži kao -2,0 m/s). Digitalni uređaji koji pokazuju vrednosti brzine vetra u desetinkama metra u sekundi moraju biti konstruisani tako da budu u skladu sa ovim pravilom.

***Prikazivanje prolaznih vremena***

17.14 Prolazna vremena i neslužbeno vreme pobednika mogu biti zvanično objavljena i/ili prikazana preko razglasa ili na semaforu. Ova vremena takmičarima ne smeju saopštavati lica unutar borilišta koja za to nisu prethodno ovlašćena od strane glavnog sudije. Glavni sudija može da ovlasti i imenuje samo jedno lice za saopštavanje vremena u svakom od najviše dva dogovorena navrata.

Smatraće se da takmičari kojima se saopšte prolazna vremena na način koji predstavlja povredu ovog člana primaju pomoć i tada se primenjuju odredbe člana 6.2. Tehničkih pravila.

*Napomena: Pod pojmom „borilišta” u ovom slučaju podrazumeva se prostor, najčešće ograđen i osiguran, u kome se odvija takmičenje i u koji pristup imaju samo takmičari i akreditovana službena lica u skladu sa pravilima i propozicijama takmičenja.*

***Napici / sunđeri i stanice za osveženje u disciplinama trčanja***

17.15 Napici i sunđeri i stanice za osveženje u disciplinama trčanja kako sledi u nastavku:

17.15.1 u disciplinama trčanja ili takmičarskog hodanja na 5000 m i dužim, organizatori mogu obezbediti takmičarima vodu za osveženje i sunđere, ako smatraju da vremenski uslovi tako nešto zahtevaju.

17.15.2 u disciplinama trčanja ili takmičarskog hodanja dužim od 10.000 m, obezbeđuju se osveženje, voda i stanice sa sunđerima. Osveženje može biti obezbeđeno bilo od strane organizatora ili takmičara i postavlja se tako da je lako dostupno, ili se može dodavati takmičarima u ruke od strane ovlašćenih lica. Osveženje koje obezbeđuje sam takmičar mora biti pod stalnim nadzorom službenog lica koje su odredili organizatori takmičenja od trenutka kada su ga takmičari ili njihovi predstavnici predali. Službena lica moraju biti sigurna da osveženje nije menjano ni na koji način.

17.15.3 Takmičar može u svakom trenutku da nosi vodu ili osveženje u ruci ili na telu, pod uslovom da ih je poneo sa starta ili ih je uzeo ili primio sa zvanične stanice za osveženje.

17.15.4 Takmičar koji uzima ili prima osveženje ili vodu sa mesta van zvaničnih stanica za osveženje, sem ako to nije odobreno od zvaničnika takmičenja iz medicinskih razloga, ili uzima osveženje od drugih takmičara, za prvi takav prekršaj biće opomenut od strane glavnog sudije pokazivanjem žutog kartona. Za drugi isti prekršaj, glavni sudija će diskvalifikovati takmičara pokazujući mu crveni karton. Takmičar tada treba odmah da napusti stazu.

*Napomena: Takmičar može da primi od drugog takmičara ili da drugom takmičaru prosledi osveženje, vodu ili sunđere, pod uslovom da ih je poneo sa starta ili ih je uzeo ili primio sa zvanične stanice za osveženje. Međutim, svaka takva dalja kontinuirana podrška jednog takmičara drugim takmičarima (jednom ili više njih) može se smatrati kao nefer podrška i takmičar tada može biti opomenut ili diskvalifikovan, kao što je to prethodno opisano.*

**18. Cilj**

18.1 Cilj trke se obeležava belom linijom širine 5 cm.

*Napomena: Ako cilj trke nije na stadionu, linija cilja može biti širine do 30 cm i može biti bilo koje boje upadljivo kontrastne u odnosu na površinu tla oko cilja.*

18.2 Plasman takmičara u trci određuje se po redosledu kojim bilo koji deo njihovog tela (što u ovom slučaju podrazumeva trup, a ne glavu, vrat, ruke, noge, šake i stopala takmičara) dodirne zamišljenu ravan koja se pruža vertikalno uvis od ivice linije cilja koja je najbliža startu, kao što je ranije definisano.

18.3 U trkama u kojima se redosled određuje na osnovu dužine koju takmičari prelaze za određeni vremenski period, starter, tačno jedan minut pre završetka trke, daje znak pucnjem pištolja, upozoravajući tako takmičare i sudije da se trka bliži kraju. Starter, prateći uputstva glavnog merioca vremena, u trenutku isteka predviđenog vremena označava kraj trke novim pucnjem pištolja. U trenutku pucnja pištolja kojim je označen kraj trke, sudije određene za to obeležavaju na stazi tačno mesto na kome je svaki takmičar dodirnuo tlo poslednji put pre pucnja ili u trenutku pucnja.

Kao pređena dužina, takmičaru se računa dužina merena od starta do najbližeg punog metra iza tako označenog mesta na stazi. Za obeležavanje pređene razdaljine, pre početka trke se određuje najmanje po jedan sudija za svakog takmičara.

Smernice za održavanje jednosatne trke mogu se preuzeti sa internet stranice Svetske atletike.

**19. Merenje vremena i foto-finiš**

19.1 Tri načina merenja vremena se priznaju kao zvanična:

19.1.1 ručno merenje vremena,

19.1.2 potpuno automatsko merenje vremena pomoću foto- finiš uređaja,

19.1.3 merenje pomoću transponder uređaja samo za takmičenja iz članova 54. (za trke koje se ne održavaju u potpunosti na stadionu), 55, 56. i 57. Tehničkih pravila.

19.2 Prema članovima 19.1.1. i 19.1.2. Tehničkih pravila, vreme se meri do trenutka kada bilo koji deo tela takmičara (što podrazumeva trup, a ne glavu, vrat, ruke, noge, šake i stopala takmičara) dodirne zamišljenu ravan koja se pruža vertikalno uvis od ivice linije cilja koja je najbliža startu.

19.3 Meri se vreme svih takmičara koji završe trku. Dodatno, kada god je to moguće, mere se i prolazna vremena u svakom krugu u trkama na 800 m i dužim, kao i prolazna vremena na svakih 1000 m u trkama na 3000 m i dužim.

***Ručno merenje vremena***

19.4 Merioci vremena se postavljaju u produžetku linije cilja, kada je to moguće najmanje 5 m od spoljašnje ivice staze. Da bi svi merioci imali dobar pregled linije cilja, trebalo bi koristiti uzdignuto sudijsko postolje.

19.5 Merioci vremena koriste ručne elektronske štoperice sa digitalnim očitavanjem. Za potrebe ovih Pravila, svi ovi uređaji za merenje vremena nazivaju se „štoperice“.

19.6 Vremena za svaki krug i prolazna vremena takmičara, u skladu sa članom 19.3. Tehničkih pravila, mere za to određeni članovi sudijskog tima za merenje vremena koristeći štoperice kojima je moguće meriti više od jednog rezultata ili posebni, samo za to određeni, merioci vremena, ili transponder uređaji.

19.7 Vreme u trci se meri počev od pojave bljeska/dima startnog pištolja.

19.8 Tri službena merioca vremena (od kojih je jedan šef merilaca vremena) i jedan ili dva pomoćna merioca treba da zabeleže vreme pobednika svake trke kao i sve rezultate za potrebe priznavanja rekorda (za takmičenja u višeboju, videti član 39.8.2. Tehničkih pravila). Vremena izmerena od strane pomoćnih merilaca uzimaju se u obzir samo u slučaju ako jedan ili više službenih merilaca ne uspeju ispravno da zabeleže vreme. U tom slučaju se pozivaju pomoćni merioci po ranije utvrđenom redosledu, tako da u svim trkama tri štoperice zabeleže zvanično vreme pobednika.

19.9 Svaki merilac vremena postupa samostalno. Bez pokazivanja svoje štoperice ili komentarisanja izmerenog rezultata sa drugim licima, on unosi zabeleženo vreme u službeni obrazac koji potpisuje i predaje šefu merilaca vremena. Šef merilaca ima pravo da prekontroliše vreme na štoperici svakog merioca i uporedi ga sa vremenom upisanim u obrazac.

19.10 U svim trkama u kojima se vreme meri ručno, vreme mora da se očita i zabeleži na sledeći način:

19.10.1 kod takmičenja na stadionu, ako vreme ne iznosi punu desetinku sekunde (0,1), ono se zaokružuje na narednu veću desetinku sekunde, tj. rezultat 10,11 beleži se kao 10,2.

19.10.2 u trkama koje se održavaju delom ili potpuno van stadiona, vremena se zaokružuju na narednu veću celu sekundu, pa će rezultat 2.09.44,3 biti zabeležen kao 2.09.45.

*Napomena: Za trku na jednu milju na putu, vremena se zaokružuju na narednu veću desetinku sekunde (0,1).*

19.11 Ako posle zaokruživanja vremena kako je ranije opisano, dve od tri štoperice pokazuju isto vreme, a vreme treće štoperice se razlikuje, kao službeno vreme se uzima ono koje pokazuju dve štoperice. Ako se vremena na sve tri štoperice razlikuju, kao službeno se uzima vreme štoperice koja pokazuje srednje vreme. Ako se vreme meri samo sa dve štoperice, a one pokazuju različita vremena, slabije vreme se uzima kao službeno.

19.12 Šef merilaca vremena, na osnovu gorenavedenih pravila, određuje zvanično vreme svakog takmičara i prosleđuje rezultate sekretaru takmičenja.

***Sistem za potpuno automatsko merenje vremena i za foto-finiš***

***Sistem***

19.13 Sistem za potpuno automatsko merenje vremena i za foto- finiš mora biti testiran i mora imati potvrdu o ispravnosti koja ne sme biti starija od 4 godine, uključujući sledeće:

19.13.1 Sistem mora da snima cilj trke kamerom postavljenom u produžetku linije cilja dajući sveobuhvatnu (kompozitnu) sliku.

a. Za takmičenja iz tački 1. i 2. definicije takmičenja za svetsko rangiranje, takva kompozitna slika mora da se sastoji od najmanje 1000 slika u sekundi.

b. Za ostala takmičenja, takva kompozitna slika mora da se sastoji od najmanje 100 slika u sekundi.

U svakom slučaju, slika mora da bude usklađena sa ravnomerno obeleženom vremenskom skalom izdeljenom na 0,01 sekundu.

19.13.2 Sistem se automatski pokreće kada starter da signal, tako da je ukupna vremenska razlika između pojave plamena pištolja ili drugog sličnog vizuelnog pokazatelja i aktiviranja sistema za merenje vremena konstantna i jednaka ili manja od 0,001 sekunde.

19.14 Da bi se potvrdilo da je kamera dobro postavljena i da bi se olakšalo očitavanje slike foto-finiša, presek linija staza i ciljne linije treba da bude crno obojen u odgovarajućem dizajnu. Dizajn treba da bude ograničen samo na presek, ne više od 20 mm pre, i ne preko ivice linije cilja koja je najbliža startu. Slične crne oznake mogu se staviti na svaku stranu preseka odgovarajuće linije staze i linije cilja da bi se dodatno olakšalo očitavanje.

19.15 Plasman takmičara se očitava sa snimka pomoću kursora koji obezbeđuje da linija očitavanja i vremenska skala budu pod uglom od 90º.

19.16 Sistem mora automatski da odredi i snimi ciljna vremena takmičara i da obezbedi odštampanu sliku koja pokazuje vreme svakog takmičara. Dodatno, sistem mora da obezbedi tabelarni pregled koji pokazuje vreme ili druge rezultate svakog takmičara. Naknadne promene automatski određenih vrednosti i ručni unos vrednosti (kao što su startno vreme, ciljno vreme), moraju biti automatski naznačeni sistemom na vremenskoj skali odštampane slike i u tabelarnom pregledu.

19.17 Sistem za merenje vremena koji radi automatski na cilju, ali ne i na startu, smatra se sistemom za ručno merenje vremena pod uslovom da je sistem pokrenut u skladu sa članom 19.7. Tehničkih pravila ili jednako efikasno. Snimak se može koristiti kao upotrebljiv podatak pri određivanju plasmana i prilagođavanja vremenskog razmaka između takmičara na cilju.

*Napomena: Kada sistem za potpuno automatsko merenje vremena nije aktiviran starterovim signalom, to se automatski prikazuje na vremenskoj skali slike foto-finiša.*

19.18 Sistem za merenje vremena koji radi automatski na startu, ali ne i na cilju, ne smatra se uređajem ni za ručno ni za potpuno automatsko merenje vremena i samim tim se ne može koristiti za službeno merenje vremena.

***Postupak merenja***

19.19 Za rad sistema odgovoran je šef sudija za foto-finiš. Pre početka takmičenja, šef sudija za foto-finiš sastaje se sa tehničkom ekipom za merenje i upoznaje se sa načinom rada opreme uz proveru svih pripadajućih podešavanja.

Pre početka svakog dela programa takmičenja, šef sudija za foto-finiš, zajedno sa glavnim sudijom za start (ili ako on nije određen, sa nadležnim glavnim sudijom za trčanja i takmičarsko hodanje) i starterom, prisustvuje kontroli sistema da bi se potvrdilo da je sistem pravilno podešen i postavljen „na nulu” („zero test”), da se aktivira automatski pucnjem startnog pištolja u okviru vremena koje je navedeno u članu 19.13.2. Tehničkih pravila (odnosno, za 0,001 sekundu ili manje).

Oni su dužni da prekontrolišu opremu i da se uvere da su kamere pravilno postavljene.

19.20 Trebalo bi koristiti najmanje dve kamere za foto-finiš, po jednu sa svake strane atletske staze. Poželjno je da ova dva sistema za merenje vremena budu tehnički nezavisna jedan od drugog, svaki sa sopstvenim sistemom napajanja i posebnim sistemom primanja i prenošenja starterovog signala odvojenom opremom i kablovima.

*Napomena: Kada se koriste dve ili više kamera za foto-finiš, tehnički delegat (ili sudija Svetske atletike za foto-finiš ukoliko je za to određen) pre početka takmičenja određuje jednu kameru kao zvaničnu. Vremena i plasman očitani sa snimka drugih kamera uzimaju se u obzir samo u slučaju opravdane sumnje u ispravnost rada zvanične kamere ili kada postoji potreba za dopunskim snimkom kako bi se razrešila sumnja u pogledu plasmana i vremena takmičara (npr. kada su takmičari na snimcima zvaničnom kamerom delom ili potpuno zaklonjeni).*

19.21 Uz pomoć potrebnog broja pomoćnika, šef sudija za foto-finiš određuje plasman i zvanična vremena takmičara. On se stara da očitani podaci budu tačno učitani u informacioni sistem za rezultate takmičenja i prosleđeni sekretaru takmičenja.

Na velikim takmičenjima gde je dostupna takva tehnologija, foto-finiš snimak uglavnom se odmah prikazuje na video-bimu ili se objavljuje na internetu. Ova praksa je uvedena da bi se takmičarima ili licima koja ih zastupaju, a koji razmatraju da ulože prigovor, dozvolilo da vide snimak kako se ne bi nepotrebno gubilo vreme na prigovore ili žalbe.

19.22 Vremena očitana sa sistema za foto-finiš smatraju se službenim, osim ukoliko odgovorno lice ne zaključi, iz bilo kog razloga, da su ona očigledno netačna. U tom slučaju, kao službena se uzimaju vremena pomoćnih merilaca vremena, prethodno usaglašena sa podacima o vremenskim intervalima dobijenim sa foto-finiš snimka, ako je to moguće. Pomoćni merioci vremena se obavezno određuju kada postoji i najmanja sumnja u mogućnost nepravilnog rada sistema za merenje vremena.

19.23 Vremena sa foto-finiš snimka se očitavaju i beleže po sledećem principu:

19.23.1 za sve trke na stadionu zaključno sa 10.000 m, ako vreme nije zaokruženo tačno na stoti deo sekunde (0,01), ono se očitava i beleži na narednu veću stotinku sekunde, npr: 26.17,533 treba zapisati kao 26.17,54.

19.23.2 za sve trke na stadionu duže od 10.000 m, sva vremena koja se ne završavaju sa dve nule se zaokružuju na narednu veću desetinku sekunde (0,1) i tako se beleže (npr. vreme 59.26,322 će biti objavljeno kao 59.26,4).

19.23.3 za sve trke koje se održavaju delom ili u potpunosti van stadiona, sva vremena koja se ne završavaju sa tri nule se zaokružuju na narednu veću sekundu i kao takva se beleže (npr. vreme 2.09.44,322 će biti zabeleženo kao 2.09.45).

*Napomena: Za trke na jednu milju na putu, vremena se zaokružuju na narednu veću stotinku sekunde (0,01).*

*Napomena: Za potrebe merenja vremena i beleženja rezultata, smatra se da se discipline koje se održavaju u skladu sa članom 11.2. Tehničkih pravila održavaju na stadionu.*

***Transponder uređaji***

19.24 Upotreba transponder uređaja odobrenih od strane Svetske atletike za takmičenja iz članova 54. (za trke koje se ne održavaju u potpunosti na stadionu), 55, 56. i 57. Tehničkih pravila, dozvoljena je pod sledećim uslovima:

19.24.1 Nijedan deo opreme koji se koristi na startu, tokom trke ili na cilju trke ne sme predstavljati prepreku ili smetnju takmičarima;

19.24.2 Težina čipa transpondera i njegovog kućišta koje se nosi na odeći, startnom broju ili obući takmičara mora biti zanemarljiva;

19.24.3 Uređaj mora biti pokrenut pucnjem startnog pištolja ili usklađen sa signalom za start;

19.24.4 Da bi funkcionisao, uređaj ne sme zahtevati nikakvu aktivnost takmičara tokom takmičenja, na cilju ili u bilo kom delu obrade rezultata;

19.25 U svim trkama, sva vremena koja se ne završavaju nulom se zaokružuju na narednu veću sekundu i kao takva se beleže (npr. vreme 2.09.44,3 se beleži kao 2.09.45).

*Napomena (i): Službeno vreme je ono vreme koje je proteklo između pucnja startnog pištolja (ili sinhronizovanog signala za start) i trenutka u kome je takmičar došao do linije cilja. Međutim, takmičarima se može saopštiti i vreme koje je proteklo između trenutka u kome je takmičar prešao liniju starta i trenutka u kome je došao do linije cilja, ali to vreme se neće smatrati službenim.*

*Napomena (ii): Za trke na jednu milju na putu, vremena se zaokružuju na narednu veću desetinku sekunde (0,1).*

19.26 Iako se plasman takmičara i rezultati trke određeni transponder uređajem mogu smatrati službenim, moraju se primeniti članovi 18.2. i 19.2. Tehničkih pravila, ako se za to ukaže potreba.

*Napomena: Preporučuje se prisustvo sudija i/ili video snimanje cilja trke kao pomoć u određivanju plasmana takmičara i u njihovoj identifikaciji.*

Prilikom korišćenja transponder uređaja, važno je da se koriste i rezervni sistemi koje obezbeđuju organizatori, a posebno da bi se ispoštovao član 19.26. Tehničkih pravila. Preporučuje se da se obezbede i pomoćni merioci vremena i, što je još važnije, sudije na cilju koje odlučuju prilikom neizvesnih završnica (što se možda neće razlikovati od merenja putem čipa).

19.27 Za rad ovog sistema odgovoran je šef sudija za merenje vremena transponderom. Pre početka takmičenja, šef sudija za merenje vremena transponderom sastaje se sa tehničkom ekipom za merenje i upoznaje se sa načinom rada opreme, uz proveru svih neophodnih podešavanja. On mora da rukovodi testiranjem opreme i da se postara da se prolaskom transpondera preko linije cilja zabeleži ciljno vreme takmičara. U dogovoru sa glavnim sudijom, mora da obezbedi da se, kada je to potrebno, primeni član 19.26. Tehničkih pravila.

**20. Formiranje grupa, žreb i kvalifikacije u disciplinama trčanja**

***Krugovi takmičenja i grupe***

20.1 Kvalifikacioni krugovi takmičenja se održavaju u disciplinama trčanja u kojima je broj takmičara suviše veliki da bi svi mogli nastupiti na zadovoljavajući način zajedno u jednoj, finalnoj, trci. Kada se održavaju kvalifikacioni krugovi takmičenja, svi takmičari moraju da učestvuju i da se kvalifikuju kroz sve takve krugove takmičenja. Izuzetak je kada telo nadležno za takmičenje za jednu ili više disciplina dozvoli održavanje jedne ili više dodatnih preliminarnih kvalifikacionih trka bilo na tom istom takmičenju ili na jednom ili više prethodnih takmičenja da bi se odredili neki ili svi takmičari koji će imati pravo učešća, kao i krug takmičenja u kojem će takvi takmičari imati pravo učešća. Ovakva procedura i svi drugi načini (kao što su ispunjavanje norme tokom odgovarajućeg perioda, rangiranje na odgovarajuće mesto na određenom takmičenju ili pravo učestvovanja na osnovu mesta) kojima takmičar stiče pravo nastupa na takmičenju, kao i krug takmičenja u kojem takmičar ima pravo učešća, moraju biti navedeni u propozicijama za svako takmičenje.

*Napomena: Videti i član 8.4.3. Tehničkih pravila.*

20.2 Tehnički delegati uređuju kvalifikacione trke u disciplinama trčanja na sledeći način. Ako nijedan tehnički delegat nije određen, odluku o tome donose organizatori takmičenja.

20.2.1 Propozicije za svako takmičenje treba da sadrže tabele koje se, u odsustvu vanrednih okolnosti, koriste da se odredi broj kvalifikacionih grupa i broj kvalifikacionih trka u svakoj grupi, kao i procedura kvalifikacije, to jest, da li se takmičari kvalifikuju po plasmanu (P – Place) ili vremenu (T – Time). Ove informacije takođe treba obezbediti za sve dodatne preliminarne kvalifikacione trke.

*Napomena (i): Tabele koje se mogu koristiti u odsustvu odredbi u važećim propozicijama ili bilo koja druga odluka organizatora objavljene su na internet stranici Svetske atletike.*

*Napomena (ii): U propozicijama takmičenja može se naznačiti broj upražnjenih mesta usled odustajanja od takmičenja u polufinalnim i finalnim trkama koje mogu da popune takmičari koji su sledeće plasirani posle onih koji su se kvalifikovali posle prethodnog kruga takmičenja.*

20.2.2 Kad god je to moguće, takmičari iz iste zemlje ili tima, kao i takmičari s najboljim rezultatima, raspoređuju se u različite grupe u svim krugovima kvalifikacija na takmičenju. Prilikom primene ovog pravila posle prvog kvalifikacionog kruga takmičenja, potrebno je izvršiti, koliko je to moguće, prebacivanje takmičara iz jedne grupe u drugu ako su ti takmičari raspoređeni u istu "grupu staza", u skladu sa članovima od 20.4.3. do 20.4.5. Tehničkih pravila.

20.2.3 Preporučuje se da se pri formiranju grupa uzme u obzir što je moguće više informacija o rezultatima svih učesnika i da se žrebanje vrši tako da najbolji takmičari dospeju u finale.

Kvalifikacione trke treba da odrede na najbolji mogući način takmičare koji će učestvovati u sledećoj trci i na kraju i u finalu. Ovo uključuje, tamo gde je moguće, izbegavanje da se takmičari sa najboljim rezultatima (koji se obično određuju na osnovu rezultata tokom kvalifikacionog perioda, ali i skorašnjih izvanrednih rezultata u karijeri) nađu u istoj grupi, što se takođe odnosi i na takmičare iz iste zemlje ili tima.

Osim ukoliko važeće propozicije ne nalažu drugačije, makar za veća takmičenja, raspoređivanje u grupe treba da se vrši na osnovu najboljih rezultata koje je svaki takmičar postigao u ispravnim uslovima (uključujući i podatke o brzini vetra za predmetne discipline) tokom unapred određenog perioda. Ovaj period može biti određen važećim propozicijama ili u dokumentaciji kojom se utvrđuju norma za kvalifikaciju i standardi takmičenja. Kada takve propozicije ne postoje, princip najboljeg u sezoni treba da se koristi ukoliko tehnički delegati ili organizatori ne odluče da za jednu, više ili za sve discipline, okolnosti opravdavaju primenu drugačijeg kriterijuma.

Faktori kao što su rezultati ostvareni tokom treninga ili testiranja, čak iako su izgledali kao takmičarski ili kao da daju pojam o tome šta bi takmičar „mogao postići“, ali nikada nije, ne uzimaju se u obzir prilikom raspoređivanja u grupe.

Odredbe ovog člana koje se tiču „takmičara sa najboljim rezultatima“ zahtevaju određeno odstupanje od gore navedenog strogog protokola. Na primer, takmičar kojem bi inače bila dodeljena bolja pozicija može imati nikakve ili veoma loše važeće rezultate u unapred određenom vremenskom periodu (zbog povrede, bolesti, nekvalifikovanosti, ili kada u slučaju takmičenja na kratkoj stazi imaju samo rezultate za takmičenja na standardnoj kružnoj stazi dužine 400 m na stadionu). Dok bi u normalnim uslovima bili pozicionirani niže ili pri dnu liste za raspoređivanje u grupe, tehnički delegati treba da razmotre prilagođavanje pravila u ovom slučaju. Slični principi treba da se primenjuju kako bi se izbeglo preklapanje u kvalifikacionim trkama između takmičara koji se smatraju favoritima za visoka mesta u predmetnoj disciplini onda kada rezultati prethodnog kruga takmičenja jasno nalažu da oni treba da budu u istoj grupi. U isto vreme, treba prilagoditi raspored takmičara po grupama kako bi se u što većoj meri osiguralo da takmičari iz iste zemlje ili tima nisu u istoj grupi.

U svim tim slučajevima, promene u formiranju grupa treba načiniti nakon prvobitnog grupisanja takmičara, ali pre žrebanja staza. Nakon što se ove promene načine, treba odraditi još jednu proveru kako bi se osiguralo da su grupe u što većoj meri jednake.

Prilikom primene ovih principa, treba izvršiti promenu takmičara po grupama na sledeći način:

a. u prvom krugu kvalifikacija, između takmičara sa sličnim rangiranjem na listi najboljih važećih rezultata tokom unapred određenog određenog vremenskog perioda; i

b. u sledećim krugovima, između takmičara koji su raspoređeni u istu grupu staza, prema članovima 20.4.3. i 20.4.5. Tehničkih pravila.

U takmičenjima u kojima je broj kvalifikacionih krugova smanjen u nekim disciplinama najvažnije je pratiti ove principe – tačno i dobro promišljeno grupisanje je od suštinskog značaja kako bi se postigao fer i takmičarski privlačan ishod.

Za takmičenja nižeg nivoa, tehnički delegati ili organizatori mogu razmotriti korišćenje drugačijih principa kako bi se postigao sličan krajnji ishod.

***Rangiranje i sastav kvalifikacionih grupa***

20.3 Rangiranje i kvalifikacione grupe se određuju na sledeći način:

20.3.1 U prvom krugu kvalifikacija, takmičari se raspoređuju u grupe pri čemu se kod žrebanja uzima u obzir odgovarajući spisak važećih rezultata postignutih u unapred određenom vremenskom periodu ili u skladu sa važećim propozicijama.

‚ 20.3.2 Nakon prvog kruga kvalifikacija:

a. Za trke do i zaključno sa 400 m, kao i za trke štafeta do i zaključno sa 4×400 m, raspoređivanje se vrši na osnovu plasmana i postignutog vremena u svakom prethodnom krugu takmičenja. U tom smislu takmičari se rangiraju na sledeći način:

najbrži pobednik kvalifikacione grupe,

drugi najbrži pobednik kvalifikacione grupe,

treći najbrži pobednik kvalifikacione grupe, itd.

najbrži drugoplasirani u grupi

drugi najbrži drugoplasirani u grupi,

treći najbrži drugoplasirani u grupi, itd

(zaključno sa)

najbrži koji se kvalifikovao na osnovu postignutog vremena,

drugi najbrži koji se kvalifikovao na osnovu postignutog vremena

treći najbrži koji se kvalifikovao na osnovu postignutog vremena, itd.

b. U drugim disciplinama, za raspoređivanje takmičara ponovo će se koristiti spiskovi prethodno prijavljenih rezultata; oni će se menjati samo ako su postignuti bolji rezultati u prethodnom krugu (krugovima).

20.3.3 U svakom slučaju, takmičari se potom razvrstavaju u grupe po cik-cak sistemu, npr. u slučaju kada imamo tri grupe, one se obrazuju na sledeći način:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| A | 1 | 6 | 7 | 12 | 13 | 18 | 19 | 24 |
| B | 2 | 5 | 8 | 11 | 14 | 17 | 20 | 23 |
| C | 3 | 4 | 9 | 10 | 15 | 16 | 21 | 22 |

20.3.4 U svakom slučaju, redosled nastupa grupa određuje se žrebom nakon što je formiran sastav grupe.

U prvom krugu, kako bi se smanjio broj neophodnih grupa, prihvatljivo je i uobičajeno da se dodatne raspoložive staze koriste u trkama do i zaključno sa 400 m (na primer, deveta staza na pravoj ili kružnoj stazi), kao i da više od jednog takmičara bude u jednoj stazi na startu trke na 800 m.

Nasumično žrebanje kojim se određuje redosled grupa temelji se na pravičnosti. U trkama na srednje i duge staze, takmičari koji trče u poslednjoj grupi znaće koji rezultat moraju da ostvare kako bi se kvalifikovali, kada se radi o kvalifikovanju po vremenu. Čak i kod kraćih trka, postoji aspekt pravičnosti, s obzirom na to da vremenski uslovi mogu da se promene (iznenadna kiša ili promena u jačini ili pravcu vetra). Pravičnost zahteva da se redosled grupa određuje nasumično.

***Žrebanje staza***

20.4 Za trke do i zaključno sa 800 m, kao i za trke štafeta do i zaključno sa 4×400 m, kada se takmičenje odvija kroz više uzastopnih krugova, staze se dodeljuju po sledećem principu:

20.4.1 Osim ukoliko važeće propozicije ne nalažu drugačije, za prvi krug i za sve dodatne preliminarne kvalifikacione krugove po članu 20.1. Tehničkih pravila, redosled staza se određuje žrebanjem.

20.4.2 Nakon prvog kruga, takmičari se rangiraju posle svakog kruga u skladu sa procedurom objašnjenom u članu 20.3.2 (a), ili za trku na 800 m, u članu 20.3.2 (b) Tehničkih pravila.

Kod atletske staze koja je podeljena na 8 odvojenih staza za trčanje, zatim se vrše tri žrebanja za staze. Ukoliko je atletska staza podeljena na manje ili više odvojenih staza za trčanje, treba koristiti načela sledećeg sistema sa neophodnim izmenama.

20.4.3 Za trke na pravom delu staze:

a. jedno žrebanje za četvoro najbolje rangiranih takmičara ili ekipa, za dodelu mesta u stazama 3, 4, 5 i 6;

b. drugo žrebanje za petog i šestorangiranog takmičara ili ekipu, za dodelu mesta u stazama 2 i 7, i

c. treće žrebanje za dvoje najslabije rangiranih takmičara ili ekipa, za dodelu mesta u stazama 1 i 8.

20.4.4 Za trke na 200 m:

a. jedno žrebanje za troje najbolje rangiranih takmičara ili ekipa, za dodelu mesta u stazama 5, 6 i 7;

b. drugo žrebanje za četvrtog, petog i šestorangiranog takmičara ili ekipu, za dodelu mesta u stazama 3,4 i 8, i

c. treće žrebanje za dvoje najslabije rangiranih takmičara ili ekipa, za dodelu mesta u stazama 1 i 2.

20.4.5 Za trke na 400 m, sve trke štafeta do i zaključno sa 4 x 400 m i trke na 800 m koje započinju u odvojenim stazama:

a. jedno žrebanje za četvoro najbolje rangiranih takmičara ili ekipa, za dodelu mesta u stazama 4, 5, 6 i 7;

b. drugo žrebanje za petog i šestorangiranog takmičara ili ekipu, za dodelu mesta u stazama 3 i 8, i

c. treće žrebanje za dvoje najslabije rangiranih takmičara ili ekipa, za dodelu mesta u stazama 1 i 2.

*Napomena (i): Na takmičenjima iz tački 1. (d), (e) i 2. definicije takmičenja za svetsko rangiranje, trka na 800 m može se trčati sa jednim ili dva takmičara u svakoj stazi ili se može primeniti grupni start sa lučne startne linije. Na takmičenjima iz tačaka 1. (a), (b), (c) i 2. (a) i (b) definicije takmičenja za svetsko rangiranje, ovo se obično koristi samo u prvom krugu takmičenja, osim u slučaju kada, zbog deobe mesta ili prolaska takmičara u sledeći krug po odluci glavnog sudije ili Vrhovne sudijske komisije, u u trci ili u narednom krugu ima više takmičara nego što je prvobitno predviđeno.*

*Napomena (ii): U trkama na 800 m, uključujući i finale, gde se iz bilo kog razloga takmiči više takmičara nego što ima raspoloživih staza, tehnički delegat(i) određuju u kojoj će stazi trčati više od jednog takmičara.*

*Napomena (iii): Ako ima više staza nego takmičara, onda bi unutrašnja/e staza/e trebalo da bude/u uvek prazna/e.*

U pogledu Napomene (ii), ne postoje tačna uputstva po kojim tehnički delegati treba da postupaju, jer situacije koje dovode do ovoga mogu potpuno da se razlikuju. Međutim, ovaj problem utiče samo na trčanje u prvoj krivini trke i nije onoliko bitno kao što je dodeljivanje staza kod kraćih trka. Savetuje se da tehnički delegati postave dodatnog/e takmičara/e u stazu/e tako da im „dupliranje“ najmanje smeta – uglavnom u spoljašnje staze tako da takmičari ne trče zajedno oko oštrije krivine.

U pogledu Napomene (iii), kada stadion ima više od osam dostupnih staza, tehnički delegati (ili ako ih nema, organizatori) unapred određuju koje staze će se koristiti u ove svrhe. Na primer, u slučaju kružne staze sa devet odvojenih staza, staza 1. se neće koristiti ukoliko manje od devet takmičara učestvuje u trci. Shodno tome, u smislu člana 20.4. Tehničkih pravila, staza 2. se smatra stazom 1, i tako dalje.

20.5 Na takmičenjima iz tačaka 1. (a), (b), (c) i 2. (a) i (b) definicije takmičenja za svetsko rangiranje, za trke duže od 800 m i štafetne trke duže od 4×400 m, kao i za svaku disciplinu gde se održava samo jedna (finalna) trka, staze/startne pozicije se određuju žrebom.

20.6 Kada je odlučeno da se u nekoj disciplini održi serija trka, a ne kvalifikacije i finale, propozicije takmičenja treba da definišu sva neophodna razmatranja uključujući žrebanje i formiranje grupa i metod po kojem će se finalni rezultati određivati.

20.7 Takmičar ne može nastupati u drugoj grupi ili stazi, osim one za koju je određen, osim u slučaju kada, po mišljenju tehničkog delegata ili glavnog sudije, postoje razlozi koji opravdavaju promenu.

***Plasiranje u sledeći krug takmičenja***

20.8 U svim kvalifikacionim krugovima, tabela treba da omogući tamo gde je to izvodljivo da se najmanje dvoje prvoplasiranih takmičara iz svake grupe kvalifikuje za naredni krug. Preporučuje se da, kad god je to moguće, najmanje troje prvoplasiranih takmičara iz svake grupe prođe u naredni krug takmičenja.

Osim slučajeva gde se primenjuje član 21. Tehničkih pravila, ostali takmičari se mogu kvalifikovati za sledeći krug takmičenja na osnovu plasmana ili na osnovu postignutog vremena u skladu sa članom 20.2. Tehničkih pravila, važećim propozicijama takmičenja ili odlukom tehničkog delegata. U slučaju kada se takmičari kvalifikuju na osnovu postignutog vremena, može se koristiti samo jedan način merenja vremena.

*Napomena: Kada su trke duže od 800 podeljene po krugovima takmičenja, preporučljivo je da se samo mali broj takmičara kvalifikuje na osnovu postignutog vremena.*

Tamo gde je korišćenje tabela propisano propozicijama takmičenja, uobičajeno je da se primenjuje princip opisan u članu 20.8. Tehničkih pravila. Ako to nije slučaj, tehnički delegati ili organizatori treba da postupaju isto kada se određuje tabela koja će se koristiti za plasiranje u sledeći krug takmičenja.

Međutim, u nekim slučajevima član 21. Tehničkih pravila može dovesti do odstupanja, posebno tamo gde postoji izjednačenje na poslednjoj kvalifikacionoj poziciji na osnovu plasmana. U takvim slučajevima, može biti neophodno da se jedan takmičar manje plasira na osnovu postignutog vremena. U okolnostima kada je na raspolaganju dovoljno dodatnih staza, ili u slučaju trke na 800 m (gde jednu stazu na startu može koristiti više od jednog takmičara), ili u slučaju trke gde se ne koriste staze, tehnički delegati mogu odlučiti da dozvole da se u naredni krug plasira/ju dodatni takmičar/i.

Zbog odredbe u članu 20.8. Tehničkih pravila da se pri kvalifikovanju na osnovu postignutog vremena sme koristiti samo jedan sistem za merenje vremena, važno je da rezervni sistemi za merenje vremena budu dostupni za kvalifikacione krugove u slučaju da primarni sistem (obično sistem za foto-finiš) otkaže. U slučaju da su za dve ili više grupa dostupna samo vremena iz različitih sistema za merenje, tehnički delegati u saradnji sa glavnim sudijom za discipline trčanja i takmičarskog hodanja određuju, u skladu sa okolnostima tog takmičenja, najpravičniji metod za određivanje takmičara koji će se plasirati u sledeći krug. Kada su dodatne staze dostupne, preporučuje se da se ova opcija prva razmotri.

***Pozivni mitinzi***

20.9 Na takmičenjima održanim u skladu sa tačkama 1. (d) i 2. (d) definicije takmičenja za svetsko rangiranje, takmičari mogu biti žrebani, rangirani i/ili raspoređeni po stazama u skladu sa važećim propozicijama takmičenja ili bilo kojom drugom metodom koju organizatori odrede, ali poželjno je da o tome unapred obaveste takmičare i njihove predstavnike.

Na pozivnim mitinzima, ako postoji samo finalni krug ali sa više od jedne trke, one treba da budu raspoređene u skladu sa važećim propozicijama takmičenja ili serije takmičenja kojoj pripadaju. Ako nije drugačije propisano, onda je uobičajeno da raspoređivanje takmičara za trke sprovode organizatori ili, ako se tako zahteva, imenovani tehnički delegati.

Slična pravila se odnose i na finalno rangiranje takmičara na ovim takmičenjima. Na nekim mitinzima, sve trke sem glavne se posmatraju kao zasebne trke i ne uzimaju se u obzir za ukupno rangiranje, dok se na drugim mitinzima rezultati sa više od jedne trke „kombinuju“ kako bi se dobila krajnja rang-lista. Veoma je preporučljivo da se učesnici obaveste unapred u sistemu koji je usvojen, jer on može uticati na nagrade kao i na druga pitanja.

***Najkraće vreme između kvalifikacionih trka***

20.10 Najkraće vreme između završetka poslednje trke u jednom krugu takmičenja i početka prve trke u narednom krugu ili finala, kada je to moguće, iznosi:

|  |  |
| --- | --- |
| za trke zaključno sa 200 m | 45 minuta |
| za trke duže od 200 m i zaključno sa 1000 m | 90 minuta |
| za trke duže od 1000 m | ne istog dana |

**21. Slučaj izjednačenih rezultata**

21.1 Ako sudije na cilju ili sudije za foto-finiš ne mogu da razreše slučaj jednakih rezultata takmičara prilikom određivanja bilo kog mesta u skladu sa članovima 18.2, 19.17, 19.21. ili 19.26. Tehničkih pravila (u zavisnosti od slučaja), smatraće se da je rezultat izjednačen i ta izjednačenost se zadržava.

***Izjednačeni rezultati za određivanje plasmana (saglasno članu 20.3.2. Tehničkih pravila)***

21.2 Ako postoji izjednačenje za bilo koju poziciju u skladu sa članom 20.3.2. Tehničkih pravila, šef sudija za foto-finiš utvrđuje vremena koja su učesnici postigli sa tačnošću od 0,001 s i ako su vremena jednaka, smatraće se da je rezultat izjednačen, a žrebom će se odrediti viša pozicija na rang-listi.

***Izjednačeni rezultati za poslednju kvalifikacionu poziciju na osnovu plasmana***

21.3 Ako posle primene člana 21.1. Tehničkih pravila postoji izjednačenje za poslednjeg učesnika koji će proći u sledeći krug takmičenja na osnovu plasmana, ako postoje raspoložive staze ili pozicije (uključujući deljenje staze u trci na 800 m), takmičari koji imaju isti rezultat će se plasirati u sledeći krug takmičenja. Ako to nije izvodljivo, žrebanjem se određuje koji će takmičar/i proći u sledeći krug.

21.4 Ako se prolazak u naredni krug zasniva na plasmanu i vremenu (npr. prva tri u svakoj od dve grupe, plus naredna dva najbrža), a postoji izjednačenje (tj. jednak rezultat) za poslednje kvalifikaciono mesto na osnovu plasmana, prolaskom takmičara sa istim rezultatom u naredni krug kvalifikacija smanjiće se broj takmičara koji se kvalifikuju na osnovu vremena.

***Izjednačeni rezultati za poslednju kvalifikacionu poziciju na osnovu postignutog vremena***

21.5 Ako postoje izjednačeni rezultati za poslednjeg učesnika koji će se plasirati u sledeći krug takmičenja po postignutom vremenu, šef sudija za foto-finiš utvrđuje vremena koja su učesnici postigli sa tačnošću od 0,001 s i ako su vremena jednaka, smatraće se da su rezultati izjednačeni. Ako postoje raspoložive staze ili pozicije (uključujući deljenje staze u trci na 800 m), takmičari koji imaju isti rezultat će se plasirati u sledeći krug takmičenja. Ako to nije izvodljivo, žrebanjem se određuje koji će takmičar/i proći u sledeći krug.

**22. Trke sa preponama**

22.1 Standardne trke:

Seniori, stariji juniori (U20) i mlađi juniori (U18): 110 m, 400 m.

Seniorke, starije juniorke (U20) i mlađe juniorke (U18): 100 m, 400 m.


U svakoj stazi ima 10 prepona postavljenih u skladu sa sledećom tablicom:

**Seniori, stariji juniori (U20) i mlađi juniori (U18)**

|  |  |  |  |
| --- | --- | --- | --- |
| Dužina trke | Razdaljina od linije starta do prve prepone | Razdaljina između prepona | Razdaljina od poslednje prepone do linije cilja |
| 110 m | 13,72 m | 9,14 m | 14,02 m |
| 400 m | 45,00 m | 35,00 m | 40,00 m |

**Seniorke, starije juniorke (U20) i mlađe juniorke (U18)**

|  |  |  |  |
| --- | --- | --- | --- |
| Dužina trke | Razdaljina od linije starta do prve prepone | Razdaljina između prepona | Razdaljina od poslednje prepone do linije cilja |
| 100 m | 13,00 m | 8,50 m | 10,50 m |
| 400 m | 45,00 m | 35,00 m | 40,00 m |



0,070m±0,005m

1,19m±0,01m

visina

zaobljena gornja ivica

0,01m – 0,025 m

70 cm maks.

**Slika člana 22. Tehničkih pravila – Primer prepona**

Svaka prepona se postavlja na stazu tako da su nosači prepone okrenuti u smeru iz koga dolaze takmičari, a da je vertikalna ravan ivice letve prepone koja je bliža takmičaru tačno iznad odgovarajuće oznake na stazi najbliže takmičaru.

22.2 Prepone se izrađuju od metala ili drugog pogodnog materijala, sa gornjom letvom od drveta ili drugog nemetalnog odgovarajućeg materijala. Prepona se sastoji od dva paralelna horizontalna nosača za čiji je kraj pod pravim uglom pričvršćen pravougaoni ram, koji može biti ojačan jednom ili dvema poprečnim šipkama, a na čijem je gornjem delu pričvršćena letva prepone. Konstrukcija prepone mora biti takva da je potrebno dejstvo sile jednake težini tega od najmanje 3,6 kg na sredini gornje ivice letve da bi se prepona nakrivila. Prepone mogu biti izrađene tako da se njihova visina može menjati zavisno od discipline. U tom slučaju, položaj kontratega na nosačima prepone mora biti promenljiv, tako da za svaku predviđenu visinu prepone sila potrebna za njeno obaranje bude jednaka težini tega od najmanje 3,6 kg a najviše 4 kg.

Maksimalno horizontalno uleganje gornje letve prepone (uključujući i deformaciju nosača) kada se na njenu sredinu primeni sila jednaka težini od 10 kg ne sme prelaziti 35 mm.

22.3 Dimenzije: Standardne visine prepona su sledeće:

|  |  |  |  |  |  |
| --- | --- | --- | --- | --- | --- |
| Dužina trke | Seniori | Stariji juniori (U20) | Mlađi juniori (U18) | Seniorke/ starije juniorke (U20) | Mlađe juniorke (U18) |
| 110 m/100 m | 1,067 m | 0,991 m | 0,914 m | 0,838 m | 0,762 m |
| 400 m | 0,914 m | 0,914 m | 0,838 m | 0,762 m | 0,762 m |

*Napomena: Zbog razlika u proizvodnji, prepone visine do 1 m su takođe prihvatljive za trku starijih juniora/ki na 110 m s preponama.*

U svakom slučaju, dozvoljava se odstupanje od 3 mm iznad i ispod standardne visine, zbog razlika u proizvodnji. Širina prepona iznosi od 1,18 m do 1,20 m. Najveća dozvoljena dužina nosača prepone je 70 cm. Ukupna težina prepone ne sme biti manja od 10 kg.

22.4 Visina letve prepone je 70 mm ± 5 mm. Debljina letve je između 10 mm i 25 mm, a gornje ivice letve moraju biti zaobljene. Letva mora bita čvrsto pričvršćena na krajevima za ram prepone.

22.5 Letva treba da bude obojena belim i crnim prugama ili prugama drugih upadljivih boja (jasno uočljivih u odnosu na boje okoline), tako da se svetlije pruge, širine najmanje 0,225 mm, nalaze na krajevima. Boja treba da bude takva da mogu da je vide svi takmičari normalnog vida.

22.6 Sve trke se trče u stazama i svaki takmičar mora preskočiti sve prepone i sve vreme ostati u svojoj stazi. Takmičar koji to ne učini biće diskvalifikovan, osim ako se ne primenjuje član 17.3. Tehničkih pravila.

Dodatno, takmičar će biti diskvalifikovan i u slučaju:

22.6.1 da se u trenutku prelaska prepone njegovo stopalo ili noga nalazi pored prepone (sa bilo koje strane) i ispod horizontalne ravni vrha prepone; ili

22.6.2 da obori ili pomeri bilo koju preponu rukom, telom ili prednjom stranom zamajnog donjeg ekstremiteta; ili

22.6.3 da direktno ili indirektno obori ili pomeri preponu u svojoj ili drugoj stazi, na način kojim ometa druge takmičare u trci, i/ili čini povredu nekog drugog člana.

Pod uslovom da se ovaj član inače poštuje i da se prepona ne pomeri ili da se njena visina ne spusti ni na koji način, uključujući naginjanje u bilo kom pravcu, takmičar može na bilo koji način da pređe preko prepone.

Zahtev da takmičar pređe svaku preponu ne treba tumačiti tako da se odnosi na prelaženje prepone u sopstvenoj stazi – pod uslovom da su ispoštovani članovi 17.1. i 17.3. Tehničkih pravila. Ali, ako takmičar sruši ili pomeri preponu u drugoj stazi i time utiče na napredak drugog takmičara, on će biti diskvalifikovan.

Situacije u kojima takmičar sruši ili pomeri preponu u drugoj stazi treba da se tumače na logičan način. Na primer, takmičar koji sruši ili pomeri preponu u stazi takmičara koji je već prešao preko te prepone, neće nužno biti diskvalifikovan ukoliko na neki drugi način ne krši pravila, tj. ako ne ulazi u unutrašnju stazu u krivini ili ako se u trenutku prelaska prepone njegovo stopalo ili noga ne nalaze pored prepone (sa bilo koje strane) ispod horizontalne ravni vrha prepone. Svrha ovog člana jeste da se jasno stavi do znanja da treba razmotriti diskvalifikaciju onog takmičara koji ovo čini tako da time direktno utiče na drugog takmičara.

Glavne sudije i sudije na stazi moraju u svakom slučaju biti na oprezu kako bi bili sigurni da svaki takmičar ostaje u svojoj stazi. Pored toga, uobičajeno je da u trkama sa preponama takmičari šire ruke dok prelaze preko prepone, te tako udaraju ili otežavaju kretanje takmičaru na susednoj stazi. Ovo najlakše mogu primetiti sudije na stazi ili video kamera koja snima takmičare spreda. U ovom slučaju se može primeniti član 17.1. Tehničkih pravila.

Član 22.6.1. Tehničkih pravila primenjuje se i na takmičarevu zamajnu i odskočnu nogu.

“Obaranje” prepone samo po sebi ne dovodi do diskvalifikacije. Prethodno pozivanje u Pravilima na namerno rušenje prepone je uklonjeno. U članu 22.6.2, zamenjeno je objektivnijim činiocima koje glavni sudija razmatra. Najočigledniji primer je kada takmičar za to koristi ruku, ali takođe može biti i kada grudima sruši preponu tako što protrči “kroz nju”. Prednja strana donjeg zamajnog donjeg ekstremiteta uključuje delove noge usmerene ka napred, od vrha butine do kraja stopala.

Imajući u vidu napomenu, ovo će uglavnom biti primenjivo za takmičenja nižeg ranga, ali se bez obzira na to primenjuje na sva takmičenja. U suštini, time se dozvoljava takmičaru koji je pao ili izgubio korak da na primer stavi dlanove na prepreku i “pređe preko nje”.

22.7 Osim u slučajevima objašnjenim u članovima 22.6.1. i 22.6.2. Tehničkih pravila, obaranje prepone ne dovodi do diskvalifikacije niti sprečava postavljanje rekorda.

**23. Trke sa preprekama (stiplčez)**

23.1 Standardne trke su na: 2000 m i 3000 m.

23.2 Trke na 3000 m uključuju 28 suvih prepona i 7 vodenih prepreka. Dužina na delu staze od starta do početka prvog kruga nema prepreka, one se ne postavljaju dok takmičari ne uđu u prvi krug.

23.3 Trke na 2000 m uključuju 18 suvih prepona i 5 vodenih prepreka. Prva prepona u trci je treća prepreka po redu u uobičajenom (normalnom) krugu. Prve dve prepone se postavljaju tek pošto takmičari prođu ta mesta u prvom krugu.

*Napomena: U trci na 2000 m, u slučaju da se vodena prepreka nalazi sa unutrašnje strane staze, linija cilja se mora proći dva puta pre završenog prvog kruga sa pet prepreka.*


23.4 U stiplčez disciplinama, ukupno ima pet prepreka u celom krugu, sa vodenom preprekom kao četvrtom. Prepreke su ravnomerno raspoređene, tako da je rastojanje između prepreka približno jednako jednoj petini nominalne dužine kruga.

*Napomena: Prilagođavanje razdaljine između prepreka može biti neophodno kako bi se omogućila bezbedna udaljenost između prepreke / linije starta i sledeće prepreke pre i posle linije cilja, kao što je naznačeno u Priručniku Svetske atletike za atletska borilišta.*

23.5 Visine prepona su 0,914 m ± 0,003 m visine za seniore i starije juniore u muškim disciplinama, 0,838 m ± 0,003 mm za mlađe juniore i 0,762 m ± 0,003 m za ženske discipline, a širina najmanje 3,94 m.

Gornja greda svih prepona, uključujući i preponu kod vodene prepreke, je kvadratnog preseka, dužine 0.127 m × ± 0,003 m.

Težina svake prepone je između 80 kg i 100 kg. Svaka prepona na oba kraja ima postolje dužine između 1,2 m i 1,4 m (videti sliku (a) člana 23. Tehničkih pravila).



1,30 m ± 0,10 m

3,94 m min

0,30 m min.

91,4 cm ± 3 mm za muškarce

83,8 cm ± 3 mm

za muškarce (U18)

76,2 cm ± 3 mm za žene

0,127 m x 0,127 m

0,225 m min.

unutrašnja ivica staze

**Slika (a) člana 23. Tehničkih pravila – Primer stiplčez prepreke**

Prepona kod vodene prepreke je široka 3,66 m ± 2 cm i čvrsto je pričvršćena za ili na betonske zidove jame tako da je omogućeno minimalno pomeranje u horizontalnoj ravni.

Gornje letve prepone su napravljene od drveta ili drugog pogodnog materijala i treba da budu obojene belim i crnim prugama, ili prugama drugih upadljivih boja (jasno uočljivih u odnosu na boje okoline), tako da se svetlije pruge, širine najmanje 0,225 m, nalaze na krajevima i treba da su obojene tako da budu jasno uočljive svim takmičarima koji nemaju smetnje s vidom.


Prepona se postavlja na stazu tako da se gornja letva prepone pruža u stazu preko unutrašnje ivice staze u dužini od najmanje 30 cm.

*Napomena: Preporučuje se da prva prepona na koju nailaze takmičari tokom trke bude široka najmanje 5 m.*

23.6 Jama za vodu, uključujući i preponu, duga je 3,66 m ± 2 cm i široka 3,66 m ± 2 cm.

Dno jame mora biti pokriveno sintetičkim slojem ili podlogom, debljine dovoljne da osigura bezbedan doskok i omogući čvrsto prianjanje šiljaka na sprintericama takmičara. Dubina jame u delu uz preponu je 50 cm ± 5 cm na otprilike 1,20 m. Odatle, dno ima ravnomeran uspon od 12,4° ± 1° do nivoa staze na daljem kraju vodene jame. Na početku trke, nivo vode u jami ne sme biti više od 2 cm niži od nivoa staze.

*Napomena:**Jame prema specifikacijama za 2018/19 ostaju prihvatljive.*



prepona pričvršćena za ili na betonske zidove jame

0,225 m maks.

91,4 cm ± 3 mm za muškarce

83,8 cm ± 3 mm za mlađe juniore

76,2 cm ± 3 mm za žene

površina staze

0,127 m

fiksna prepreka

nivo vode

5 cm ± 5 mm

površina staze se nastavlja ispod vode

12,4o ± 1o

0,127 m

1, 20 m

minimum odgovarajuće čvrstine i zaštite čelika od vlage

odvod

3,66 m ± 0,02 m

3,66 m ± 0,02 m

oko 2,50 m m

**Slika (b) člana 23. Tehničkih pravila – Vodena prepreka**

23.7 Svaki takmičar mora preći sve prepreke u trci uključujući jamu sa vodom, preskočivši je ili gazeći kroz vodu. Neprelaženje bilo koje prepreke dovodi do diskvalifikacije takmičara.

Takmičar će biti diskvalifikovan i u slučaju:

23.7.1 da zakorači na bilo koju stranu vodene prepreke, ili

23.7.2 da se u trenutku prelaska prepone, njegovo stopalo ili noga nalaze pored prepone (sa bilo koje strane) a ispod horizontalne ravni vrha prepone.

Uz poštovanje ovih pravila, takmičar može preći bilo koju prepreku na bilo koji način.

**24. Trke štafeta**

24.1 Standardne trke su: 4×100 m, 4×200 m, 100 m - 200 m - 300 m - 400 m kombinovana štafeta (Medley Relay), 4×400 m, 4×800 m, 1200 m – 400 m – 800 m – 1600 m duža kombinovana štafeta (Distance Medley Relay), 4×1500 m.

*Napomena: Kombinovana štafeta može biti održana u različitom redosledu dužina svake od deonica. U tom slučaju treba napraviti odgovarajuće korekcije u primeni članova 24.3, 24.14. i 24.20 Tehničkih pravila.*

24.2 Na stazi se povlače poprečne linije široke 5 cm koje označavaju početnu liniju zone za izmenu štafetne palice (središnja linija).

24.3 U štafetama 4×100 m i 4×200 m i za prvu i drugu izmenu u kombinovanoj štafeti, zona za izmenu je duga 30 m, a središnja linija je na 20 m od početka zone. Za treću izmenu u kombinovanoj štafeti i u štafeti 4×400 m i u dužim štafetama, svaka zona za izmenu je dugačka 20 m sa središnjom linijom u centru zone. Zone počinju i završavaju se na ivicama zone najbližim startnoj liniji u smeru trčanja. Za svaku primopredaju koja se odvija u odvojenim stazama, određeno službeno lice treba da obezbedi da su takmičari pravilno postavljeni u njihovoj zoni za izmenu. Određeno službeno lice takođe obezbeđuje da se primenjuje član 24.4. Tehničkih pravila.

Sudije na stazi moraju obezbediti da svaki takmičar iz svakog tima zauzme svoje mesto u pravoj stazi ili na pravoj poziciji. Pomoćnici startera su odgovorni za pozicioniranje prvih trkača i oni treba da se pobrinu da svaki takmičar ima štafetnu palicu. Oni takođe mogu biti zaduženi i da pomognu u bilo kojoj zoni za izmenu koja se kasnije pojavi na startnoj liniji. Šef sudija na stazi za svaku zonu za izmenu i druge sudije na stazi odgovorni su za pozicioniranje sledećih trkača. Kada su svi takmičari tačno pozicionirani, šef sudija na stazi za zonu za izmenu obaveštava druga odgovorna službena lica na dogovoreni način – što je na velikim takmičenjima uglavnom putem radija.

Oni takođe moraju osigurati da se tokom svih izmena, stopala odlazećih trkača nalaze potpuno unutar zone pre nego što oni počnu da se kreću, što na kraju dovodi do preuzimanja štafetne palice. Ovaj pokret ne sme da se započne izvan zone ni u jednom trenutku.

24.4 Kod štafetnih trka koje se celom dužinom ili prvim delom trče u odvojenim stazama, takmičar ima pravo da u svojoj stazi postavi jednu oznaku koristeći komad lepljive trake ne veći od 0,05 m × 0,40 m, takve upadljive boje da se ona ne može pomešati sa ostalim stalnim oznakama na stazi. Postavljanje drugačijih i dodatnih oznaka nije dozvoljeno. Sudija će uputiti takmičara/e da prilagodi/e ili ukloni/e oznaku koja nije u saglasnosti sa ovim članom. Ako on to ne uradi, sudija će ukloniti oznaku.

*Napomena: Ozbiljniji slučajeve mogu se dalje rešavati u skladu sa članovima 7.1. i 7.3. Tehničkih pravila.*

24.5 Za sve trke štafeta koje se održavaju na stadionu koristi se štafetna palica i nju takmičari moraju nositi u ruci tokom čitave trke. Najmanje u slučaju takmičenja koja se održavaju u skladu sa tačkama 1. (a), (b), (c) i 2. (a) i (b) definicije takmičenja za svetsko rangiranje, svaka palica mora biti numerisana i drugačije boje i može sadržati i transponder za merenje vremena.

Štafetna palica je celovita, glatka, šuplja cev, okruglog preseka, napravljena od drveta, metala ili nekog drugog tvrdog materijala iz jednog komada. Dužina palice iznosi od 28 do 30 cm. Njen spoljašnji prečnik mora biti 40 mm ± 2 mm, a njena težina ne sme biti manja od 50 g. Palica treba da bude obojena tako da bude lako uočljiva za vreme trke.

Ne dozvoljava se da takmičari nose rukavice, niti da pokrivaju ruke bilo kakvim materijalom (izuzimajući ono što je dozvoljeno članom 6.4.3. Tehničkih pravila), niti da premazuju ruke bilo kakvim sredstvom kako bi imali bolji hvat štafetne palice.

*Napomena: Ako je moguće, boja štafetne palice dodeljena svakoj stazi ili redosledu na startu treba da budu prikazana na startnoj listi.*

24.6 Ako je palica ispala, mora da je podigne onaj takmičar koji ju je ispustio. On može da izađe sa svoje staze da bi je podigao, pod uslovom da pritom ne skraćuje ukupnu dužinu staze koju treba da pretrči. Osim toga, ako je palica ispala tako da je odletela u stranu ili napred u smeru trke (uključujući i do mesta iza linije cilja), kad podigne palicu takmičar mora da se vrati na mesto gde mu je palica bila u ruci pre nego što je ispala. Ako je to izvedeno pravilno i nisu ometani drugi takmičari, ispadanje štafetne palice ne dovodi do diskvalifikacije.

Ako takmičar ne poštuje ovo pravilo, njegov tim će biti diskvalifikovan.

24.7 Primopredaja štafetne palice mora biti izvršena unutar zone za izmenu. Postupak primopredaje palice počinje u trenutku kada je prvi put dodirne takmičar koji je prima, a završava se u trenutku kada je drži samo takmičar koji je prima. Pri oceni ispravnosti primopredaje, bitan je samo položaj palice. Primopredaja palice van zone za izmenu dovodi do diskvalifikacije ekipe. Član 17.3.2. Tehničkih pravila primenjuje se ukoliko okolnosti tako zahtevaju.

Primena člana 17.3.2. Tehničkih pravila može biti neophodna kada takmičar tokom primopredaje palice iskorači izvan obeležene staze unutar zone za izmenu tako da time nije stekao nikakvu materijalnu korist niti ometao druge takmičare.

Pri određivanju položaja palice, mora da se uzme u obzir cela palica.

Sudije na stazi moraju biti obazrivi kako bi se osiguralo da se primeti svaki kontakt sa palicom pre nego što se ona nađe u zoni za izmenu. Ako trkač koji preuzima palicu samo dodirne palicu pre nego što se ona nađe u zoni za izmenu, tim će biti diskvalifikovan. Oni takođe moraju da se uvere da je palica samo u ruci takmičara koji je preuzima pre nego što ona „napusti“ zonu za izmenu.

24.8 Sve do trenutka kada palica ostane samo ruci takmičara koji je prima, član 17.3. Tehničkih pravila može se primeniti samo na takmičara koji predaje palicu. Posle toga, ovaj član se primenjuje samo na takmičara koji je primio palicu.

Osim toga, takmičari moraju ostati u svojim stazama pre i posle izvršene predaje i mogu ih napustiti tek kada više ne postoji opasnost da time ometaju ostale takmičare. U ovom slučaju se ne primenjuju odredbe članova 17.2. i 17.3. Tehničkih pravila. Ako, međutim, takmičar ometa člana drugog tima tako što napušta svoj položaj ili stazu, tada se primenjuje član 17.1. Tehničkih pravila.

24.9 Ako u toku trke takmičar uzme ili podigne štafetnu palicu drugog tima, njegov tim će biti diskvalifikovan. Drugi tim neće biti kažnjen, osim ako time nije stekao prednost.

24.10 Svaki član tima u trci štafeta može da trči samo jednu deonicu. U sastavu tima za trku štafeta za bilo koji krug mogu da nastupe bilo koja četiri takmičara koja se nalaze u prijavi tima, bilo da su prijavljena za tu trku štafeta ili za bilo koju drugu disciplinu. Međutim, kada ekipa jednom započne takmičenje, najviše četiri dodatna takmičara mogu biti zamene u narednim krugovima takmičenja. Nepridržavanje ovog pravila dovodi do diskvalifikacije tima.

24.11 Poimenični sastav štafetnog tima i redosled trčanja moraju biti službeno prijavljeni najkasnije jedan sat pre objavljenog zvaničnog vremena za okupljanje u prijemnom centru (vreme kada takmičari moraju biti prisutan u prijemnom centru) prve grupe odgovarajućeg kruga takmičenja. Tim treba da se takmiči pod imenima i po redosledu kako su prijavljeni. Nepridržavanje ovog pravila dovodi do diskvalifikacije tima.

24.12 Štafeta 4×100 m trči se celom dužinom u odvojenim stazama.

24.13 Trke 4×200 m mogu da se održavaju na jedan od sledećih načina:

24.13.1 ako je moguće, celom dužinom u odvojenim stazama (četiri krivine po stazi),

24.3.2 u odvojenim stazama u toku prve dve deonice, kao i tokom dela treće deonice do najbliže tačke pre izlaska na unutrašnju stazu, u skladu s članom 17.5. Tehničkih pravila, kada takmičari mogu da izađu sa svojih staza (tri krivine po stazi),

24.13.3 u odvojenim stazama u prvoj deonici do najbliže tačke pre izlaska na unutrašnju stazu, u skladu s članom 17.5. Tehničkih pravila, kada takmičari mogu da izađu sa svojih staza (jedna krivina po stazi).

*Napomena: Ako učestvuju najviše četiri tima i primena člana 24.13.1. nije moguća, primenjuje se član 24.13.3.*

24.14 Kombinovana štafeta se trči u odvojenim stazama u toku prve dve deonice, kao i u delu treće deonice do najbliže tačke pred izlazak na unutrašnju stazu, u skladu sa članom 17.5. Tehničkih pravila, kada takmičari mogu da napuste svoje staze (dve krivine po stazi).

24.15 Štafeta 4×400 m može da se trči na jedan od sledećih načina:

24.15.1 u odvojenim stazama u toku prve deonice, kao i u toku dela druge deonice do najbliže tačke pre izlaska na unutrašnju stazu, u skladu s članom 17.5. Tehničkih pravila, kada takmičari mogu da izađu sa svojih staza (tri krivine po stazi);

24.15.2 u odvojenim stazama u prvoj deonici do najbliže tačke pre izlaska na unutrašnju stazu, u skladu s članom 17.5. Tehničkih pravila, kada takmičari mogu da izađu sa svojih staza (jedna krivina po stazi).

*Napomena: Ako učestvuju najviše četiri tima, primenjuje se član 24.15.2.*

24.16 Štafeta 4×800 m može da se trči na jedan od sledećih načina:

24.16.1 u odvojenim stazama u prvoj deonici do najbliže tačke pre izlaska na unutrašnju stazu, u skladu s članom 17.5. Tehničkih pravila, kada takmičari mogu da izađu sa svojih staza (jedna krivina po stazi);

24.16.2 ne koristeći odvojene staze.

24.17 Ako takmičari ne poštuju članove 24.13, 24.14, 24.15. ili 24.16.1. Tehničkih pravila, njihov tim će biti diskvalifikovan.

24.18 Duža kombinovana štafeta i štafeta 4×1500 m ne trče se u odvojenim stazama.

24.19 Za sve izmene štafetne palice, takmičarima nije dozvoljeno da počnu da trče izvan njihovih zona za izmenu, i treba da počnu da trče unutar ove zone. Ako takmičar ne poštuje ovo pravilo, njegov tim će biti diskvalifikovan.

24.20 Kod kombinovane štafete, trkače poslednje deonice, a kod štafete 4×400 m trkače treće i četvrte deonice (ili po članu 24.15.2. Tehničkih pravila, i druge deonice), raspoređuje odgovarajući sudija istim redosledom (od unutrašnje ka spoljašnjim stazama) koji zauzimaju i članovi njihovog tima pri ulasku u poslednju krivinu. Posle toga, takmičari koji primaju štafetnu palicu ne smeju menjati raspored na početku prostora za izmenu palica. Ako takmičar ne poštuje ovo pravilo, njegov tim će biti diskvalifikovan.

*Napomena: U trci štafeta 4×200 m (kada se ova trka ne trči celom dužinom u odvojenim stazama), kada prethodna deonica nije trčana u odvojenim stazama, takmičari će se poređati po redosledu startne liste (od unutrašnjeg ka spoljašnjem delu staze).*

24.21 U svim štafetnim trkama koje se ne trče u odvojenim stazama, uključujući gde je to moguće i štafete 4×200 m, 4×400 m i kombinovanu štafetu, takmičari koji očekuju palicu mogu zauzeti položaj uz unutrašnju ivicu staze kako se dolazeći takmičari približavaju, pod uslovom da time ne guraju niti ometaju druge takmičare i ne smetaju im da nastave trku. U trci štafeta 4×200 m, 4×400 m i kombinovanoj štafeti, takmičari koji očekuju palicu se moraju držati rasporeda u skladu sa članom 24.20. Tehničkih pravila. Ako takmičar ne poštuje ovo pravilo, njegov tim će biti diskvalifikovan.

24.22 U slučaju štafetnih trka koje nisu obuhvaćene ovim članom, važećim propozicijama takmičenja treba da se preciziraju određena pravila koja treba da se primenjuju i način na koji trka treba da se održi.

Šefovi sudija na stazi moraju da ostanu u zoni koja je dodeljena njima i sudijama na stazi koji odgovaraju njima. Nakon što se takmičari ispravno postave u svoje staze i trka počne, šefovi sudija na stazi tih zona i sudije na stazi koji odgovaraju njima su odgovorni da prijave bilo kakvu povredu ovih pravila, kao i druge prestupe, a naročito one iz člana 17. Tehničkih pravila.

## DEO III – TEHNIČKE DISCIPLINE

**25. Opšte odredbe – Tehničke discipline**

***Zagrevanja i probni pokušaji na borilištu***

25.1 Pre početka takmičenja, takmičari na borilištu imaju pravo na probne pokušaje. U disciplinama bacanja, probni pokušaji se izvode po redosledu nastupa takmičara i uvek pod kontrolom sudija.

Iako su ranije pravila određivala da svaki takmičar u disciplinama bacanja ima dva probna pokušaja, trenutno ne postoje takve odredbe. Član 25.1. Tehničkih pravila treba tumačiti tako da se dozvoli bilo koji broj probnih pokušaja koji mogu biti izvedeni u dostupno vreme za zagrevanje. Iako za veća takmičenja dva probna pokušaja predstavljaju standardnu praksu, ovo se posmatra kao minimum i ukoliko ima vremena, a neki ili svi takmičari zahtevaju dodatne probne pokušaje, to se dozvoljava.

25.2 Kada takmičenje jednom počne, takmičarima nije dozvoljeno da za vežbu i zagrevanje koriste:

25.2.1 zaletište ili zonu odraza,

25.2.2 motku za skok motkom,

15.2.3 sprave,

25.2.4 krug za izbačaj ili teren unutar sektora za bacanje, sa ili bez sprave.

Međutim, korišćenje sprava izvan kruga za izbačaj i zaletišta zabranjeno je u svakom trenutku.

Primenom ovog pravila, takmičarima ne treba biti zabranjeno da dodiruju, pripremaju ili stavljaju lepljivu traku na motku za skok motkom ili odabranu spravu dok se pripremaju za pokušaj, pod uslovom da to ne ugrožava, ometa ili oduzima vreme drugom takmičaru ili licu. Naročito je važno da sudije razumno tumače ovo pravilo, kako bi osigurali da takmičenje teče efikasno i da takmičar, ukoliko tako odluči, bude u mogućnosti da izvede svoj pokušaj odmah čim njegovo vreme dozvoljeno za pokušaj počne da teče.

***Oznake***

25.3 Oznake treba da budu postavljene na sledeći način:

25.3.1 U svim disciplinama skokova i bacanja gde se koristi zaletište, takmičari mogu postavljati oznake uz spoljnu ivicu zaletišta, osim kod skoka uvis gde se oznake mogu postavljati na samom zaletištu. Takmičar može koristiti jednu ili dve oznake (koje obezbeđuju ili odobravaju organizatori takmičenja) kao pomoć pri zaletu i odrazu. Ako organizatori ne ponude odgovarajuće oznake, takmičar može upotrebiti lepljivu traku, ali ne i kredu ili slično niti bilo šta što na tlu ostavlja trag koji se teško uklanja.

25.3.2 U disciplinama bacanja koje se izvode iz kruga, takmičar može koristiti samo jednu oznaku. Ova oznaka se postavlja samo na tlu oko ili uz spoljnu ivicu kruga, ali ne na linijama ili na sektora za bacanje. Takmičar postavlja oznaku privremeno, samo za vreme izvođenja sopstvenog pokušaja, i ona ne sme zaklanjati pogled sudijama. Nikakve lične oznake ne mogu biti postavljane unutar ili uz spoljne ivice sektora za bacanje.

*Napomena: Oznaka se mora sastojati od samo jednog dela.*

25.3.3 Sudije će uputiti takmičara da prilagodi ili ukloni oznaku koja nije u skladu sa ovim članom. Ako on to ne uradi, sudija će ukloniti oznaku.

*Napomena: Ozbiljniji slučajevi mogu se dalje rešavati u skladu sa članovima 7.1. i 7.3. Tehničkih pravila.*

25.3.4 Za skok motkom, organizatori treba da postave odgovarajuće i bezbedne oznake za rastojanje pored zaletišta na svakih 0,5 m između 2,5 i 5 m od „nulte“ linije i na svaki 1 m od petog do osamnaestog metra.

Ukoliko je podloga mokra, lepljiva traka se može pričvrstiti na podlogu rajsnadlama različitih boja.

Pravilo da svaka oznaka sme da se sastoji samo od jednog dela glavni sudija treba razumno da tumači. Ako je proizvođač koristio dva dela sklopljena u jedan predmet koji tako treba i da se koristi, onda se dozvoljava upotreba takve oznake. Slično tome, prihvatljivo je i ako takmičar odluči da postavi obe oznake na isto mesto ili, u slučaju skoka uvis, ako takmičar pocepa traku koju je dobio na dva ili više delova, tako da napravi jednu oznaku drugačijeg oblika kako bi se jasnije isticala.

Svrha člana 25.3.4. Tehničkih pravila jeste da pomogne takmičarima i njihovim trenerima da odrede mesto odraza i napredak na zaletištu. Ne postoji pravilo koje određuje kako one treba da izgledaju – organizatori i glavne sudije imaju slobodu da tumače šta je prihvatljivo i fer u skladu sa ovim članom u svakom određenom okruženju takmičenja.

***Oznake rekorda i pokazivač smera vetra***

25.4 Oznake rekorda i pokazivač smera vetra treba da budu postavljeni na sledeći način:

25.4.1 Za označavanja svetskog i, u zavisnosti od slučaja, aktuelnog kontinentalnog, nacionalnog ili rekorda mitinga, upotrebljavaju se posebne, prepoznatljive zastavice ili oznake.

25.4.2 U svim disciplinama skokova, u bacanju diska i bacanju koplja treba postaviti jedan ili više pokazivača smera vetra u odgovarajućem položaju, da bi takmičari mogli da vide približan smer i jačinu vetra.

***Broj i redosled pokušaja***

25.5 Redosled kojim takmičari izvode pokušaje određuje se žrebom, sem kada se primenjuje član 25.6. Tehničkih pravila ili kada važeće propozicije takmičenja nalažu drugačije.

Ako takmičar po svojoj odluci izvede pokušaj po redosledu drugačijem od onog koji je prethodno utvrđen, primeniće se članovi 7.1. i 7.3. Tehničkih pravila. U slučaju opomene, rezultat pokušaja (bilo da je ispravan ili neispravan) treba zabeležiti.

Ako je žreb prethodno izvršen za kvalifikaciono takmičenje, za finale se vrši novi žreb.

25.6 Osim kod skoka uvis i skoka motkom, takmičaru se ne može zabeležiti više od jednog pokušaja u svakoj seriji pokušaja.

U disciplinama skokova i bacanja, osim u skoku uvis i skoku motkom, u slučaju da ima više od osam takmičara, svi takmičari imaju pravo na tri pokušaja, nakon čega osam takmičara sa najboljim rezultatima ima pravo na još po tri pokušaja, osim ako važećim propozicijama takmičenja nije drugačije određeno.

U slučaju izjednačenog rezultata pri određivanju poslednjeg kvalifikacionog mesta, ako dva ili više takmičara imaju jednake najbolje rezultate, primenjuje se član 25.22. Tehničkih pravila. Ako se tada utvrdi izjednačenost rezultata, tim takmičarima se dozvoljavaju dodatni pokušaji, onako kako je to predviđeno važećim propozicijama takmičenja.

Ako na takmičenju učestvuje osam ili manje takmičara, svi imaju pravo na po šest pokušaja, osim ako važećim propozicijama takmičenja nije drugačije određeno. Ako jedan ili više takmičara nemaju ispravan pokušaj tokom prve tri serije, ti takmičari će u narednim serijama nastupati pre takmičara sa ispravnim pokušajima, a po redosledu kojim su počeli takmičenje.

U oba slučaja:

25.6.1 redosled izvođenja u bilo kojoj od narednih serija pokušaja obrnut je plasmanu takmičara posle treće serije, osim ako važećim propozicijama takmičenja nije drugačije određeno;

25.6.2 ako u trenutku kada predstoji promena redosleda izvođenja pokušaja postoji deoba mesta, takmičari koji dele mesta izvode pokušaje prema redosledu kojim su počeli takmičenje.

*Napomena (i): Za discipline vertikalnih skokova, videti član 26.2. Tehničkih pravila.*

*Napomena (ii): Ako su jedan ili više takmičara dobili dozvolu od glavnog sudije da se takmiče „pod žalbom“ u skladu sa članom 8.5. Tehničkih pravila, oni nastupaju u svim narednim serijama pre ostalih takmičara, a ako takvih koji se takmiče „pod žalbom“ ima više od jednog, redosled njihovih nastupa mora odgovarati prvobitnom redosledu.*

*Napomena (iii): Propozicijama nadležnog rukovodećeg organa može se odrediti broj pokušaja (pod uslovom da ih nema više od šest) i broj takmičara koji mogu da nastave da se takmiče u svim narednim serijama pokušaja posle treće serije.*

*Napomena (iv): Propozicijama nadležnog rukovodećeg organa može se odrediti ponovna promena u redosledu izvođenja pokušaja posle bilo koje serije pokušaja nakon treće serije.*

*Napomena (v): U takmičenjima koja se održavaju u skladu sa tačkama 1. (d) i 2. (d) definicije takmičenja za svetsko rangiranje, takmičari mogu biti raspoređeni u grupe, rangirani i/ili poređani u redosledu izvođenja pokušaja u skladu sa važećim propozicijama takmičenja ili bilo kojom drugom metodom koju su organizatori izabrali, ali je poželjno da se takmičari i njihovi predstavnici o tome unapred obaveste.*

Kada takmičar odustane od daljeg nastupa u disciplini svojim odlukom ili odlukom donetom u skladu sa članom 6. Pravila za atletska takmičenja, on ne može da nastavi dalje takmičenje u toj disciplini, uključujući i borbu za prvo mesto kod vertikalnih skokova ili u slučaju višeboja, u toj disciplini tog višeboja.

U situaciji kod horizontalnih tehničkih disciplina gde nastupa više od osam takmičara, samo osam takmičara sa najboljim izmerenim rezultatom ima pravo na dodatne pokušaje. Ovo zahteva da takmičar mora da ima izmeren rezultat ispravnog skoka ili bacanja u bar jednoj u prve tri serije. Kada manje od osam takmičara ostvari važeći rezultat, pravo na dodatne pokušaje imaju samo oni takmičari kojima je to dozvoljeno, iako to znači da će manje od osam takmičara nastaviti takmičenje.

***Evidentiranje pokušaja***

25.7 Osim u skoku uvis i skoku motkom, ispravni pokušaji se naznačavaju izmerenim dužinama.

Za standardne skraćenice i simbole koji se koriste u svim ostalim slučajevima, videti član 25.4. Pravila za atletska takmičenja.

***Završetak pokušaja***

25.8 Sudija ne diže belu zastavicu da proglasi pokušaj ispravnim sve dok pokušaj nije potpuno završen. Sudija može da preispita svoju odluku ako smatra da je podigao pogrešnu zastavicu.

Završetak ispravnog pokušaja utvrđuje se na sledeći način:

25.8.1 u vertikalnim skokovima, kada sudija zaključi da nema prestupa po članovima 27.2, 28.2. ili 28.4. Tehničkih pravila;

25.8.2 u horizontalnim skokovima, kada takmičar napusti prostor za doskok u skladu sa članom 30.2. Tehničkih pravila;

25.8.3 u disciplinama bacanja, kada takmičar napusti krug ili zaletište u skladu sa članom 32.17. Tehničkih pravila.

***Kvalifikacioni krug takmičenja***

25.9 Kvalifikacioni krug takmičenja se održava u disciplinama skokova i bacanja u kojima je broj takmičara suviše veliki da bi svi mogli nastupiti na zadovoljavajući način zajedno u jednom, finalnom, krugu takmičenja. Kada se održava kvalifikacioni krug takmičenja, svi takmičari moraju da učestvuju i da se kvalifikuju kroz taj krug takmičenja. Izuzetak je kada telo nadležno za takmičenje za jednu ili više disciplina dozvoli održavanje jednog ili više dodatnih kvalifikacionih krugova bilo na tom istom takmičenju ili na jednom ili više prethodnih takmičenja da bi se odredili neki ili svi takmičari koji će imati pravo učešća, kao i krug takmičenja u kojem će takvi takmičari imati pravo učešća. Ovakva procedura i svi drugi načini (kao što su ispunjavanje norme tokom odgovarajućeg perioda, rangiranje na odgovarajuće mesto na određenom takmičenju ili pravo učestvovanja na osnovu mesta) kojima takmičar stiče pravo nastupa na takmičenju, kao i krug takmičenja u kojem takmičar ima pravo učešća, moraju biti navedeni u propozicijama za svako takmičenje.

Rezultati postignuti u kvalifikacionom krugu takmičenja ili dodatnim preliminarnim kvalifikacionim krugovima takmičenja ne uzimaju se u obzir i ne utiču na plasman u finalnom takmičenju.

25.10 U kvalifikacionom krugu takmičenja, takmičari se obično dele u dve ili više grupa tako da su grupe približno jednake snage, ali po mogućstvu predstavnici iz iste zemlje ili tima treba da se rasporede u različite grupe. U slučaju kada ne postoji mogućnost da se takmičenje po grupama izvodi istovremeno i pod istim uslovima, svaka naredna grupa treba da počne sa pripremom i probnim pokušajima odmah po završetku takmičenja prethodne grupe.

25.11 Preporučuje se da se u takmičenjima koja traju duže od tri dana takmičarima u skoku uvis i skoku motkom omogući dan odmora između kvalifikacionog kruga i finalnog takmičenja.

25.12 Uslove za kvalifikovanje, kvalifikacionu normu i broj takmičara predviđen za finale određuje tehnički delegat takmičenja. Ako tehnički delegat nije određen, odluku donose organizatori takmičenja. U takmičenjima iz tačaka 1. (a), (b), (c) i 2. (a) i (b) definicije takmičenja za svetsko rangiranje, u finalu treba da bude najmanje 12 takmičara, osim ako propozicijama takmičenja nije drugačije određeno.

*Napomena*: *U propozicijama takmičenja može se naznačiti način na koji upražnjena mesta usled odustajanja od takmičenja u finalnom krugu takmičenja mogu da popune takmičari koji su sledeće plasirani posle onih koji su se kvalifikovali posle prethodnog kruga takmičenja.*

25.13 U kvalifikacionom krugu takmičenja, osim u skoku uvis i skoku motkom, svaki takmičar ima pravo na najviše tri pokušaja. Kada takmičar jednom postigne kvalifikacionu normu, ne nastavlja dalje takmičenje u kvalifikacijama.

25.14 U kvalifikacionom krugu takmičenja u skoku uvis i skoku motkom, takmičari koji nisu eliminisani posle tri uzastopna neispravna pokušaja nastavljaju takmičenje u skladu sa članom 26.2. Tehničkih pravila (uključujući propuštanje pokušaja) do izvođenja poslednjeg pokušaja na visini određenoj za kvalifikacionu normu, osim u slučaju kada je broj takmičara predviđenih za finale već dostignut u skladu sa članom 25.12. Tehničkih pravila. Kada takmičar jednom postigne kvalifikacionu normu, ne nastavlja dalje takmičenje u kvalifikacijama.

25.15 U slučaju da niko od takmičara ne postigne ili da manje od predviđenog broja takmičara postigne prethodno određenu kvalifikacionu normu, grupa finalista se dopunjuje dodavanjem takmičara do predviđenog broja po redosledu rezultata u kvalifikacionom krugu takmičenja. U slučaju izjednačenog rezultata pri određivanju poslednjeg kvalifikacionog mesta, ako dva ili više takmičara imaju jednake najbolje rezultate u ukupnim rezultatima takmičenja, primenjuju se članovi 25.22. ili 26.8. Tehničkih pravila, u zavisnosti od slučaja. Ako se utvrdi da postoji slučaj jednakih rezultata, takmičari sa jednakim rezultatima prolaze u finale.

25.16 U slučaju kada se kvalifikacioni krug takmičenja u skoku uvis ili skoku motkom odvija istovremeno u dve grupe, preporučuje se da se letvica diže na novu visinu istovremeno u obe grupe.

Prilikom raspoređivanja u kvalifikacione grupe kod skoka uvis i skoka motkom, važno je uzeti u obzir član 25.10. Tehničkih pravila. Tehnički delegati i glavni sudija moraju pažljivo pratiti kvalifikacione grupe kod skoka uvis i skoka motkom kako bi bili s jedne strane bili sigurni da takmičari skaču (ili naznače da propuštaju pokušaj) sve dok se kvalifikaciona norma ne dostigne, osim ako nisu diskvalifikovani na osnovu člana 26.2. Tehničkih pravila (osim ako broj takmičara za finale nije već dostignut kao što je propisano članom 25.12. Tehničkih pravila) i, sa druge strane, da se izjednačenje između takmičara na krajnjoj listi u dve grupe reši u skladu sa članom 26.8. Tehničkih pravila. Takođe, mora se obratiti pažnja na primenu člana 25.14. Tehničkih pravila kako bi se osiguralo da takmičari nepotrebno ne nastavljaju takmičenje onda kada je izvesno da će biti u finalu, bez obzira na to šta se dogodi sa drugim takmičarima koji nastavljaju sa takmičenjem u kvalifikacijama.

***Dozvoljeno vreme za pokušaje***

25.17 Nadležno službeno lice daje znak takmičaru da može početi sa izvođenjem pokušaja i od tog trenutka počinje da teče dozvoljeno vreme za izvođenje pokušaja.

U skoku motkom, vreme za izvođenje pokušaja počinje da teče tek pošto je letvica postavljena (po dubini) prema prethodno najavljenoj želji takmičara. Takmičaru ne može biti dato dodatno vreme za eventualna naknadna podešavanja letvice.

Ako dozvoljeno vreme istekne pošto je takmičar već započeo izvođenje pokušaja, zbog toga mu ne treba zabraniti da izvede pokušaj.

Ako posle startovanja dozvoljenog vremena za pokušaj takmičar odustane od izvođenja pokušaja, to će mu se, po isteku dozvoljenog vremena, računati kao neispravan pokušaj.

Sledeća vremena se ne smeju prekoračiti. Ako je vreme prekoračeno, osim ako to nije urađeno u skladu sa članom 25.18. Tehničkih pravila, pokušaj će se smatrati neispravnim.

***Pojedinačne discipline***

|  |  |  |  |
| --- | --- | --- | --- |
| Broj takmičara koji se i dalje takmiče | Skok uvis | Skok motkom | Drugo |
| Više od 3 takmičara (ili za prvi pokušaj svakog takmičara) | 1 min | 1 min | 1 min |
| 2 ili 3 takmičara | 1,5 min | 2 min | 1 min |
| 1 takmičar | 3 min | 5 min | – |

***Discipline višeboja***

|  |  |  |  |
| --- | --- | --- | --- |
| Broj takmičara koji se i dalje takmiče | Skok uvis | Skok motkom | drugo |
| Više od 3 takmičara (ili za prvi pokušaj svakog takmičara) | 1 min | 1 min | 1 min |
| 2 ili 3 takmičara | 1,5 min | 2 min | 1 min |
| 1 takmičar | 2 min | 3 min | – |

***Uzastopni pokušaji***

|  |  |  |  |
| --- | --- | --- | --- |
|  | Skok uvis | Skok motkom | Drugo |
| Uzastopni pokušaji | 2 min | 3 min | 2 min |

*Napomena (i): Sat koji pokazuje preostalo vreme za izvođenje pokušaja mora biti jasno vidljiv takmičarima. Dodatno, jedan sudija podiže i drži podignutu žutu zastavicu, ili na drugi način takmičaru saopštava da je ostalo još 15 sekundi za izvođenje pokušaja. Moguće je dozvoliti i drugačiju vizuelnu signalizaciju.*

*Napomena (ii): U skoku uvis i skoku motkom, promena vremena za pokušaj se primenjuje tek pošto je letvica podignuta na novu visinu, osim u slučaju kada isti takmičar ima dva ili više uzastopnih pokušaja. U drugim disciplinama skokova i bacanja, osim za vreme određeno za uzastopne pokušaje, dozvoljeno vreme se neće menjati.*

*Napomena (iii): Kada se računa broj takmičara koji se i dalje takmiče, to uključuje takmičare koji mogu učestvovati u dodatnoj borbi za prvo mesto.*

*Napomena (iv): Kada u skoku uvis i skoku motkom ostane samo jedan takmičar (koji je pobednik takmičenja) i kada pokušava da postigne svetski rekord ili drugi rekord koji je od značaja za takmičenje, vreme za pokušaj treba da se poveća za 1 minut u odnosu na vreme koje je definisano iznad u tabeli.*

*Napomena (v): U vertikalnim skokovima, broj takmičara koji se i dalje takmiče određuje se onda kada se letvica podiže na novu visinu.*

*Napomena (vi): Vreme dozvoljeno za uzastopne pokušaje se primenjuje za bilo koji uzastopni pokušaj bez obzira na to da li se on izvodi u istom krugu u slučaju ponavljanja pokušaja, na istoj visini ili na uzastopnim visinama u vertikalnim skokovima, ili kada je redosled izvođenja pokušaja promenjen na kraju serije pokušaja. Vreme za izvođenje uzastopnih pokušaja se primenjuje ukoliko je ono duže od vremena dozvoljenog za izvođenje pokušaja na osnovu izračunatog broja takmičara koji se i dalje takmiče. Međutim, kada takmičar, na osnovu izračunatog broja takmičara koji se i dalje takmiče, ima pravo na duže vreme, tada se to vreme primenjuje.*

Iako sudije uvek treba da koriste sistem koji obaveštava ili poziva sledećeg takmičara koji treba da izvede svoj pokušaj, kao i onog koji nastupa sledeći, ovo je od suštinske važnosti kada je dozvoljeno vreme za izvođenje pokušaja takmičara jedan minut. Oni takođe moraju da osiguraju da je okruženje potpuno spremno za sledeći pokušaj pre nego što pozovu takmičara i tek onda da počnu da mere vreme. Sudije, a posebno glavni sudija, moraju biti potpuno svesni trenutnog okruženja takmičenja, uključujući i uputstva od tima za prezentovanje disciplina, pri odluci o početku merenja vremena, njegovog zaustavljanja i proglašenja neispravnog pokušaja.

Određene okolnosti koje treba uzeti u obzir su dostupnost zaletišta za pokušaj takmičara u disciplinama skoka uvis i bacanja koplja (kada se discipline trčanja i takmičarskog hodanja održavaju istovremeno na istom borilištu), kao i rastojanje koje takmičari moraju da prepešače da dođu do kruga kako bi izveli pokušaj u disciplinama bacanja diska i bacanja kladiva.

***Ponavljanje pokušaja***

25.18 Ako je takmičar na bilo koji način ometen tokom izvođenja pokušaja (ne svojom krivicom) i ne može ga izvesti ili se pokušaj ne može ispravno zabeležiti, glavni sudija ima pravo da mu dozvoli ponavljanje pokušaja ili da resetuje vreme bilo delimično ili u potpunosti.

Promena u redosledu nastupanja se ne može dozvoliti. Treba dozvoliti razumno vreme za ponavljanje pokušaja u skladu sa okolnostima u datom slučaju. U slučaju da se takmičenje već nastavilo pre nego što je dodatni pokušaj odobren, onda taj pokušaj treba da se izvede pre nego što se izvedu bilo koji sledeći pokušaji.

Postoji nekoliko situacija u kojima takmičar može dobiti dodatni pokušaj, uključujući one kada zbog procedurne ili tehničke greške pokušaj nije zabeležen i nije moguće uraditi naknadno ispravno beleženje. Premda ovo može da se izbegne upotrebom kvalitetnih rezervnih sistema, imajući u vidu da se tehnologija sve više koristi, treba doneti propise koji treba da se poštuju u slučaju da nešto otkaže. S obzirom na to da se promene u redosledu nastupanja takmičara ne smeju dozvoliti (osim ako se problem ne otkrije odmah i takmičenje ne nastavi), glavni sudija mora da odluči koliko vremena će biti dozvoljeno za ponavljanje pokušaja uzimajući u obzir trenutne okolnosti u tom slučaju.

***Napuštanje borilišta***

25.19 Takmičar ne sme da napusti neposredno okruženje borilišta tokom trajanja takmičenja, osim uz dozvolu i pratnju službenog lica. Ako je moguće, prvo je potrebno izreći opomenu, ali za ponavljanje istog ili u ozbiljnijim slučajevima, takmičar se diskvalifikuje. Ukoliko takmičar naknadno ne bude prisutan tokom izvođenja bilo kog pokušaja, to će mu se računati kao neispravan pokušaj čim vreme dozvoljeno za taj pokušaj istekne.

***Promena mesta ili vremena održavanja takmičenja***

25.20 Tehnički delegat ili nadležni glavni sudija imaju pravo da donesu odluku o promeni borilišta ili vremena održavanja takmičenja ako po njihovoj oceni za to postoje opravdani razlozi. Takva promena može se odobriti tek posle završene cele serije pokušaja.

*Napomena: Promena jačine i smera vetra se ne smatra dovoljnim razlogom za promenu mesta ili vremena održavanja takmičenja.*

Izraz „serija pokušaja“ umesto „krug“ koristi se kako bi se istakla jasna razlika između „serije pokušaja“ u disciplinama skokova i bacanja, i „kruga takmičenja” (npr. kvalifikacioni krug ili finale).

Ako uslovi onemogućavaju da se serija pokušaja završi pre promene mesta ili vremena, tehnički delegat (putem glavnog sudije) ili glavni sudija uglavnom poništavaju pokušaje koji su već završeni u toj seriji pokušaja (uvek u zavisnosti od i u skladu sa procenom uslova i rezultata pokušaja koji su izvedeni do trenutka prekida) i ponovo započinju takmičenje od početka te serije pokušaja. Videti i član 11.4. Tehničkih pravila.

***Rezultati takmičenja***

25.21 Najboljim rezultatom svakog takmičara u takmičenju smatra se njegov najbolji ispravno izvedeni pokušaj, uključujući, u slučaju skoka uvis i skoka motkom, i one pokušaje izvedene u rešavanju jednakih rezultata u borbi za prvo mesto.

***Slučaj izjednačenih rezultata***

25.22 Ukoliko u disciplinama bacanja i skokova (osim skoka uvis i ‚ skoka motkom) takmičari imaju isti najbolji rezultat, bolje je plasiran takmičar koji ima bolji drugi pokušaj. Ako je potrebno, uzima se u obzir treći najbolji pokušaj itd. Ako su takmičari i dalje izjednačeni i posle primene ovog člana 25.22, oni dele mesto.

Osim u vertikalnim skokovima, u slučaju izjednačenih rezultata za bilo koje mesto, uključujući i prvo mesto, ostaje slučaj izjednačenih rezultata.

*Napomena: Za vertikalne skokove, videti članove 26.8. i 26.9. Tehničkih pravila.*

### Vertikalni skokovi

**26. Opšti uslovi – Vertikalni skokovi**

26.1 Pre početka takmičenja, glavni sudija ili šef sudija saopštavaju takmičarima početnu i naredne visine na koje će biti podizana letvica na kraju svake serije pokušaja, sve dok u takmičenju ne ostane samo jedan takmičar – pobednik, ili više njih u dodatnoj borbi za prvo mesto. (Za discipline višeboja, videti član 39.8.4. Tehničkih pravila).

***Izvođenje pokušaja***

26.2 Takmičar može početi nastup na bilo kojoj od visina koje je prethodno objavio glavni sudija ili šef sudija i dalje skakati na narednim visinama po sopstvenom izboru. Takmičar gubi pravo na nastavak takmičenja posle tri uzastopna neispravna pokušaja, bez obzira na to na kojim visinama su pokušaji izvedeni, osim kada su pokušaji izvedeni u dodatnoj borbi za prvo mesto.

Smisao ovog člana je da takmičar posle prvog ili drugog neispravnog pokušaja na nekoj visini može propustiti naredni pokušaj na toj visini, i skakati na nekoj od narednih visina.

Kada takmičar jednom propusti pokušaj na određenoj visini, on na toj visini više ne može skakati, osim u slučaju dodatne borbe za prvo mesto.

Ako takmičar u skoku uvis i u skoku motkom odsustvuje u tom momentu kad su svi prisutni takmičari već završili takmičenje, glavni sudija će smatrati da je taj takmičar odustao od učešća u takmičenju kada vreme za izvođenje sledećeg pokušaja istekne.

Iako se u članu 26.2. Tehničkih pravila navodi da takmičar nema pravo da izvede drugi ili treći pokušaj na bilo kojoj određenoj visini u vertikalnim skokovima ukoliko je ustanovljeno da je propustio pokušaj na toj visini, predlaže se da se na takmičenjima nižeg ranga, kao što su dečja ili školska takmičenja, propozicije takmičenja mogu prilagoditi tako da dozvole takmičaru da sam odluči da li će u takvim slučajevima izvesti drugi ili treći pokušaj.

26.3 Čak i kada u takmičenju ostane samo jedan takmičar, on ima pravo na dalji nastup sve dok se ne odrekne svog prava da nastavi da se takmiči.

26.4 Osim kada u takmičenju ostane samo jedan takmičar – pobednik takmičenja:

26.4.1 letvica se nikada ne diže za manje od 2 cm u skoku uvis i za manje od 5 cm u skoku motkom posle svake serije; i

26.4.2 visina za koju se podiže letvica tokom takmičenja se nikada ne povećava.

Članovi 26.4.1. i 26.4.2. Tehničkih pravila se ne primenjuju kada svi takmičari koji se i dalje takmiče odluče da se letvica odmah podigne na novu visinu svetskog rekorda (ili drugog rekorda koji je od značaja za to takmičenje).

Nakon što takmičar pobedi na takmičenju, visina ili visine na koje se letvica podiže određuje takmičar, u dogovoru sa nadležnim sudijom ili glavnim sudijom.

*Napomena: Ovo pravilo ne važi za takmičenja u disciplinama višeboja.*

***Merenje rezultata***

26.5 U svim vertikalnim skokovima, merenje u celim centimetrima vrši se vertikalno od tla do najniže tačke gornje strane letvice.

26.6 Merenje svake nove visine se vrši pre nego što takmičari počnu sa izvođenjem pokušaja na toj visini. Ponovno merenje se vrši ukoliko je letvica zamenjena. Kod svih pokušaja obaranja rekorda, sudije ponavljaju merenje pre svakog narednog pokušaja obaranja rekorda ako je neki od takmičara dodirnuo letvicu u skoku posle poslednjeg merenja.

***Letvica***


26.7 Letvica se izrađuje od fiberglasa ili drugog pogodnog materijala, ali ne od metala. Osim na krajevima, letvica je okruglog poprečnog preseka. Boja treba da bude takva da mogu da je vide svi takmičari koji nemaju smetnje u vidu. Ukupna dužina letvice za skok uvis je 4 m ± 2 cm, a za skok motkom 4,5 m ± 2 cm. Najveća dozvoljena težina letvice za skok uvis je 2 kg, a za skok motkom 2,25 kg. Prečnik okruglog dela letvice je 30 mm ±1 mm.

Letvica se sastoji od tri dela: okruglog središnjeg dela i dva krajnja dela, od kojih je svaki širine 30-35 mm i dužine 15-20 cm pomoću kojih se letvica oslanja na nosače na stalcima.

Krajnji delovi letvice mogu biti kružnog ili polukružnog poprečnog preseka, sa jednom jasno uočljivom ravnom stranom kojom se letvica oslanja na nosače. Kada je letvica postavljena na nosače, ove ravne strane ne smeju biti iznad centra poprečnog preseka letvice (tj. „viseće“ letvice nisu dozvoljene). Krajnji delovi letvice moraju biti čvrsti i glatke površine. Oni ne smeju biti izrađeni od ili presvučeni gumom ili drugim materijalom koji povećava trenje između njih i nosača letvice.

Letvica mora biti prava, konstantnog poprečnog preseka i kada je postavljena na nosače ne sme se ulegati više od 2 cm kod skoka uvis i više od 3 cm kod skoka motkom.

Kontrola uleganja letvice: Okačiti teg od 3 kg na sredinu letvice kada je postavljena. Letvica sme da se ulegne najviše 70 mm kod skoka uvis i 0.11 m kod skoka motkom.



**Slika člana 26. Tehničkih pravila – Krajevi letvice**

***Određivanje plasmana***

26.8 U slučaju izjednačenog rezultata dva ili više takmičara, plasman se određuje na sledeći način:

26.8.1 Najbolje plasiran je onaj takmičar koji ima najmanji broj pokušaja na visini koju su svi preskočili, a na kojoj je ostvaren jednak rezultat.

26.8.2 Ako su takmičari izjednačeni primenjujući član 26.8.1. Tehničkih pravila, najbolje plasiran je onaj takmičar sa najmanjim brojem neuspelih pokušaja tokom takmičenja, uključujući i poslednju visinu letvice.

26.8.3 Ako su rezultati takmičara i dalje izjednačeni posle primene člana 26.8.2. Tehničkih pravila, tim takmičarima se dodeljuju ista mesta osim ako se to ne odnosi na prvo mesto.

26.8.4 Ako jednak rezultat postoji pri određivanju prvog mesta, takmičari sa istim rezultatima izvode dodatne skokove u skladu sa članom 26.9. Tehničkih pravila, osim ako tehnički delegat ili glavni sudija (u slučaju da nije imenovan tehnički delegat) nisu drugačije odlučili ranije u tehničkim propozicijama takmičenja ili za vreme samog takmičenja, ali pre početka takmičenja u datoj disciplini. Ako se dodatni skokovi ne izvode, uključujući i slučajeve kad takmičari s jednakim rezultatima donesu zajedničku odluku da ne nastavljaju takmičenje, izjednačenje pri određivanju prvog mesta se zadržava.

*Napomena: Član 26.8.4. se ne primenjuje na takmičenjima u višeboju.*

Postoji više načina na koji može da se isključi mogućnost dodatnih skokova:

a. odredbom unapred određenom u propozicijama takmičenja;

b. odlukom tehničkog delegata (ili glavnog sudije ako tehnički delegat nije određen) tokom takmičenja;

c. odlukom takmičara da ne nastavljaju takmičenje pre ili u bilo kom trenutku tokom trajanja dodatnih skokova.

Iako tehnički delegat ili glavni sudija pre početka discipline treba da donesu odluku da se dodatni skokovi ne izvode, zbog nekih okolnosti ovo može biti neizvodljivo, kao na primer kada uslovi na mestu takmičenja onemogućavaju da se započnu ili nastave dodatni skokovi. Glavni sudija može da iskoristi svoje ovlašćenje u skladu sa članom 18. Pravila za atletska takmičenja ili članom 25. Tehničkih pravila da reši ovu situaciju. Naglašava se da takmičari mogu da donesu odluku da ne nastave sa dodatnim skokovima ili pre nego što se oni započnu ili u bilo kom trenutku tokom izvođenja dodatnih skokova.

***Dodatni skokovi***

26.9 Dodatni skokovi se izvode na sledeći način:

26.9.1 Takmičari sa istim rezultatima moraju da skaču na svakoj visini dok se ta izjednačenost ne razreši ili dok ti takmičari ne odluče da ne nastavljaju takmičenje.

26.9.2 Svaki takmičar izvodi po jedan pokušaj na svakoj visini.

26.9.3 Dodatni skokovi počinju na sledećoj visini u odnosu na onu koju su takmičari preskočili, a koja se određuje u skladu s članom 26.1. Tehničkih pravila.

26.9.4 Ako izjednačenost nije razrešena, letvica se podiže ukoliko je više od jednog takmičara sa jednakim rezultatima izvelo uspešan pokušaj, ili spušta ako nijedan od tih takmičara nije preskočio, za 2 cm kod skoka uvis i 5 cm kod skoka motkom.

26.9.5 Ako takmičar propušta neku visinu u toku dodatnih skokova, on automatski gubi pravo na viši plasman. Ako pritom na nekoj visini ostane samo jedan takmičar, on se proglašava za pobednika, bez obzira na to da li je izveo pokušaj na toj visini.

***Skok uvis – primer***

Visine koje šef sudija objavljuje na početku takmičenja: 1,75 m; 1,80 m; 1,84 m; 1,88 m; 1,91 m; 1,94 m; 1,97 m; 1,99 m…

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Takmičar** | **Visine** | | | | | | | **Neispravni pokušaji** | **Dodatni skokovi** | | | **Redosled takmičara** |
|  | 1,75 m | 1,80 m | 1,84 m | 1,88 m | 1,91 m | 1,94 m | 1,97 m |  | 1,91 m | 1,89 m | 1,91 m |  |
| A | O | XO | O | XO | X- | XX |  | 2 | X | O | X | 2 |
| B | - | XO | - | XO | - | - | XXX | 2 | X | O | O | 1 |
| C | - | O | XO | XO | - | XXX |  | 2 | X | X |  | 3 |
| D | - | XO | XO | XO | XXX |  |  | 3 |  |  |  | 4 |

Sva 4 takmičara A, B, C i D su preskočila visinu 1.88 m iz istog pokušaja.

Primenjuju se članovi 26.8. i 26.9. Tehničkih pravila. Sudije broje ukupan broj neispravnih pokušaja svakog takmičara, uključujući i pokušaje na poslednjoj preskočenoj visini, tj. 1,88 m.

Takmičar D ima više neispravnih pokušaja od ostalih takmičara i osvaja 4. mesto. Takmičari A, B i C su jednaki i pošto je u pitanju borba za prvo mesto, svi imaju pravo na dodatni pokušaj na visini 1,91 m, jer je to sledeća visina po zapisniku posle poslednje preskočene visine.

Pošto su sva tri takmičara bila neuspešna, letvica se spušta na visinu 1,89 m. Pošto jedino takmičar C ne uspeva da preskoči visinu od 1,89 m, ostala dva takmičara A i B izvode treći dodatni skok na visini 1,91 m. Jedino takmičar B preskače ovu visinu i samim tim pobeđuje u takmičenju.

Kada takmičar svojevoljno odluči da odustane od dodatnih skokova, drugi takmičar (ako samo jedan preostane) proglašava se pobednikom u skladu sa članom 26.9.5. Tehničkih pravila. Taj takmičar ne mora da pokuša da preskoči poslednju visinu. Kada više od jednog takmičara ostane u dodatnoj borbi, ona se nastavlja sa tim takmičarima, dok takmičar koji je odustao zauzima mesto prema svom dotadašnjem plasmanu jer je izgubio pravo na viši plasman, uključujući i prvo mesto.

***Spoljni činioci***

26.10 Kada je očigledno da je letvica pomerena zbog nekog drugog razloga, a ne zbog uticaja takmičara (npr. zbog naleta vetra):

26.10.1 ako je do pomeranja došlo pošto je takmičar preskočio letvicu ne dodirnuvši je, pokušaj će se smatrati ispravnim, ili

26.10.2 ako je do pomeranja došlo pod bilo kakvim drugim uslovima, takmičaru će biti omogućeno da ponovi pokušaj.

**27. Skok uvis**

***Takmičenje***

27.1 Takmičar se pri skoku odražava jednom nogom.

27.2 Pokušaj se smatra neispravnim ako:

27.2.1 Posle skoka, letvica ne ostane na nosaču zbog nečeg što je takmičar uradio prilikom skoka, ili

27.2.2 Takmičar dodirne zemlju, uključujući i doskočište iza vertikalne ravni bliže ivice letvice, bilo između ili izvan stalaka bilo kojim delom svog tela, a pre preskakanja letvice. Međutim, ako takmičar pri skoku dodirne stopalom doskočište, a da time po mišljenju sudije nije stekao nikakvu prednost, skok se samo zbog toga neće smatrati neispravnim.

*Napomena: Da bi se olakšala primena ovog pravila, na tlu se (obično pomoću lepljive trake ili sličnog materijala) obeležava bela linija širine 5 cm, čija se ivica bliža zaletištu poklapa sa zamišljenom vertikalnom ravni koja prolazi kroz prednju ivicu letvice. Ova linija se produžava i po 3 m sa svake spoljne strane stalaka.*

27.2.3 Takmičar dotakne letvicu ili vertikalni presek nosača u toku zaleta, bez skoka.

***Zaletište i zona odraza***

27.3 Minimalna širina zaletišta je 16 m, a najmanja dužina zaletišta je 15 m, osim na takmičenjima iz tačaka 1. (a), (b), (c), (d) i 2. (a), (b) definicije takmičenja za svetsko rangiranje, gde najmanja dozvoljena dužina zaletišta iznosi 25 m.

27.4 Najveći dozvoljeni ukupan pad zaletišta i zone odraza u poslednjih 15 m po bilo kom poluprečniku polukružne površine sa centrom ispod sredine letvice koja ima minimalni poluprečnik određen članom 27.3. Tehničkih pravila iznosi 1:167 (0,6%). Doskočište treba tako postaviti da se takmičari zaleću uz nagib zaletišta.

*Napomena: Zaletišta i zone odraza određene pravilima iz 2018/19 i dalje su prihvatljive.*

27.5 Površina zaletišta u zoni odraza takmičara mora biti horizontalna ili u skladu sa članom 27.4. Tehničkih pravila i Priručnikom Svetske atletike za atletska borilišta.

***Konstrukcija***

27.6 Dozvoljena je upotreba svih vrsta stalaka pod uslovom da su čvrste konstrukcije.

Na stalcima se, čvrsto pričvršćeni uz njih, nalaze nosači letvice.

Visina stalaka mora biti takva da za najmanje 10 cm nadmašuje najveću visinu na koju se diže letvica.

Najmanje dozvoljeno rastojanje između stalaka je 4,00 m, a najveće 4,04 m.

27.7 Premeštanje stalaka tokom takmičenja nije dozvoljeno, osim u slučaju kada glavni sudija zaključi da zaletište ili doskočište više nisu odgovarajući za dalje takmičenje.


U tom slučaju, do premeštanja dolazi tek posle završene serije skokova (svih skokova na određenoj visini).

27.8 Nosači letvice moraju biti ravni, pravougaonog oblika, dužine 6 cm i širine 4 cm. Oni su usmereni jedan prema drugom i tokom izvođenja skoka su čvrsto pričvršćeni za stalke tako da se ne mogu pomerati. Krajevi letvice se polažu na nosače tako da kada takmičar u skoku dodirne letvicu ona lako pada sa nosača bilo prema zaletištu ili prema doskočištu. Površina nosača mora biti glatka.

Nosači ne smeju biti od gume ili prevučeni gumom, kao ni od bilo kakvog materijala koji utiče na povećano trenje između njih i površine letvice, niti smeju da imaju bilo kakve opruge.

Oba nosača letvice moraju biti na istoj visini iznad zaletišta u zoni odraza mereno odmah ispod krajeva letvice.

4 m - 4,04 m



min. 0,10 m na najvećoj visini

3,98 m – 4,02 m

0,15 m – 0,20 m

nosač letvice

kraj letvice

**Slika člana 27. Tehničkih pravila – Nosači i letvice kod skoka uvis**

27.9 Između krajeva letvice i nosača mora biti prostor čija širina iznosi najmanje 10 mm.

***Doskočište***

27.10 Za takmičenja iz tačaka 1. (a), (b), (c), (d) i 2. (a) i (b) definicije takmičenja za svetsko rangiranje, doskočište ne treba da bude manje od 6 m dužine, 4 m širine i 0,7 m visine iza vertikalne ravni letvice.

*Napomena: Doskočišta mogu imati ostavljen prazan prostor u prednjim uglovima bližim nosačima kako bi se omogućio razmak od stalaka. Stalci i doskočište treba da budu postavljeni tako da između njih tokom takmičenja bude razmak od najmanje 10 cm da bi se izbeglo pomeranje letvice usled dodira doskočišta i stalaka. Prednji deo doskočišta treba da bude postavljen na oko 1 cm od vertikalne ravni letvice.*

Za druga takmičenja, doskočište ne sme da bude manje od 5 m dužine, 3 m širine i 0,7 m visine.

Tim službenih lica

Za skok uvis, preporučuje se da se službena lica rasporede na sledeći način:

a. Šef sudija koji nadgleda celo takmičenje i potvrđuje merenje rezultata. On mora imati dve zastavice – belu koja označava da je pokušaj ispravan i crvenu koja označava neispravan pokušaj. Mora biti postavljen tako da naročito vodi računa o dve stvari:

i. Često se dešava da se letvica zatrese na nosačima nakon dodira takmičara. Na osnovu položaja letvice, šef sudija mora da odredi kada se vibriranje letvice mora zaustaviti i kada treba podići odgovarajuću zastavicu, a posebno u situacijama navedenim u članu 26.10. Tehničkih pravila; i

ii. Pošto takmičar ne sme da dodirne letvicu, vertikalnu ravan nosača niti podlogu izvan vertikalne ravni bliže ivice letvice, važno je obratiti pažnju na položaj stopala takmičara u situacijama kada se, pri odluci da ne završi pokušaj, takmičar pomeri sa strane ili ispod letvice.

b. Dvojica sudija, svaki na jednoj strani doskočišta i malo iza, koji zamenjuju letvicu kada ona padne i pomažu šefu sudija u primeni gore navedenih članova.

c. Sudija - zapisničar koji beleži rezultate i poziva svakog takmičara (kao i onog koji nastupa sledeći).

d. Sudija koji je zadužen za tablu sa rezultatima (pokušaj-broj- rezultat).

e. Sudija koji vodi računa o satu koji takmičarima ukazuje na vreme koje imaju da izvedu pokušaj.

f. Sudija koji je zadužen za takmičare.

*Napomena (i): Ovo je tradicionalna postavka službenih lica. Na većim takmičenjima gde postoje sistemi podataka i elektronske table sa rezultatima, neophodno je prisustvo posebno obučenih lica. Radi pojašnjenja, prolazak takmičara u naredni krug i rezultate u disciplinama skokova i bacanja prate i sudija zapisničar i sistem podataka.*

*Napomena (ii): Službena lica i oprema moraju biti postavljeni tako da ne ometaju kretanje takmičara niti zaklanjaju pogled publici.*

*Napomena (iii): Mora se obezbediti mesto za pokazivač smera vetra koji pokazuje smer i snagu vetra.*

**28. Skok motkom**

***Takmičenje***

28.1 Takmičar ima pravo da zahteva pomeranje letvice samo u smeru doskočišta tako da ivica letvice bliža zaletištu bude u bilo kom položaju između tačke tačno iznad zadnje ivice kutije za ubadanje motke do tačke udaljene 80 cm u smeru doskočišta.

Pre početka takmičenja, takmičar obaveštava nadležno službeno lice o položaju letvice za njegov prvi pokušaj i taj podatak se beleži.

Ako kasnije tokom takmičenja takmičar bude želeo promenu položaja letvice, on o tome mora na vreme da obavesti nadležno službeno lice pre nego što letvica bude postavljena u skladu sa njegovim prvobitnim zahtevom. U protivnom može doći u situaciju da se naknadno podešavanje stalaka vrši unutar njegovog vremena za izvođenje skoka.

*Napomena: Linija širine 1 cm upečatljive boje povlači se pod pravim uglovima na uzdužne ose zaletišta u produžetku zadnje ivice kutije za ubadanje motke (nulte linije). Slična linija, do 5 cm široka, treba da se obeleži na površini doskočišta i produžava se do spoljašnje ivice stalaka. Ivica linije bliža takmičaru u zaletu podudara se sa zadnjom ivicom kutije.*

28.2 Pokušaj se smatra neispravnim ako:

28.2.1 posle skoka, letvica ne ostane na oba nosača zbog nečeg što je takmičar uradio prilikom skoka; ili

28.2.2 takmičar dodirne tlo, uključujući doskočište, iza zamišljene vertikalne ravni kroz zadnju ivicu kutije za ubadanje motke (nulte linije) bilo kojim delom tela ili motkom, a da prethodno nije preskočio letvicu; ili

28.2.3 takmičar posle odraza premesti donju šaku iznad gornje, ili pomeri gornju šaku naviše duž motke; ili

28.2.4 takmičar tokom skoka rukama umiri letvicu na nosačima ili je vrati na nosače.

*‚ Napomena (i): Ne smatra se neispravnim pokušajem ako takmičar u bilo kom trenutku tokom zaleta zakorači van belih linija koje oivičavaju zaletište.*

*Napomena (ii): Ne smatra se neispravnim pokušajem ako tokom izvođenja pokušaja motka dodirne doskočište, pošto je prethodno bila pravilno ubodena u kutiju.*

Prilikom tumačenja i primene člana 28.2. Tehničkih pravila, treba imati na umu sledeće:

a. letvica mora da se pomeri zbog delovanja takmičara koji je preskače. Dakle, ako takmičar udari letvicu ili nosače motkom nakon što ju je ispravno uzeo (da ne bi prekršio član 28.4. Tehničkih pravila) i time pomeri letvicu, ovo se ne smatra neispravnimpokušajem jer se nije desilo zbog takmičara koji preskače letvicu, osim ako se letvica i dalje ne pomera i zbog toga sudija još uvek nije podigao belu zastavicu;

b. treba uzeti u obzir dejstvo Napomene (ii) jer će biti mnogo situacija kada će motka pri savijanju dotaći doskočište izvan nulte linije;

c. postoji mogućnost da se takmičar odrazi tako da njegovo telo ili savijanje motke prođu kroz zamišljenu vertikalnu ravan kroz nultu liniju, ali da se on potom vrati na zaletište, a da ne pokuša da preskoči letvicu. Pod uslovom da im je ostalo vremena za pokušaj i da nisu dodirnuli podlogu izvan nulte linije, takmičari smeju nastaviti izvođenje pokušaja. Ovo se takođe primenjuje u slučaju kada takmičar iz bilo kog razloga tokom svog pokušaja stavi motku u kutiju ili na drugi način kroz zamišljenu vertikalnu ravan nulte linije i ta motka dodirne podlogu izvan nulte linije. Takav slučaj se smatra neispravnim pokušajem.

d. Sudije moraju posebno obratiti pažnju na svako nepoštovanje člana 28.2.4. Tehničkih pravila. Ne samo da nadležni sudija mora da pazi na skakača tokom skoka, već i da odluči da li je takav događaj samo slučajan kontakt dok takmičar preskače letvicu. Da bi se član 28.2.4. Tehničkih pravila primenio, takmičar mora direktno da utiče na letvicu, bilo da bi je umirio ili vratio na mesto.

e. Uobičajena praksa je da se takmičar vrati do kutije nakon pokušaja (bilo da je ispravan ili neispravan) i stavi motku u kutiju kako bi proverio položaj za odraz. Ovo je dozvoljeno u slučaju da se to desi nakon što je pokušaj završen u skladu sa članom 25.8. Tehničkih pravila, da se desi pre nego što pokušaj sledećeg takmičara počne, kao i da na bilo koji drugi način ne utiče na odlaganje nastavka takmičenja.

28.3 Takmičar ima pravo da tokom takmičenja premaže šaku ili motku odgovarajućim sredstvom koje omogućava čvršći hvat. Dozvoljena je upotreba rukavica.

Iako ne postoji zabrana korišćenja rukavica ili dozvoljenih sredstava na rukavicama, to ipak treba da nadgleda glavni sudija u slučaju da to takmičaru donese bilo kakvu nezasluženu prednost.

28.4 Posle ispuštanja motke, nikome, uključujući i takmičara, nije dozvoljeno da dodirne motku, osim u slučaju kada ona pada na stranu suprotnu od letvice ili stalaka. Ako neko dodirne motku, a glavni sudija smatra da bi motka da nije bilo ovakve intervencije oborila letvicu, pokušaj se smatra neispravnim.

Ovo je jedan od retkih slučajeva kada zbog postupaka službenog lica može da bude dosuđen neispravan pokušaj. Zbog toga je veoma bitno da sudije zadužene za nosače budu veoma oprezni i da ne dodirnu ili uhvate motku ukoliko ona jasno ne pada u smeru suprotnom od letvice i/ili nosača.

28.5 Ako se motka slomi prilikom izvođenja skoka, to se ne smatra neispravnim pokušajem i takmičar ima pravo da ponovi pokušaj.

***Zaletište***

28.6 Najmanja dužina zaletišta, merena od „nulte“ linije, iznosi 40 m, a kada to uslovi dozvoljavaju – 45 m. Širina zaletišta je 1,22 m ± 0,01 m. Zaletište je oivičeno belim linijama širine 5 cm.


*Napomena: Za borilišta izgrađena pre 1. januara 2004. godine, najveća dozvoljena širina zaletišta je 1,25 m. Međutim, kada je takvo zaletište u potpunosti renovirano, njegova širina mora biti u skladu sa ovim članom.*

28.7 Najveći dozvoljeni poprečni nagib zaletišta je 1:100 (1%), osim ako ne postoje posebne okolnosti koje opravdavaju da Svetska atletika napravi izuzetak od ovog pravila, a najveći dozvoljeni pad zaletišta u smeru zaleta, u poslednjih 40 m zaletišta, iznosi 1:1000 (0,1%).

***Konstrukcija***

28.8 Odraz u skoku motkom se izvodi tako što se motka ubada u kutiju. Kutija mora biti izrađena od pogodnog čvrstog materijala, sa zaobljenim ili mekanim gornjim ivicama i ukopana u tlo u nivou zaletišta tako da sintetička podloga prelazi ili ne prelazi preko gornjih ivica kutije. Svaki sintetički pokrivač mora biti unutar dozvoljenih dimenzija za maksimalnu dozvoljenu visinu kutije. Dužina kutije, merena duž kosog dna kutije, iznosi 1 m. Širina kutije je 60 cm na prednjem kraju i smanjuje se do 15 cm na dnu kutije. Dužina kutije u nivou zaletišta i dubina kutije je određena uglom od 105º između dna kutije i zadnjeg zida kutije o koji se upire motka. (Dozvoljeno odstupanje dimenzija i uglova: ± 1 cm i -0°/+1°.)

Dno kutije ravnomerno pada od nivoa zaletišta na prednjem kraju, do dubine od 20 cm na mestu gde se dno kutije spaja sa zadnjim zidom kutije. Kutija treba da bude izrađena tako da bočni zidovi kutije zaklapaju sa dnom kutije ugao od približno 120º.



1,084 m

nulta linija

1,08 m

nivo zaletišta

sintetička podloga

sintetička podloga

oko 20 cm

1,00 m

Dozvoljeno odstupanje: ± 1 cm i -0°/+1°

**Slika (a) Član 28. Tehničkih pravila – Kutija za ubadanje motke** (gledano bočno i odozgo)


*Napomena: Takmičar može da postavi materijal oko kutije za ubadanje motke kao dodatnu zaštitu za vreme svakog od njegovih pokušaja. Postavljanje takve opreme vrši se u okviru vremena koje mu je dozvoljeno za pokušaj i takmičar je mora ukloniti odmah nakon izvedenog pokušaja. Na takmičenjima iz tačaka 1. (a), (b), (c), (d) i 2. (a) i (b) definicije takmičenja za svetsko rangiranje, ovo obezbeđuju organizatori.*

28.9 Dozvoljena je upotreba svih vrsta stalaka pod uslovom da su čvrste konstrukcije. Metalna osnova i donji delovi stalaka iznad doskočišta moraju tokom upotrebe biti pokriveni pogodnim mekim pokrivačem da bi se izbegle moguće povrede takmičara i oštećenja motki.

28.10 Letvica se postavlja na nosače tako da ona lako pada u smeru doskočišta ukoliko je takmičar ili motka dodirnu. Nosači letvice su jednake debljine celom dužinom, prečnika najviše 13 mm, glatke površine bez ikakvih udubljenja i ispupčenja. Dužina nosača je najviše 55 mm mereno od držača koji moraju biti glatki. Vertikalni nosači takođe moraju biti glatki i moraju biti izrađeni tako da letvica ne može stajati na njihovom vrhu, a mogu prelaziti 35-40 mm iznad nosača.

Rastojanje između nosača letvice je 4,28 m do 4,37 m. Nosači letvice ne smeju biti od ili presvučeni gumom ili drugim materijalom koji povećava trenje između njih i površine letvice, niti smeju imati bilo kakvu vrstu opruga. Nosači letvice treba da pridržavaju letvicu po sredini krajeva letvice. Nosači letvice su na istoj visini iznad podloga na kojima stoje dva metalna postolja nosača.

*Napomena: Da bi se smanjila mogućnost povrede takmičara pri padu na metalnu osnovu stalaka, mogu se koristiti dodaci na stalcima za koje se pričvršćuju nosači letvice, čime se omogućava veći razmak između stalaka bez povećanja dužine letvice (videti Sliku (b) člana 28. Tehničkih pravila).*



1. – stalak
2. – produžetak stakla
3. – nosač letvice

4 – podrška nosača

55 mm maks.

13 mm maks.

**Slika (b) člana 28. Tehničkih pravila – Nosači letvice kod skoka motkom** (pogled sa doskočišta i pogled odozgo)

***Motke***

28.11 Takmičari mogu koristiti sopstvene motke. Takmičar ne sme koristiti motku drugog takmičara bez njegove saglasnosti.

*Napomena: Ukoliko sudije to primete, treba da nalože takmičaru koji se ne pridržava ovog pravila da ispravi svoj postupak. Ukoliko takmičar to ne učini, pokušaj ili pokušaji koje je na taj način izveo smatraće se neispravnim. Neispravan pokušaj se dosuđuje i kad je pokušaj dovršen pre nego što je uočeno nepridržavanje ovog pravila. U svim slučajevima koji se smatraju dovoljno ozbiljnim, mogu se primeniti i članovi 7.1. i 7.3. Tehničkih pravila.*

Motka može biti napravljena od bilo kog materijala ili kombinacije materijala, proizvoljne dužine i debljine, ali njena osnovna površina mora biti glatka.

Dozvoljeno je omotavanje motke lepljivom trakom na gornjem mestu hvata (radi zaštite šake) i omotavanje trakom i/ili drugim pogodnim materijalom na donjem kraju motke (radi zaštite motke). Bilo koja lepljiva traka na gornjem mestu hvata mora da bude ravnomerno raspoređena, izuzev nenamernog preklapanja, tako da time ne nastaje nikakvo mestimično zadebljanje koje bi stvorilo pojavu „prstena” na motki.


Na kraju motke koji se hvata rukom dozvoljeno je samo uobičajeno omotavanje motke lepljivom trakom koje je u skladu sa pravilima (prstenovi, karike i slično nisu dozvoljeni). Ne postoje pravila koja propisuju tačno koliki deo motke sme da se omotava, ali to bi trebalo raditi u svrhu u koju je i namenjeno – kako bi se zaštitila ruka. Sa druge strane, na donjem delu motke ne postoji nikakvo ograničenje i uglavnom je tu dozvoljen bilo koji vid omotavanja ili zaštite – pod uslovom da takmičaru ne daje nikakvu prednost.

***Doskočište***

28.12 Za takmičenja iz tačaka 1. (a), (b), (c), (d) i 2. (a) i (b) definicije takmičenja za svetsko rangiranje, doskočište je dugačko najmanje 6 m (izvan nulte linije i isključujući prednje delove), 6 m široko i 0,8 m visoko. Prednji delovi moraju biti dugi najmanje 2 m.

Strane doskočišta koje su najbliže kutiji postavljene su na 10 cm do 15 cm od kutije i naginju se od kutije pod uglom od najmanje 45° i najviše od 48° (videti Sliku (c) člana 28. Tehničkih pravila).

Za ostala takmičenja, doskočište ne sme da bude manje od 5 m dužine (isključujući prednje delove), 5 m širine i 0,8 m visine.



nulta linija

zaštitni madrac

6,0 m min.

2,0 m min.

6,0 m min.

80 cm

80 cm min.

nulta linija

**Slika (c) člana 28. Tehničkih pravila – Doskočište kod skoka motkom** (pogled odozgo i sa strane)

Tim službenih lica

Za disciplinu skoka motkom, službena lica treba da budu raspoređena na sledeći način:

a. Šef sudija koji nadgleda celo takmičenje i potvrđuje merenje rezultata. On mora imati dve zastavice - belu koja označava da je pokušaj ispravan i crvenu koja označava neispravan pokušaj. On mora biti postavljen tako da naročito vodi računa o dve stvari:

i. Često se dešava da se letvica zatrese na nosačima nakon što je takmičar dodirne. Na osnovu položaja letvice, šef sudija mora da odluči kada se pomeranje letvice mora zaustaviti i kada treba podići odgovarajuću zastavicu, a posebno u situacijama opisanim u članovima 26.10. i 28.4. Tehničkih pravila; i

ii. Pošto pre odskoka takmičar ne sme da dodirne podlogu izvan zamišljene vertikalne ravni kroz zadnji deo kutije, sudija mora da se pozicionira tako da može da nadgleda ovu situaciju.

b. Dvojica sudija, svaki sa po jedne strane, u liniji sa zadnjim delom kutije, koji su zaduženi za zamenu letvice ukoliko ona padne i koji pomažu šefu sudija u primeni gore navedenih pravila. Oni su takođe odgovorni za postavljanje nosača na onaj način na koji takmičar to želi, a o čemu ih je obavestio sudija zapisničar.

c. Sudija – zapisničar koji beleži poziciju koju takmičari zahtevaju, upisuje rezultate u listu rezultata i najavljuje postavljenu poziciju, a potom i takmičara (kao i onog koji nastupa sledeći).

d. Sudija koji vodi računa o tabli sa rezultatima (pokušaj-broj- rezultat).

e. Sudija koji vodi računa o satu koji takmičarima ukazuje na vreme koje imaju da izvedu pokušaj.

f. Sudija koji vodi računa o takmičarima.

*Napomena (i): Ovo je tradicionalna postavka službenih lica. Na većim takmičenjima, gde postoje sistemi podataka i elektronske table sa rezultatima, neophodno je prisustvo posebno obučenih lica. Radi pojašnjenja, prolazak takmičara u sledeći krug i rezultate u disciplinama skokova i bacanja prate i sudija zapisničar i sistem podataka.*

*Napomena (ii): Službena lica i oprema moraju biti postavljeni tako da ne ometaju kretanje takmičara niti zaklanjaju pogled publici.*

*Napomena (iii): Mora se obezbediti mesto za pokazivač smera vetra koji pokazuje smer i snagu vetra.*

### Horizontalni skokovi

**29. Opšte odredbe – Horizontalni skokovi**

***Zaletište***

29.1 Minimalna dužina zaletišta iznosi 40 m, mereno od odgovarajuće linije odraza, a ako uslovi dozvoljavaju 45 m. Širina zaletišta je 1,22 m ± 0,01 m i zaletište je oivičeno belim linijama širine 5 cm.

*Napomena: Za sva borilišta izgrađena pre 1. januara 2004. godine, najveća dozvoljena širina zaletišta je 1,25 m. Međutim, kada je takvo zaletište u potpunosti renovirano, širina zaletišta mora biti u skladu sa ovim članom.*

29.2 Najveći dozvoljeni poprečni nagib zaletišta je 1:100 (1%), osim ako ne postoje posebne opravdane okolnosti da Svetska atletika napravi izuzetak od ovog pravila, a najveći dozvoljeni pad zaletišta u smeru zaleta, u poslednjih 40 m zaletišta, jeste 1:1000 (0,1%).


***Daska za odraz***

29.3 Odraz se vrši sa daske ukopane u tlo u nivou zaletišta i površine u jami za doskok. Ivica daske bliža jami se naziva „linija odraza”. Neposredno iza linije odraza postavlja se daščica sa plastelinom koja sudijama služi kao pokazatelj prestupa.

29.4 Daska mora biti pravougaona, izrađena od drveta ili drugog pogodnog tvrdog materijala tako da pri dodiru s daskom ekseri na obući takmičara ne klize, dužine 1,22 m ± 1 cm, širine 20 cm ± 2 mm i debljine najviše 10 cm. Mora biti bele boje. Kako bi linija odraza bila jasno uočljiva i različita od daske za odraz, tlo odmah nakon linije odraza ili bilo kakva metalna daščica koja na sebi nema plastelin i koja se nalazi u ravni odrazne daske i zaletišta može biti bilo koje boje osim bele. (Videti Sliku (a1) člana 29. Tehničkih pravila.)

29.5 Na svim nivoima takmičenja, izričito se preporučuje upotreba video-snimanja i drugih tehnologija kako bi se tako pomoglo sudijama u odlučivanju o primeni člana 31.1.1. Tehničkih pravila. Međutim, ukoliko tehnologija nije dostupna, može se i dalje koristiti daščica sa plastelinom koja se postavlja neposredno iza linije odraza.

Daščica sa plastelinom se izrađuje od drveta ili drugog pogodnog čvrstog materijala, širine 10 cm ± 2 mm i dužine 1,22 m ± 1 cm i njena boja mora biti upadljivo različita od boje daske za odraz. Ako je moguće, i plastelin treba da bude boje upadljivo različite od boje daščice i boje daske za odraz. Daščica sa plastelinom se postavlja u žljeb ili udubljenje na zaletištu, uz ivicu daske za odraz bliže jami za doskok. Površina daščice se uzdiže od nivoa daske za odraz do visine od 7 mm ± 1 mm. Ivice treba da budu isečene tako da u odnosu na žljeb, kada je ispunjen plastelinom, površina plastelina bliža liniji odraza bude pod uglom od 90° (videti Sliku (a2) člana 29. Tehničkih pravila).



smer zaleta

linija odraza

10 cm ± 2 mm


20 cm ± 2 mm

10 cm maks..

daska za odraz

metalni ram

**Slika (a1) člana 29. Tehničkih pravila – Daska sa odraz sa metalnom daščicom**

****

linija odraza

smer zaleta

plastelin

20 cm ± 2 mm

10 cm maks..

10 cm ± 2 mm

daska za odraz

metalni ram

**Slika (a) člana 29. Tehničkih pravila – Daska za odraz sa daščicom sa plastelinom**

Daščica uglavljena u žljeb, zajedno sa celom konstrukcijom odrazne daske, treba da bude tako učvršćena da izdrži, bez pomeranja, pun pritisak stopala pri odrazu takmičara. Površina daščice ispod plastelina treba da bude od materijala koji omogućava dobro prianjanje ekserima sprinterice i da onemogućava klizanje.

Plastelin se može poravnati pomoću valjka ili špahtle odgovarajućeg oblika kako bi se uklonili otisci stopala prethodnog takmičara.


*Napomena (i):* *U slučaju kada je pri konstrukciji zaletišta i/ili daske za odraz prethodno ostavljen prostor za postavljanje daščice sa plastelinom a da se takva daščica ne koristi, u žljeb treba postaviti metalnu daščicu u ravni sa daskom za odraz.*

*Napomena (ii): Daska za odraz može biti izrađena iz jednog dela širine 30 cm, pri čemu je beli deo širine 20 cm, a preostalih 10 cm upadljivo drugačije boje, tj. daska za odraz i metalna daska mogu biti izrađene kao jedan deo.*

***Jama za doskok***

29.6 Jama za doskok široka je najmanje 2,75 m, a najviše 3 m. Ukoliko je moguće, jama treba da bude postavljena tako da se središnji deo zaletišta, ukoliko je produžen, podudara sa središnjim delom jame za doskok.

*Napomena: Kada se središnji deo zaletišta ne podudara sa središnjim delom jame za doskok, duž jame za doskok treba postaviti traku, ili ukoliko je potrebno dve trake, da bi se postigli gorenavedeni uslovi (videti Sliku (b) člana 29. Tehničkih pravila).*

**

zaletište

središnja linija

trakom ograničeno doskočište

**Slika (b) člana 29. Tehničkih pravila – Centralizovana jama za doskok u skoku udalj/troskoku**

Pri izgradnji novih objekata predviđenih za takmičenje slabovidih lica, najmanje jedno borilište treba da bude izgrađeno sa većom širinom (3,50 m umesto maksimalnih 3,00 m kako je dato u Pravilima) po preporuci Međunarodnog paraolimpijskog komiteta.

29.7 Jama mora biti ispunjena sitnim vlažnim peskom, tako da površina peska bude horizontalna, ravna i u nivou sa daskom za odraz.

***Merenje rezultata***

29.8 U svim disciplinama horizontalnih skokova, merenje dužine se vrši u centimetrima (0,01 m). Ukoliko izmerena dužina nije pun centimetar, rezultat se zaokružuje na vrednost manjeg punog centimetra.

29.9 Merenje rezultata svakog skoka mora da se izvrši odmah posle svakog ispravno izvedenog pokušaja (ili posle neposrednog usmenog prigovora koji je uložen po članu 8.5. Tehničkih pravila). Merenje se vrši od najbližeg traga u jami za doskok koji je ostavio bilo koji deo tela skakača, ili bilo šta drugo što je zakačeno za telo u trenutku kada je trag u jami za doskok napravljen, do linije odraza, ili njenog produžetka. Merenje se vrši pod pravim uglom u odnosu na liniju odraza ili njen produžetak.

Pod uslovom da nije došlo ni do kakve nepravilnosti, merenje svakog pokušaja mora biti izvršeno bez obzira na postignut rezultat ali i zato što merenja drugih pokušaja mogu biti presudna u računanju bodova za takmičare sa izjednačenim rezultatom ili pri donošenju odluke o tome da li će takmičar nastaviti da se takmiči u narednom krugu. Osim u slučaju kada se primenjuje član 8.5. Tehničkih pravila, pri uobičajenom postupanju ne treba meriti nijedan pokušaj tokom kog je počinjen prestup. Sudije treba pažljivo da koriste svoje pravo odlučivanja pri primeni bilo koje alternativne mere i da to čine samo u posebnim slučajevima.

Ako se ne koristi merenje putem video-snimanja, za svaki ispravan pokušaj oznaka (obično metalna) treba da bude postavljena u vertikalni položaj na mestu otiska koji takmičar ostavi u zoni doskoka a koji je najbliži liniji odraza. Oznaka se provlači kroz petlju na kraju kalibrirane metalne trake tako da je „nula” na oznaci. Traka treba da se izvuče horizontalno vodeći računa da se ne postavi ni na kakvo ispupčenje na tlu.

***Merenje brzine vetra***

29.10 Uređaj za merenje brzine vetra mora biti onakav kakav je opisan u članovima 17.8. i 17.9. Tehničkih pravila. Rukovanje uređajem definisano je članovima 17.11. i 29.12. Tehničkih pravila, a očitavanje članom 17.13. Tehničkih pravila.

29.11 Nadležni glavni sudija za tehničke discipline treba da se postara da je uređaj za merenje brzine vetra postavljen na 20 m od linije odraza. Merna ravan postavlja se na visini od 1,22 m ± 0,05 m i ne na više od 2 m od zaletišta.

29.12 Brzina vetra se meri u trajanju od 5 sekundi od trenutka kada takmičar u zaletu prođe pored oznake postavljene uz zaletište na 40 m od linije odraza kod skoka udalj i na 35 m od linije odraza kod troskoka. Ako je zalet takmičara kraći od 40 m kod skoka udalj i 35 m kod troskoka, vreme se meri od trenutka početka zaleta.

**30. Skok udalj**

***Takmičenje***

30.1 Pokušaj se smatra neispravnim ako:

30.1.1 takmičar prilikom odraza (u bilo kom trenutku pre onog u kom takmičar izgubi kontakt sa daskom za odraz ili tlom) bilo kojim delom stopala (obuće) noge kojom se odražava prođe kroz vertikalnu ravan linije odraza bez obzira na to da li je pri tome izveo skok ili je samo protrčao; ili

*Napomena: Pokušaj se ne smatra neispravnim ako je kroz vertikalnu ravan prošao nepričvršćeni deo obuće (npr. pertla).*

30.1.2 takmičar izvede odraz van bilo kog kraja daske, bilo ispred ili iza produžetka linije odraza; ili

30.1.3 takmičar koristi bilo kakav oblik salta tokom zaleta ili skoka; ili

30.1.4 posle odraza, a pre svog prvog kontakta sa doskočištem, dotakne zaletište ili tlo van zaletišta ili van doskočišta; ili

30.1.5 takmičar pri doskoku (uključujući bilo kakvo gubljenje ravnoteže) dodirne ivicu jame za doskok ili tlo izvan jame za doskok koji su bliži liniji odraza od najbližeg otiska koji je bilo koji deo njegovog tela ostavio u jami; ili

30.1.6 napusti jamu za doskok na bilo koji način drugačiji od onakvog kakav je opisan u članu 30.2. Tehničkih pravila.

Imajući u vidu da se član 30.1.1. bavi položajem prednjeg dela stopala ili obuće takmičara na nozi kojom se odražava, nije važno ukoliko se prolazak kroz vertikalnu ravan ostvari na drugi način, na primer, šakama ili rukama takmičara, ili kačketom ili komadom nakita koji su spali sa tela takmičara prilikom odraza. Slično tome, odvezana pertla ili tome slično ne utiče na dosuđivanje neispravnog pokušaja čak iako prođe kroz vertikalnu ravan.

30.2 Pri napuštanju jame, mesto prvog kontakta stopala takmičara sa ivicom jame ili tlom van jame mora biti udaljenije od linije odraza nego najbliži otisak koji je takmičar ostavio u jami (pod najbližim otiskom podrazumeva se i svaki otisak koji nastane kao posledica gubitka ravnoteže takmičara potpuno unutar jame za doskok ili zakoračenja unazad, bliže liniji odraza od najbližeg otiska ostavljenog pri doskoku).

*Napomena: Ovaj prvi kontakt se smatra napuštanjem jame.*

30.3 Pokušaj se ne smatra neispravnim ako:

30.3.1 takmičar u bilo kom trenutku tokom zaleta trči van belih linija koje oivičavaju zaletište; ili

30.3.2 se takmičar odrazi pre daske za odraz, osim onako kako je predviđeno članom 30.1.2. Tehničkih pravila; ili

30.3.3 takmičar sprintericom ili stopalom dodirne tlo pored daske za odraz, a pre linije odraza, u skladu sa članom 30.1.2. Tehničkih pravila; ili

30.3.4 takmičar pri doskoku dodirne bilo kojim delom tela, ili bilo čim što je zakačeno za njega u tom trenutku, ivicu jame za doskok ili tlo izvan jame za doskok, osim ako je takav dodir u suprotnosti sa odredbama članova 30.1.4. ili 30.1.5. Tehničkih pravila; ili

30.3.5 se takmičar naknadno vrati kroz jamu za doskok pošto ju je prethodno napustio u skladu sa članom 30.2. Tehničkih pravila.

***Linija odraza***

30.4 Rastojanje od linije odraza do dalje ivice jame za doskok mora biti najmanje 10 m i, u slučaju kada je to moguće, 11 m.

30.5 Linija odraza mora se nalaziti na rastojanju od 1 m do 3 m od bliže ivice jame za doskok.

Tim službenih lica

Za skok udalj ili troskok, preporučuje se određivanje raspoloživih sudija na sledeći način:

a. Šef sudija koji nadgleda celo takmičenje.

b. Sudija koji proverava da li je odraz izvršen na odgovarajući način i vrši merenje pokušaja. On mora imati dve zastavice – belu koja označava da je pokušaj ispravan i crvenu koja označava neispravan pokušaj. Nakon što se izvrši merenje skoka, savetuje se da sudija stoji ispred daske za odraz držeći crvenu zastavicu dok se ne poravna jama za doskok i, ukoliko je potrebno, dok se ne zameni daščica sa plastelinom. Umesto toga ili uporedo može se koristiti i čunj. (Na nekim takmičenjima, ovu poziciju preuzima šef sudija u disciplini.)

c. Sudija koji se nalazi kod tačke doskoka i koji određuje mesto dodira u jami za doskok koje je najbliže liniji odraza kako bi ubacio iglu/prizmu za merenje a potom, ukoliko se koristi traka, zadržao traku na 0. Kada se koristi video-merenje, obično se ne zahteva prisustvo sudije na licu mesta za ovu svrhu. Kada se na mestu takmičenja koristi optički sistem merenja, dvoje sudija je potrebno kod mesta doskoka, jedan da stavi oznaku u pesak i drugi da pročita rezultat sa optičkog aparata.

d. Sudija – zapisničar koji beleži rezultate i poziva svakog takmičara (i onog koji je sledeći na redu).

e. Sudija zadužen za tablu sa rezultatima (pokušaj-broj- rezultat).

f. Sudija zadužen za postavljanje uređaja za merenje brzine vetra na 20 m od linije odraza.

g. Jedan ili više sudija ili pomoćnika zaduženih za poravnavanje jame za doskok nakon svakog pokušaja.

h. Sudija ili pomoćnik zadužen za menjanje plastelina.

i. Sudija zadužen za sat koji pokazuje takmičarima vreme koje imaju na raspolaganju za izvođenje pokušaja.

j. Sudija zadužen za takmičare.

*Napomena (i): Ovo je tradicionalna postavka službenih lica. Na većim takmičenjima, gde postoje sistemi podataka i elektronske table sa rezultatima, neophodno je prisustvo posebno obučenih lica. Prolazak takmičara u naredne krugove takmičenja i rezultate u disciplinama skokova i bacanja prate i sudija zapisničar i sistem podataka.*

*Napomena (ii): Službena lica i oprema moraju biti postavljeni tako da ne ometaju kretanje takmičara niti zaklanjaju pogled publici.*

*Napomena (iii): Mora se obezbediti mesto za pokazivač smera vetra koji pokazuje smer i snagu vetra.*

**31. Troskok**

Članovi 29. i 30. Tehničkih pravila važe i za troskok sa sledećim varijacijama:

***Takmičenje***

31.1 Troskok se sastoji od odskoka na jednoj nozi, međukoraka i doskoka, izvedenih jedan za drugim i po navedenom redosledu.

31.2 Odskok se izvodi tako da se takmičar dočekuje na istu nogu kojom se i odrazio; u međukoraku se takmičar dočekuje na suprotnu nogu, kojom se potom odražava za doskok u jamu.

Ako takmičar tokom izvođenja skoka dotakne tlo „neaktivnom” nogom, pokušaj se ne smatra neispravnim.

*Napomena: Član 30.1.4. Tehničkih pravila se ne odnosi na uobičajene doskoke u fazama skoka i međukoraka.*

Treba napomenuti da se pokušaj ne smatra neispravnim (ako je u pitanju samo navedeni razlog) ukoliko takmičar:

a. dotakne bele linije ili tlo izvan njih između linije odraza i jame za doskok; ili

b. doskoči u jamu za doskok u fazi međukoraka, ali ne svojom krivicom (npr. ukoliko je sudija netačno pokazao na dasku za odraz) – u tom slučaju je uobičajeno da glavni sudija ponudi takmičaru da ponovi pokušaj.

Međutim, pokušaj se smatra neispravnim kada doskok nije izveden u okviru jame za doskok.

***Linija odraza***

31.3 Razdaljina između linije odraza u troskoku za muškarce i dalje ivice jame za doskok treba da bude najmanje 21 m.

31.4 Ukoliko je to neophodno u zavisnosti od nivoa takmičenja, trebalo bi da postoje odvojene daske za odraz za muškarce i žene. Rastojanje između linije odraza i bliže ivice jame za doskok ne sme da bude manje od 13 m za takmičenja muškaraca i manje od 11 m za takmičenja žena. Za ostala takmičenja, ovo rastojanje treba da bude prilagođeno nivou takmičenja.

31.5 Prostor za odraz između daske za odraz i jame za doskok, u kome se odvijaju prva dva koraka troskoka, mora biti širine najmanje 1,22 m ± 1 cm, sa čvrstom i ujednačenom podlogom.

*Napomena: Za borilišta izgrađena pre 1. januara 2004. godine, najveća dozvoljena širina zaletišta je 1,25 m. Međutim, kada su takva zaletišta u potpunosti renovirana, širina zaletišta mora biti u skladu sa ovim članom.*

### Discipline bacanja

**32. Opšte odredbe – Discipline bacanja**

***Zvanične sprave***

32.1 Sprave koje se koriste na svim takmičenjima za svetsko rangiranje treba da budu u skladu sa važećim specifikacijama Svetske atletike. Mogu se koristiti samo sprave koje je odobrila Svetska atletika. Sledeća tabela pokazuje sprave koje može da koristi svaka starosna grupa:

|  |  |  |  |  |  |
| --- | --- | --- | --- | --- | --- |
| Sprave | Mlađe juniorke (U18) | Starije juniorke (U20)/ Seniorke | Mlađi juniori (U18) | Stariji juniori (U20) | Seniori |
| Kugla | 3,000 kg | 4,000 kg | 5,000 kg | 6,000 kg | 7,260 kg |
| Disk | 1,000 kg | 1,000 kg | 1,500 kg | 1,750 kg | 2,000 kg |
| Kladivo | 3,000 kg | 4,000 kg | 5,000 kg | 6,000 kg | 7,260 kg |
| Koplje | 500 g | 600 g | 700 g | 800 g | 800 g |

*Napomena (i): Važeći standardni formulari koji se moraju koristiti za prijavu sprava za certifikaciju i obnovu certifikata, kao i procedura sistema certifikacije mogu se dobiti u kancelariji Svetske atletike ili preuzeti sa internet stranice Svetske atletike.*

*Napomena (ii): Preporučene težine i specifikacije za druge sprave koje se standardno koriste na takmičenjima za decu, para-atletičare ili veterane navedene su na internet stranici Svetske atletike.*

32.2 Organizatori takmičenja su dužni da obezbedi sprave, osim u slučajevima navedenim ispod. Tehnički delegat takmičenja, u skladu sa važećim propozicijama svakog takmičenja, može dozvoliti takmičarima i upotrebu sopstvenih sprava ili sprava obezbeđenih od strane dobavljača pod uslovom da te sprave poseduju certifikat Svetske atletike, da su pre početka takmičenja proverene i obeležene kao odobrene od strane organizatora takmičenja i stavljene na raspolaganje svim takmičarima. Ukoliko tehnički delegat ne donese drugačiju odluku, takmičari ne mogu predati više od dve sprave za bilo koju disciplinu bacanja u kojoj se takmiče.

*Napomena: Pod spravama koje poseduju certifikat Svetske atletike mogu se podrazumevati stariji modeli koji su prethodno posedovali certifikat Svetske atletike, ali se više ne proizvode.*

Sve je uobičajenije da organizatori obezbede manji izbor sprava nego ranije (uglavnom zbog troškova nabavke). Time se povećava odgovornost tehničkih menadžera i njihovih pomoćnika po pitanju detaljne provere svih ličnih sprava za takmičenje – kako bi se obezbedila njihova usklađenost sa Pravilima kao i da se one nalaze na listi certifikovanih proizvoda Svetske atletike. Sprave koje trenutno nemaju ali su prethodno posedovale certifikat Svetske atletike mogu biti prihvaćene za takmičenje ukoliko su u skladu sa Pravilima.

32.3 Nije dozvoljeno vršiti nikakve izmene na spravama za vreme takmičenja. Pljuvanje ili drugačije nanošenje ljudskih izlučevina na sprave nije dozvoljeno.

***Pomoć***

32.4 Sledeće se smatra za pomoć i stoga nije dozvoljeno:

32.4.1 Umotavanje dva ili više prstiju zajedno. Ako se koristi umotavanje na rukama i prstima, ono mora da bude urađeno tako da dva ili više prstiju nisu umotani zajedno zbog čega se ne mogu pomerati nezavisno. Umotavanje mora da bude pokazano šefu sudija pre početka takmičenja;

32.4.2 Upotreba bilo kakvih sredstava, uključujući tegove zakačene za telo, koja mogu pomoći takmičaru prilikom izvođenja pokušaja;

32.4.3 Upotreba rukavica osim u disciplini bacanja kladiva. U tom slučaju rukavica mora biti glatka sa lica i naličja, a vrhovi svih prstiju, osim palca, moraju biti otvoreni;

32.4.4 Prskanje ili raspršivanje bilo kakvog sredstva od strane takmičara po krugu ili po njegovoj obući, niti povećanje hrapavosti površine kruga.

*Napomena: Ukoliko su sudije svesne prekršaja koji takmičar čini u skladu sa ovim članom, treba takmičara da upute da ispravi pogrešku. Ako takmičar ne postupi po uputstvu sudije, takav pokušaj će se smatrati neispravnim. Neispravan pokušaj se dosuđuje i ako je pokušaj izveden pre nego što je uočeno kršenje pravila. U svim slučajevima koji se smatraju dovoljno ozbiljnim, mogu se primeniti i članovi 7.1. i 7.3. Tehničkih pravila.*

32.5 Sledeće se ne smatra za pomoć i stoga je dozvoljeno:

32.5.1 U cilju boljeg hvata, korišćenje odgovarajućeg sredstva samo na šakama ili, kada je u pitanju bacač kladiva, na rukavicama; Bacačima kugle je dozvoljeno da ovakvim sredstvima premažu vrat;

32.5.2 Bacačima kugle i bacačima diska je dozvoljeno da premažu svoje sprave kredom ili nekim sličnim sredstvom;

Sva sredstva koje se koriste na šakama, rukavicama i na spravama treba da se lako skidaju vlažnom krpom i da ne ostavljaju nikakve tragove. Ako se navedeno ne poštuje, treba primeniti napomenu uz član 32.4. Tehničkih pravila.

32.5.3 Upotreba poveza na šakama i prstima koja nije u suprotnosti sa članom 32.4.1. Tehničkih pravila.

***Krug za bacanje***

32.6 Krug za bacanje je oivičen obručem od gvožđa, čelika ili drugog odgovarajućeg materijala. Gornja ivica obruča mora biti u ravni tla izvan kruga. Unutrašnjost i gornja ivica obruča kruga moraju biti bele boje, debljine najmanje 6 mm. Površina tla oko kruga može biti od betona, asfalta, drveta, sintetičkog ili drugog odgovarajućeg materijala.


Površina unutrašnjeg dela kruga za bacanje se izrađuje od betona, asfalta ili drugog pogodnog tvrdog materijala koji ne sme biti klizav. Površina unutrašnjosti kruga mora biti horizontalna, ravna i 2 cm ± 6 mm niža od gornje ivice obruča kruga.

U disciplini bacanja kugle, dozvoljena je upotreba prenosivog kruga koji zadovoljava pomenute karakteristike.

32.7 Prečnik unutrašnjosti kruga je 2,135 m ± 0,005 m za bacanje kugle i bacanje kladiva, a 2,50 m ± 0,005 m za bacanje diska.

Kladivo se može bacati iz kruga za bacanje diska pod uslovom da je prečnik kruga smanjen sa 2,50 m na 2,135 m postavljanjem kružnog prstena u unutrašnjosti kruga.

*Napomena: Poželjno je da kružni prsten bude obojen u bilo koju boju osim bele tako da bele linije koje se zahtevaju članom 32.8. Tehničkih pravila budu jasno vidljive.*



centralna linija

34,92o

bele linije

1,21 m ± 0,01 m


0,75 m min.

2,135 m

± 0,005 m

**Slika (a) člana 32. Tehničkih pravila – Izgled kruga za bacanje kugle**

32.8 Bela linija širine 50 mm povlači se od vrha ivice i proteže se za najmanje 0,75 m sa svake strane kruga. Bela linija se može obojiti ili izraditi od drveta ili drugog pogodnog materijala. Zadnja ivica bele linije obrazuje produžetak zamišljene linije kroz centralni deo kruga pod pravim uglovima u odnosu na centralnu liniju sektora za bacanje.



centralna linija

34,92o


bele linije

0,75 m min.

2,50 m

± 0,005 m

**Slika (b) člana 32. Tehničkih pravila – Izgled kruga za bacanje diska**

****

centralna linija

34,92o


bele linije

0,75 m min.

2,135 m

± 0,005 m

**Slika (c) člana 32. Tehničkih pravila – Izgled kruga za bacanje kladiva**



centralna linija

34,92o

bele linije

0,1825 m

0,75 m min.

2,135 m

± 0,005 m

2,50 m


± 0,005 m

**Slika (d) člana 32. Tehničkih pravila – Izgled koncentričnih krugova kruga za bacanje diska i kladiva**

***Zaletište za bacanje koplja***

32.9 Dužina zaletišta za bacanje koplja ne može biti manja od 30 m izuzev na takmičenjima iz tačaka 1. (a), (b), (c), (d) i 2. (a) i (b) definicije takmičenja za svetsko rangiranje, gde je najmanja dozvoljena dužina 33,50 m. U slučaju kada to uslovi dozvoljavaju, najmanja dozvoljena dužina treba da bude 36,50 m.

Zaletište je oivičeno sa dve paralelne bele linije širine 50 mm, na međusobnoj udaljenosti od 4 m. Izbačaj se izvodi iz prostora iza luka kruga poluprečnika 8 m. Luk je obeležen belom linijom širine 70 mm koja je iscrtana na tlu ili izrađena od drveta ili od nekog drugog pogodnog nekorodirajućeg materijala kao što je plastika. Mora biti beo i u nivou tla. Na tlu se povlače bele linije bočno od krajeva luka, pod pravim uglom u odnosu na paralelne linije koje oivičavaju zaletište. Ove linije treba da budu bele boje, dužine najmanje 0,75 m i širine najmanje 70 mm. Najveći dozvoljeni poprečni nagib zaletišta treba da bude 1:100 (1%), osim ako ne postoje posebne okolnosti koje opravdavaju da Svetska atletika napravi izuzetak od ovog pravila, a najveći dozvoljeni pad zaletišta u smeru zaleta, u poslednjih 20 m zaletišta iznosi 1:1000 (0,1%).



centralna linija

Rm/2 ± 0,05 m

30 m ± 0,05 m

10 m ± 0,05 m

**Slika (e) člana 32. Tehničkih pravila – Zaletište za bacanje koplja i sektor za bacanje** (nije u razmeri)

***Sektor za bacanje***

32.10 Sektor za bacanje pokriven je travom, finom šljakom ili drugim pogodnim materijalom na kome sprava pri padu ostavlja jasan trag.

32.11 Najveći ukupni dozvoljeni pad sektora za bacanje u smeru bacanja je 1:1000 (0,1%).

32.12 Obeležja sektora za bacanje:

32.12.1 Osim u slučaju bacanja koplja, sektor se oivičava belim linijama širine 50 mm, koje međusobno čine ugao od 34,92º tako da produžeci unutrašnjih ivica linija sektora prolaze kroz centar kruga.

*Napomena: Sektor od 34,92º može se precizno postaviti tako što se izvede da razmak između dve tačke na linijama sektora koje su udaljene 20 m od centra kruga bude 12 m ± 0,05 m (20 m × 0,6 m). Na taj način na svaki metar udaljenja od centra kruga širina sektora se povećava za 0,60 m.*

32.12.2 Kod bacanja koplja, sektor se oivičava belim linijama širine 50 mm čije unutrašnje ivice prolaze kroz presek unutrašnjih ivica luka i paralelnih linija koje oivičavaju zaletište, a produžene i kroz centar kruga čiji je luk deo (videti Sliku (e) člana 32. Tehničkih pravila). Linije sektora tako međusobno čine ugao od 28,96º.

Površina sektora za bacanje je ravna i dovoljno meka da omogući sudijama da jasno ustanove mesto prvobitnog pada sprave. Sprava ne treba da odskoči od površine sektora za bacanje usled čega bi postojao rizik da se izbriše mesto merenja.

***Izvođenje pokušaja***

32.13 U disciplinama bacanja kugle, bacanja diska i bacanja kladiva, sprave se bacaju iz kruga, a u disciplini bacanja koplja sa zaletišta. U disciplinama gde se bacanje izvodi iz kruga, takmičar počinje sa izvođenjem pokušaja unutar kruga iz stanja potpunog mirovanja. Takmičaru je dozvoljeno da prilikom pokušaja dodirne unutrašnju stranu obruča kruga. Kod bacanja kugle, takmičaru je takođe dozvoljeno da prilikom pokušaja dodirne unutrašnju stranu balvana, kako je opisano u članu 33.2. Tehničkih pravila.

Ne postoje ograničenja po pitanju načina ili pravca iz kog takmičar ulazi u krug, niti postoji zabrana u slučaju bacanja kugle da takmičar ne sme da napravi kontakt sa balvanom tokom ulaska u krug. Bitan zahtev je da, kada je takmičar unutar kruga, on mora zauzeti nepomičan položaj pre nego što započne izvođenje pokušaja.

Nepomičan položaj podrazumeva da takmičar pošto uđe u krug da bi započeo izvođenje svog pokušaja, a pre nego što ga započne, mora da zauzme stav u kojem oba stopala istovremeno ostvaruju čvrst kontakt sa tlom unutar kruga, pri čemu ne ostvaruju kontakt sa gornjom ivicom obruča ili tlom van kruga. Takav kontakt treba da bude dovoljno dug da bude vidljiv sudijama. Ne postoji uslov koji zahteva da ruke, šake ili drugi delovi tela takmičara budu nepomični.

32.14 Pokušaj se smatra neispravnim ako takmičar:

32.14.1 izbaci kuglu ili koplje na neki drugi način osim onako kako je dozvoljeno članovima 33.1. i 38.1. Tehničkih pravila;

32.14.2 posle ulaska u krug i početka izvođenja pokušaja dodirne bilo kojim delom tela gornju ivicu metalnog obruča kruga (ili vrh unutrašnje ivice) ili tlo van kruga;

*Napomena: Međutim, pokušaj se neće smatrati neispravnim ako je dodir napravljen u prvoj rotaciji na mestu koje se u potpunosti nalazi iza bele linije koja je izvučena izvan kruga, a čiji zamišljeni produžeci prolaze kroz centar kruga. Osim toga, pokušaj se neće smatrati neispravnim ni ako u bilo kom trenutku kontakt, uključujući i sa gornjim delom balvana, ili, u slučaju bacanja koplja, sa lukom za izbačaj ili linijama koje oivičavaju zaletište, ostvari nepričvršćeni deo obuće (npr. pertle) ili odeće takmičara, ili ako kontakt ostvari bilo koji drugi komad odeće takmičara (npr. kačket) koji je u trenutku početka izvođenja pokušaja bio pričvršćen za telo takmičara ali je tokom ili posle izbačaja spao sa tela takmičara.*

32.14.3 pri bacanju kugle, dodirne bilo kojim delom tela bilo koji deo balvana osim njegove unutrašnje strane (izuzimajući gornju ivicu koja se smatra njegovim površinskim delom);

32.14.4 pri bacanju koplja, dodirne bilo kojim delom tela linije koje oivičavaju zaletište ili tlo izvan zaletišta.

*Napomena (i): Pokušaj se smatra neispravnim ako disk ili glava kladiva udare o dalju stranu kaveza (leva strana za desnoruke ili desna strana za levoruke bacače kada su licem okrenuti prema sektoru za bacanje) nakon izbacivanja sprave.*

*Napomena (ii): Pokušaj se smatra ispravnim ukoliko disk ili bilo koji deo kladiva udare u bližu stranu kaveza (desna strana za desnoruke ili leva strana za levoruke bacače kada su okrenuti licem prema sektoru za bacanje) nakon izbacivanja sprave i sprava potom sleti u sektor za bacanje van ivica kaveza, pod uslovom da nijedno drugo pravilo nije prekršeno, uključujući član 32.10. Tehničkih pravila.*

Pojašnjeno je da se gornje unutrašnje ivice obruča kruga i balvana smatraju gornjim delom obruča i balvana. Pod ovim se podrazumeva da, ukoliko takmičar dodirne gornju unutrašnju ivicu obruča ili balvana, smatra se da je napravio prestup.

Dodatak Napomene uz član 32.14.2. Tehničkih pravila o prvoj rotaciji odnosi se na rotacione tehnike koje takmičari koriste u bacanju kugle, diska ili kladiva. Ovu napomenu treba tumačiti tako da bilo koji „slučajni“ dodir vrha obruča ili tla izvan njega u odnosu na zadnju polovinu kruga tokom prve rotacije ne treba samog po sebi smatrati neispravnim pokušajem. Drugi dodatak potvrđuje da je cilj člana 32.14.2. da se namena ivica kruga ili zaletišta mora poštovati tako da takmičar treba da ostane unutar kruga ili zaletišta sve dok ih propisno ne napusti. Od značaja je jedino položaj stopala/obuće takmičara, osim ako ne dođe do gubitka ravnoteže. Nije od značaja ukoliko gornji deo obruča ili, u slučaju bacanja koplja, luk za izbačaj ili linije koje oivičavaju zaletište, tlo izvan gornjeg dela balvana dodirne nepričvršćena pertla ili tome slično ili, na primer, kačket ili komad nakita koji je tokom izvođenja pokušaja spao sa tela takmičara

Ivica kaveza se definiše kao granica koju formiraju kavez i kapije, kada su na svojim pozicijama i povezane zamišljenom pravom linijom koja se proteže između krajeva kaveza/kapija najbližih sektoru za bacanje.

32.15 Pod uslovom da prilikom izvođenja pokušaja nije došlo do povrede gorenavedenih pravila za odgovarajuću disciplinu, takmičar može prekinuti započeti pokušaj, spustiti spravu na tlo unutar ili van kruga ili zaletišta i napustiti krug ili zaletište.

*Napomena: Čitav postupak dozvoljen ovim članom mora biti obavljen u vremenskom periodu dozvoljenom za izvođenje pokušaja koji je definisan u članu 25.17. Tehničkih pravila.*

U ovim okolnostima, nema ograničenja po pitanju načina na koji ili pravca iz kog takmičar može izaći iz kruga ili zaletišta ukoliko odluči da tako postupi pod uslovom da nijedan drugi član nije prethodno prekršen.

32.16 Pokušaj se smatra neispravnim ako kugla, disk, glava kladiva ili vrh koplja pri prvom kontaktu sa tlom prilikom pada dotaknu linije koje oivičavaju sektor, tlo ili bilo koji objekat (osim kaveza onako kako je predviđeno u Napomeni (ii) uz član 32.14. Tehničkih pravila) van linija sektora.

Treba napomenuti da za potrebe ovog člana, položaj žice ili drške kladiva nije od značaja. Na primer, žica bi mogla da padne ili bude položena na ili van linije sektora i to ne bi imalo važnost pod uslovom da je glava kladiva pala na odgovarajući način. Isto važi i za određivanje mesta na kom se vrši merenje u skladu sa članom 32.20.1. Tehničkih pravila.

32.17 Pokušaj se smatra neispravnim ukoliko takmičar napusti krug ili zaletište pre nego što sprava dodirne tlo, ili ukoliko:

32.17.1 u disciplinama bacanja koje se izvode iz kruga, pri napuštanju kruga posle izvedenog pokušaja, prvi kontakt takmičara sa gornjom ivicom obruča kruga ili tlom van kruga nije u potpunosti iza bele linije koja je povučena na tlu van kruga a čiji zamišljeni produžeci prolaze kroz centar kruga;

*Napomena: Prvi kontakt takmičara sa gornjom ivicom obruča kruga ili tlom van kruga se smatra napuštanjem kruga.*

32.17.2 u disciplini bacanja koplja, pri napuštanju zaletišta, prvi dodir takmičara sa paralelnim linijama ili tlom izvan zaletišta nije načinjen sasvim iza bele lučne linije ili iza linija koje su povučene pod pravim uglom u odnosu na paralelne linije i koje predstavljaju produžetak luka. Čim je sprava dotakla tlo, smatra se da je takmičar propisno napustio zaletište ako dotakne liniju ili tlo iza linije (nacrtane ili zamišljene i obeležene oznakama pored zaletišta) koja je povučena popreko preko zaletišta na rastojanju 4 m od krajnjih tačaka luka izbačaja. Ako se takmičar nalazi iza te linije i unutar zaletišta u trenutku kad je sprava pala, smatra se da je on propisno napustio zaletište.

Druga i treća rečenica u članu 32.17.2. Tehničkih pravila osmišljene su kako bi ubrzale proces suđenja a ne da bi predstavljale dodatni način ukazivanja na neispravan pokušaj. Svrha „oznake 4 m“ jeste isključivo da se omogući sudijama da podignu belu zastavicu i otpočnu sa vršenjem merenja pokušaja nakon što se takmičar povuče iza ove tačke (na isti način na koji bi to uradili da je takmičar pravilno napustio zaletište na drugi način). Jedini uslov je da nema drugih razloga za dosuđivanje neispravnog pokušaja i da je sprava dotakla tlo pre nego što je bela zastavica podignuta. Zastavica se može podići nakon što sprava padne na tlo ukoliko se takmičar iz bilo kog razloga ne pomeri dalje od „oznake 4 m“ pri izvođenju pokušaja.

32.18 Nakon svakog pokušaja, sprava se vraća u prostor u blizini kruga ili zaletišta i više se ne baca.

***Merenje rezultata***

32.19 U svim disciplinama bacanja, rezultat se zaokružuje na vrednost manjeg punog centimetra 0,01 m ukoliko izmerena dužina nije pun centimetar.

32.20 Merenje svakog bacanja vrši se odmah nakon svakog ispravnog pokušaja (ili nakon usmenog prigovora podnesenog na licu mesta u skladu sa članom 8.5. Tehničkih pravila) od najbliže tačke otiska koji na tlu ostavi:

32.20.1 kugla, disk ili glava kladiva pri padu, do unutrašnje ivice obruča kruga duž zamišljene linije koja prolazi kroz centar kruga; ili

32.20.2 vrh koplja, do unutrašnje ivice luka duž zamišljene linije koja prolazi kroz centar kruga čiji je luk deo.

Dokle god nije došlo ni do kakve nepravilnost, merenje svakog pokušaja mora biti izvršeno bez obzira na postignut rezultat, ali i zato što merenja drugih pokušaja mogu biti presudna u računanju bodova za takmičare sa izjednačenim rezultatom ili pri odlučivanju da li će takmičar nastaviti da se takmiči u narednim serijama. Osim u slučaju kada se primenjuje član 8.5. Tehničkih pravila, pri uobičajenom postupanju ne treba meriti nijedan pokušaj tokom kog je došlo do nepravilnosti. Sudije treba pažljivo da koriste svoje pravo odlučivanja pri primeni bilo koje alternativne mere i da to čine samo u posebnim slučajevima.

Ako se ne koristi merenje putem video-snimanja, za svaki ispravan pokušaj oznaka (obično metalna) treba da bude postavljena u vertikalni položaj na mestu otiska koji sprava ostavi u sektoru za bacanje koji je najbliži krugu/luku. Oznaka se provlači kroz petlju na kraju kalibrirane metalne trake tako da je „nula” na oznaci. Traka treba da se izvuče horizontalno vodeći računa da se ne postavi ni na kakvo ispupčenje na tlu.

**33. Bacanje kugle**

***Takmičenje***


33.1 Kugla se baca sa ramena jednom rukom. U trenutku kada takmičar zauzme položaj unutar kruga za početak izvođenja pokušaja, kugla mora dodirivati ili biti vrlo blizu vrata ili brade takmičara, a šaka ne sme biti spuštena ispod tog položaja tokom izvođenja bacanja. Tokom izvođenja bacanja, kugla ne sme doći u položaj iza linije ramena takmičara.

*Napomena: Tehnika „zvezde” pri bacanju nije dozvoljena.*

***Balvan***

33.2 Balvan je bele boje, izrađen od drveta ili drugog pogodnog materijala, lučnog oblika, postavljen tako da njegova unutrašnja ivica bude u ravni sa unutrašnjom ivicom obruča i pod pravim uglom u odnosu na površinu obruča. Postavlja se tako da se njegov centar podudara sa centralnom linijom sektora za bacanje (videti Sliku (a) člana 32. Tehničkih pravila) i mora biti čvrsto pričvršćen za tlo ili beton koji se nalazi oko obruča.

0,30 m



0,112 m

0,112 m – 0,30 m

0,100 m ± 0,008 m

nivo terena van kruga

balvan

površina kruga

0,020 m ± 0,006 m

obruč kruga

**Slika člana 33. Tehničkih pravila – Balvan za bacanje kugle** (prikaz odozgo i sa strane)

*Napomena: Balvani koji su u skladu sa specifikacijama iz 1983/84. godine mogu se i dalje koristiti.*

33.3 Širina balvana je od 11,2 cm do 30 cm, dužina po sečici 1,21 m ± 1 cm za luk istog radijusa kao krug, a visina 10 cm ± 8 mm mereno od nivoa površine unutrašnjosti kruga uz balvan.

***Kugla***

33.4 Kugla je izrađena od punog gvožđa, mesinga ili drugog metala ne mekšeg od mesinga ili može imati spoljni sloj izrađen od ovih metala koji pokriva jezgro od olova ili drugog čvrstog materijala. Kugla mora biti loptastog oblika i sa glatkim površinskim slojem. Ukoliko se koristi punjenje, ono mora biti umetnuto tako da bude nepomično i da je u skladu sa zahtevima koji se tiču centra gravitacije koji su navedeni u članu 36.5. Tehničkih pravila.

Informacija za proizvođače: da bi se površina kugle smatrala glatkom, prosečna visina površine ne sme da prelazi 1,6 μm (mikrometar), odnosno indeks hrapavosti mora biti N7 ili manji.

33.5 Kugla mora odgovarati sledećim karakteristikama:

|  |  |  |  |  |  |
| --- | --- | --- | --- | --- | --- |
| Najmanja masa i najveći i najmanji dozvoljeni prečnik kugle za takmičenje i priznavanje rekorda | | | | | |
| Masa kugle | 3,000 kg | 4,000 kg | 5,000 kg | 6,000 kg | 7,260 kg |
| Najmanji dozvoljeni prečnik | 85 mm | 95 mm | 100 mm | 105 mm | 110 mm |
| Najveći dozvoljeni prečnik | 110 mm | 110 mm | 120 mm | 125 mm | 130 mm |

Tim službenih lica

Za bacanje kugle, preporučuje se određivanje raspoloživih sudija na sledeći način:

a. Šef sudija koji nadgleda ceo događaj.

b. Dvoje sudija koji proveravaju da li je bacanje izvršeno na odgovarajući način i vrše merenje pokušaja. Jedan od sudija mora imati dve zastavice – belu koja označava da je pokušaj ispravan i crvenu koja označava neispravan pokušaj. Kada se izvrši merenje bacanja, savetuje se da sudija stoji u krugu držeći crvenu zastavicu dok se sprava ne vrati i dok se ne raščisti prostor za bacanje. Umesto toga, u krug se može postaviti i čunj. (Na nekim takmičenjima, ovu poziciju preuzima šef sudija u disciplini).

U slučaju kada se ne koristi elektronsko merenje dužine (EDM), drugi sudija treba da provuče i drži traku za merenje na takav način da ona prolazi kroz centralni deo kruga.

c. Sudija koji odmah nakon izvedenog pokušaja postavlja oznaku pokazujući tačku od koje će se meriti izvođenje pokušaja.

d. Sudija koji postavlja iglu za merenje/prizmu na mesto na kome je postavljena oznaka vodeći računa da je traka podešena na 0.

e. Sudija zadužen za skupljanje sprava i vraćanje istih na postolje ili u levak za vraćanje sprava.

f. Sudija zapisničar koji beleži rezultate i poziva svakog takmičara (i onog koji je sledeći na redu).

g. Sudija zadužen za tablu sa rezultatima (pokušaj-broj- rezultat).

h. Sudija zadužen za sat koji pokazuje takmičarima vreme koje imaju na raspolaganju za izvođenje pokušaja.

i. Sudija zadužen za takmičare.

j. Sudija zadužen za postolje sa spravama.

*Napomena (i): Ovo je tradicionalna postavka službenih lica. Na većim takmičenjima, gde postoje sistemi podataka i elektronske table sa rezultatima, neophodno je prisustvo posebno obučenih lica. Prolazak takmičara u naredne krugove takmičenja i rezultate u disciplinama skokova i bacanja prate i sudija zapisničar i sistem podataka.*

*Napomena (ii): Službena lica i oprema moraju biti postavljeni tako da ne ometaju kretanje takmičara niti zaklanjaju pogled publici.*

**34. Bacanje diska**

***Disk***


34.1 Telo diska može biti masivno ili šuplje, izrađeno od drveta ili drugog pogodnog materijala, oivičeno metalnim obručem zaobljene ivice. Poprečni presek ivice obruča odgovara krugu poluprečnika približno 6 mm. U telo diska sa svake strane mogu biti ugrađene kružne ploče. Disk može biti i bez ovih metalnih ploča pod uslovom da odgovarajuća površina tela diska bude ravna i da dimenzije i ukupna težina sprave odgovaraju datim karakteristikama. Nikakvi nepričvršćeni delovi nisu dozvoljeni.

Obe strane diska moraju biti potpuno iste, bez žljebova, izbočina i oštrih ivica. Strane treba da se sužavaju u pravoj liniji od bilo koje tačke na krugu prečnika od 25 mm do 28,5 mm od centra diska do početka zakrivljenja obruča.

Profil diska se izvodi na sledeći način. Od početka krivine ivice obruča, debljina diska se ravnomerno povećava do najveće debljine D. Ova debljina se postiže na rastojanju od 25 mm do 28,5 mm od ose diska Y. Od ove tačke do ose diska Y, debljina tela diska ostaje nepromenjena. Gornja i donja strana diska moraju biti jednake. Takođe, disk mora biti simetričan kada je u pitanju rotacija oko ose diska Y.

Površina diska, uključujući i površinu metalnog obruča, mora biti jednoobrazna i glatka, bez ikakvih hrapavih površina (videti član 33.4. Tehničkih pravila.

osa



45 m ± 1 mm za muškarce

38 mm ± 1 mm za žene

poluprečnik pribl. 6 mm

0,181 m ± 0,001 m za žene

0,220 m ± 0,001 m za muškarce

**Slika člana 34. Tehničkih pravila – Disk**

34.2 Disk mora odgovarati sledećim karakteristikama:

|  |  |  |  |  |  |  |  |
| --- | --- | --- | --- | --- | --- | --- | --- |
| Najmanja masa i najmanji i najveći dozvoljeni prečnik diska za takmičenje i priznavanje rekorda | | | | | | | |
|  | 1,000 kg | 1,500 kg | | 1,750 kg | | | 2,000 kg |
| Spoljni prečnik metalnog obruča: | | | | | | | |
| Najmanji | 180 mm | | 200 mm | | 210 mm | 219 mm | |
| Najveći | 182 mm | | 202 mm | | 212 mm | 221 mm | |
| Prečnik metalne ploče ili ravnog središnjeg dela diska | | | | | | | |
| Najmanji | 50 mm | | 50 mm | | 50 mm | 50 mm | |
| Najveći | 57 mm | | 57 mm | | 57 mm | 57 mm | |
| Debljina diska u ravnom središnjem delu: | | | | | | | |
| Najmanja | 37 mm | | 38 mm | | 41 mm | 44 mm | |
| Najveća | 39 mm | | 40 mm | | 43 mm | 46 mm | |
| Debljina metalnog obruča (6 mm od ivice): | | | | | | | |
| Najmanja | 12 mm | | 12 mm | | 12 mm | 12 mm | |
| Najveća | 13 mm | | 13 mm | | 13 mm | 13 mm | |

Tim službenih lica

Za bacanje diska, preporučuje se određivanje raspoloživih sudija na sledeći način:

a. Šef sudija koji nadgleda ceo događaj.

b. Dvoje sudija koji proveravaju da li je bacanje izvršeno na odgovarajući način i vrše merenje pokušaja. Jedan od sudija mora imati dve zastavice – belu koja označava da je pokušaj ispravan i crvenu koja označava neispravan pokušaj. Nakon što se izvrši merenje bacanja, savetuje se da sudija stoji na ulazu u zaštitnu mrežu držeći crvenu zastavicu dok se sprava ne vrati i ne raščisti prostor za bacanje. Umesto toga, na tom mestu se može postaviti i čunj. Na nekim takmičenjima, ovu poziciju preuzima šef sudija u disciplini.

U slučaju kada se ne koristi elektronsko merenje dužine (EDM), drugi sudija treba da provuče i drži traku za merenje tako da ona prolazi kroz centralni deo kruga.

c. Sudija koji odmah nakon bacanja postavlja oznaku označavajući tačku sa koje će se vršiti merenje izvedenog pokušaja. Ukoliko sprava sleti izvan za to određenog prostora, pomenuti sudija ili sudija zadužen za postavljanje igle za merenje/prizme (onaj koji je bliži liniji) treba da to pokaže ispruženom rukom. Ispravno izvedeni pokušaj nije potrebno naznačiti.

d. Sudija koji postavlja iglu za merenje/prizmu na mesto na kome je postavljena oznaka vodeći računa da je traka podešena na 0.

e. Jedan ili više sudija ili pomoćnika zaduženih za skupljanje sprava i vraćanje istih na postolje ili u levak za vraćanje sprava. U slučaju kada se traka koristi za merenje, jedan od ovih sudija ili pomoćnika treba da obezbedi da je traka za merenje zategnuta u cilju obezbeđivanja preciznog merenja.

f. Sudija zapisničar koji beleži rezultate i poziva svakog takmičara (i onog koji je sledeći na redu).

g. Sudija zadužen za tablu sa rezultatima (pokušaj-broj-rezultat).

h. Sudija zadužen za sat koji pokazuje takmičarima vreme koje imaju na raspolaganju za izvođenje pokušaja.

i. Sudija zadužen za takmičare.

j. Sudija zadužen za postolje za sprave.

*Napomena (i): Ovo je tradicionalna postavka službenih lica. Na većim takmičenjima, gde postoje sistemi podataka i elektronske table sa rezultatima, neophodno je prisustvo posebno obučenih lica. Prolaz takmičara u naredne krugove takmičenja i rezultate u disciplinama skokova i bacanja prate i sudija zapisničar i sistem podataka.*

*Napomena (ii): Službena lica i oprema moraju biti postavljeni tako da ne ometaju kretanje takmičara niti zaklanjaju pogled publici.*

*Napomena (iii): Mora se obezbediti mesto za pokazivač smera vetra koji pokazuje smer i snagu vetra.*

**35. Zaštitna mreža za bacanje diska**

35.1 Bacanje diska se izvodi iz prostora ograđenog zaštitnom mrežom (kavez) da bi se osigurala bezbednost gledalaca, službenih lica i takmičara. Zaštitna mreža opisana u ovom članu predviđena je za korišćenje na takmičenjima na kojim se i druge atletske discipline održavaju istovremeno na stadionu ili na takmičenjima van stadiona uz prisustvo gledalaca. U ostalim slučajevima, naročito na terenima za trening, mogu se koristiti i zaštitne mreže jednostavnije konstrukcije. Saveti se mogu dobiti, na zahtev, od federacija članica ili kancelarije Svetske atletike.

*Napomena (i): Zaštitna mreža za bacanje kladiva, opisana u članu 37. Tehničkih pravila, može se koristiti i za bacanje diska, bilo da se unutar nje postave koncentrični krugovi prečnika 2,135/2,50 m, ili da se koristi produžena verzija mreže koja dozvoljava postavljanje dodatnog kruga za bacanje diska ispred kruga za bacanje kladiva.*

*Napomena (ii): Pokretni paneli zaštitne mreže za bacanje kladiva mogu se koristiti kada se zaštitna mreža koristi za bacanje diska kako bi zona opasnosti bila ograničena.*

35.2 Zaštitna mreža mora biti projektovana, izrađena i održavana tako da zaustavi disk težine 2 kg izbačen brzinom od 25 m/s. Mreža treba da bude tako postavljena da onemogući da se izbačena sprava odbije nazad prema takmičaru ili preko ivice mreže. Svaki tip i konstrukcija mreže koji ispunjavaju zahteve iz ovog člana dozvoljeni su za upotrebu.

35.3 Zaštitna mreža treba da bude oblika latiničnog slova U, kao što je prikazano na Slici člana 35. Tehničkih pravila. Otvor mreže treba da bude širine 6 m postavljen na udaljenosti od 7 m ispred centra kruga za bacanje. Krajnje ivice otvora širokog 6 m smatraju se unutrašnjom ivicom mreže kaveza. Visina mreže na najnižem delu ne sme biti manja od 4 m. Na prednjim krajevima mreže, u dužini od 3 m na obe strane, visina treba da bude 6 m.

Prilikom izrade mreže, treba predvideti mere kako bi se isključila mogućnost da disk prođe između spojeva delova mreže ili ispod donjeg kraja mreže.

*Napomena (i): Postavljanje zadnjeg dela panela/mreže nema značaj pod uslovom da je mreža najmanje 3,00 m udaljena od centra kruga.*

*Napomena (ii): Novi tipovi mreže koji pružaju isti ili bolji stepen zaštite kao goreopisani i ne proširuju „sektor opasnosti” u poređenju sa konvencionalnim dizajnom mogu biti certifikovani od strane Svetske atletike.*

*Napomena (iii): Bočna strana zaštitne mreže, naročito ona uz atletsku stazu, može biti dodatno produžena i/ili dopunjena pokretnim panelom/ panelima i /ili povećana u visinu kako bi se obezbedila dodatna sigurnost takmičarima na susednoj stazi dok traje takmičenje u bacanju diska.*

Mreža mora biti pričvršćena tako da je širina otvora ista na svakoj visini mreže. Ovo takođe važi za panele kada su postavljeni u skladu sa Napomenom (ii) uz član 37.4. Tehničkih pravila.


35.4 Sama mreža može biti izrađena od užeta upredenog od prirodnih ili veštačkih vlakana ili od srednje ili jako rastegljive čelične žice. Dozvoljena veličina otvora na mreži je 45 mm za mrežu od užeta i 50 mm za čeličnu mrežu.

*Napomena: Detaljna uputstva za izradu i kontrolu bezbednosti zaštitne mreže mogu se naći u „Priručniku Svetske atletike za atletska borilišta”.*

35.5 Maksimalni sektor opasnosti za bacanje diska iz ove mreže približno iznosi 69° kada u istom takmičenju učestvuju i levoruki i desnoruki bacači (računato pod pretpostavkom da se disk baca iz ograničenog kruga poluprečnika 1,5 m). Pravilno postavljanje mreže i usmeravanje otvora mreže na borilištu je zato od suštinskog značaja za bezbedno izvođenje takmičenja.

*Napomena (i): Metod koji se koristi da se odredi „sektor opasnosti” ilustrovan je na Slici člana 35. Tehničkih pravila.*

*Napomena (ii): Na svakom atletskom borilištu, treba pripremiti plan sektora opasnosti koji će biti objavljen na mestu takmičenja i koji prikazuje sektor opasnosti za svaku mrežu za bacanje diska imajući u vidu njenu strukturu i položaj.*



centralna linija

približno 69o

**Slika člana 35. Tehničkih pravila – Zaštitna mreža isključivo za bacanje diska** (sa dimenzijama zaštitne mreže)

**36. Bacanje kladiva**

***Takmičenje***

36.1 Takmičar u početnom položaju, pre početka izvođenja zamaha ili okreta, može spustiti glavu kladiva na tlo unutar ili izvan kruga.

36.2 Ne smatra se neispravnim pokušajem ako glava kladiva tokom zamaha ili okreta takmičara dodirne gornju ivicu obruča kruga ili tlo izvan kruga. Takmičar može prekinuti izvođenje pokušaja i početi pokušaj ponovo pod uslovom da nije prekršeno nijedno drugo pravilo.


36.3 Ako se kladivo otkači ili prekine tokom izvođenja pokušaja, pokušaj se neće smatrati neispravnim pod uslovom da je pokušaj u svemu ostalom izveden u skladu sa ovim članom. Neispravnim pokušajem se neće smatrati ni ako takmičar zbog toga izgubi ravnotežu i samim tim načini povredu bilo kog dela ovog člana. U oba slučaja, takmičar ima pravo da ponovi pokušaj.

***Kladivo***

36.4 Kladivo se sastoji iz tri glavna dela: metalne glave, žice i drške.

36.5 Glava kladiva je izrađena od punog gvožđa, mesinga ili drugog metala ne mekšeg od mesinga, ili može imati spoljni sloj izrađen od ovih metala koji pokriva jezgro od olova ili drugog čvrstog materijala.

Težište glave ne sme biti pomereno od centra glave kladiva više od 6 mm, tj. mora uravnotežiti glavu, bez drške i žice, na horizontalnom prstenu oštrih ivica prečnika 12 mm (videti Sliku (a) člana 36. Tehničkih pravila). Ako se koristi glava kladiva sa jezgrom od drugog materijala, ona mora biti izrađena tako da je jezgro nepomično u odnosu na ostali deo glave i da težište glave nije pomereno više od 6 mm od centra glave kladiva.



težište

oštra ivica

prstena

glava kladiva mora da ostane na prstenu

osnova uređaja

**Slika (a) člana 36. Tehničkih pravila – Preporučeni uređaj za kontrolu težišta glave kladiva**

36.6 Žica kladiva mora biti izrađena od jednog nenastavljenog, pravog komada elastične čelične žice, prečnika najmanje 3 mm, koji se ne sme značajno istezati tokom izvođenja pokušaja.


Da bi se mogla pričvrstiti za ostale delove kladiva, žica se može završavati petljom na jednom ili oba kraja. Žica treba da se poveže sa glavom kladiva na pokretan način, putem običnog ili kugličnog ležaja.

*Napomena: Na uvijenim krajevima žice kladiva može se postaviti mali komad providne cevi izrađene od PVC-a dužine 50 mm sa unutrašnjim prečnikom od 5 mm.*

36.7 Drška kladiva mora biti kruta i bez zglobnih veza bilo kog tipa. Ukupno istezanje drške pod dejstvom sile od 3,8 kN ne sme biti veće od 3 mm. Treba da bude pričvršćena za žicu na takav način da se ne može okrenuti unutar petlje žice da bi se na taj način povećala dužina kladiva. Način povezivanja sa žicom je petlja. Ne sme se koristiti okretna veza.

Drška ima simetričan oblik, a hvat drške može biti prav ili zakrivljen. Sila pucanja drške kladiva ne sme biti manja od 8 kN.

hvat drške kladiva



šina

petlja za vezu sa žicom

**Slika (b) člana 36. Tehničkih pravila – Generička drška kladiva**

*Napomena: Dozvoljena je i drugačija konstrukcija drške pod uslovom da zadovoljava zahteve specifikacija.*

36.8 Kladivo mora odgovarati sledećim karakteristikama:

|  |  |  |  |  |  |
| --- | --- | --- | --- | --- | --- |
| Najmanja masa kladiva i najmanji i najveći dozvoljeni prečnik za takmičenje i priznavanje rekorda | | | | | |
| 3,000 kg | | 4,000 kg | 5,000 kg | 6,000 kg | 7,260 kg |
| Dužina kladiva merena od unutrašnje strane drške | | | | | |
| Najveća | 1195 mm | 1195 mm | 1200 mm | 1215 mm | 1215 mm |
| Prečnik glave kladiva: | | | | | |
| Najmanja | 85 mm | 95 mm | 100 mm | 105 mm | 110 mm |
| Najveća | 100 mm | 110 mm | 120 mm | 125 mm | 130 mm |

*Napomena: Težina kladiva predstavlja ukupnu težinu glave kladiva, žice i drške.*

Tim službenih lica

Za bacanje kladiva, preporučuje se određivanje raspoloživih sudija na sledeći način:

a. Šef sudija koji nadgleda ceo događaj.

b. Dvoje sudija koji proveravaju da li je bacanje izvršeno na odgovarajući način i vrše merenje pokušaja. Jedan od sudija mora imati dve zastavice – belu koja označava da je pokušaj ispravan i crvenu koja označava neispravan pokušaj. Nakon što se izvrši merenje bacanja, savetuje se da sudija stoji na ulazu u zaštitnu mrežu držeći crvenu zastavicu dok se sprava ne vrati i dok se ne raščisti prostor za bacanje. Umesto toga, na tom mestu se može postaviti i čunj. (Na nekim takmičenjima, ovu poziciju preuzima šef sudija u disciplini.)

U slučaju kada se ne koristi elektronsko merenje dužine (EDM), drugi sudija treba da provuče i drži traku za merenje tako da ona prolazi kroz centralni deo kruga.

c. Sudija koji odmah nakon bacanja postavlja oznaku obeležavajući tačku sa koje će se vršiti merenje izvedenog pokušaja. Ukoliko sprava sleti van za to određenog prostora, pomenuti sudija ili sudija zadužen za postavljanje igle za merenje/prizme (onaj koji je bliži liniji) treba da to pokaže ispruženom rukom. Ispravno izvedeni pokušaj nije potrebno naznačiti.

d. Sudija koji postavlja iglu za merenje/prizmu na mesto na kome je postavljena oznaka vodeći računa da je traka na oznaci podešena na 0.

e. Jedan ili više sudija ili pomoćnika zaduženih za skupljanje sprava i vraćanje istih na postolje ili u levak za vraćanje sprava. U slučaju kada se traka koristi za merenje, jedan od pomenutih sudija ili pomoćnika treba da obezbedi da je traka za merenje zategnuta u cilju obezbeđivanja preciznog merenja.

f. Sudija zapisničar koji beleži rezultate i poziva svakog takmičara (i onog koji je sledeći na redu).

g. Sudija zadužen za semafor (pokušaj-broj-rezultat).

h. Sudija zadužen za sat koji pokazuje takmičarima vreme koje imaju na raspolaganju za izvođenje pokušaja.

i. Sudija zadužen za takmičare.

j. Sudija zadužen za postolje za sprave.

*Napomena (i): Ovo je tradicionalna postavka službenih lica. Na većim takmičenjima, gde postoje sistemi podataka i elektronske table sa rezultatima, neophodno je prisustvo posebno obučenih lica. Prolazak takmičara u naredne krugove takmičenja i rezultate u disciplinama skokova i bacanja prate i sudija zapisničar i sistem podataka.*

*Napomena (ii): Službena lica i oprema moraju biti postavljeni tako da ne ometaju kretanje takmičara niti zaklanjaju pogled publici.*

**37. Zaštitna mreža za bacanje kladiva**

37.1 Bacanje kladiva se izvodi iz prostora ograđenog zaštitnom mrežom (kavez) da bi se osigurala bezbednost gledalaca, službenih lica i takmičara. Zaštitna mreža opisana u ovim pravilima je predviđena za korišćenje na takmičenjima na kojim se i druge atletske discipline održavaju istovremeno na stadionu ili na takmičenjima van stadiona uz prisustvo gledalaca. U ostalim slučajevima, naročito na terenima za trening, mogu se koristiti i zaštitne mreže jednostavnije konstrukcije. Saveti se mogu dobiti, na zahtev, od federacija članica ili kancelarije Svetske atletike.

37.2 Zaštitna mreža mora biti projektovana, izrađena i održavana tako da zaustavi glavu kladiva težine 7,260 kg izbačenu brzinom od najviše 32 m/s. Mreža treba da bude tako postavljena da onemogući da se izbačena sprava odbije nazad prema takmičaru ili preko ivice mreže. Svaki tip i konstrukcija mreže koji ispunjavaju zahteve iz ovog člana dozvoljeni su za upotrebu.

37.3 Zaštitna mreža treba da bude oblika latiničnog slova U, kao što je prikazano na Slici (a) člana 37. Tehničkih pravila. Otvor mreže treba da bude širine 6 m, a na udaljenosti od 7 m ispred centra kruga za bacanje. Krajevi otvora širokog 6 m smatraju se unutrašnjom ivicom pokretne mreže. Visina mreže na najnižem delu ne sme biti manja od 7 m na zadnjoj strani, i ne sme biti manja od 10 m na prednjim krajevima nepokretnog dela mreže u dužini od 2,8 m.

Prilikom izrade mreže, treba predvideti mere kako bi se isključila mogućnost da kladivo prođe između spojeva delova mreže ili ispod donjeg kraja mreže.

*Napomena (i): Postavka zadnjeg dela krila/mreže nije od važnosti pod uslovom da je mreža najmanje 3,50 m udaljena od centra kruga.*

*Napomena (ii): Dozvoljeno je korišćenje neograničenog broja stubova koji će mrežu držati u položaju prikazanom na slikama člana 37. Tehničkih pravila.*

37.4 Prednji deo zaštitne mreža čine dva pokretna krila širine 2 m, od kojih je jedno uvek zatvoreno. Visina ovih krila ne sme biti manja od 10 m.


*Napomena (i): Levo krilo se koristi (zatvara) kada bacaju takmičari koji prave okret u smeru suprotnom od smera kretanja kazaljke sata, a desno krilo kada bacaju takmičari koji prave okret u smeru kretanja kazaljke sata. Imajući u vidu moguću potrebu da se tokom takmičenja naizmenično koriste oba krila, zbog učešća levorukih i desnorukih bacača, bitno je da zaštitna mreža bude tako izvedena da se pomeranje (zatvaranje i otvaranje) krila vrši jednostavno i za najkraće moguće vreme.*

*Napomena (ii): Na slici je prikazan mogući „zatvoren” položaj oba krila, iako tokom takmičenja u svakom trenutku samo jedno od njih može biti u tom položaju.*

*Napomena (iii): Kada su u upotrebi, pokretna krila moraju biti tačno u položaju prikazanom na slici. Krila moraju biti tako napravljena da se mogu učvrstiti u „radnom” položaju. Preporučuje se da se na tlu obeleže (stalno ili privremeno) tačna mesta krila kada su u „radnom” položaju.*

*Napomena (iv): Konstrukcija pokretnih krila i način njihove upotrebe može se razlikovati u zavisnosti od konstrukcije cele mreže (kaveza) i ona mogu biti klizna, viseća na vertikalnoj ili horizontalnoj osovini ili ukloniva. Jedini obavezan zahtev je da krila pri udaru zaustave kladivo i da onemoguće prolazak kladiva između nepokretnog i pokretnih delova mreže.*

*Napomena (v): Novi tipovi mreže koji pružaju isti stepen zaštite kao goreopisani i ne proširuju sektor opasnosti u poređenju sa konvencionalnim dizajnom mogu biti odobreni od strane Svetske atletike.*



centralna linija

približno 53°

**Slika (a) člana 37. Tehničkih pravila – Zaštitna mreža sa koncentričnim krugovima za bacanje diska i kladiva** (Konfiguracija za bacanje kladiva za desnoruke bacače, sa dimenzijama zaštitne mreže)


37.5 Sama mreža može biti izrađena od užeta upredenog od prirodnih ili veštačkih vlakana ili od srednje ili jako rastegljive čelične žice. Dozvoljena veličina otvora na mreži je 45 mm za mrežu od užeta i 50 mm za čeličnu mrežu

*Napomena: Detaljna uputstva za izradu i kontrolu bezbednosti zaštitne mreže mogu se naći u „Priručniku Svetske atletike za atletska borilišta”.*

37.6 Kada se ista mreža koristi za bacanje diska i bacanje kladiva, to se može izvesti na dva načina. Najjednostavniji način je postavljanje koncentričnih krugova prečnika 2,135 m i 2,50 m tako da se ista površina kruga koristi za obe discipline. Kavez za bacanje kladiva će se koristiti za bacanje diska fiksiranjem pokretnih krila mreže van otvore kaveza.


Ako se koriste dva odvojena kruga za bacanje kladiva i bacanje diska u istom kavezu, oni se postavljaju jedan iza drugog duž centralne linije sektora za bacanje. Rastojanje centara krugova je 2,37 m, pri čemu je krug za bacanje diska postavljen bliže otvoru mreže. U tom slučaju, pokretna krila mreže koriste se za bacanje diska u cilju produživanja stranice zaštitne mreže.

*Napomena: Postavka zadnjeg dela krila/mreže nije od važnosti pod uslovom da je mreža najmanje 3,50 m udaljena od centra koncentričnih krugova ili od centra kruga za bacanje kladiva kada postoje oba kruga (ili 3,00 m za kaveze sa zasebnim krugovima koji su izgrađeni u skladu sa pravilima koja su bila na snazi pre 2004. godine, sa krugom za bacanje kladiva ispred kruga za bacanje diska) (videti i član 37.4. Tehničkih pravila).*



centralna linija

**Slika (b) člana 37. Tehničkih pravila – Zaštitna mreža za bacanje kladiva i diska sa koncentričnim krugovima** (Konfiguracija za bacanje diska, sa dimenzijama zaštitne mreže)



centralna linija

**Slika (c) člana 37. Tehničkih pravila – Zaštitna mreža za bacanje kladiva i diska sa zasebnim krugovima** (Sa dimenzijama zaštitne mreže)

(Samo ako je krug za bacanje diska ispred kruga za bacanje kladiva. Kod bacanja kladiva, otvor treba da bude kao na Slici (a) člana 37. Tehničkih pravila)

37.7 Maksimalni sektor opasnosti kod bacanja kladiva iz ovakve mreže iznosi približno 53º kada u istom takmičenju učestvuju i levoruki i desnoruki bacači (računato pod pretpostavkom da se kladivo baca iz ograničenog kruga poluprečnika 2,407 m). Pravilno postavljanje mreže i usmeravanje otvora mreže na borilištu je zato od suštinskog značaja za bezbedno izvođenje takmičenja.

*Napomena (i): Metod koji se koristi da se odredi „sektor opasnosti” ilustrovan je na Slici (a) člana 37. Tehničkih pravila.*

*Napomena (ii): Na svakom atletskom borilištu, treba pripremiti plan sektora opasnosti koji će biti objavljen na mestu takmičenja i koji prikazuje sektor opasnosti za svaku mrežu za bacanje diska imajući u vidu njenu strukturu i položaj.*

**38. Bacanje koplja**

***Takmičenje***

38.1 Prilikom zaleta i izbačaja, koplje se drži za hvat jednom rukom. Baca se preko ramena ili nadlaktice ruke kojom se baca. Nikakva rotaciona ili druga neuobičajena tehnika bacanja nije dozvoljena.

38.2 Pokušaj se smatra ispravnim samo ako pri padu vrh metalne glave koplja dotakne tlo pre bilo kog drugog dela koplja.

Prethodna pozivanja u pravilima na „vrh” koplja uklonjena su i zamenjena generičkim pozivanjem na glavu. Ovim se potvrđuje da oblik glave znatno varira, otežavajući zasebno definisanje vrha. To znači da sudije pri određivanju da li je koplje sletelo na pravilan način u smislu člana 32.16. Tehničkih pravila i ovog člana 38.2, i prilikom određivanja referentne tačke za vršenje merenja u smislu člana 32.20.2. Tehničkih pravila sada imaju veći prostor za ocenjivanje. Međutim, principi ostaju isti kao ranije i mora postojati određeni ugao sletanja, ma koliko da je mali, da bi se bacanje smatralo ispravnim. Ravno sletanje ili sletanje „zadnjim delom” i dalje treba označiti podizanjem crvene zastavice.

38.3 Nijednog trenutka tokom izvođenja pokušaja, a pre nego što koplje bude izbačeno u vazduh, takmičar ne sme biti leđima okrenut luku za izbačaj.

38.4 Ako se koplje slomi prilikom izbačaja u vazduhu, pokušaj se neće smatrati neispravnim pod uslovom da je pokušaj u svemu ostalom izveden u skladu sa ovim članom. Ako takmičar zbog toga izgubi ravnotežu i prekrši bilo koji deo ovog člana, to se takođe neće smatrati neispravnim pokušajem. U oba slučaja, takmičar ima pravo da ponovi pokušaj.

***Koplje***

38.5 Koplje se sastoji iz tri glavna dela: glave, tela i hvata obavijenog kanapom.

38.6 Telo koplja može biti puno ili šuplje, izrađeno od metala ili drugog prikladnog materijala tako da čini čvrstu i jedinstvenu celinu. Površina tela mora biti jednoobrazna i glatka, bez ikakvih udubljenja ili ispupčenja, useka ili izbočina, rupa ili hrapavih delova (videti član 33.4. Tehničkih pravila).

38.7 Za telo je pričvršćena metalna glava koplja koja se završava oštrim vrhom. Glava koplja mora biti izrađena u potpunosti od metala. Glava može imati ojačani vrh od drugog metala ili legure metala zavaren tako da je površina glave koplja jednoobrazna i glatka celom dužinom (videti član 33.4. Tehničkih pravila). Ugao vrha glave ne sme prelaziti ugao od 40°.

*Napomena: Metalna glava najviše do 3 mm od vrha koplja može se zanemariti prilikom merenja ugla oštrog vrha koplja, pod uslovom da je vrh izrađen uz poštovanje odgovarajućih mera bezbednosti.*

38.8 Prečnik hvata, koji mora da ide preko težišta, ne sme premašiti prosečni prečnik tela koplja za više od 8 mm i mora biti jednak celom dužinom. Hvat ima očekivanu hrapavu površinu, ali ne sme imati useke, izbočine ili udubljenja bilo kakve vrste. Hvat mora biti jednake debljine.

38.9 Koplje mora biti kružnog poprečnog preseka celom svojom dužinom (videti Napomenu (i)). Telo koplja ima najveći prečnik u delu neposredno ispred hvata. Središnji deo tela koplja, uključujući i deo obuhvaćen hvatom, mora biti cilindričnog oblika ili se blago sužavati prema zadnjem kraju, ali ni u kom slučaju razlika u prečniku tela koplja neposredno ispred i neposredno iza hvata ne sme biti veća od 0,25 mm. Od hvata, koplje se postepeno sužava prema prednjem i zadnjem kraju. Uzdužni profil koplja može biti ravan ili blago zaobljen (videti Napomenu (ii)). Međutim, ne sme biti nikakvih naglih promena prečnika koplja osim u delu neposredno iza glave i neposredno ispred i iza hvata koplja. Smanjenje prečnika u delu neposredno iza glave koplja ne sme biti veće od 2,5 mm.

*Napomena (i): Iako koplje mora biti kružnog poprečnog preseka, toleriše se razlika između najvećeg i najmanjeg prečnika preseka od 2%. U tom slučaju, srednja vrednost ova dva prečnika mora odgovarati specifikaciji za prečnik koplja prema tabelama u nastavku.*

*Napomena (ii): Oblik uzdužnog profila koplja može se lako proveriti koristeći metalnu šipku dužine od najmanje 500 mm i dva kalibraciona lista („špijuna”) debljine 0,20 mm i 1,25 mm. Šipka će se klatiti kada je prislonjena uz zaobljene delove profila koplja. Kada se šipka prisloni uz bilo koji ravni deo koplja, kontakt mora biti takav da se između njih ne može uvući list debljine 0,20 mm. Ovo se ne odnosi na deo tela koplja neposredno iza glave koplja. Na tom mestu ne može se uvući list debljine 1,25 mm.*

38.10 Koplje mora odgovarati sledećim karakteristikama:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Najmanja masa i najveći i najmanji dozvoljeni prečnik za učestvovanje na takmičenju i priznavanje rekorda (uključujući hvat obavijen kanapom): | | | | | | | | |
|  | 500 g | | 600 g | | 700 g | | 800 g | |
| Ukupna dužina koplja (L0) | | | | | | | | |
| Najmanja | 2000 mm | | 2200 mm | | 2300 mm  (2400 mm\*) | | 2600 mm | |
| Najveća | 2100 mm | | 2300 mm | | 2400 mm  (2500 mm\*) | | 2700 mm | |
| Rastojanje od vrha metalne glave do težišta koplja (L1) | | | | | | | | |
| Najmanje | 780 mm | | 800 mm | | 860 mm  (850 mm\*) | | 900 mm | |
| Najveće | 880 mm | | 920 mm | | 1000 mm  (990 mm\*) | | 1060 mm | |
| Rastojanje od težišta do kraja koplja (L2) | | | | | | | | |
| Najmanje | 1120 mm | | 1280 mm | | 1300 mm  (1410 mm\*) | | 1540 mm | |
| Najveće | 1320 mm | | 1500 mm | | 1540 mm  (1650 mm\*) | | 1800 mm | |
| Dužina metalne glave (L3): | | | | | | | | |
| Najmanja | | 220 mm | | 250 mm | | 250 mm | | 250 mm |
| Najveća | | 270 mm | | 330 mm | | 330 mm | | 330 mm |
| Širina hvata obavijenog kanapom (L4): | | | | | | | | |
| Najmanja | | 135 mm | | 140 mm | | 150 mm | | 150 mm |
| Najveća | | 145 mm | | 150 mm | | 160 mm | | 160 mm |
| Prečnik koplja u najdebljoj tački (ispred hvata - D0): | | | | | | | | |
| Najmanja | | 20 mm | | 20 mm | | 23 mm | | 25 mm |
| Najveća | | 24 mm | | 25 mm | | 28 mm | | 30 mm |

\* Izmenjeno i dopunjeno u avgustu 2023, a na snazi od 1. aprila 2025.

38.11 Koplje ne sme imati nikakve pokretne delove ili dodatke koji bi tokom izvođenja pokušaja mogli menjati položaj težišta ili aerodinamičke karakteristike koplja.

38.12 Glava koplja se završava šiljkom čije ivice čine ugao koji ne sme biti veći od 40º. Prečnik glave koplja, u tački udaljenoj 0,15 m od vrha, ne sme prelaziti 80% od najvećeg prečnika tela koplja. U tački koja se nalazi na sredini između vrha metalne glave i težišta koplja, prečnik tela koplja ne sme prelaziti 90% od najvećeg prečnika tela koplja.

38.13 Telo koplja se postepeno sužava prema zadnjem kraju, tako da prečnik koplja u tački koja se nalazi na sredini između težišta i zadnjeg kraja koplja ne sme biti manji od 90% od najvećeg prečnika tela koplja. U tački udaljenoj 0,15 m od kraja, prečnik ne može biti manji od 40% od maksimalnog prečnika koplja. Prečnik koplja na njegovom zadnjem kraju ne sme biti manji od 3,5 mm.

Tim službenih lica

Za bacanje koplja, preporučuje se određivanje raspoloživih sudija na sledeći način:

a. Šef sudija koji nadgleda ceo događaj.

b. Dvoje sudija koji proveravaju da li je bacanje izvršeno na odgovarajući način i vrše merenje pokušaja. Jedan od sudija mora imati dve zastavice – belu koja označava da je pokušaj ispravan i crvenu koja označava neispravan pokušaj. Nakon što se izvrši merenje bacanja, savetuje se da sudija stoji na zaletištu držeći crvenu zastavu dok se sprava ne vrati i dok se ne raščisti prostor za bacanje. Umesto toga, na zaletištu se može se postaviti i čunj. (Na nekim takmičenjima, ovu poziciju preuzima šef sudija u disciplini.)

U slučaju kada se ne koristi elektronsko merenje dužine (EDM), drugi sudija treba da provuče i drži traku za merenje tako da ona prolazi kroz oznaku od 8 m obeleženu na zaletištu.

c. Jedan ili dvojica sudija koji odmah nakon bacanja postavljaju oznaku obeležavajući tačku sa koje će se vršiti merenje izvedenog pokušaja. Ukoliko sprava sleti van za to određenog prostora, pomenuti sudija ili sudija zadužen za postavljanje igle za merenje/ prizme (onaj koji je bliži liniji) treba da to pokaže ispruženom rukom. Neophodno je i na odgovarajući način označiti ukoliko sudije utvrde da sprava nije sletela „prednjim delom”. Preporuka je da se umesto zastavica za ovo koristi neka druga vrsta signala za ovu svrhu. Ispravno izvedeni pokušaj nije potrebno naznačiti.

d. Sudija koji postavlja iglu za merenje/prizmu na mesto na kome je postavljena oznaka vodeći računa da je traka na oznaci podešena na 0.

e. Jedan ili više sudija ili pomoćnika zaduženih za skupljanje sprava i vraćanje istih na postolje ili u levak za vraćanje sprava. U slučaju kada se za merenje koristi traka, jedan od pomenutih sudija ili pomoćnika treba da se postara da traka za merenje bude zategnuta u cilju obezbeđivanja preciznog merenja.

f. Sudija zapisničar koji beleži rezultate i poziva svakog takmičara (i onog koji je sledeći na redu).

g. Sudija zadužen za tablu sa rezultatima (pokušaj-broj- rezultat).

h. Sudija zadužen za sat koji pokazuje takmičarima vreme koje imaju na raspolaganju za izvođenje pokušaja.

i. Sudija zadužen za takmičare.


j. Sudija zadužen za postolje sa spravama.

*Napomena (i): Ovo je tradicionalna postavka službenih lica. Na većim takmičenjima, gde postoje sistemi podataka i elektronske table sa rezultatima, neophodno je prisustvo posebno obučenih lica. Prolazak takmičara u naredne krugove takmičenja i rezultate u disciplinama skokova i bacanja prate i sudija zapisničar i sistem podataka.*

*Napomena (ii): Službena lica i oprema moraju biti postavljeni tako da ne ometaju kretanje takmičara niti zaklanjaju pogled publici.*

*Napomena (iii): Mora se obezbediti mesto za pokazivač smera vetra koji pokazuje smer i snagu vetra.*

|  |
| --- |
|  |



težište

40o

maks.



uveličan vrh glave koplja

***Slika člana 38. Tehničkih pravila – Koplje za međunarodna takmičenja***

|  |  |  |  |  |  |
| --- | --- | --- | --- | --- | --- |
| **Dužine** | | **Prečnici** | | **Najveći** | **Najmanji** |
| L0 | Ukupno | D0 | Ispred hvata | – | – |
| L1 | Od vrha do težišta | D1 | Iza hvata | D0 | D0 - 0.25 mm |
| 1/2L1 | Polovina L1 | D2 | 150 mm od vrha | 0,8 D0 | – |
| L2 | Od kraja do težišta | D3 | Zadnji deo glave | – | – |
| 1/2L2 | Polovina L2 | D4 | Odmah iza glave | – | D3 - 2.5 mm |
| L3 | Glava | D5 | Na polovini rastojanja između vrha i težišta | 0,9 D0 | – |
| L4 | Hvat | D6 | Hvat | D0 + 8 mm | – |
| D7 | Na polovini rastojanja između kraja koplja i težišta | – | 0,9 D0 |
| D8 | 150 mm od kraja | – | 0,4 D0 |
| Težište | Težište | D9 | Na kraju tela | – | 3,5 mm |

*Napomena: Maksimalno odstupanje kod svih merenja prečnika ne sme prelaziti 0,1 mm.*

# DEO IV – TAKMIČENjA U VIŠEBOJU

**39. Takmičenja u višeboju**

***Mlađi juniori (U18), stariji juniori (U20) i seniori (petoboj i desetoboj)***

39.1 Petoboj se sastoji od pet disciplina koje se održavaju u jednom danu po sledećem redosledu: skok udalj, bacanje koplja, trka na 200 m, bacanje diska, trka na 1500 m.

39.2 Desetoboj u muškoj kategoriji se sastoji od deset disciplina koje se održavaju u dva uzastopna dana po sledećem redosledu:

Prvi dan: trka na 100 m, skok udalj, bacanje kugle, skok uvis, trka na 400 m;

Drugi dan: trka na 110 m s preponama, bacanje diska, skok motkom, bacanje koplja, trka na 1500 m.

***Starije juniorke (U20) i seniorke (sedmoboj i desetoboj)***

39.3 Sedmoboj se sastoji od sedam disciplina koje se održavaju u dva uzastopna dana po sledećem redosledu:

Prvi dan: trka na 100 m s preponama, skok uvis, bacanje kugle, trka na 200 m.

Drugi dan: skok udalj, bacanje koplja, trka na 800 m.

39.4 Desetoboj u ženskoj kategoriji se sastoji od deset disciplina koje se održavaju u dva uzastopna dana po članu 39.2. po sledećem redosledu:

Prvi dan: trka na 100 m, bacanje diska, skok motkom, bacanje koplja, trka na 400 m;

Drugi dan: trka na 100 m s preponama, skok udalj, bacanje kugle, skok uvis, trka na 1500 m.

***Mlađe juniorke (samo sedmoboj)***

39.5 Sedmoboj mlađih juniorki se sastoji od sedam disciplina koje se održavaju u dva uzastopna dana po sledećem redosledu:

Prvi dan: trka na 100 m s preponama, skok uvis, bacanje kugle, trka na 200 m.

Drugi dan: skok udalj, bacanje koplja, trka na 800 m.

**Opšte odredbe**

39.6 Po odluci glavnog sudije za discipline višeboja, kada god je to moguće, za svakog takmičara vremenski razmak između završetka jedne discipline i početka naredne ne treba da bude manji od 30 minuta. Kada je to moguće, razmak između završetka poslednje discipline prvog dana i početka prve discipline drugog dana takmičenja treba da bude najmanje 10 sati.

Period od najmanje 30 minuta računa se kao vreme od kraja poslednje trke ili pokušaja nekog takmičara u prethodnoj disciplini, do starta prve trke ili pokušaja u narednoj disciplini. Zbog toga je moguće i nije neuobičajeno da takmičari odmah po završetku jedne discipline pređu direktno na zagrevanje za sledeću, pri čemu tih 30 minuta počinje da se računa od prelaska sa jednog mesta takmičenja na drugo i zagrevanjem. Nije dozvoljeno menjati broj dana tokom kojih se izvodi takmičenje u višebojima, osim u posebnim slučajevima (npr. vanredni vremenski uslovi). Odluke o tome donose tehnički delegati i/ili glavne sudije uzimajući u obzir okolnosti svakog takvog slučaja. Međutim, ukoliko se, iz nekog razloga, takmičenje održava tokom dužeg vremenskog perioda od onog predviđenog članovima 39. ili 53. Tehničkih pravila, rekord u višeboju (ukupan broj bodova) se ne priznaje.

39.7 Tehnički delegat ili glavni sudija za višeboje određuju sastav predkvalifikacija i grupa za svaku pojedinačnu disciplinu višeboja osim za poslednju. Grupe se prave tako da se takmičari sa sličnim rezultatima u svakoj od pojedinačnih disciplina tokom unapred određenog perioda nalaze u istoj grupi. U svakoj predkvalifikaciji ili grupi se nalazi po mogućstvu pet ili više takmičara, a nikada manje od tri takmičara. Ako zbog satnice takmičenja, predkvalifikacije ili grupe za naredno takmičenje nije moguće napraviti na gorenavedeni način, grupe se mogu praviti od takmičara koji su spremni pošto su završili prethodnu disciplinu višeboja.

U poslednjoj disciplini višeboja, grupe predkvalifikacija se određuju prema plasmanu takmičara posle pretposlednje discipline, tako da vodeći takmičari posle pretposlednje discipline nastupaju u poslednjoj grupi.

Tehnički delegat ili glavni sudija za višeboje imaju pravo da promene sastav bilo koje grupe ako smatraju da za to postoje opravdani razlozi.

39.8 Pravila Svetske atletike za svaku pojedinačnu disciplinu primenjuju se i u višeboju uz sledeće izuzetke:

39.8.1 u skoku udalj i svim disciplinama bacanja, svaki takmičar ima pravo samo na tri pokušaja;

39.8.2 u slučaju kada se ne koriste sistem za automatsko merenje vremena i za foto-finiš, vreme svakog takmičara mere nezavisno jedan od drugog tri merioca vremena;

39.8.3 u disciplinama trčanja, dozvoljava se samo jedan pogrešan start po trci bez diskvalifikacije takmičara koji je odgovoran za pogrešan start. Starter će diskvalifikovati svakog takmičara koji načini sledeći pogrešan start (videti i član 16.9. Tehničkih pravila);

39.8.4 u vertikalnim skokovima, svako podizanje letvice treba da bude jednako tokom celog takmičenja: 3 cm u skoku uvis i 10 cm u skoku motkom.

39.8.5 startne pozicije/staze za poslednju disciplinu višeboja mogu da odrede tehnički delegat ili glavni sudija za višeboje, onako kako oni smatraju da je poželjno. U trkama na 200 m i 400 m, posle rangiranja takmičara u skladu sa članom 20.3.1. Tehničkih pravila, staze će biti određene u skladu sa članovima 20.4.4. (200 m) i 20.4.5. (400 m) Tehničkih pravila. Za sve ostale discipline, staze se određuju žrebom.

39.9 U svakoj pojedinačnoj disciplini može da se koristi samo jedan način merenja vremena. Međutim, u slučajevima postizanja rekorda, rezultat meren sistemom za automatsko merenje vremena i za foto-finiš se prihvata čak i kada na taj način nisu mereni rezultati ostalih takmičara u toj disciplini.

U ove svrhe priznaju se dva sistema merenja vremena – oni utvrđeni članovima 19.1.1. i 19.1.2. Tehničkih pravila.

Ukoliko, recimo, dođe do kvara sistema za foto-finiš koji se koristi za neke ali ne za sve grupe, neće biti moguće direktno poređenje postignutih rezultata u dva sistema za isto vreme – onih merenih ručno i automatski.

S obzirom na to da se u skladu sa članom 39.9. Tehničkih pravila u toku jedne discipline na takmičenju može primenjivati samo jedan sistem merenja vremena, u tom slučaju, bodovi za sve takmičare bi trebalo da se utvrde na osnovu njihovih ručno merenih vremena koristeći posebnu tabelu ručno merenih vremena.

Pojašnjenja radi, ako u drugim disciplinama svi takmičari imaju vremena merena sistemom za foto-finiš, za takve discipline se mogu koristiti tabele elektronski merenih vremena.

39.10 Takmičaru koji se ne pojavi na startu trke ili ne izvede bar jedan pokušaj u nekoj od disciplina neće biti dozvoljen nastup u narednoj disciplini višeboja, jer se smatra da je on odustao od daljeg takmičenja. Takav takmičar neće imati bodove u konačnom plasmanu.

Takmičar koji odluči da odustane od daljeg nastupa u višeboju mora o tome odmah da obavesti glavnog sudiju za višeboje.

39.11 Bodovi se objavljuju za svaku disciplinu pojedinačno i u sveukupnom zbiru, za sve takmičare nakon svake od disciplina, u skladu sa trenutno važećim tablicama Svetske atletike za bodovanje u višeboju.

Takmičari se plasiraju po redosledu prema ukupnom broju osvojenih poena.

Iste tabele za bodovanje koriste se za svaku disciplinu, čak i ako se za mlađe starosne grupe specifikacije za prepone ili bacačke sprave razlikuju od onih koje se koriste u seniorskoj konkurenciji.

Bodovi za sve rezultate, kako za trkačke discipline tako i za discipline skokova i bacanja, mogu se naći u odgovarajućoj tablici. Za mnoge discipline, u tablicama nisu navedena sva moguća vremena ili daljine. U takvim slučajevima, koriste se bodovi najbližeg slabijeg rezultata.

Primer: Za bacanje koplja za žene, nema prikazanih bodova za daljinu od 45.82 m. Bliža slabija daljina koja postoji u tablici je 45.78 m, i za nju je naveden rezultat od 779 bodova.

39.12 U slučaju kada se odluči da se za start poslednje discipline u višeboju koristi Gundersenov sistem (ili tome slično), u propozicijama predmetnog takmičenja treba da su definisana konkretna pravila koja treba primenjivati kao i način na koji se trka startuje i izvodi.

39.13 Kada dva i više takmičara imaju isti broj bodova pri određivanju bilo kog mesta, to će se odrediti kao izjednačen rezultat.

# DEO V – TAKMIČENJA NA STANDARDNOJ KRUŽNOJ STAZI DUŽINE 200 M (KRATKA STAZA)

**40. Primena pravila za takmičenja na standardnoj kružnoj stadionu dužine 400 m na takmičenja na kratkoj stazi**

Uzimajući u obzir izuzetke navedene u sledećim članovima iz ovog Dela V i, u slučaju rezultata ostvarenih u zatvorenom i natkrivenom atletskom objektu, zahteve vezane za merenje vetra definisane članovima 17. i 29. Tehničkih pravila, pravila za održavanje takmičenja na standardnoj kružnoj stazi dužine 400 m iz Delova I-IV primenjuju se i na takmičenja na kratkoj stazi.

**41. Stadion sa kratkom stazom (dvorana)**

41.1 Stadion može biti potpuno zatvoren sa svih strana i natkriven. , Ako je zatvoren i natkriven, mora biti obezbeđeno osvetljenje, grejanje i ventilacija koji omogućavaju zadovoljavajuće uslove za održavanje takmičenja.

41.2 Borilište treba da sadrži kružnu stazu; pravu stazu za sprint i trke s preponama; zaletišta i doskočišta za discipline skokova. Osim toga, borilište treba da sadrži i krug i sektor za bacanje kugle, postavljene bilo kao stalne ili privremene instalacije. Staza i sva navedena borilišta moraju da odgovaraju specifikacijama iz „Priručnika Svetske atletike za atletska borilišta”.

41.3 Sve staze, zaletišta ili zone odraza moraju biti prekrivene sintetičkim materijalom u koji po mogućstvu može da prihvata eksere sprinterica dužine 6 mm (videti i član 11. Propisa o atletskoj obući).

Atletska takmičenja na kratkoj stazi iz tačaka 1. (a), (b), (c) i 2. (a) i (b) definicije takmičenja za svetsko rangiranje treba da se održavaju samo na borilištima koje imaju važeći certifikat Svetske atletike za takmičenja na kratkoj stazi. Preporučuje se da se, kada su takva borilišta dostupna, i takmičenja iz tačaka 1. (d), (e) i 2. (c), (d) i (e) definicije takmičenja za svetsko rangiranje takođe održavaju na borilištima koja imaju važeći certifikat Svetske atletike za takmičenja na kratkoj stazi.

41.4 Podloga na koju se postavlja sintetička površina na stazama i zaletištima i u zonama odraza može biti stalna (npr. betonska) ili privremena (npr. od dasaka ili panela montiranih na poprečne grede). Koliko god je to tehnički moguće, staze i zaletišta moraju da imaju istu elastičnost na celoj svojoj površini i ne smeju da sadrže nikakve „skočne površine”. Provera elastičnosti zaletišta u zoni odraza za skokove vrši se pre svakog takmičenja.

*Napomena: „Skočna površina” je površina namerno konstruisana tako da pruži dodatnu pomoć takmičarima.*

*Napomena (i): „Priručnik Svetske atletike za atletska borilišta”, koji se može dobiti u kancelariji Svetske atletike ili preuzeti sa njihove internet stranice, sadrži detaljna i precizna uputstva za projektovanje i izgradnju stadiona s kratkom stazom uključujući dijagrame za merenje i označavanje staza.*

*Napomena (ii): Trenutno važeći standardni obrasci koji se koriste za podnošenje zahteva za certifikaciju objekata i podnošenje izveštaja o merenju objekta, kao i Postupci sistema certifikacije mogu se dobiti u kancelariji Svetske atletike ili preuzeti sa internet stranice Svetske atletike.*

Nedostatak odgovarajuće rasvete je uobičajeni problem za takmičenja na natkrivenom stadionu (dvorani). Natkriveni stadion mora da ima rasvetu koja omogućava pravilno i korektno izvođenje disciplina a, ukoliko ima televizijskih prenosa, osvetljenje bi trebalo da bude jače. Moguće je da u prostoru oko linije cilja bude potrebno dodatno osvetljenje zbog sistema za automatsko merenje vremena.

**42. Prava staza**

(Videti pravila za takmičenja na standardnoj kružnoj stazi dužine 400 m i Priručnik Svetske atletike za atletska borilišta.)

**43. Kružna staza i odvojene staze za trčanje**

***Kružna staza***

43.1 Nominalna dužina kružne staze iznosi 200 m („Standardna kružna staza dužine 200 m“). Staza se sastoji od dva paralelna prava dela i dve krivine koje mogu biti pod nagibom, a čiji poluprečnici treba da budu jednaki.

Staza je sa unutrašnje strane oivičena ili ivičnjakom od odgovarajućeg materijala, visine i širine od približno 5 cm, ili belom linijom širine 5 cm. Spoljna ivica ivičnjaka ili linije čini unutrašnju ivicu prve staze. Unutrašnja ivica ivičnjaka ili linije mora da bude horizontalna celom dužinom. Međutim, ovaj ivičnjak ili linija mogu se nalaziti pod nagibom tako da središnja linija ivičnjaka bude horizontalna celom dužinom nagiba. Ivičnjak na dva prava dela staze može da bude izostavljen i zamenjen belom linijom širine 5 cm.

*Napomena: Sva merenja se izvode u skladu sa navedenim u članu 14.2. Tehničkih pravila.*

***Odvojene staze za trčanje***

43.2 Treba da bude najmanje četiri, a najviše šest staza. Nominalna širina staze treba da bude od 0,90 m do 1,10 m, uključujući liniju staze s desne strane. Sve staze treba da budu jednake nominalne širine uz dozvoljeno odstupanje ± 0,01 m od stvarne širine. Staze se odvajaju jedna od druge belim linijama širine 5 cm.

***Nagibi***

43.3 Ugao nagiba kod svih staza u krivini a, zasebno, na pravom delu, mora da bude isti u bilo kom poprečnom preseku staze. Pravi deo kružne staze može da bude bez nagiba ili da ima maksimalni nagib 1:100 (1%) u odnosu na unutrašnju stazu.

Da bi se olakšao prelazak sa horizontalne prave staze na nagnutu krivinu, može da se napravi postepeni horizontalni prelaz. Osim toga treba da postoji i vertikalni prelaz.

***Obeležavanje unutrašnje ivice staze***

43.4 U slučajevima kada je unutrašnja ivica staze oivičena belom linijom, ona u krivinama mora biti dodatno označena kupama ili zastavicama i opciono na pravim delovima kružne staze. Visina kupa mora biti najmanje 15 cm. Zastavice su dimenzija 25 cm ×20 cm, visine najmanje 45 cm i postavljene pod uglom od 60º prema unutrašnjem delu terena. Kupe i zastavice se postavljaju tako da se ivica kupe ili drška zastavice nalaze na ivici bele linije koja je bliže stazi. Kupe i zastavice se postavljaju na rastojanju ne većem od 1,5 m u krivini i ne većem od 10 m u pravom delu staze.

*Napomena: Za sva takmičenja na kratkoj stazi koja su pod direktnom kontrolom Svetske atletike, izričito se preporučuje upotreba ivičnjaka sa unutrašnje strane atletske staze.*

Kružna staza može da bude i duža od 200 m, ali svi rekordi u trkama na 200 m ili dužim ne mogu se priznati. Za organizovanje takmičenja najvišeg ranga, bilo bi korisno imati šest odvojenih staza za trčanje. Idealna širina odvojenih staza za trčanje na kružnoj stazi treba da bude 1 m.

Pri postavljanju zastavica ili kupa, treba imati u vidu da bela linija na unutrašnjoj ivici prve staze ne pripada takmičaru koji trči u toj stazi. Za takmičenja na kratkoj stazi, poželjno je i preporučuje se da se koriste kupe.

**44. Start i cilj na kružnoj stazi**

44.1 Detaljna tehnička uputstva za izgradnju i obeležavanje standardne kružne staze dužine 200 m sa nagnutim krivinama su data u „Priručniku Svetske atletike za atletska borilišta”. Ovde su dati samo osnovni zahtevi koja treba poštovati.

***Osnovni zahtevi***

44.2 Start i cilj trke obeležavaju se belim linijama, širine 5 cm, povučenim pod pravim uglom na linije koje oivičavaju staze u pravom delu staze, ili duž linije poluprečnika za delove staze u krivini.

44.3 Kad god je to moguće, treba da postoji samo jedna linija cilja za sve discipline trčanja, i ona treba da bude na pravom delu staze i tako postavljena da dužina pravog dela staze pre nje bude što je moguće veća.

44.4 Osnovni zahtev kada je u pitanju postavljanje linije starta, bila ona prava, zakrivljena ili da je u pitanju stepenasti start, jeste da svi takmičari koristeći najkraću dozvoljenu putanju prelaze isto rastojanje do cilja trke.

44.5 Linije starta (kao i zone za izmenu palice u trkama štafeta), kada god je to moguće, ne treba postavljati na mestu najvećeg nagiba staze.

***Izvođenje trka***

44.6 Trke se izvode na sledeći način:

44.6.1 Trke do i zaključno sa 300 m, trče se celom dužinom u odvojenim stazama.

44.6.2 U trkama dužim od 300 m a kraćim od 800 m, takmičari startuju i trče u odvojenim stazama do obeležene linije na izlasku iz druge krivine.

44.6.3 U trkama na 800 m, svaki takmičar može da trči u svojoj odvojenoj stazi, ili da najviše dva takmičara trče u istoj stazi, ili se može koristiti start u dve grupe, kao što je definisano u članu 17.5.2. Tehničkih pravila, a koji je poželjno početi koristeći staze 1. i 4. U ovim slučajevima, takmičari mogu da napuste svoje staze, ili oni takmičari koji trče u spoljašnjoj grupi mogu da se pridruže unutrašnjoj grupi, tek posle obeležene linije („linije ulaska”) na kraju prve krivine, ili ako je trka sa dve krivine na stazi, na kraju druge krivine. Može se koristiti i jedna zakrivljena startna linija.

44.6.4 U trkama dužim od 800 m, takmičari kreću iza jedinstvene linije povučene lučno preko staze ili startuju grupno. Ako se koristi grupni start, linija ulaska bi trebalo da bude na kraju bilo prve bilo druge krivine.

Ako takmičar ne poštuje ovaj član, biće diskvalifikovan.

„Linija ulaska” treba da bude lučna linija povučena posle svake krivine, široka 5 cm, preko svih staza sem staze 1. Da bi takmičari lakše uočili lučnu liniju posle koje je dozvoljen ulazak u unutrašnju stazu, na belu liniju koja oivičava svaku stazu, a neposredno pre „linije ulaska”, postavljaju se kupe ili prizme ili neke druge odgovarajuće oznake, po mogućstvu različite boje od boje „linije ulaska” i linije staza, sa osnovom veličine 5 × 5 cm i s maksimalnom visinom od 15 cm.

*Napomena (i): Osim ako su u pitanju takmičenja iz tačaka 1. (a), (b), (c) i 2. (a) i (b) definicije takmičenja za svetsko rangiranje, timovi koji učestvuju na takmičenju mogu se dogovoriti da se u trci na 800 m ne primenjuje start u odvojenim stazama.*

*Napomena (ii): Na atletskim stazama sa manje od odvojenih 6 staza, može se koristiti grupni start da bi se omogućio nastup za šest takmičara.*

***Linije starta i cilja na atletskoj stazi nominalne dužine 200 m***

44.7 Linija starta u stazi 1. treba da bude na prvom pravom delu staze. Njen položaj se određuje tako da linija starta za najudaljenije startno mesto u spoljašnjoj stazi pri stepenastom startu (trke na 400 m) bude u takvom položaju da ugao nagiba ne bude veći od 12°.

Linija cilja se za sve trke na kružnoj stazi postavlja u produžetku linije starta u stazi 1, tako što se povlači preko staze pod pravim uglom u odnosu na linije koje oivičavaju staze.

Boje koje se koriste za obeležavanje staze su navedene u Planu za obeležavanje staza koji je sastavni deo „Priručnika Svetske atletike za atletska borilišta”.

**45. Žrebanje staza u kvalifikacionim trkama**

45.1 Redosled i sastav kvalifikacionih grupa se određuje u skladu sa članom 20.3. Tehničkih pravila.

*Napomena (i): Tablice za određivanje broja krugova takmičenja i kvalifikacionih grupa u svakom krugu takmičenja koji će se održati, kao i procedure kvalifikacija koje se mogu koristiti u odsustvu bilo kakve odredbe u važećim propozicijama ili druge odluke organizatora objavljene su na internet stranici Svetske atletike.*

*Napomena (ii): Važećim propozicijama može biti preciziran način na koji takmičari koji su po plasmanu odmah iza takmičara koji su se kvalifikovali posle prethodnog kruga takmičenja popunjavaju upražnjena mesta usled odustajanja takmičara u polufinalnoj i finalnoj trci.*

45.2 Za sve krugove u svim disciplinama koje se trče u potpunosti ili delom u odvojenim stazama oko krivine, gde postoje uzastopni krugovi kvalifikacija, tri žrebanja staza se izvode na sledeći način:

45.2.1 žreb za dvoje najbolje rangiranih takmičara ili ekipa, za određivanje mesta u dve spoljne staze;

45.2.2 žreb za treće i četvrto rangirane takmičare ili ekipe, za određivanje mesta u dve naredne staze prema unutrašnjem delu dvorane;

45.2.3 žreb za ostale takmičare ili ekipe, za određivanje mesta u preostalim unutrašnjim stazama.

45.3 Za sve ostale trke, raspored staza se određuje žrebom u skladu sa članovima 20.4.1. 20.4.2, 20.4.3. i 20.5. Tehničkih pravila.

Ako atletska staza ima drugačiju konfiguraciju pojedinačnih staza, tablice koje će se koristiti treba prilagoditi u posebnim tehničkim propozicijama za to takmičenje ili to treba da učine tehnički delegati ili organizatori.

**46. [Namerno ostavljeno prazno]**

**47. Trke sa preponama**

47.1 Trke se održavaju na pravoj stazi na dužinama od 50 m ili 60 m.

47.2 Karakteristične vrednosti za trke sa preponama:

|  |  |  |  |  |  |  |
| --- | --- | --- | --- | --- | --- | --- |
|  | Mlađi juniori (U18) | Stariji juniori (U20) | Seniori U18 | | Mlađe juniorke (U18) | Starije juniorke (U20)/  seniorke |
| Visina prepona | 0,914 m | 0,991 m | 1,067 m | | 0,762 m | 0,838 m |
| Dužine staze | 50 m/60 m | | | | | |
| Broj prepona | 4/5 | | | | | |
| Od starta do prve prepone | 13,72 m | | | 13,00 m | | |
| Između prepona | 9,14 m | | | 8,50 m | | |
| Od poslednje prepone do cilja | 8,86 m/9,72 m | | | 11,50 m/13,00 m | | |

**48. Trke štafeta**

***Izvođenje trka***

48.1 U trci štafeta 4 × 200 m, takmičari trče u odvojenim stazama celu prvu deonicu kao i prvu krivinu druge deonice do najbliže ivice linije ulaska definisane u članu 44.6. Tehničkih pravila. Svaka zona za izmenu treba da bude duga 20 m i drugi, treći i četvrti takmičar moraju da počnu trku unutar te zone.

48.2 Trka štafeta 4 × 400 m se izvodi u skladu sa članom 44.6.2. Tehničkih pravila.

48.3 Trka štafeta 4 × 800 m se izvodi u skladu sa članom 44.6.3. Tehničkih pravila.

48.4 Trkači treće i četvrte deonice u štafeti 4 × 200 m, trkači druge, treće i četvrte deonice u štafeti 4 × 400 m i 4 × 800 m se, po instrukcijama nadležnog sudije, postavljaju u poziciju za prijem palice po istom redosledu (od unutrašnjeg ka spoljnom delu staze) kojim trkači njihovih ekipa ulaze u poslednju krivinu. Pošto takmičari koji nailaze prođu ovo mesto, takmičari koji primaju palicu ne smeju više menjati svoj položaj na početku zone za izmenu palice. Ako takmičar ne poštuje ovo pravilo, njegov tim će biti diskvalifikovan.

*Napomena: Zbog užih staza, mogućnost sudara i nenamernog ometanja takmičara u trkama štafeta na kratkoj stazi mnogo je veća nego u trkama štafeta na standardnoj kružnoj stazi dužine 400 m. Zato se, kad god je to moguće, preporučuje ostavljanje praznih staza između staza dodeljenih ekipama.*

**49. Skok uvis**

***Zaletište i zona odraza***

49.1 Kada se za zaletište koriste prenosne tvrde strunjače, sva pravila u vezi sa padom zaletišta i zone za odraz odnose se na gornju površinu strunjače.

49.2 Takmičar može početi zalet sa nagnutog dela kružne staze, ali poslednjih 15 m zaleta mora biti izvedeno sa dela zaletišta čije karakteristike odgovaraju članovima 27.3, 27.4. i 27.5. Tehničkih pravila.

**50. Skok motkom**

***Zaletište***

Takmičar može početi zalet sa nagnutog dela kružne staze, ali poslednjih 40 m zaleta mora biti izvedeno sa dela zaletišta čije karakteristike odgovaraju članovima 28.6. i 28.7. Tehničkih pravila.

**51. Horizontalni skokovi – skok udalj i troskok**

***Zaletište***

Takmičar može početi zalet sa nagnutog dela kružne staze, ali poslednjih 40 m zaleta mora biti izvedeno sa dela zaletišta čije karakteristike odgovaraju članovima 29.1. i 29.2. Tehničkih pravila.

**52. Bacanje kugle**

***Sektor za bacanje***

52.1 Sektor za bacanje kugle mora biti izrađen od materijala na kome kugla pri padu ostavlja jasan otisak, ali koji u najvećoj mogućoj meri smanjuje odskakivanja kugle.

52.2 Da bi se obezbedila sigurnost gledalaca, službenih lica i takmičara, sektor za bacanje kugle mora da bude ograđen sa sve tri strane odgovarajućom zaštitnom ogradom i/ili zaštitnom mrežom, koje treba da se nalaze što je moguće bliže krugu, u skladu sa zahtevima. Preporučena minimalna visina mreže treba da bude 4 m i ona treba da bude dovoljno čvrsta da zaustavi kuglu u letu ili posle odskakivanja od podloge.

52.3 Imajući u vidu ograničeni prostor u zatvorenim borilištima, može se dogoditi da ne postoje uslovi za postavljanje punog sektora od 34,92º unutar zaštitne mreže. U takvim slučajevima primenjuju se sledeći uslovi:

52.3.1 zaštitna ograda na kraju sektora se postavlja najmanje 50 cm iza daljine važećeg svetskog rekorda u bacanju kugle za muškarce ili žene;

52.3.2 sektorske linije sa obe strane se povlače simetrično u odnosu na centralnu osu sektora od 34,92°;

52.3.3 sektorske linije mogu biti povučene radijalno iz centra kruga gradeći puni sektor od 34,92º ili mogu biti povučene paralelno jedna drugoj i osi sektora od 34,92º. Rastojanje između paralelnih sektorskih linija ne sme biti manje od 9 m.

Preporučuje se da se zaštitna ograda/zaštitna mreža sa obe strane produži prema krugu, tako da počinje ne dalje od 8 m od njega, kao i da celom dužinom ovih produžetaka visina mreže bude najmanje 6 m.

***Konstrukcija kugle***

52.4 Zavisno od tipa površine sektora za bacanje (videti član 52.1. Tehničkih pravila), kugla može biti klasične konstrukcije (izrađena od punog metala ili sa metalnim omotačem oko jezgra od odgovarajućeg tvrdog materijala) ili sa mekim plastičnim ili gumenim omotačem oko odgovarajućeg čvrstog jezgra. U istom takmičenju može da se koristi samo jedan od ova dva tipa sprave.

***Kugla klasične konstrukcije (od punog metala ili sa metalnim omotačem)***

52.5 Kugla klasične konstrukcije mora da odgovara karakteristikama iz članova 33.4. i 33.5. Tehničkih pravila.

***Kugla sa mekim (plastičnim ili gumenim) omotačem***

52.6 Ovakva kugla ima mek plastični ili gumeni omotač oko odgovarajućeg jezgra, tako da pri padu ne izaziva oštećenja uobičajene podloge atletskih dvorana. Mora biti sfernog oblika i glatke površine.

Informacija za proizvođače: da bi se površina kugle smatrala glatkom, udubljenja na njoj ne smeju da prelaze 1.6 µm, odnosno, mora imati broj hrapavosti N7 ili manji.

52.7 Kugla treba da odgovara sledećim karakteristikama:

Najmanja masa kugle i najmanji i najveći dozvoljeni prečnik za takmičenje i priznavanje rekorda:

|  |  |  |  |  |  |
| --- | --- | --- | --- | --- | --- |
| Masa kugle: | 3,000 kg | 4,000 kg | 5,000 kg | 6,000 kg | 7,260 kg |
| Najmanji prečnik | 85 mm | 95 mm | 100 mm | 105 mm | 110 mm |
| Najveći prečnik | 120 mm | 130 mm | 135 mm | 140 mm | 145 mm |

**53. Višeboji**

***Mlađi juniori, stariji juniori i seniori (petoboj)***

53.1 Petoboj se sastoji od pet disciplina koje se održavaju u jednom danu po sledećem redosledu:

trka na 60 m s preponama, skok udalj, bacanje kugle, skok uvis, trka na 1000 m.

***Mlađi juniori, stariji juniori i seniori (sedmoboj)***

53.2 Sedmoboj se sastoji od sedam disciplina koje se održavaju u dva uzastopna dana po sledećem redosledu:

Prvi dan: trka na 60 m, skok udalj, bacanje kugle, skok uvis.

Drugi dan: trka na 60 m s preponama, skok motkom, trka na 1000 m.

***Mlađe juniorke, starije juniorke i seniorke (petoboj)***

53.3 Petoboj se sastoji od pet disciplina koje se održavaju u jednom danu po sledećem redosledu:

trka na 60 m s preponama, skok uvis, bacanje kugle, skok udalj, trka na 800 m.

***Određivanje grupa***

53.4 U grupi se nalaze po mogućstvu četiri ili više takmičara, a nikada manje od tri takmičara.

# DEO VI – DISCIPLINE TAKMIČARSKOG HODANjA

**54. Takmičarsko hodanje**

***Dužine staze***

54.1 Standardne dužine za trke takmičarskog hodanja su: na kratkoj stazi: 3000 m, 5000 m; na standardnoj kružnoj stazi dužine 400 m: 5000 m, 10000 m, 20000 m, 35000 m, 50000 m; a u takmičenjima koja se održavaju na putu 10 km, 20 km, 35 km, 50 km.

***Definicija takmičarskog hodanja***

54.2 Takmičarsko hodanje je napredovanje koracima izvedeno tako da nijednog trenutka tokom trke ne dolazi do, golim okom vidljivog, gubitka kontakta stopala takmičara sa tlom. Noga kojom se napreduje mora biti opružena (tj. nesavijena u kolenu) od trenutka prvog kontakta sa tlom do trenutka kada dođe u vertikalan položaj.

***Suđenje***

54.3 Sudi se na sledeći način:

54.3.1 Sudije određene za takmičarsko hodanje biraju između sebe šefa sudija, ukoliko ovaj nije ranije određen.

54.3.2 Sve sudije rade samostalno, prema ličnom utisku i proceni koja se zasniva na posmatranju golim okom.

54.3.3 Ukoliko je relevantno, sudije su određene u skladu sa članom 9. Pravila za atletska takmičenja.

54.3.4 Na takmičenjima koja se održavaju na putu, treba da bude najmanje 6, a najviše 9 sudija, uključujući šefa sudija.

54.3.5 Na takmičenjima koja se održavaju na stadionu, treba da bude šest sudija, uključujući šefa sudija.

54.3.6 Na takmičenjima iz tačaka 1. (a) i (b) definicije takmičenja za svetsko rangiranje, samo po jedan sudija (ne računajući šefa sudija) iz svake federacije članice može suditi u disciplini takmičarskog hodanja.

*Napomena: Na važećim listama Svetske atletike sudija za hodanje zlatnog, srebrnog ili bronzanog ranga, potrebno je da se za svakog sudiju pravilno navede zemlja iz koje dolazi.*

***Šef sudija***

54.4 Šef sudija ima sledeća ovlašćenja:

54.4.1 Na svim takmičenjima za svetsko rangiranje, šef sudija ima ovlašćenje da diskvalifikuje takmičara u poslednjih 100 m trke u slučaju kada je očigledno da način hodanja takmičara nije u skladu sa odredbama člana 54.2. Tehničkih pravila, bez obzira na broj crvenih kartona za tog takmičara koji je do tog trenutka prosleđen šefu sudija. Takmičaru koji je diskvalifikovan po tom osnovu od strane šefa sudija biće dozvoljeno da završi trku. Šef sudija ili njegov pomoćnik treba da obaveste takmičara o diskvalifikaciji pokazivanjem crvenog kartona čim im se ukaže prva mogućnost pošto takmičar završi trku.

54.4.2 Tokom održavanja discipline, šef sudija ima ulogu kontrolora i postupa kao sudija samo u posebnim situacijama navedenim u članu 54.4.1. Na takmičenjima iz tačaka 1. (a), (b), (c) i 2. (a) i (b) definicije takmičenja za svetsko rangiranje, treba da budu određena i dva ili više pomoćnika šefa sudija. Pomoćnici šefa sudija pomažu samo pri obaveštavanju takmičara o diskvalifikaciji i ne mogu na takmičenju imati ulogu sudija za hodanje.

54.4.3 Za sva takmičenja koja se održavaju u skladu sa tačkama 1. (a), (b), (c) i 2. (a) i (b) definicije takmičenja za svetsko rangiranje, određuje se službeno lice koje je zaduženo za tablu za evidenciju opomena, kao i zapisničar šefa sudija.

***Žuti karton***

54.5 Ako sudija smatra da takmičar zbog načina hodanja ne poštuje u potpunosti odredbe iz člana 54.2. Tehničkih pravila, ukoliko je to moguće, opomenuće tog takmičara pokazivanjem žutog kartona sa simbolom prekršaja na obe strane.

Jedan sudija ne može dva puta opomenuti istog takmičara za isti prestup. Posle završetka discipline, sudija obaveštava šefa sudija o pokazanom žutom kartonu takmičaru.

***Crveni karton***

54.6 Ako sudija tokom bilo kog dela takmičenja zaključi da takmičar ne poštuje član 54.2. Tehničkih pravila pokazujući vidan gubitak kontakta stopala sa tlom ili savijajući koleno, on će poslati šefu sudija crveni karton za dotičnog takmičara.

***Diskvalifikacija***

54.7 Diskvalifikacija se vrši u sledećim slučajevima:

54.7.1 Osim u skladu sa odredbama iz člana 54.7.3. Tehničkih pravila, kada šef sudija dobije od troje sudija tri crvena kartona za istog takmičara, takmičar je diskvalifikovan. Šef sudija ili pomoćnik šefa sudija obaveštava takmičara o diskvalifikaciji pokazivanjem crvenog kartona. Neobaveštavanje takmičara o diskvalifikaciji, međutim, nije razlog da se diskvalifikovani takmičar vrati u takmičenje.

54.7.2 Na takmičenjima koja se odvijaju u skladu sa tačkama 1. (a), (b), (c) i (d) definicije takmičenja za svetsko rangiranje, takmičar ni pod kakvim okolnostima ne može biti diskvalifikovan ako su mu dvoje sudija iz iste zemlje dali crvene kartone.

*Napomena: Na važećim listama Svetske atletike sudija za hodanje zlatnog, srebrnog ili bronzanog ranga, potrebno je da se za svakog sudiju pravilno navede zemlja iz koje dolazi.*

54.7.3 Kaznena zona čekanja treba da se koristi za sve trke gde propozicije za takmičenje tako određuju i može se koristiti i za ostale trke, što treba da odredi odgovarajući nadležni rukovodeći organ ili organizatori. U takvim slučajevima, od takmičara će se zahtevati da uđe u kaznenu zonu i tu ostane zahtevano vreme onda kada dobije tri crvena kartona i kada mu to naloži šef sudija ili neko ko ga predstavlja.

Odgovarajući period u kaznenoj zoni čekanja je sledeći:

|  |  |
| --- | --- |
| Trke do i zaključno sa | Vreme |
| 5000 m/ 5 km | 0,5 min. |
| 10000 m/ 10 km | 1 min. |
| 20000 m/ 20 km | 2 min. |
| 30000 m/ 30 km | 3 min. |
| 35000 m/ 35 km | 3,5 min. |
| 40000/ 40 km | 4 min. |
| 50000/ 50 km | 5 min. |

Sudija će diskvalifikovati takmičara koji ne uđe u kaznenu zonu čekanja onda kada se to od njega zahteva, ili ako ne ostane tamo onoliko koliko je predviđeno.

54.7.4 Ako prema članu 54.7.3. Tehničkih pravila, takmičar dobije treći crveni karton, a više nije izvodljivo da se uputi u kaznenu zonu čekanja pre kraja trke, glavni sudija će na vreme završetka trke tog takmičara dodati vreme koje je trebalo da provede u kaznenoj zoni čekanja, i na osnovu toga uskladiti redosled takmičara na cilju, ukoliko je potrebno.

54.7.5 U slučaju kada, u skladu sa članom 54.7.3. Tehničkih pravila, nakon povratka u trku po isteku važećeg perioda, takmičar dobije dodatni crveni karton od sudije koji nije jedan od ona tri koja su mu već dodelila crveni karton, on će biti diskvalifikovan. Šef sudija ili pomoćnik šefa sudija obaveštava takmičara o diskvalifikaciji pokazivanjem crvenog kartona. Neobaveštavanje takmičara o diskvalifikaciji, međutim, nije razlog da se diskvalifikovani takmičar vrati u takmičenje.

54.7.6 U takmičenjima na stadionu, diskvalifikovani takmičar mora odmah da napusti atletsku stazu, a u takmičenjima na putu, takmičar mora odmah da skine takmičarske brojeve i napustiti trasu trke. Protiv takmičara koji ne napusti atletsku stazu ili trasu trke ili koji ne postupi u skladu sa uputstvima datim shodno članu 54.7.3. Tehničkih pravila uđe u kaznenu zonu i u njoj provede zahtevani period vremena, mogu se pokrenuti dalje disciplinske mere u skladu sa članovima 7.1. i 7.3. Tehničkih pravila.

54.7.7 Jedna ili više tabli za evidenciju crvenih kartona se postavlja uz stazu i u blizini cilja kako bi takmičari bili blagovremeno obavešteni o broju crvenih kartona za svakog takmičara koji su prosleđeni šefu sudija. Na tabli se odgovarajućim simbolom obeležava i vrsta prekršaja takmičara koja je dovela do crvenog kartona.

54.7.8 Na svim takmičenjima iz tačaka 1. (a) i (b) definicije takmičenja za svetsko rangiranje, sudije moraju da imaju na raspolaganju ručnu elektronsku komunikacionu opremu za prenošenje obaveštenja o crvenim kartonima sudiji zapisničaru i sudiji zaduženom za table za opomene. Na ostalim takmičenjima, u kojima se ne koristi takva oprema, šef sudija odmah po završetku takmičenja obaveštava glavnog sudiju o takmičarima koji su diskvalifikovani po članovima 54.4.1, 54.7.1. ili 54.7.5. Tehničkih pravila navodeći takmičarski broj, vreme kada se desio prekršaj i vrstu prekršaja. Isto važi i za sve takmičare koji dobiju crveni karton.

***Start trke***

54.8 Znak za start trke daje se pucnjem pištolja, topa, vazdušnom sirenom ili sličnim uređajem. Komande na startu su iste kao za trke duže od 400 m (član 16.2.2. Tehničkih pravila). Na trkama u kojima učestvuje veliki broj takmičara, daju se upozorenja takmičarima 5 minuta, 3 minuta i jedan minut pre starta trke. Posle komande „na mesta”, takmičari treba da se postave na startnu liniju na način koji su odredili organizatori. Starter mora da utvrdi da niko od takmičara ne dodiruje stopalom (ili bilo kojim drugim delom tela) startnu liniju ili tlo ispred nje, i tek tada daje znak za početak trke.

***Bezbednost***

54.9 Organizatori takmičenja u hodanju moraju da osiguraju bezbednost takmičara i službenih lica. Na takmičenjima iz tačaka 1. (a), (b), (c) i 2. (a) i (b) definicije takmičenja za svetsko rangiranje, organizatori moraju da obezbede da put na kojem se odvija takmičenje bude potpuno zatvoren za saobraćaj.

***Stanice za osveženje i okrepu u takmičenjima u hodanju na putu***

54.10 Stanice za osveženje i okrepu u takmičenjima u hodanju na putu:

54.10.1 Voda i druga odgovarajuća sredstva za okrepu moraju biti na raspolaganju takmičarima na startu i cilju svih trka.

54.10.2 U trkama na 5 km ili dužim, do i zaključno sa 10 km, kada vremenski uslovi to zahtevaju, na odgovarajućem rastojanju se postavljaju stanice za osveženje isključivo sa vodom i vlažnim sunđerima.

*Napomena: Ako određeni organizacioni i/ili vremenski uslovi dozvoljavaju, moguće je takođe rasporediti na trasi stanice sa raspršivačima vode.*

54.10.3 U trkama dužim od 10 km, treba obezbediti stanice za okrepu takmičara u svakom krugu na trasi. Osim toga, približno na sredini rastojanja između stanica za okrepu postavljaju se stanice za osveženje sa vodom i vlažnim sunđerima. Stanice za osveženje mogu da se postavljaju i na kraćem rastojanju ako to vremenski uslovi zahtevaju.

54.10.4 Sredstva za okrepu, koja obezbeđuju organizatori ili sami takmičari, postavljaju se na stanicama za okrepu tako da budu lako dostupna takmičarima i službenim licima zaduženim za dodavanje okrepe takmičarima u prolazu. Sredstva za okrepu koja obezbeđuju sami takmičari moraju biti pod nadzorom službenih lica koja su odredili organizatori od trenutka kada su ih takmičari ili njihovi predstavnici dostavili. Ta ovlašćena lica treba da se postaraju da se osveženje ni na koji koji način ne menja ili dira.

54.10.5 Organizatori su dužni da pomičnim ogradama, stolovima ili oznakama na tlu obeleže prostor unutar kog se može uzimati ili primati okrepa.

Ovlašćena lica ne smeju da ulaze na trasu niti da ometaju takmičare. Ona mogu da dodaju osveženje takmičaru ili otpozadi ili sa strane na rastojanju najviše do 1 m, ali ne ispred stola.

54.10.6 Na takmičenjima iz tački 1. (a), (b), (c) i 2. (a) i (b) definicije takmičenja za svetsko rangiranje, najviše po dva ovlašćena predstavnika svake federacije članice mogu da stoje kod stola sa sredstvima za okrepu.

*Napomena: Za disciplinu u kojoj je federacija članica predstavljena sa više od tri takmičara, tehničkim propozicijama se mogu dozvoliti dodatna službena lica za stolovima za osveženje.*

54.10.7 Takmičar može, u bilo kom trenutku, da nosi vodu ili osveženje u ruci ili pričvršćeno za njegovo telo pod uslovom da ih nosi od starta ili da ih je prihvatio na službenoj stanici za osveženje i/ili okrepu.

54.10.8 Takmičara koji uzima ili dobija osveženje ili vodu na mestima van zvaničnih stanica za osveženje, osim kada je iz medicinskih razloga to obezbeđeno od strane ili po nalogu službenih lica takmičenja, ili preuzima osveženje od drugog takmičara, glavni sudija obično opominje pokazivanjem žutog kartona, ako je to uradio prvi put. Za drugi takav prekršaj, glavni sudija će diskvalifikovati takmičara, obično pokazujući mu crveni karton. Takmičar tada mora odmah da napusti trku.

*Napomena: Takmičar može da primi od drugog takmičara ili da drugom takmičaru prosledi osveženje, vodu ili sunđere koje je poneo sa starta ili je prikupio ili primio sa zvanične stanice za osveženje. Međutim, bilo kakva dalja kontinuirana podrška takmičara jednom ili više takmičara se može smatrati kao nefer podrška i takav takmičar može biti opomenut ili diskvalifikovan, kao što je to prethodno opisano.*

U principu, tamo gde je to logično i u skladu sa praksom, postoji jednoobraznost odredbi članova 54, 55. i 56. Tehničkih pravila koja se odnose na discipline na otvorenom. Treba, međutim, napomenuti da se član 54.10.5. Tehničkih pravila namerno razlikuje od člana 55.8.5. Tehničkih pravila po tome što u disciplinama takmičarskog hodanja službenim licima ekipe nije dozvoljeno da budu ispred stolova.

***Trasa trke u takmičarskom hodanju na putu***

54.11 Trase trke su kako sledi u nastavku:

54.11.1 Kružna trasa ne sme biti manja od 1 km, niti veća od 2 km. Kružna trasa trke čiji se start i cilj nalaze na stadionu, mora biti što je moguće bliže stadionu.

54.11.2 Merenje trase trke vrši se u skladu sa odredbama člana 55.3. Tehničkih pravila.

***Odvijanje takmičenja***

54.12 Takmičar može, uz dozvolu službenog lica i pod njegovim nadzorom, privremeno da napusti obeleženu trasu trke, pod uslovom da pri tome ne skraćuje predviđenu razdaljinu koju treba da pređe.

54.13 Ako glavni sudija zaključi, na osnovu izveštaja sudije ili sudije na stazi, ili na neki drugi način, da je takmičar u toku trke napustio obeleženu trasu i na taj način skratio ukupnu razdaljinu koju je trebalo preći, takmičar će biti diskvalifikovan.

54.14 U slučaju takmičenja u hodanju koja nisu obuhvaćena ovim pravilima, u važećim propozicijama treba naznačiti konkretna pravila koja treba primenjivati i način odvijanja takmičenja.

# DEO VII – TRKE NA PUTU

**55 Trke na putu**

***Dužine staze***

55.1 Standardne dužine staze za trke na putu su: trka na jednu milju na putu, 5 km, 10 km, 15 km, 20 km, polumaraton, 25 km, 30 km, maraton (42,195 km), 50 km, 100 km i štafetna trka na putu.

*Napomena: Preporučuje se da se štafetna trka izvodi u dužini maratona, najbolje na kružnoj stazi dužine 5 km, sa deonicama od 5 km, 10 km, 5 km, 10 km, 5 km i 7.195 km. Za štafetnu trku starijih juniora, preporučuje se dužina polumaratona sa deonicama od 5 km, 5 km, 5 km i 6,098 km.*

***Staza***

55.2 Trke na putu se održavaju na putevima sa čvrstom podlogom. Međutim, kada to nije moguće zbog saobraćaja ili iz drugih razloga, za trasu trke, za tu priliku propisno obeleženu, mogu se koristiti biciklističke staze ili staze za pešake duž kolovoza, ali ne meke površine, travnjaci i slično. Start i cilj trka na putu mogu biti i unutar atletskog stadiona.

*Napomena (i): Preporučuje se da kod gorenavedenih trka standardnih dužina, rastojanje između starta i cilja mereno zamišljenom pravom linijom ne bude veće od 50% dužine trke. Za priznavanje rekorda, videti član 32.21.2. Pravila za atletska takmičenja.*

*Napomena (ii): Dozvoljava se da start, cilj i drugi delovi trke budu na travnatoj ili drugoj neasfaltiranoj površini. Te delove treba svesti na minimum.*

55.3 Trasa trke na putu se meri duž najkraće linije kojom je takmičarima dozvoljeno kretanje u trci.

Na svim takmičenjima iz tačaka 1. (a) i (b) i, ukoliko je moguće, 1. (c) i 2. (a) i (b) definicije takmičenja za svetsko rangiranje, linija duž koje se meri trasa obeležava se odgovarajućom uočljivom bojom kako bi takmičari mogli lako da je prate bez bojazni da će je zameniti sa drugim oznakama na putu.

Stvarna dužina staze ne sme da bude kraća od službeno najavljene dužine. Na svim takmičenjima za svetsko rangiranje, razlika u dužini trase u odnosu na naznačenu dužinu ne sme da prelazi 0,1% (npr. 42 m za maratonsku trku), a dužina staze treba da bude potvrđena unapred od strane međunarodnog merioca staze.

*Napomena (i): Za merenje staze preporučuje se „metoda kalibrisanog bicikla”.*

*Napomena (ii): Da bi se izbeglo da se pri naknadnim merenjima utvrdi da je staza kraća od zvanične dužine trke, preporučuje se ugrađivanje „sigurnosnog faktora” pri razmeravanju staze. Kod merenja „metodom kalibrisanog bicikla”, ovaj faktor iznosi 0,1%, što znači da će svaki kilometar trase imati „izmerenu dužinu” od 1001 m.*

*Napomena (iii): U slučaju kada se na dan trke deo trase obeležava privremenim sredstvima, npr. pomoću kupa ili pomične ograde, njihov položaj mora biti jasno određen u vreme kada se vrši merenje staze, a podatke o tome treba uneti u izveštaj o merenju.*

*Napomena (iv): Preporučuje se da kod trka gorenavedenih standardnih dužina, ukupan pad staze između starta i cilja trke ne bude veći od 1:1000, tj. 1 m po 1 km staze (0,1%). Za priznavanje rekorda, videti član 31.21.3. Pravila za atletska takmičenja.*

*Napomena (v): Potvrda o merenju staze važi pet godina, posle čega se staza mora ponovo meriti, čak i ako nema očiglednih promena u trasi trke.*

55.4 Oznake rastojanja duž staze u kilometrima moraju biti tako postavljene da budu jasno vidljive svim takmičarima.

55.5 Kod trka štafeta na putu, početak dužine za svaku deonice se označava belom linijom širine 5 cm povučenom poprečno preko staze (linija za izmenu). Deset metara ispred i iza ove linije, povlače se dodatne linije iste širine čime se označava zona za izmenu. Svi postupci izmene štafete koji, osim ako organizatori nisu drugačije odredili, uključuju fizički kontakt između takmičara koji predaju i primaju štafetu, treba da budu izvršeni unutar ove zone. Ukoliko takmičar ne poštuje ovo pravilo, njegov tim će biti diskvalifikovan.

***Start trke***

55.6 Znak za start trke daje se pucnjem pištolja, topa, vazdušnom sirenom ili sličnim uređajem. Komande na startu su iste kao za trke duže od 400 m (član 16.2.2. Tehničkih pravila). Na trkama u kojima učestvuje veliki broj takmičara, takmičarima se daju upozorenja 5 minuta, 3 minuta i jedan minut pre starta trke. Posle komande „na mesta”, takmičari treba da se postave na startnu liniju na način koji su odredili organizatori. Starter mora da utvrdi da niko od takmičara ne dodiruje stopalom (ili bilo kojim drugim delom tela) startnu liniju ili tlo ispred nje, i tek tada daje znak za početak trke.

Kada je reč o trkama na srednje i duže staze, za trke koje se održavaju van stadiona posebno se naglašava da starteri i glavne sudije u ovim disciplinama ne treba da budu preterano revnosni u primeni pravila koja se odnose na pogrešan start. Ponavljanje starta može da bude teško na takmičenjima koje se održavaju na putu i drugim trkama na otvorenom, a sa velikim brojem takmičara i nepraktično. Međutim, u slučajevima očiglednog i namernog prekršaja, glavni sudija bez dvoumljenja treba da preduzme odgovarajuće mere prema takmičaru, bilo u toku ili nakon trke. Ako na većim takmičenjima dođe do kvara startnog mehanizma i jasno je ili postoji mogućnost da sistem za merenje vremena nije pokrenut, najbolja opcija je ponavljanje starta u situacijama kada je to praktično izvodljivo

***Bezbednost***

55.7 Organizatori trka na putu moraju da osiguraju bezbednost takmičara i službenih lica. Na takmičenjima iz tački 1. (a), (b), (c) i 2. (a) i (b) definicije takmičenja za svetsko rangiranje, organizatori moraju da obezbede da put na kojem se odvija takmičenje bude potpuno zatvoren za saobraćaj.

***Stanice za osveženje i okrepu u trkama na putu***

55.8 Stanice za osveženje i okrepu u trkama na putu:

55.8.1 Voda i druga sredstva za okrepu moraju da budu na raspolaganju takmičarima na startu i cilju svih trka.

55.8.2 U svim disciplinama, stanice sa vodom moraju biti na rastojanjima od oko 5 km. U disciplinama dužim od 10 km, na stanicama sa vodom mogu biti dostupna i druga osveženja.

*Napomena (i): Gde uslovi to zahtevaju, uzimajući u obzir prirodu discipline, vremenske uslove i stanje kondicije većine takmičara, voda i/ili osveženje mogu se postavljati na više pravilnih rastojanja duž trase.*

*Napomena (ii): Ako organizacioni i/ili vremenski uslovi dozvoljavaju, na trasi je takođe moguće i rasporediti stanice sa raspršivačima vode.*

55.8.3 Osveženje može da obuhvata pića, energetske napitke, prehrambene proizvode ili bilo koji drugi proizvod pored vode. Organizatori određuju koja osveženja će biti obezbeđena na osnovu preovlađujućih uslova.

55.8.4 Osveženje obično obezbeđuju organizatori, ali se takmičarima može dozvoliti da sami obezbede svoje osveženje. U tom slučaju, takmičar određuje na kojim stanicama će mu ono biti dostupno. Osveženje koje obezbeđuju takmičari mora da bude pod nadzorom službenih lica koje su odredili organizatori, od trenutka kada takmičari ili njihovi predstavnici dostave osveženje. Ta ovlašćena lica treba da se postaraju da se osveženje ni na koji koji način ne menja ili dira.

55.8.5 Organizatori su dužni da pomičnim ogradama, stolovima ili oznakama na tlu obeleže prostor unutar kog se može uzimati ili primati okrepa. To ne bi trebalo da bude direktno na obeleženoj trasi trke. Osveženje se postavlja tako da je lako dostupno, ili se može dodati takmičaru u ruke od strane ovlašćenih lica. Ovlašćena lica moraju da ostanu unutar određenog prostora i ne smeju da uđu na trasu trke, niti smeju da ometaju bilo kog takmičara. Službeno ili ovlašćeno lice ne sme, ni pod kakvim okolnostima, da se kreće pored takmičara dok on uzima osveženje ili vodu.

55.8.6 Na takmičenjima iz tačaka (a), (b), (c) i 2. (a) i (b) definicije takmičenja za svetsko rangiranje, najviše po dva službena lica iz jedne federacije članice mogu biti stacionirana iza prostora određenog za njihovu zemlju u bilo kom trenutku.

*Napomena: Za disciplinu u kojoj je federacija članica predstavljena sa više od tri takmičara, tehničkim propozicijama se mogu dozvoliti dodatna službena lica za stolovima za osveženje.*

55.8.7 Takmičar može, u bilo kom trenutku, da nosi vodu ili osveženje u ruci ili pričvršćeno za njegovo telo pod uslovom da ih nosi od starta ili da ih je prihvatio na službenoj stanici za osveženje i/ili okrepu.

55.8.8 Takmičara koji uzima ili dobija osveženje ili vodu na mestima van zvaničnih stanica za osveženje, osim kada je iz medicinskih razloga to obezbeđeno od strane ili po nalogu službenih lica takmičenja, ili koji preuzima osveženje drugog takmičara, glavni sudija obično opominje pokazivanjem žutog kartona, ako je to uradio prvi put. Za drugi takav prekršaj, glavni sudija će diskvalifikovati takmičara, obično pokazujući mu crveni karton. Takmičar tada mora odmah da napusti trku.

*Napomena: Takmičar može da primi od drugog takmičara ili da drugom takmičaru prosledi osveženje, vodu ili sunđere koje je poneo sa starta ili je prikupio ili primio sa zvanične stanice za osveženje. Međutim, bilo kakva dalja kontinuirana podrška takmičara jednom ili više takmičara se može smatrati kao nefer podrška i takav takmičar može biti opomenut ili diskvalifikovan, kao što je to prethodno opisano.*

***Odvijanje trke***

55.9 Takmičar može, uz dozvolu službenog lica i pod njegovim nadzorom, privremeno da napusti obeleženu trasu trke, pod uslovom da pri tome ne skraćuje ukupnu razdaljinu koju treba da pređe.

55.10 Ako glavni sudija zaključi, na osnovu izveštaja sudije ili sudije na stazi, ili na neki drugi način, da je takmičar u toku trke napustio obeleženu trasu i na taj način skratio razdaljinu koju je trebalo preći, takmičar će biti diskvalifikovan.

55.11 Sudije na stazi treba da budu postavljene na pravilnim rastojanjima i na svakoj ključnoj tački. Druge sudije na stazi treba da se kreću duž trase trke u toku trke.

Prihvata se da će biti teško primeniti praksu da se prvo izrekne opomena u skladu sa odgovarajućim odredbama člana 55. Tehničkih pravila i, gde je to primenljivo, članova 6.2. i 6.3. Tehničkih pravila, ali u situacijama kada postoji prilika za to, glavni sudija treba to i da učini. Jedna od mogućnosti koja se u tom slučaju predlaže jeste da sudije na stazi kod stanica za osveženje i okrepu ili duž staze budu određene kao pomoćnici glavnog sudije i da budu u komunikaciji sa glavnim sudijom kao i međusobno, kako bi se osigurala efikasna koordinacija prilikom izricanja opomena i diskvalifikacija. Međutim, i dalje postoji mogućnost u skladu sa Napomenom uz član 6.2. Tehničkih pravila da se u nekim okolnostima diskvalifikacija može, i treba, dogoditi bez prethodnog izricanja opomene. Kada se ne koristi sistem transpondera ili kada je poželjan dodatni rezervni sistem za beleženje rezultata, preporučuje se korišćenje sistema levaka poput onog koji je opisan za kros trke u prirodi u komentaru obeleženom zelenom bojom u članu 56. Tehničkih pravila.

# DEO VIII – TRKE U PRIRODI (KROS, PLANINSKO TRČANjE I TRČANjE U PRIRODI)

Usled velikih razlika u uslovima pod kojima se širom sveta održavaju takmičenja u krosu, planinskom trčanju i trčanju u prirodi, nije jednostavno uspostaviti opšte međunarodne standarde i pravila za ovu vrstu takmičenja. Mora se međutim istaći da je razlika između vrlo uspešnih i neuspešnih takmičenja često uslovljena izborom mesta održavanja takmičenja, prirodnim karakteristikama terena i veštinom postavljanja trase. Svrha narednih članova Tehničkih pravila jeste da daju osnovne smernice i savete federacijama članicama za pripremu i sprovođenje takmičenja u krosu, planinskom trčanju i trčanju u prirodi u cilju razvoja ovog vida takmičenja.

**56. Kros trke u prirodi**

***Dužine staze***

56.1 Dužina staze na prvenstvima Svetske atletike u krosu je približno:

Seniori: 10 km Seniorke: 10 km

Stariji 8 km Starije 6 km

juniori (U20): juniorke (U20):

Preporučene dužine staza za mlađe juniore i juniorke:

Mlađi 6 km Mlađe 4 km

juniori (U18): juniorke (U18):

Preporučuje se da se slične dužine staza primenjuju i na ostalim nacionalnim i međunarodnim takmičenjima.

***Staza***

56.2 Pravila za postavljanje trase za kros trke u prirodi:

56.2.1 Trasa trke se postavlja na otvorenom ili šumovitom terenu koji je što više pokriven travom, sa prirodnim preprekama, koje organizatori treba da iskoriste za postavljanje zanimljive i izazovne staze.

56.2.2 Prostor na kome se takmičenje održava mora svojom veličinom i konfiguracijom omogućiti ne samo postavljanje povoljne trase, nego i svih ostalih neophodnih pratećih službi, instalacija i opreme.

56.3 Za prvenstva i međunarodna takmičenja, kao i za ostala takmičenja, kad god je to moguće, moraju da budu zadovoljeni sledeći osnovni uslovi:

56.3.1 Trke se održavaju na kružnoj trasi, sa dužinom kruga između 1500 m i 2000 m. Kada je potrebno, trasi se dodaje jedan manji krug kako bi se postigla odgovarajuća dužina staze za različite discipline. Trasa tada mora biti postavljena tako da se manji krug koristi u ranim fazama trke. Preporučuje se da ukupna visinska razlika unutar svakog većeg kruga ne bude manja od 10 m.

56.3.2 U trci treba koristiti prirodne prepreke koje već postoje na trasi. Treba međutim izbegavati izrazito visoke prepreke, kao i duboke jarkove, opasne nizbrdice i uzbrdice, tlo pokriveno gustim rastinjem i, uopšte, svaku prepreku koja dovodi u pitanje osnovnu svrhu takmičenja. Veštačke prepreke se koriste samo u nedostatku odgovarajućih prirodnih i one u tom slučaju moraju biti tako izvedene da imitiraju prirodne prepreke na terenu. U trkama sa velikim brojem učesnika, u prvih 300 m trke treba izbegavati uske prolaze i ozbiljnije prepreke koje bi takmičare sprečile da neometano trče.

56.3.3 Prelazak preko puteva i makadamskih staza treba svesti na najmanju moguću meru. Kada ovakvu tvrdu podlogu nije moguće potpuno izbeći na jednom ili dva mesta na stazi, takve delove treba pokriti travom, zemljom ili strunjačama.

56.3.4 Na trasi ne sme biti dugih ravnih i pravih delova, osim posle starta i pre cilja trke. Najpovoljnijim se smatra prirodno talasast teren sa kratkim pravim delovima i ne suviše oštrim krivinama.

56.4 Obeležavanje trase:

56.4.1 Trasa trke mora biti jasno obeležena širokom trakom sa obe strane. Preporučuje se da se celom dužinom trase, sa jedne njene strane postavi paralelna staza široka 1 m, ograđena sa spoljne strane, za kretanje službenih lica i novinara. Glavni delovi trase moraju biti dodatno obezbeđeni i ograđeni, pre svega prostor starta (uključujući prostor za zagrevanje i prijemni centar) i prostor oko cilja (uključujući „miks” zonu). Pristup u ove delove staze je isključivo dozvoljen akreditovanim licima.

56.4.2 Gledaocima je prelaz preko trase dozvoljen samo na posebno određenim i pripremljenim mestima i pod kontrolom redara.

56.4.3 Preporučuje se da širina staze, uključujući i mesta sa preprekama, bude pet metara, osim u prostoru oko starta i cilja trke.

56.5 Za štafete u kros trkama u prirodi, preko trase treba da budu povučene dve linije širine 300 mm na rastojanju od 20 m kako bi označile zonu za izmenu. Za sve izmene u toku trke, takmičarima nije dozvoljeno da počnu da trče izvan zone za izmenu i moraju početi da trče unutar zone za izmenu. Svi postupci izmene štafete koji, osim ako organizatori nisu drugačije odredili, uključuju fizički kontakt između takmičara koji predaju i primaju štafetu, treba da budu izvršeni unutar ove zone. Ukoliko se takmičar ne pridržava ovog pravila, njegov tim će biti diskvalifikovan.

*Napomena: Zastavice dimenzija 1 m x 1 m, postavljene na visini od najmanje 2 m, treba da budu postavljene na ulasku u i na izlasku iz zone za izmenu. Na ulasku u zonu se postavljaju zelene zastavice, a na izlasku crvene.*

***Start trke***

56.6 Znak za start trke daje se pucnjem pištolja, topa, vazdušnom sirenom ili sličnim uređajem. Komande na startu su iste kao za trke duže od 400 m (član 16.2.2. Tehničkih pravila).

Na trkama u kojima učestvuje veliki broj takmičara, takmičarima se daju upozorenja na 5 minuta, 3 minuta i jedan minut pre starta trke.

Gde god je to moguće, na startu trke se obezbeđuju startni boksovi za svaku ekipu unutar koga se članovi iste ekipe postavljaju jedni iza drugih na startu trke. U drugim trkama, takmičari se raspoređuju na način kako su to odredili organizatori. Posle komande „na mesta”, starter mora da utvrdi da niko od takmičara ne dodiruje stopalom (ili bilo kojim drugim delom tela) startnu liniju ili tlo ispred nje i tek tada daje znak za početak trke.

***Bezbednost***

56.7 Organizatori trka u kros takmičenjima moraju da osiguraju bezbednost takmičara i službenih lica.

***Stanice za osveženje i okrepu u trkama u krosu***

56.8 Voda i druga odgovarajuća sredstva za okrepu moraju da budu na raspolaganju takmičarima na startu i cilju svih trka. Za sva takmičenja, stanica za osveženje sa vodom i vlažnim sunđerima treba da bude postavljena u svakom krugu, ako to vremenski uslovi zahtevaju.

*Napomena: Kada uslovi to zahtevaju, a uzimajući u obzir prirodu događaja, vremenske uslove i stanje kondicije većine takmičara, voda i sunđeri mogu da budu postavljeni na više pravilnih rastojanja duž trase.*

***Odvijanje trke***

56.9 Ako glavni sudija zaključi, na osnovu izveštaja sudije ili sudije na stazi, ili na neki drugi način, da je takmičar u toku trke napustio obeleženu trasu i na taj način skratio razdaljinu koju je trebalo preći, takmičar će biti diskvalifikovan.

Prostor oko cilja treba da bude dovoljno širok da nekoliko trkača može da trči jedan pored drugog i dovoljno dugačak da se oni razdvoje na samom cilju.

Ako se za proveru redosleda na cilju ne koristi sistem transpondera zajedno sa rezervnim sistemom (kao što je sistem za video-snimanje), na cilju trke potrebno je postaviti odvojene ciljne staze (levke) na 8-10 m iza linije cilja, maksimalne širine od 0,70 do 0,80 m. Kada se takmičari nađu u ovom „levku“, više neće moći da prestižu jedni druge. Levak u koji će se takmičari usmeravati kada pređu liniju cilja treba da bude dužine 35-40 m.

Na kraju svakog levka, službena lica će zapisivati brojeve/imena takmičara i, ako je primenljivo, od njih preuzeti čipove za merenje vremena.

Kod levaka treba da budu postavljena užad koja se mogu pomerati i to sa one strane sa koje takmičari ulaze, tako da kada se jedan levak napuni, iza poslednjeg takmičara u redu se razvlači uže da bi sledeći takmičar koji prolazi kroz cilj ušao u novu ciljnu stazu, i tako dalje.

Dodatno se sa obe strane ciljne linije postavljaju sudije i merioci vremena, a da bi se ispratile eventualne žalbe na redosled na cilju, preporučuje se da se nekoliko metara posle cilja postavi službeno lice sa opremom za video-snimanje (ako je moguće sa satom za merenje vremena u vidnom polju), da bi se zabeležio redosled kojim takmičari prelaze liniju.

**57. Planinsko i trčanje u prirodi**

***Prvi deo: Opšta pravila***

***Staza***

57.1 Opšta pravila za staze:

57.1.1 Planinsko i trčanje u prirodi odvija se na različitim vrstama prirodnih terena (pesak, zemljani putevi, staze kroz šumu, pešačke staze, snežne staze, itd.), i u različitim vrstama okruženja (planine, šume, ravnice, pustinje, itd.).

51.1.2 Trke se odvijaju uglavnom na neasfaltiranom terenu, međutim, prihvatljive su i deonice pokrivene asfaltom, betonom, makadamom, i sl. kada je to način da se stigne od jedne do druge staze ili da bi se povezale staze u trci prirodi, s tim što ih treba svesti na minimum. Poželjno je koristiti postojeće puteve i staze.

57.1.3 Samo za planinske trke, postoje posebni izuzeci kada se trke održavaju na asfaltiranoj površini, ali su one prihvatljive samo u slučaju većih visinskih razlika na trasi.

57.1.4 Trasa mora da bude obeležena tako da se od takmičara ne zahteva veština snalaženja u prirodi. Trčanje u prirodi nema ograničenja u pogledu dužine staze ili porasta ili pada nadmorske visine staze, a trasa treba da predstavlja logično otkrivanje predela.

57.1.5 Planinske trke se tradicionalno dele na trke „uzbrdo” i trke „uzbrdo i nizbrdo”. Razlika u nadmorskoj visini u proseku može da varira od oko 50-250 m po 1 km, a dužina staze do 42,2 km.

***Start trke***

57.2 Planinske i trke u prirodi obično imaju masovne startove. Start trkača takođe može da bude odvojen po polu ili prema starosnim kategorijama.

***Bezbednost, životna sredina***

57.3 Organizacioni odbor takmičenja u planinskom i trčanju u prirodi mora da osigura bezbednost takmičara i službenih lica. Moraju se poštovati posebni uslovi poput velike nadmorske visine, promenljivih vremenskih uslova i dostupne infrastrukture. Organizatori takmičenja su odgovoran za brigu o životnoj sredini prilikom planiranja trasa, tokom i nakon takmičenja.

***Oprema***

57.4 Planinske i trke u prirodi ne podrazumevaju upotrebu određene tehnike, alpske ili druge, ili upotrebu posebne opreme, kao što je planinarska oprema. Organizatori prema sopstvenom nahođenju mogu da dozvole korišćenje štapova za planinarenje. Organizatori trke ipak mogu da nalože ili preporuče korišćenje obavezne sigurnosne opreme koja se može primeniti u uslovima koji se mogu očekivati ili koji su mogući u toku trke. Na taj način takmičar će izbeći opasne situacije ili, u slučaju nezgode, moći će da da znak za uzbunu i bezbedno sačeka dolazak pomoći.

***Organizacija* trke**

57.5 Organizatori pre trke objavljuju posebna pravila trke koja treba da obuhvate najmanje sledeće:

57.5.1 Podatke o odgovornom organizatoru (ime, podaci za kontakt)

57.5.2 Program takmičenja

57.5.3 Detaljne informacije o tehničkim karakteristikama trke: ukupna dužina staze, ukupni uspon/pad staze, opis glavnih težih etapa staze

57.5.4 Detaljnu mapu staze

57.5.5 Detaljan profil staze

57.5.6 Kriterijume za obeležavanje staze

57.5.7 Lokaciju kontrolnih mesta i stanica za medicinsku i drugu pomoć (ako je primenljivo)

57.5.8 Dozvoljenu, preporučenu ili obaveznu opremu (ako je primenljivo)

57.5.9 Bezbednosna pravila kojih se treba pridržavati

57.5.10 Kaznenu politiku i pravila diskvalifikacije

57.5.11 Vremensko ograničenje i granično vreme (ako je primenljivo).

***Drugi deo: Međunarodna tehnička pravila***

***Obim primene***

57.6 Iako se preporučuje za sva međunarodna takmičenja, primena sledećih tehničkih pravila obavezna je samo na svetskim prvenstvima. Za sva takmičenja u planinskom trčanju i trčanju u prirodi osim svetskih prvenstava, prednost imaju posebna pravila za takmičenja i/ili nacionalna pravila. Ako se takmičenje za planinsko i trčanje u prirodi održava u skladu sa „Međunarodnim tehničkim pravilima“, to treba i naglasiti u propozicijama takmičenja. U svim ostalim slučajevima, ako glavnog sudiju imenuje federacija članica, kontinentalna asocijacija ili telo nadležno za takmičenje, to lice mora da osigura poštovanje opštih pravila atletike, ali neće primenjivati sledeća Međunarodna tehnička pravila.

***Start trke***

57.7 Komande na startu su iste kao za trke duže od 400 m (član 16.2.2. Tehničkih pravila). Na trkama u kojima učestvuje veliki broj takmičara, takmičarima se daje upozorenje na 5 minuta, 3 minuta i jedan minut pre starta trke. Trka može startovati i odbrojavanjem od 10 s.

***Odvijanje trke***

57.8 Ako glavni sudija zaključi, na osnovu izveštaja sudije ili sudije na stazi, ili na neki drugi način, da je takmičar:

57.8.1 u toku trke napustio obeleženu trasu i na taj način skratio razdaljinu koju je trebalo preći; ili

57.8.2 dobio bilo kakvu pomoć, kao što su, recimo, ubrzavanje kretanja ili sredstva za okrepu van zvaničnih stanica za pomoć; ili

57.8.3 nije poštovao neko od posebnih pravila takmičenja;

takmičar će biti diskvalifikovan ili kažnjen na način koji je naveden u posebnim propozicijama tog takmičenja.

***Posebne odredbe za trke u prirodi***

57.9 Za trčanje u prirodi, primenjuju se sledeće posebne odredbe:

57.9.1 Deonice sa asfaltiranim površinama ne mogu da premaše 25% ukupne dužine trase.

57.9.2 Trke se klasifikuju prema jedinici „kilometar-napor”; km-napor je merna jedinica koja predstavlja zbir dužine staze izražene u kilometrima i stotinke uspona izraženog u metrima, zaokruženo na najbliži celi broj (na primer, km-napor neke trke od 65 km sa usponom od 3500 m: 65 + 3500/100 = 100); u skladu sa tim, trke se klasifikuju na sledeći način:

|  |  |  |  |
| --- | --- | --- | --- |
| Kategorija |  | Km-napor | |
| XXS | 0–24 | | |
| XS | 25 | – 44 | |
| S | 45 | – 74 | |
| M | 75 | – 114 | |
| L | 115 | | – 154 |
| XL | 155 | | – 209 |
| XXL | 210 | | + |

57.9.3 Trke na svetskom prvenstvu odvijaju se u sledećim kategorijama kratkih (S) i dugih (L) trka:

a. Kod kratkih trka, dužina staze mora da bude između 35 km i 45 km, a najmanji uspon 1500 m i više;

b. Kod dugih trka, dužina staze mora da bude između 75 km i 85 km.

57.9.4 S obzirom na to da je trčanje u prirodi zasnovano na samodovoljnosti, svaki takmičar bi trebalo da bude samostalan između stanica za pomoć u smislu opreme, komunikacije, hrane i pića.

57.9.5 Prekrivač za zaštitu od hladnoće/preživljavanje (minimalnih dimenzija 140 cm x 200 cm), zviždaljka i mobilni telefon su osnovni predmeti koje svaki takmičar treba da ima uz sebe u svakom trenutku. Međutim, lokalni organizacioni komitet može da uvede i dodatne obavezne predmete u skladu sa očekivanim uslovima u toku trke.

57.9.6 Stanice za pomoć na zvaničnim takmičenjima treba da budu raspoređene na dovoljnoj udaljenosti jedna od druge tako da se poštuje načelo samostalnosti takmičara. Maksimalan ukupan broj stanica za pomoć, ne računajući one na startu i cilju, uključujući stanice za okrepu, ne treba da prelazi broj koji se dobija deljenjem broja bodova km-napor date trke sa 15, zaokružen na donji celi broj (na primer, kod trke sa 58 km-napor bodova: 58/15=3,86, što znači da nije dozvoljeno više od 3 stanice za pomoć, ne računajući one na startu i cilju).

*Napomena: (i): Najviše na polovini od gore navedenih stanica za pomoć, zaokruženih na donji celi broj, mogu se dobiti hrana, piće i individualna pomoć (npr. ako je ukupan maksimalan broj stanica za pomoć 3, 3/2=1,5, maksimalan broj stanica za pomoć na kojima se može dobiti hrana i individualna pomoć je 1); na preostalim stanicama za pomoć može se dobiti samo piće, ali ne i hrana niti individualna pomoć.*

*Napomena (ii): Raspored stanica za pomoć na kojima je dozvoljena individualna pomoć treba da bude organizovan tako da se svakoj zemlji omogući da postavi svoj sto ili za nju odvojen prostor u okviru stanice, obeležen zastavom te zemlje (ili teritorije), na kojem će njihovo zvanično osoblje pružati pomoć takmičarima. Stolovi se postavljaju po abecednom redu, a svaki tim ima pravo na najviše dva službena lica po stolu.*

*Napomena (iii): Pomoć se takmičarima može pružati samo na kompletnim stanica za pomoć (sa hranom i pićem) u skladu sa gore navedenim.*

57.9.7 Plasman na cilju sa jednakim rezultatom dozvoljen je samo kada je to jasno vidljivo iz namera takmičara.

***Posebne odredbe za planinske trke***

57.10 Planinske trke su klasifikovane na sledeći način:

57.10.1 „klasične uzbrdo”

57.10.2 „klasične uzbrdo i nizbrdo”

57.10.3 „sa usponom”,

57.10.4 „na duge staze”

57.10.5 „štafetne trke”.

57.11 U svim kategorijama osim one sa usponom, prosečan nagib treba da bude između 5% (ili 50 m na 1 km) i 25% (ili 250 m na 1 km). Poželjno prosečno povećanje nagiba je približno 10% - 15% pod uslovom da po stazi i dalje može da se trči. Ova ograničenja se ne odnose na kategoriju sa usponom, kod koje nagib ne sme da bude manji od 25%.

57.12 Trke na svetskom prvenstvu održavaju se prema sledećim kategorijama i dužinama staza:

57.12.1 „Klasične uzbrdo”: 5 km do 6 km za starije juniorke i juniore; 10 km do 12 km za seniorke i seniore

57.12.2 „Klasične uzbrdo i nizbrdo”: 5 km do 6 km za starije juniorke i juniore; 10 km do 12 km za seniorke i seniore

57.12.3 „Sa usponom”: treba da ima najmanje 1000 m pozitivnog uspona, uz certifikovano merenje sa tačnošću od +/- 10 m.

57.12.4 „Na duge staze”: dužina staze ne bi trebalo da prelazi 42,2 km, a sama trasa može da bude većim delom uzbrdo ili uzbrdo i nizbrdo. Ukupna dužina uspona u trci ne sme da prelazi 2000 m. Pobedničko vreme za muškarce treba da bude između dva i četiri sata, a manje od 20% trase staze treba da bude asfaltirana površina.

57.12.5 „Štafetne trke”: Dozvoljena je svaka trasa ili kombinacija ekipe, uključujući mešovite ekipe po polu/starosnim grupama, ukoliko su unapred definisane i najavljene. Dužina staze i uspon svake pojedinačne deonice treba da budu u skladu sa parametrima „klasičnih“ kategorija.

*Napomena: Klasična takmičenja uzbrdo i uzbrdo i nizbrdo tradicionalno se smenjuju na svakom izdanju Svetskog prvenstva u atletici.*

57.13 Voda i druga odgovarajuća sredstva za okrepu moraju da budu na raspolaganju takmičarima na startu i cilju svih trka. Dodatne stanice za osveženje sa vodom i vlažnim sunđerima treba da budu obezbeđene na odgovarajućim mestima duž trase.

NAPOMENE

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **6-8, Quai Antoine 1er** | **www.worldathletics.org** |
| **BP 359 MC 98007** | **@WorldAthletics** |
| **Monaco Cedex** |  |